
ROMÂNIA UITATĂ: MIHAIL ROMNICEANU 


Viaţa şi moartea lui Mihail Romniceanu sînt legate de unul 
dintre cele mai tragice episoade ale istoriei noastre contemporane: 
manipularea şi totala falsificare a alegerilor din 19 noiembrie 1946, 
care a fost semnalul intrării noastre în lunga eră a partidului unic. 
Perioada care a precedat acele „alegeri“ a concentrat prototipic 
caracteristicile ciocnirii dintre aspiraţiile majorităţii covirsitoare a 
poporului român şi forțele programate (prin tranzacţia asupra sferelor 
de putere între învingătorii celui de-al doilea război mondial şi 
exacerbarea voinței de putere a comuniştilor) pentru paralizarea lor pe 
termen lung (gîndul Moscovei era chiar de a le nimici). 

Expediția de-a curmezisul nisipurilor a început în urma 
conferinței de la Moscova, din 15 decembrie 1945, între Averell 
Harriman, Archibald Kerr şi A. I. Vîşinski. Cei trei s-au pronunţat 
pentru ţinerea de alegeri libere în România şi includerea în guvernul 
Petru Groza, ca miniştri secretari de stat, a cîte unui reprezentant al 
partidelor National Ţărănesc şi National Liberal, care să urmărească 
realizarea condiţiilor necesare. La 7 ianuarie 1946, liberalii îl 
desemnau în sensul acesta pe Mihail Romniceanu, iar taranistii pe 
Emil Hatieganu. 

Cele 60 de note de protest înaintate de Mihail Romniceanu 
lui Petru Groza, Teohari Georgescu şi Lucrețiu Pătrăşcanu, în numai 
10 luni de participare la guvern, marchează, pas cu pas, itinerarul unei 
lupte disperate, despre care lectorul de acum ştie că era dinainte 
pierdută, dar care trebuia să fie, şi a fost dată dincolo de calculul 
şanselor şi glasul prudentei. Le rămîne istoricilor români sarcina de a 
reconstitui situaţiile politico-diplomatice reale de atunci, care, dincolo 
de declaraţiile şi comunicatele oficiale ale celor mari, limitau pînă la 
anihilare posibilitățile de acțiune ale celor doi reprezentanţi ai 
partidului Naţional Țărănesc şi Naţional Liberal. Din tot ceea ce se 
ştie despre abuzurile şi violențele comise de comunişti pînă la 
alegerile din 1946 şi despre falsificarea de-a dreptul ostentativă, dar 
nesanctionata de puterile occidentale a rezultatului lor, precum şi din 

informatiile şi documentele date la iveală între timp asupra înțelege- 
rilor dintre Puterile Apusene şi Uniunea Sovietică, s-a înţeles de mult 
că Mihail Romniceanu, Emil Hatieganu, ca şi conducătorii partidelor 
democratice, împreună cu atiti alti exponenti ai vieţii politice, 
culturale şi spirituale româneşti s-au sacrificat şi au fost sacrificați. Pe 
acest altar s-au mistuit şi protestele lui Mihail Romniceanu, pagini 
antolo-gice de revendicare a respectării dreptului constitutional, 
internaţional, electoral, mai presus de toate, a drepturilor fundamentale 
ale omului, cu mult înainte ca Naţiunile Unite să fi proclamat 
Declarația Generală a Drepturilor Omului. Textele notelor de protest 
ale acestui jurist român, asediat în propria tara de ofensiva generală a 
presiunilor şi mecanismelor de subjugare naţională şi individuală, 
dirijate de la Moscova şi prompt aplicate de slugile de la Bucureşti, 
vor rezista timpului nu numai prin valoarea lor eminent documentară, 
ci, mai ales, ca mărturii ale strădaniei de a salva o civilizaţie, prin 
apelul formulat într-un stil percutant, dar de o suverană claritate şi 
stapinire de sine, la legalitate, logică, omenie, adevăratul interes 
general si national, simţul elementar al valorilor, inevitabila 
răspundere istorică. Istoria le impune românilor jocuri complicate. 
lată-l pe Mihail Romni-ceanu, care trebuie să fie membrul unui 
guvern despre ale cărui inten-tii şi acțiuni distructive nu are nici o 
îndoială, dar misiunea lui este tocmai de a le combate pe acestea din 
interiorul guvernului şi anume, nu ca o cîrtiță de serviciu secret, ci 
prin nişte note de protest cu franchete depuse pe masa primului 
ministru, dar care seamănă cu notele diplomatice adresate unui guvern 
duşman, cum şi era cel al lui Petru Groza, impus românilor de 
Visinski, care, la rîndul lui, se făcuse că acceptă ideea unor alegeri 
libere în România, iar englezii şi ameri-canii se făcuseră şi ei că îl 
cred. 

Mihail Romniceanu s-a născut la 29 noiembrie 1891, la 
Bucureşti, a absolvit Liceul Lazăr, după care a urmat Facultatea de 
Drept şi specializarea în drept internaţional. A fost senator liberal, 
administrator al Băncii Naţionale, ministru de finanțe în Guvernele 
Sănătescu şi Rădescu. 

Biografia şi remarcabila carieră înainte de dezastru a lui 
Mihail Romniceanu, ca şi a tatălui lui, M. Romniceanu, născut în 
1852, inginer strălucit, cu studii la Nancy, în Franţa, şef al Serviciului 
de lucrări noi al C.F.R. , autor al marilor lucrări de cale ferată de pe 
Valea Oltului, apoi al liniilor Vaslui-laşi (1892), Roşiori-Zimnicea 

etc., subdirector general al C.F.R., director general al porturilor, 
profesor la Şcoala de Poduri şi Şosele, membru corespondent al 
Academiei Române, au ceva comun cu multi alți intelectuali, 
demnitari şi profesionişti de seamă ai vechii Românii. Ei proveneau 
din pătura țărănească, în cazul Romniceanu dintr-un neam de plugari 
de pe Valea Buzăului. Origine țărănească şi acțiune civilizatoare, 
arhetipuri rurale şi cultură occidentală... Prințul Kropotkin spunea că, 
dintre toate tipurile” umane, țăranul este singurul capabil să priceapă 
orice idee, chiar şi pe cea mai inedită. 

În timpul războiului, cînd era administrator al Băncii Natio- 
nale, Mihail Romniceanu, preocupat de pericolul unei ocupaţii sovie- 
tice, împreună cu alti înalți funcţionari ai Băncii, i-au cerut generalului 
Ion Antonescu ca guvernul să ia măsuri de evacuare a tezaurului 
Băncii Naţionale a României, dacă e posibil într-o tara neutră. De 
asemenea, Mihail Romniceanu a depus eforturi şi a dus tratative 
pentru ca importante plăți efectuate în aur de guvernul german către 
România, prin Elveţia, să poată fi conservate acolo, în interes naţional. 

Notele de protest redactate mai tîrziu de Mihail Romniceanu, 
în condiţiile ocupaţiei de facto a României de către sovietici, atestă 
continuitatea fără nici o fisură a acestei fidelitati a lui fata de interesele 
superioare ale țării. El face parte din acea pleiadă de liberari români 
care realizaseră o sinteză între liberalism şi devotamentul fata de 
valorile permanente româneşti, văzute nu numai ca moştenire, ci ca 
îndatorire spre viitor: 

Pe pinza sfişiată a acelui trecut, scrisorile lui Mihail Romni- 
ceanu proiectează portretul autorului nu numai ca om politic de elită şi 
personaj imaculat al unei drame pătate cu sînge şi infamie, ci şi ca om 
de convingeri şi idei care transced politicul. Ca de pildă, atunci cînd îi 
scrie lui Petru Groza că a „citit cu adîncă mirare dispoziţiile acestui 
proiect de lege, care tinde să pedepsească, în masă, un număr foarte 
mare de cetăţeni români pentru faptul de a fi sprijinit <<politica răz- 
boinică a hitlerismului>> şi a susținut regimul fascist în România”. 
Era vorba de etnicii germani. Convingerile politice şi morale ale lui 
Mihail Romniceanu se găseau la antipodul hitlerismului. Fusese 
înainte de război senator liberal şi nu încetase o clipă de a aparține 
partidului liberal, fiind profund ataşat de acel Brătianu al cărui cap, 
Hitler i-l ceruse lui Antonescu împreună cu cel al lui Maniu (Anto- 
nescu a respins ferm această cerere nesăbuită). Făcuse tot ce-i stătuse 
în putinţă pentru o politică a Băncii Nationale independentă de nemți. 

Dar, în clipa în care puterea totalitară comunistă de la Bucureşti trecea 
la persecuții împotriva cetățenilor români de origine germană pentru 
că aşa le voiau Moscova si executantii insetati de opresiune de la 
Bucureşti, Mihail Romniceanu nu ezită să condamne aceste măsuri şi 
spiritul lor. Din punct de vedere pragmatic şi strict politic s-ar fi putut 
spune că Mihail Romniceanu comitea o eroare tactică sau cel putin o 
imprudenta. Pentru că, în urma hotaririlor conferinței de la Moscova a 
celor trei mari puteri, Mihail Romniceanu intrase în guvern, ca 
ministru fără portofoliu, pentru supravegherea pregătirii corecte a 
alegerilor parlamentare. Intervenţia atît de energetică în favoarea 
etnicilor germani din România nu putea decit să îngreuneze sarcina de 
supraveghere electorală în raport cu guvernul şi, pe deasupra, 
indispunea puterea tutelară de la Moscova. Însă Mihail Romniceanu 
scriind acel protest nu „politiza“, ci afirma dreptul împotriva forței. 
„Simplul fapt al aderării, voluntare sau nu, la Grupul Etnic 
German, constituie pentru autorii proiectului o prezumție <<jure 
de jure>> pentru comiterea faptelor arătate... Un regim 
democratic, care înțelege să-i justifice numele, nu poate urma o 
asemenea cale, și este dator = pentru însuşi prestigiul său — şi 
pentru a justifica diferențele care îl separă de regimurile 
dictatoriale anterioare = să revină la vechiul principiu, care a 
constituit una dintre cele mai mari cuceriri omeneşti, acela al 
<<răspunderii individuale a fiecăruia>>. De aceea proiectul 
păcătuieşte din punct de vedere omenesc, din punct de vedere al 
dreptăţii şi din punct de vedere democratic, în contra tuturor 
postulatelor arătate.“ 

Imediat după alegerile, grosolan falsificate, din 19 noiembrie 
1946, Mihail Romniceanu şi-a dat demisia din guvern. A fost arestat 
în primăvara lui 1948 şi a murit în februarie 1960, după 12 ani de 
detenţie la închisoarea de la Rîmnicul Sărat, unde fusese supus unui 
tegim de totală izolare. Procesul i s-a intentat şi a avut loc abia după 
zece ani de detenţie, în 1958, la Tribunalul Militar din Bucureşti, 
După încheierea procesului, intervalul pînă la pronunțarea sentinței s-a 
prelungit neobişnuit de mult. Avocatul şi soția lui Mihail Romniceanu 
au trebuit să aştepte în fata Tribunalului pînă cînd vor fi chemaţi în 
sală pentru pronunțarea sentinței. La un moment dat avocatul a văzut o 
mașină a ambasadei sovietice care a tras în fata Tribunalului şi atunci 
i-a spus doamnei Romniceanu: ,,Acum se va da sentința“. 


În ultimii ani, am fost confruntati nu numai cu critici pentru 
neîndeplinirea exactă a unor standarde ale democratismului şi statului 
de drept, ci şi, cu afirmaţia peremptorie că la mijloc este lipsa oricărui 
trecut al unor instituţii autentic democratice, legată chiar de o 
inadecvare structurală a societăţii tradiţionale româneşti la democraţia 
occidentală. Examenul critic şi autocritic (nu alergiile antiromâneşti) 
poate avea un rol fortifiant şi purificator.” Cit priveşte sindromurile 
depresive, endogene si exogene, ale obsesiei incapacității la 
democraţie a poporului român, cred că e de folos să recapitulăm 
cîteodată acele pagini destul de recente de istorie românească 
străbătute de lupta tragică, la care a participat şi Mihail Romniceanu 
pentru apărarea democraţiei de tradiție occidentală, într-un timp cînd o 
parte însemnată din „elita“ intelectuală a apusului vedea în 
experimentul comunist „o nouă tinereţe a lumii“. Şi de unde şi-ar fi 
putut trage perseverenta eroică şi puterea de dăruire Mihail 
Romniceanu şi atitia reprezentanţi ai partidelor democratice daca 
ideea de democraţie nu ar fi prins de mult în România, nu ar fi avut o 
rezonanţă şi o destul de largă adeziune, dacă principiile democratice 
nu ar fi reuşit să modeleze în multe direcţii, deopotrivă în orizontul 
modernizant si in cel traditionalist, instituţiile şi relaţiile sociale 
româneşti de-a lungul edificării României Moderne, care ea însăşi nu 
ar fi fost posibilă fără reforme în spirit şi cu conţinut democratic? 

A existat o clipă cînd panta destinului lui Mihail Romniceanu 
ar fi putut fi domolită. În 1946, Generalul Nicolae Rădescu i-a bătut 
într-o seară la uşa casei din Dumbrava Roşie nr. 3 şi i-a cerut să-l 
însoţească în fuga pregătită cu greu, cu un avion în apus. Mihail 
Romniceanu i-a solicitat un scurt interval de gîndire. Întrebîndu-şi 
soția, ea i-a spus că hotărîrea numai el poate să o ia. Mihail Romni- 
ceanu a răspuns: „Nu plecăm. Sunt român şi vreau să mor ca român.“ 


Nicolae STROESCU-STÎNIŞOARĂ 

NOTE BIOGRAFICE 


Mihail Romniceanu s-a născut la 16 noiembrie 1891 in 
Bucureşti. 

Tatăl lui, Mihail Romniceanu, inginer de poduri şi şosele a 
proiectat şi construit împreună cu Saligni podul de la Cernavodă. 
Mama, Crisanta Romniceanu, a fost profesoară şi directoarea Şcolii 
Centrale de Fete. 

Mihail Romniceanu a absolvit Facultatea de Drept de la 
Bucureşti după care a studiat dreptul internaţional la Paris şi Londra, 
specializîndu-se în tranzacții bancare internaţionale şi finanţe. 

Revine la Bucureşti şi se înscrie în Partidul Naţional Liberal, 
al cărui preşedinte era Dinu Brătianu. 

Lucrează la Banca Naţională mai întîi ca jurist, raspunzind de 
problemele financiare în tratativele internaţionale, apoi ca administra- 
tor şi director al personalului, făcînd parte din Consiliul de Conducere. 

La iniţiativa Partidului Naţional Liberal înfiinţează „Banca de 
Credit a Micilor Meşteşugari”, al cărei preşedinte a fost. De asemenea 
a fost numit consilier financiar la Banca Românească. 

La iniţiativa lui, Consiliul General al Băncii Nationale a 
aprobat construirea a două vile, la Predeal şi Sinaia, unde funcționarii 
Băncii Naţionale cu salarii mici aveau dreptul să-şi petreacă concediul 
de odihnă gratuit împreună cu familiile lor. De asemenea a înființat o 
policlinică gratuită pentru funcţionarii băncii. Cei care erau bolnavi 
grav şi aveau nevoie de internare sau intervenții chirurgicale îşi puteau 
alege medicul şi spitalul, Banca Naţională preluînd toate costurile. 

Din anul 1939 a făcut parte din Consiliul de Conducere al 
Partidului Naţional Liberal, fiind responsabil de tineretul liberal. La 
sediul partidului tinea cursuri de drept international si de finanţe. 

În 1944 este numit de către guvernele Sănătescu si Rădescu 
ministru de finanțe. În această perioadă s-a bătut moneda de aur 


„Cocoşelul“, care a fost pusă în vînzare la un preţ mic și a fost 
distribuită în toată tara prin filialele Băncii Naţionale Române. 


La recomandarea miniştrilor de externe ai S.U.A. şi Marii 
Britanii a fost numit în guvernul Petru Groza ministru fără portofoliu, 
ca reprezentant al Partidului Naţional Liberal. 

A fost candidat al Partidului National Liberal în Judeţul 
Galaţi la alegerile din noiembrie 1946. După alegeri a fost ajutat de 
către țăranii şi tirgovetii din județ pentru a se întoarce în capitală, 
deoarece comuniştii pregătiseră un atentat contra lui. 

După alegeri activitatea sa politică a încetat. 

Generalul Rădescu, sprijinit de forțele aliate, i-a pus la dispo- 
zitie un avion ca să părăsească România. Mihail Romniceanu a refuzat 
spunînd: „sunt român şi vreau să mor român “<, 

La 23 Aprilie 1948 a fost arestat şi a decedat la 13 februarie 
1960 după 12 ani de detenţie în închisoarea de la Râmnicul Sărat. 


CERTIFICAT DE DECES 


COPIE. — REPUBLICA POPULARĂ ROMÂNĂ. SFATUL 
POPULAR AL Or. Rîmnicu-Sărat, Starea Civilă. CERTIFICAT DE 
MOARTE. Seria Mb. Nr. 841454. Numele ROMNICEANU. 
Prenumele MIHAIL. Prenumele tatălui — Mihail. Locul naşterii: 
Bucureşti, Virsta 67 ani. Sexul bărbătesc. Data morții: anul 1960 (una 
mie nouă sute şase zeci), luna Februarie, ziua 13 (treisprezece). Cauza 
morții: hemoragie cerebrala — colaps cardiovascular. Ultimul 
domiciliu: localitatea — Bucureşti. Str...Nr....Moartea a fost trecută în 
registrul Stării Civile din oraş Rîmnicu-Sărat, la Nr. 44 din anul 1960, 
luna februarie, ziua 15. Locul morţii: Rîmnicu-Sărat. Strada 
Formatiunea 0951, Nr... Eliberat astăzi, 11 iulie 1960, cu Nr. 4359. — 
L.S.Semnatura, ss/ indescifrabil.- - - - ---------- oana 
URMEAZĂ LEGALIZAREA PE VERSO ------------+-+---- 


NOTĂ ASUPRA EDIŢIEI 


Volumul de fata este unul de documente în exclusivitate. Ele 
fac parte din fondul documentar Mihail Romniceanu si se constituie 
dintr-o serie de originale, copii si dublete, note de protest, referate, 
memorii, corespondenţă, acte ale cabinetului. pe care Ministrul 
Secretar de Stat liberal le-a deținut vreme de zece luni, din ianuarie in 
octombrie ` 1946, activind în guvernul Petru Groza. Publicarea 
acestora este, după opinia noastră, nu numai obligatorie si necesară 
înțelegerii cadrului istoric consemnat,dar gi revelatorie prin 
dezvăluirile surprinzătoare pe care le cuprind, în raport cu 
“realitatea” mistificată, vreme de o jumătate de veac, de propagandă 
comunistă asupra unei stări de fapt care privește subjugarea 
României dezideratelor politice ale rusizării sovietice. Cum arhivele 
publice nu dețin decît în mică măsură o relatare istorică justă şi în 
concordanță cu adevărul epocii la care ne referim - căci regimul 
comunist a avut o teribilă grijă să amputeze, să distrugă şi să falsifice 
din timp asemenea documente - interesul pentru astfel de arhive 
particulare trebuie în mod programatic sporit spre a se recupera într- 
o deplină lumină viata socială, politică şi economică a unei Românii 
devastată şi jefuită de comunism. Pe baza actelor şi documentelor pe 
care le reproducem aici se poate elabora astfel atit priviri de sinteză, 
cit şi serioase probe juridice într-un proces al comunismului 
preconizat de conștiința românească actuală. 

Documentele inseriate aici ne-au fost semnalate şi aduse la 
cunostinta de nepoata regretatului Mihail Romniceanu, dna Alice 
Popovici (de la Miinchen) căreia îi exprimăm si pe această cale 
multumirile noastre. O parte dintre notele de protest si memoriile 
cuprinse în volumul de fata au apărut anterior în paginile “Jurnalului 
literar” în cursul anului 2000, din ianuarie pînă în octombrie inclusiv. 
De aceea, în structurarea cărții am păstrat succesiunea calendaristică 
a documentelor, reconstituind astfel nu numai evenimentele in 
succesiunea lor, dar şi impunerea unei radicalizări a rezistenţei 
româneşti anticomuniste, ceea ce explică în bună măsură teroarea 

exercitată de autorităţile sovietice, instituite odată cu Convenţia de 
Armistitiu, grosolan încălcată cu acordul tacit al aliaților occidentali 
ai Moscovei, drept autorităţi ale statului român. Este evident astfel că 
pentru români războiul anti-totalitarism nu s-a sfirsit în mai 1945, si 
cu atit mai puţin la 23 august 1944, ci a continuat in forme 
samavolnice, ca război civil, vreme de o jumatate de veac, între un 
întreg popor si odioasa armată de ocupaţie a sovietelor, iar mai apoi 
între acelaşi neam şi slugile obediente ale Moscovei. Dovadă că şi 
Mihail Romniceanu nu a murit degeaba în temnitele comuniste, cum 
nu au murit atitia alti români în aceleaşi împrejurări rezistind cu 
orice pret unui regim anti-national şi criminal. 

In transcrierea textelor s-au respectat normele curente de 
editare a documentelor istorice, conservindu-se particularitdtile 
lingvistice si modernizindu-se ortografia. S-au corectat tacit scăpările 
redactării inițiale. 


Nicolae FLORESCU 

I 


MEMORII ŞI REFERATE 


ROMANIA - ÎN FATA AGRESIUNILOR 
CELUI DE AL DOILEA RAZBOI MONDIAL 


Dacă am presupune că un român ar fi adormit în 1919 si nu 
s-ar fi deşteptat decît în 1941, ne-am putea uşor închipui cu ce 
stupefactiune şi indignare ar afla că tara lui care, în 1919, vedea 
recunoscute de Congresul Aliaților hotaririle de unire ale Adunărilor 
de la Alba-lulia, Cernăuţi şi Chişinău, se găseşte în 1941, cu frontiere 
mutilate, în război împotriva Angliei şi a Statelor Unite. 

Cu toate acestea, dacă ar cerceta cu obiectivitate faptele care 
s-au succedat în aceşti 22 de ani şi atitudinea adoptată de factorii 
hotărîtori ai politicii mondiale, poate că ar găsi — dacă nu o justificare 
- cel putin o explicaţie a situatiunii în care a ajuns România. 

O asemenea cercetare trebuie să aibă în vedere : 

I. Felul în care Marile Puteri învingătoare au înţeles să 
organizeze pacea de la Congresul de la Paris şi garanţiile ce au 
statornicit pentru menţinerea noii ordini politice şi teritoriale. 

II. Atitudinea lor ulterioară şi atitudinea României. 


I. Organizarea păcii în 1919. 


Marele război din 1914-1918 fusese cîştigat grație sfortarilor 
colective a aproape tuturor Statelor de pe glob împotriva celor două 
state agresoare, Germania şi Austro-Ungaria. Era firesc ca oamenii de 
stat ai Marilor Puteri aliate să se fi gîndit la un mecanism asemănător 
pentru a asigura menţinerea viitoare a păcii. S-a ajuns astfel la 
înfiinţarea Societăţii Naţiunilor. Prin art.10 al Pactului care figurează 
în partea iniţială a fiecărui Tratat de Pace, statele membre ale 
Societăţii Naţiunilor s-au obligat „să respecte şi să menţină împotriva 
oricărei agresiuni externe, integritatea teritorială şi independența 
politică a tuturor membrilor Societăţii“. Acestă obligatiune era 

dezvoltată şi precizată in art.16 al Pactului care tratează despre 
acţiunea colectivă împotriva statului agresor. 

Pactul Societăţii Naţiunilor constituia pentru statele mai mici 
o puternică garantie în vederea menţinerii noii ordini teritoriale 
aşezată pe baze nationale. 

Dar România era indreptatita mai mult ca oricare alt stat să se 
încreadă în tăria efectivă a acestei garanții. Într-adevăr i se ceruse să 
iscălească un Tratat, zis al Minorităţilor, care aducea grave atingeri 
suveranităţii sale. În şedinţa din 31 Mai 1919, Primul Delegat al 
României arătase Conferinţei puternicele motive care îl îndemnau să 
refuze a semna acest tratat. Preşedintele Republicii Statelor Unite 
luase atunci cuvîntul şi declarase că acest sacrificiu era cerut 
României şi altor State în schimbul garantiilor militare pe care i le 
dădeau Marile Puteri învingătoare. 

Preşedintele Wilson a declarat atunci: 

»--- Ne străduim să repartizăm teritoriile în mod echitabil 
după rasa şi caracterul etnic al populatiunii lor. Pe lîngă aceasta mai 
există faptul, de o importanță fundamentală că, aceste hotărîri fiind 
luate, Puterile aliate şi asociate garantează menţinerea lor. ... Nu 
puteam să facem abstracţie de faptul că, în ultima analiză, forța navală 
şi militară a Marilor Puteri va fi garanţia definitivă a păcii 
mondiale... Toate aceste tranzactiuni implică speranţa, de exemplu, a 
Cehoslova-ciei şi a Serbiei, că dacă una din clauzale acestor aşezări nu 
va fi respectată, Statele Unite vor trimite armatele şi navele lor pentru 
a veghea la executarea lor...“ 

Atit din textul Pactului Societăţii Naţiunilor cit şi al acestei 
declaratiuni solemne a Primului Delegat al Statelor Unite, România 
era deci indreptatita să conteze pe o garantie efectivă din partea 
Statelor Unite, a Marii Britanii şi a Franței. 

Dar tratatele de pace mai conţineau încă o puternică garanţie, 
anume dezarmarea statelor agresoare. Germania, Ungaria şi Bulgaria 
nu mai erau autorizate să păstreze decît minimul de forțe militare 
necesare pentru menţinerea ordinii interne. Ele nu mai trebuiau deci să 
aibă posibilitatea de a pregăti noi agresiuni. 

România mai obținea, pe cale indirectă, o a treia garantie. 
Într-adevăr, în schimbul renunțării la anexarea malului stîng al 
Rhinului, Franța primise din partea Marii Britanii şi a Statelor Unite o 
garanție specială, complementară Pactului Societăţii Naţiunilor, sub 
forma unor angajamente asistență împotriva oricărei agresiuni şi a 

unei asigurări formale că orice violatiune a Tratatului de la Versailles 
va fi considerată de Marea Britanie si de Statele Unite ca un act de 
ostilitate îndreptat împotriva lor. Întărind Franța - putere europeană pe 
care România se putea cel mai mult sprijini - această garanţie specială 
anglo-americană aducea o contribuţie apreciabilă securităţii române. 
Constatăm deci că România se putea bizui pe următoarele 
garanţii ale menţinerii securităţii şi frontierelor sale : 
a) Organizarea asistenței mutuale pe baza Societăţii 
Naţiunilor; 
b)  Dezarmarea statelor agresoare; 
c)  Garanţia specială anglo-americană acordată Franţei. 
Aceste garanţii erau puternice. Ele nu aveau însă valoare 
decît în măsura în care Marile Puteri învingătoare, în special Statele 
Unite, Marea Britanie şi Franţa, cu marile resurse militare şi 
economice ramineau hotarite să le aplice. În acelaşi timp era necesar 
ca statele mici ca România, lugoslavia, Polonia, să colaboreze în mod 
leal la acțiunea Marilor Puteri în vederea menţinerii ordinii teritoriale 
şi politice statornicite la Paris. 


IL. Atitudinea ulterioară a Marilor Puteri şi a României. 
În evoluția situatiunii europene din 1919 pînă azi, trebuie 
deosebite trei faze principale: 
A. De la Conferinţa Păcii pînă la venirea la putere a 
national-socialismului in Germania; 
B. Din 1933 pina la decretarea Protectoratului German 
în Boemia-Moravia; 
C. Perioada după 15 martie 1939. 
A. Perioada de la Conferința Păcii pînă la venirea la 
putere a national-socialismului în Germania. 
În această perioadă se cuvine să amintim: 
_ 1.Adoptarea unei atitudini de izolare din partea Statelor 
Unite. In ziua de 19 Noiembrie 1919, Senatul american a refuzat sa 
satisfacă Tratatul de la Versailles. Din ziua aceea cădea participarea 
Statelor Unite la mecanisul de securitate colectivă a Societăţii 
Naţiunilor. Cădea asemenea şi garanția specială de asistență mutuală 
anglo-americana-franceza. 
În alegerile presidentiale din 1920, triumfa cu o majoritate de 
7 milioane de voturi candidatul Partidului Rebublican, opus oricărei 
colaborări politice cu Statele Europei continentale. Pentru o lungă 

perioadă de ani, singurul interes pe care Statele Unite l-au arătat 
statelor fost aliate din Europa continentală s-a manifestat prin 
insistențele depuse pe lîngă ele pentru ca să-şi achite datoriile de 
război. 

2. Revizuirea Tratatului de la Sévres. În conformitate cu 
tratatul încheiat de Puterile Aliate cu Turcia la Sévres, la 10 august 
1920, se stabilise un regim de internationalizare a Strimtorilor - regim 
care, de fapt, asigura în această regiune controlul efectiv al Marii 
Britanii, singura Putere care dispunea de forțe navale destul de 
puternice pentru a asigura menţinerea libertăţii navigatiunii. Din 
motive politice şi economice evidente, acest regim convenea cu totul 
României. 

În urma redeşteptării naţionalismului turcesc sub Mustapha 
Kemal şi a înfrîngerilor suferite de armata greacă în Asia Mică, turcii 
au ajuns, însă, în toamna anului 1922, cu forte puternice în preajma 
Strîmtorilor. 

O acțiune militară franco-britanică ar mai fi putut încă să-i 
oprească şi să asigure menţinerea Tratatului de la Săvres. Din 
nefericire s-a produs atunci una din primele divergențe între Franţa şi 
Marea Britanie. Guvernul francez care, pe sub mînă, sprijinise pe turci 
împotriva grecilor, nu se arăta dispus să oprească cu armele mersul 
trupelor de sub comanda lui Mustapha Kemal. Pe de altă parte, în 
urma demobilizărilor masive efectuate a doua zi după încetarea 
ostilităților pe frontul francez, Marea Britanie nu mai dispunea decît 
de forte reduse în regiunea Strimtorilor. 

În căutarea unei formule care să întrunească adeziunea Marii 
Britanii, Adunarea Societăţii Naţiunilor din 1924 a elaborat, din 
îndemnul Preşedintelui de Consiliu francez Herriot, proiectul de 
Protocol pentru rezolvarea paşnică a diferendelor internaționale. 
Acest proiect stabilea principiul arbitrajului obligatoriu şi modalitățile 
de desemnare a agresorului, completind astfel Pactul si facilitind acti- 
unea Consiliului Societăţii Naţiunilor în caz de diferend internaţional 
şi de agresiune. Deşi obligatiunile de asistență mutuală nu reieșeau 
decît implicit din acest nou proiect, el a fost înlăturat în urma 
declaratiunii făcute la sesiunea Consiliului Societăţii Naţiunilor din 
martie 1925, de către Dl. Austen Chamberlain, că Guvernul britanic 
nu-l poate accepta. 


Ca şi proiectul de Tratat de asistență mutuală, proiectul de 
Protocol pentru rezolvarea paşnică a diferendelor internaționale a avut 
întregul sprijin al guvernului român. 

4. Pactul de la Locarno. La 16 octombrie 1925, Marea 
Britanie, Franţa, Italia, Belgia şi Germania semnau la Locarno un 
tratat prin care garantau inviolabilitatea granițelor germano-belgienă şi 
germano-francă, precum şi menţinerea zonei demilitarizate din 
Renania. 

Acest acord constituia un pas important în calea asigurării 
păcii, căci Marea Britanie consimtea să asume obligaţiuni formale de 
asistență în favoarea Franţei şi Belgiei şi-şi făgăduia sprijinul militar 
pentru menţinerea zonei demilitarizate renane. 

Pactul de la Locarno nu putea să însemne, pentru România şi 
țările aliate învecinate, decît hotărîrea Angliei de a nu garanta alte 
granite decît ale Franţei şi Belgiei. În această privință, Pactul de la 
Locarno a însemnat, din partea Marii Britanii, o interpretare restrictivă 
a obligatiunilor rezultînd din Pactul Societăţii Naţiunilor. 

5. Pactele regionale. De partea lor, România, Polonia, 
Cehoslovacia, luaseră deja măsuri ce stăteau în puterile lor pentru a-şi 
mări securitatea. 

Prin tratatele încheiate între România, Cehoslovacia, şi 
Iugoslavia in 1920 şi 1921, se înființase Mica Înţelegere, organism de 
asistență mutuală în eventualitatea unei agresiuni ungare. Prin tratatul 
încheiat între România şi Polonia în 1921, aceste două state asumau 
obligaţiuni de asistență împotriva unei agresiuni sovietice. 

Aceste înțelegeri regionale erau încheiate în sprijinul Pactului 
Societăţii Naţiunilor şi se străduiau să perfecționeze securitatea 
generală prin organizarea securităţii regionale. 

Totuşi această puternică contribuţie adusă la cauza păcii nu a 
găsit deplină înţelegere în Anglia. Opiniunea publică, presa, cercurile 
oficiale britanice au manifestat adesea indiferență şi uneori chiar 
suspiciune fata de asemenea regionale şi fata de tratatele politice pe 
care Franţa le-a încheiat succesiv cu Polonia, cu Cehoslovacia, cu 
România şi cu lugoslavia. 

6. Dezarmarea. Capitolul Tratatului de la Versailles care 
prevedea stricta limitare a înarmărilor germane începea cu preambulul 
următor: „În scop de a face posibilă începerea unei limitări generale a 
înarmărilor tuturor naţiunilor, Germania se obligă .... etc, etc.“ 


Legîndu-se de interpretarea strict juridică a acestui preambul 
şi ignorind latura politică a chestiunii, Guvernul britanic a depus — de 
îndată ce a fost tnjghebat organismul de la Geneva — cele mai vii 
insitente pentru a se începe cît mai curînd, sub egida Societății 
Naţiunilor, lucrările în vederea dezarmării generale. 

Pentru statele învingătoare din Europa continentală care, prin 
aşezarea lor geografică, erau mai vulnerabile decît Marea Britanie fata 
de o acţiune de ravanşă a statelor învinse, teza susținută de guvernul 
din Londra părea cel putin pripită. Aceasta cu atît mai mult cu cit 
tratatele de pace nu fixaseră o limită de timp pentru începerea 
dezarmărei statelor, alte decît cele învinse. 

Au urmat lungi discutiuni pe această temă cu prilejul 
sesiunilor Adunării Societăţii Naţiunilor, apoi la Comisiunea pregăti- 
toare a Conferinţei Dezarmării întrunită în 1926-1929 şi cele din urmă 
chiar la Conferinţa Dezarmării întrunită în 1932. Aceste discutiuni au 
fost marcate prin antagonismul dintre punctul de vedere! apărat de 
Marea Britanie şi acela apărat de Franţa, alături de România, Cehos- 
lovacia, Iugoslavia şi Polonia. 

Marea Britanie susținea că toate statele trebuie să dezarmeze 
şi că numai după aceea s-ar putea injgheba un mecanism de securitate. 
Franţa şi ţările aliate susțineau că statele amenințate de tendinţele 
revizioniste ale naţiunilor foste şi viitoare agresoare nu puteau să 
dezarmeze înainte de a fi obţinut garanţii efective de securitate. 

De partea acestei din urmă teze se putea invoca cu temei 
spiritul Pactului Societăţii Naţiunilor al cărui art. 8 vorbea de 
„reducerea înarmărilor la minimul compatibil cu securitatea națională 
şi cu executarea obligatiunilor internationale impuse de o acţiune 
comună. 

În sprijinul tezei franceze de securitate precedînd dezarmarea 
aş putea invoca, nu numai acest text, dar mai ales logica şi bunul simţ. 
Cu toate acestea, la Conferința Dezarmării, teza britanică se bucura 
între altele şi de sprijinul Statelor Unite. 

Dar în zilele de azi atît Marea Britanie cît şi Statele Unite 
s-au văzut silite să recunoască formal deplina indreptatire a tezei ce 
fusese susţinută de Franţa şi de aliatele ei. Astfel, prin punctul 8 a lui 
„Atlantic Chart“ din August 1941, Preşedintele Statelor Unite şi 
Primul Ministru Britanic au declarat: 

„Dat fiindcă nici o pace viitoare nu poate fi menţinută dacă 
armamentele terestre, maritime sau aeriene continuă a fi întrebuințate 

de către naţiunile care amenință sau ar putea ameninţa cu agresiunea, 
credem că, în aşteptarea unui sistem permanent şi mai larg de 
securitate generală, dezarmarea acelor naţiuni este esenţială.“ 

Am putut, deci, vedea că, în toată această perioadă, România 
a încercat să contribuie din toate puterile ei printr-o politică limpede şi 
neşovăitoare, la menţinerea păcii pe baza organizării securității. 
România nu e de vină dacă, fie din motive ideologice şi creştineşti 
(dorința de a favoriza refacerea statelor învinse şi umilite), fie din 
motive politice (dorința de a împiedica supremaţia militară a Franţei 
pe continentul european), Marea Britanie nu a sprijinit întotdeauna 
aceste sfortari. 

România nu pierdea, însă, speranța de a obţine sprijinul Marii 
Britanii. Astfel, în 1930, guvernul român a invitat pe unul dintre cei 
mai distinşi marinari britanici, Amiralul Henderson, să facă un studiu 
de-a lungul coastei române a Mării Negre în vederea înființării unei 
puternice baze navale. 

În studiul ce l-a alcătuit, Amiralul Hederson a arătat că Lacul 
Taşaul oferea posibilitatea alcătuirii unei baze navale de primul ordin 
şi a indicat conditiunile tehnice ale înființării acelei baze. În convorbiri 
particulare, Amiralul Henderson a exprimat apoi speranţa că cercurile 
bancare britanice vor putea finanța aceste mari lucrări. 

Guvernul român, grăbindu-se atunci să sesizeze prilejul de a 
asocia Marea Britanie la securitatea României, a făcut demersuri 
stăruitoare pe lîngă guvernul britanic pentru a-şi da concursul în 
vederea realizării acestei opere importante. Deşi reînnoite în mai 
multe rînduri aceste demersuri nu au avut succesul dorit. Ele arătau 
însă, preţul pe care îl punea România la colaborarea cu Marea Britanie 
în domeniul securităţii. 


Recapitulînd, putem constata că, în ajunul venirii la putere a 
D-lui Hitler, bazele securităţii europene statornicite la Paris erau 
dărîmate sau în curs de dărîmare. Astfel: 

1) În afară de contribuţia pur abstractă a Pactului Briand- 
Kellog lipsit de orice sancțiuni, Statele Unite nu aduceau nici un fel de 
sprijin securităţii Europei Continentale. 


2) Marea Britanie refuzase să confirme obligatiunile generale 
de asistență mutuală care rezultau din litera şi din spiritul Pactului 
Societăţii Naţiunilor. 

3) Punînd prea devreme şi într-o formă fundamental greşită 
problema dezarmării, Marea Britanie incurajase şi justificase cererile 
din ce în ce mai insistente ale Germaniei şi ale celorlalte state învinse 
de-a obține paritatea de înarmaţi cu statele învingătoare. 

De partea ei, România nu purta nici un fel de vină a acestei 
situatiuni regretabile. 


C) Perioada de la 1933 pînă la stabilirea Protectoratului 
german asupra Boemiei-Moraviei. 

Toate divergentele, contradictiunile şi şovăielile, care au fost 
arătate mai sus, erau lipsite de importanţă în epoca în care nu existau 
primejdii imediate de agresiuni. Ele deveneau, însă, inexplicabile din 
ziua cuceririi puterii în Germania de către partidul national-socialist. 

Cancelarul Hitler nu era un necunoscut. El îşi publicase din 
vreme tot programul. În „Mein Kampf“ arătase limpede intentiunea sa 
de a dărîma, împreună cu Tratatul de la Versailles, ordinea publică şi 
teritorială stabilită de Conferinţa Păcii. Arătase de asemenea şi unele 
metode pe care le va întrebuința în acest scop. 

Fără mari sacrificii de oameni şi de material, Marea Britanie 
şi Franţa ar fi putut să înlăture la timp noul regim din Germania, 
prevenind astfel acțiunea de revizuire prin violență a tratatelor de 
pace. Marea Britanie şi Franţa ar fi beneficiat, în asemenea 
împrejurări, de concursul efectiv al statelor vecine ale Germaniei, 
Polonia şi Cehoslovacia. Este probabil că ar fi beneficiat asemenea şi 
de concursul Italiei. 

Marea Britanie şi Franța au adoptat, însă, o atitudine pasivă 
fata de schimbarea politică din Germania. Cercurile politice britanice, 
în special, se legănau cu nădejdea ingradirii pe cale paşnică a 
dinamismului revizionist national-socialist. 

Să amintim cîteva puncte de reper din perioada care a urmat 
instalarea la cîrmă d-lui Hitler: 

1) Pactul în Patru. În Iunie 1933, Primul Ministru britanic, 
Ramsay Macdonald, a mers la Roma unde a semnat, alături de dl. 
Mussolini şi cu reprezentanții Germaniei şi ai Franţei, un pact de 
înțelegere şi de colaborare cunoscut sub numele de „Pactul în Patru“. 
Printr-un articol al acelui pact, Marile Puteri contractate se declarau 

hotarite a examina toate propunerile privitoare la metodele şi 
procedurile necesare pentru a determina aplicare articolelor 10, 16 şi 
19 ale Pactului Societăţii Naţiunilor. 

Dat fiindcă art.19 este acela care se ocupă cu chestiunea 
revizuirii tratatelor, se poate întelege cu ce nedumerire a fost primită 
ştirea încheierii Pactului în Patru în România, în Polonia, în lugoslavia 
şi în Cehoslovacia. Acele state nu puteau concepe că primul contact 
oficial al Marilor Puteri Aliate cu Germania a d-lui Hitler să costituie 
tocrnai punerea la ordinea zilei a chestiunii revizuirii tratatelor. 

2) Pactul polono-german. Evolutiunea nesatisfăcătoare a 
chestiunii dezarmării si întărirea treptată a pozitiunii germane în 
această privinţă, precum şi încheierea Pactului în Patru, nu au lipsit 
a-şi exercita repercursiunea asupra politicii polone. 

Dîndu-şi seama că statutul Dantzigului şi Coridorul costituiau 
punctul cel mai şubred al Tratatului de la Versailles, Polonia se simțea 
prima amenințată de noua Germanie. Guvernul polon fusese din acest 
motiv partizanul adoptării unei atitudini radicale fata de noul regim al 
Germaniei. Sugestiunile sale în această privință rămăseseră fără efect. 

Slăbit de boală şi îmbătrînit, Maresalul Pilsudski a crezut ca 
Polonia îşi poate gasi salvarea într-o înţelegere directă cu Germania. 
Colonelul Beck, Ministrul Afacerilor Străine, a fost executantul 
acestei noi politici, iniţiată prin iscălirea la 26 ianuarie 1934 a 
Acordului de neagresiune germano-polon. 

În acea zi Polonia a părăsit frontul securității colective, 
primind ca pret al dezertării sale o perioadă de linişte destinată a fi 
strict limitată în timp. 

Ca urmare a noii sale politici, Polonia a denunţat la 13 
septembrie 1934 Tratatul Minorităţilor pe care îl iscălise în 1919. 

România, de partea sa, a refuzat să urmeze acest precedent şi 
a rămas credincioasă semnăturii date — cu toate că, spre deosebire de 
Polonia, ridicase protestări formale în 1919 împotriva Tratatului 
Minorităţilor. 

3) Proiectul de Pact Oriental şi Pactul Balcanic. În 
primăvara anului 1934, DI. Barthou, Ministrul Afacerilor Străine al 
Franţei, a iniţiat o acţiune diplomatică în vederea încheierii unui Pact 
Oriental de asistență mutuală, destinată a completa Pactul de la 
Locarno. 

Marea Britanie, deşi hotarita a sprijini acţiunea diplomatică in 
vederea încheierii Pactului Oriental, continuă însă să refuze a asuma 
noi obligaţiuni adăugate la cele de la Locarno. 

În 1934, ca în 1926, Marea Britanie nu voia să fie angajată 
dincolo de Rhin. 

În cele din urmă Pactul Oriental nu a putut fi încheiat căci 
refuzul de participare al Germaniei a fost urmat de un refuz similar din 
partea Poloniei care, în această împrejurare, ca în multe altele, a făcut 
cu totul jocul Germaniei. 

De partea ei, România îşi dăduse de la început tot sprijinul 
proiectului de Pact Oriental, la care se declarase dornică a participa. 

În acelaşi an, România, urmindu-si politica de organizare a 
securităţii colective, a luat o parte de frunte la alcătuirea Pactului 
Balcanic, pe care l-a iscălit la 9 Februarie 1934 alături de Turcia, 
Iugoslaviasi Grecia. 

4)Denuntarea clauzelor militare ale Tratatului de la 
Versailles. 

În ziua de 16 martie 1935 dl. Hitler a anutat oficial repudierea 
clauzelor de dezarmare conţinute în Tratatul de la Versailles şi 
introducerea serviciului militar obligatoriu în Germania. 

S-ar fi putut crede că acest fapt va deschide ochii tuturor și că 
violatiunea flagrantă a uneia dintre cele mai importante clauze ale 
Tratatului de pace va fi urmată fără intirziere de o acţiune coercitivă 
efectivă condusă de Marea Britanie şi de Franţa. 

Totuşi n-a avut loc altă manifestare decît aceea a convocării 
la Stresa a unei Conferinţe anglo-franco-italiene, care s-a mărginit a 
adresa Germaniei mustrări de pură formă, neinsotite de sancţiuni. 

Pentru România, Conferinţa de la Stresa a însemnat o lovitură 
dureroasă prin faptul că cele trei Mari Puteri au pus atunci la ordinea 
zilei chestiunea reînarmării Ungariei şi Bulgariei, acordind astfel un 
îndemn şi o justificare pretentiunii acelor state revizioniste de a li se 
permite organizarea unor puteri armate. La 18 iunie 1935, adică de 
abia trei luni după declaratiunea germană de repudiere, Anglia a 
încheiat cu Germania un Acord Naval care a produs cea mai vie 
nemulțumire în Franța, pe de o parte fiindcă însemna abordarea 
pozitiunii comune de la Stresa şi, pe de alta, fiindcă constituia o 
recunoaştere juridică a caducitatii clauzelor de dezarmare ale tratatului 
de la Versailles. 

5) Războiul italo-abisinian şi sancțiunile. La 3 Octombrie 
1935 Italia îşi începea agresiunea împotriva Abisiniei. Marea Britanie 
a luat atunci iniţiativa unei acţiuni colective a Statelor membre ale 
Societăţii Naţiunilor împotriva acestei agresiuni. 

Cea mai efectivă acţiune de combatere a agresiunii italiene ar 
fi fost desigur închiderea Canalului de la Suez şi decretarea blocusului 
naval împotriva Italiei. Cu toate acestea Marea Britanie nu a înţeles să 
procedeze la adoptarea unor asemenea măsuri radicale, ci s-a mărginit 
a propune punerea în aplicare de către Statele membre ale Societăţii 
Naţiunilor a unor sancțiuni de natură economică. 

Nu numai că România a votat sancțiunile la Geneva şi că le-a 
aplicat în mod cît mai strict şi mai leal, dar Ministrul Afacerilor 
Străine român de atunci a pus în joc toată autoritatea şi tot prestigiul 
de care se bucura la Societatea Naţiunilor pentru a sprijini în mod cît 
mai eficace acțiunea guvernului britanic. 

Trecînd peste faptul dureros al unor sancţiuni aplicate unui 
stat de care o legau puternice afinități de rasă şi de origine, România a 
înțeles să sprijine sută la sută acțiunea britanică, fiindcă aceasta 
însemna punerea în mişcare, măcar parţială, a mecanismul de securi- 
tate colectivă. 

Acest fapt merită cu atît mai mult să fie subliniat cu cît 
România era, politiceşte, mai aproape de Franţa şi ar fi putut, deci, să 
adopte atitudinea mult mai rezervată a acelei tari în privința 
sancţiunilor. România înțelegea, însă, să sprijine politica securităţii 
colective chiar dacă Franța uita în acel moment unde îi sunt 
adevăratele interese, chiar dacă planul Laval-Hoare dădea loc la 
temerea că solutiunile de compromis pe spinarea micilor puteri 
rămîneau întotdeauna posibile. 

Din motive independente de voința României, politica 
sancţiunilor n-a putut împiedica succesul operaţiunilor militare 
italiene şi cucerirea Abisiniei. Sanctiunile au fost ridicate printr-un vot 
unanim al Adunării Societăţii Naţiunilor din 6 iulie 1936. 

La sesiunea din septembrie 1936, Adunarea a avut a se 
pronunța asupra unei chestiuni de procedură de care depindea 
continuarea colaborării Italiei cu Societatea Naţiunilor, anume 
admiterea participării unei delegatiuni abisiniene la lucrările Adunării. 
Cu toate că ridicarea sancţiunilor însemnase lichidarea conflictului şi 
cu tot interesul de a nu învenina raporturile sale cu Italia, România îşi 


dădea votul, la 21 septembrie 1936, alături de Marea Britanie, în 
favoarea admiterii delegatiunii abisiniene. 

Ungaria refuzase să voteze şi să aplice sancțiunile. La 21 
septembrie vota, bine înțeles, împotriva admiterii delegatiunii abisini- 
ene. Astfel Ungaria îşi arăta adevărata pozitiune şi adevăratele tendin- 
te. 

O recompensa o astepta in curind: la 1 noiembrie 1936, dl. 
Mussolini pronunta un discurs in care vorbea de Ungaria ca ,,marea 
mutilată“ cărei va trebui să i se facă dreptate. Patru ani mai tîrziu, la 
30 august 1940, Ungaria primea la Viena o recompensă mai concretă. 

6) Suprimarea regimului de demilitarizare a Renaniei. 
La 7 martie 1936, trupele germane intrau în zona demilitarizată a 
Renaniei, violind astfel în mod flagrant atît Tratatul de la Versailles cit 
şi Pactul de la Locarno. 

Franța a sesizat imediat Consiliul Societăţii Naţiunilor. 
Potrivit Pactului de la Locarno, era suficient ca violatiunea să fie 
constatată de Consiliu pentru ca puterile garante să-şi acorde îndată 
asistența militară statului victimă a actului de violatiune. 

La cererea guvernului britanic Consiliul s-a întrunit la Londra 
în loc de Geneva, unde atmosfera era considerată ca prea ostilă 
Germaniei. Consiliul a constatat violatiunea Tratatului de la Versailles 
şi a Pactului de la Locarno, dar a formulat, în acelaşi timp, propuneri 
de aranjament amiabil cu Germania. 

Aceste propuneri au rămas fără urmare. Între timp Franţa şi 
Marea Britanie renuntasera, însă, la acțiunea militară la care aveau 
dreptul şi datoria de a proceda. 

Pînă azi rămîne inexplicabil de ce Marea Britanie şi-a refuzat 
concursul efectiv în această zi hotaritoare şi de ce Franţa - chiar lipsită 
de ajutorul Marii Britanii - a şovăit să intre singură în acțiune 
împotriva unui adversar a cărei putere militară era încă redusă. 

Nu numai că atitudinea de slăbiciune din martie 1936 era să 
încurajeze toate agresiunile ulterioare ale Germaniei, dar era să le şi 
înlesnească. Într-adevăr, din ziua în care li s-a îngăduit remilitarizarea 
zonei renane, germanii au putut ridica în fata graniței franceze zidul de 
apărare al Liniei Siegfried, pe care armatele franco-britanice n-au 
îndrăznit să-l atace în septembrie 1939, în momentul în care grosul 
armatelor germane se afla în Polonia. 

Atitudinea României a fost, cu acest prilej, în favoarea 

„rezistenţei totale împotriva violatiunii. Ministrul Afacerilor Străine al 

României venise la Geneva în ajunul sesiunii extraordinare a 
Consiliului Societății Naţiunilor. În urma unei întruniri în 
apartamentul său de la Hotel des Bergues cu reprezentanţii la Geneva, 
a Micii Înţelegeri şi a Intelegerii Balcanice, Ministrul roman al 
Afacerilor Străine a trimis ziarelor spre publicare un comunicat 
privitor la această întrunire, în care se exprima desăvîrşita simpatie 
pentru cauza franceză şi hotărîrea de a susţine principiul respectării 
integrale a angajamentelor internaţionale. 

Acest comunicat a fost dezavuat de guvernele iugoslav, grec 
şi turc, care au dat la rîndul lor comunicate pentru a arăta că 
reprezentanții lor la Geneva nu fuseseră autorizați a lua parte la 
întrunirea în chestiune si că acest comunicat publicat în ziarele din 
Geneva nu trebuia considerat ca un comunicat al Micii Intelegeri sau 
al Intelegerii Balcanice. 

În plus, guvernul turc îşi destituia reprezentantul la Geneva. 
Cehoslovacia singură se abtinea de a participa la această acțiune de 
dezavuare. 

Si de data aceasta România se găsise - deşi părăsită de unii 
din aliaţii ei cei mai apropiaţi - în favoarea principiului sanctitatii 
tratatelor şi a punerii în aplicare a mecanismului de asistență mutuală. 

7) Neutralizarea americană. Care era - pe cînd evenimen- 
tele se desfăşurau în mod vertiginos în Europa - atitudinea Statelor 
Unite, aflate încă din 1933 sub conducerea unui Preşedinte apartinind, 
ca şi Preşedintele Wilson, partidului democrat? 

La 31 august, în ajunul izbucnirii războiului italo-abinisian şi 
în momentul cînd Marea Britanie îşi iniția acțiunea împotriva 
agresiunii, Senatul şi Camera Reprezentanţilor ale Statelor Unite au 
votat indispozitiile legislative cunoscute sub numele de „Act de Neu- 
tralitate™. 

În declaraţia de promulgare a Actului de Neutralitate, Preşe- 
dintele Rossevelt preciza că acel act este „expresiunea fermei hotariri 
a guvernului şi a naţiunii americane de a evita orice act care ar putea 
să ducă Statele Unite în război“. 

La 5 octombrie 1935, Preşedintele Rossevelt dădea, pe baza 
Actului de Neutralitate, o proclamatiune prin care interzicea exportul 
de arme si munitiuni, nu numai către Italia agresoare, dar şi către 
Abisinia victimă a agresiunii. 

În discursul pe care l-a ținut în anul următor, la 14 August 
1936, la Chautauka, Preşedintele Roosevelt declara, între altele: 

„+... Evităm angajamente politice care ar putea să ne încurce în 
războaie în tari străine, evităm orice amestec în activităţile politice ale 
Societăţii Naţiunilor... Nu suntem izolationisti decît în măsura în care 
vrem să ne izolăm complet de război... Am petrecut nenumărate ore, 
voi mai petrece nenumărate ore, gîndindu-mă şi plănuind cum voi 
evita acestei naţiuni războiul...“ 

8) Evolutiunea politicii iugoslave. Lipsa de unitate şi lipsa 
de hotarire arătate de Franța şi de Marea Britanie nu puteau să nu 
îngrijoreze puterile mai mici care rămăseseră solidare cu ele şi a cărei 
securitate depindea atît de mult de politica franco-britanică. 

Cu toate acestea şi cu toate ademenirile în sens contrar, 
guvernul român a rămas ferm credincios politicii urmate pînă acum. 

Lucrurile nu se petreceau la fel în tara vecină și aliată, 
Iugoslavia. DI. Stoyadinovitch, şeful guvernului, ajunsese, încă din 
primăvara anului 1936, la convingerea că tara sa nu mai poate spera în 
nici un sprijin efectiv din partea Franţei sau a Marii Britanii care nu 
intelesesera să-şi apere cu armele nici măcar propria lor securitate in 
momentul remilitarizării zonei renane. În ochii guvernului iugoslav, 
Franţa şi Marea Britanie îşi pierduseră supremaţia pe continentul 
european; Germania şi Italia deveneau factorii politici importanți pe 
acest continent. 

Prin schimburi de vizite oficiale cu Germania şi Italia, prin 
mai multe acțiuni politice semnificative, Primul Ministru iugoslav n-a 
intirziat a da indicatiuni publice a unei evoluţii simtitoare a politicii 
țării sale. De atunci Iugoslavia nu s-a gîndit decît a da interpretări cit 
mai restrictive a angajamentelor sale în cadrul Micii Intelegeri şi a 
intelegerii Balcanice. 

La sesiunea Consiliului permanent al Micii Intelegeri din mai 
1936, discutîndu-se măsurile ce ar fi luate de acele state în cazul 
denuntarii de către Ungaria a clauzelor militare ale Tratatului de la 
Trianon, Dl. Stoyadinoviteh n-a admis a se prevedea punerea în 
aplicare a unor măsuri efective de coercitiune în acestă eventualitate, 
decît cu conditiunea să se specifice că aceste măsuri nu s-ar lua decît 
dacă ar fi asigurate neutralitatea Germaniei şi Italiei. 

Cîteva luni mai tîrziu, DI. Stoyadinovitch opunea un refuz net 
propunerii cehoslovace de a se transforma în obligaţiuni „erga omnes“ 
obligatiunile de asistență mutuală ale Statelor Micii Intelegeri, 
valabile pînă atunci numai împotriva Ungariei. De partea sa, România 
nu refuzase această propunere, dar observase cu regret că tratatul 

proiectat, deşi garantat de Franța nu se bucură de garanţia sau măcar 
de sprijinul Angliei. 

Pactul politic încheiat cu Italia la 25 martie 1937 a consfințit 
evoluţia politicii iugoslave. Acest pact a fost, de altfel, încheiat în 
violatiunea angajamentului contractat în 1933 de fiecare stat al Micii 
Înțelegeri de a nu încheia nici un tratat international fara 
consimtamintul formal al celorlalte două state. În această împrejurare, 
România şi Cehoslovacia s-au găsit în fata unui fapt îndeplinit. 

Tot astfel, România, Grecia şi Turcia, membre ale intelegerii 
Balcanice, fuseseră puse, în ianuarie 1937, în fata faptului îndeplinit al 
Tratatului politic iugoslav-bulgar. 

Atitudinea adoptată de Iugoslavia nu putea decît să siăbească 
Mica Înţelegere şi Înțelegerea Balcanică, organisme atît de necesare 
securităţii României. 

9)Anschluss-ul. Politica Marii Britanii fata de Germania. 

La 11 martie 1938, trupele germane intrau fn Austria, care era 
anexata Germaniei la 13 martie 1938. 

De data aceasta, lumea se afla in fata unui fapt încă mai grav 
decît denuntarea clauzelor militare ale Tratatului de la Versailles sau 
remilitarizarea Renaniei. Se produsese primul act de agresiune în 
Europa de după război. 

Cu toate acestea, Marea Britanie şi Franţa s-au mărginit la 
proteste de pură formă şi n-au luat în consideratiune adoptarea unor 
măsuri represive. 

În ce priveste Marea Britanie, atitudinea sa pasivă era 
datorată iluziilor pe care le mai nutrea Primul Ministru Chamberlain 
despre posibilitatea unei înţelegeri satisfăcătoare cu Germania. 

O persoană calificată, fostul Ambasador la Berlin, Neville 
Henderson ne-a arătat în cartea sa „Failure of a mission“, care trebuia 
să fie, în ochii Guvernului britanic, bazele unei asemenea înțelegeri. 
DI. Henderson afirma că urmărea să ajungă cu guvernul de la Berlin la 
un acord prin care Marea Britanie ar fi recunoscut preponderența 
politică a Germaniei la răsărit de Rhin, iar aceasta ar fi recunoscut 
supremaţia britanică pe mare. Guvernul britanic punea, însă, condiția 
ca preponderența germană în Europa să se exercite numai prin 
mijloace paşnice. 

10) Încercările României de a obține colaborarea 
economică a Marii Britanii spre a stăvili penetratiunea economică 
germană. 

Cu prilejul întrunirii Consiliului Societăţii Naţiunilor din mai 
1938, Ministrul Afacerilor Străine al României a remis lui Lord 
Halifax, Secretar de Stat britanic pentru Afacerile Străine, şi d-lui 
Bonnet, Ministrul Afacerilor Străine al Franței, memorii prin care 
guvernul român arăta că, prin absenţa relativă a Marii Britanii şi a 
Franței de pe piața română, se încuraja dezvoltarea crescîndă a 
relatiunilor economice germano-române. Se mai arăta că pentru a 
preveni influențele de ordin politic pe care penetratiunea economică 
germană risca să le aducă după sine, era necesar ca Marea Britanie şi 
Franţa să nu intirzie a da o cit mai mare dezvoltare relatiunilor 
comerciale cu România. În aceste memorii se schița un întreg plan de 
colaborare a Marii Britanii şi a Franţei cu România în domeniul 
economic, spre a se stabili o contra-pondere eficace sfortarilor 
germane. 

Aceste propuneri au rămas, însă, fără efect practic. Mai mult: 
trimiterea unei delegatiuni economice britanice la Bucureşti în vederea 
unui acord comercial de mai mare amploare fusese amînată în urma 
dispozitiunilor luate de dl.Chamberlain, care vroia să evite toate 
dificultățile ce se puteau ivi în calea convorbirilor d-lui Henderson la 
Berlin. 

11) Criza cehoslovacă. În urma Anschluss-ului, situatiunea 
politică şi strategică a Cehoslovaciei devenise foarte gravă. În 
discursul pe care l-a ținut la Camera Comunelor la 24 martie 1938, 
Primul Ministru britanic Chamberlain a declarat, însă, făcînd aluzie la 
această situatiune, că Marea Britanie nu se poate obliga formal a-şi da 
asistența Cehoslovaciei, deoarece interesele britanice sunt atinse în 
acelaşi fel ca în cazul unei eventuale agresiuni împotriva Franţei sau 
Belgiei. 

O asemenea declaratiune nu era de natură a pune o frînă 
acțiunii germane împotriva Cehoslovaciei. Această acțiune a fost dusă 
după aceea într-un crescendo de atacuri de presă, de discursuri 
amenințătoare şi de agitatiuni interne ale minorităţii sudete. 

În timpul acesta, căutînd o solutiune de compromis, dl. 
Chamberlain trimitea în misiune specială la Praga pe Lord Runciman, 
însărcinat a încerca o acțiune de meditatiune. Această atitudine nu 
putea decît să slăbească voința şi puterea de rezistență a 
Cehoslovaciei. 

Criza se apropia repede de deznodămînt. În momentul ei 
culminant Dl. Chamberlain s-a străduit să evite izucnirea războiului, 

luînd personal contact cu dl. Hitler. În urma călătoriei cu avionul a 
d-lui Chamberlain la Berchtesgaden si a consultărilor ce au avut loc 
imediat după aceea, între guvernul britanic şi cel francez, aceste două 
guverne au dat guvernului cehoslovac sfatul stăruitor de a ceda 
Germaniei toate teritoriile locuite în majoritate de o populaţie de 
origine etnică germană. Pus în fata acestui demers cu caracter aproape 
ultimativ şi a faptului că Franța nu era dispusă a-şi executa 
obligatiunile de asistență, guvernul cehoslovac s-a văzut nevoit să 
accepte în principiu cedarea teritoriilor locuite de sudeti. 

În urma întrunirii de la Miinchen şi a acordului încheiat la 29 
septembrie de d-nii Hitler, Mussolini, Chamberlain şi Daladier, 
Cehoslovacia amenințată să fie atacată nu numai de Germania, dar şi 
de Ungaria şi Polonia, a acceptat transferarea imediată a teritoriilor 
cerute de Germania. 

La întoarcerea lor la Londra şi la Paris, d-nii Chamberlain şi 
Daladier erau primiți cu entuziaste ovatiuni, care dovedeau că, în 
Marea Britanie şi Franţa, opinia publică era cu totul favorabilă păcii 
obţinute cu prețul mutilării Cehoslovaciei şi a tulburării ordinii 
publice si teritoriale stabilite în urma sacrificiului atîtora vieți 
britanice şi franceze. 

România fusese credincioasă aliatei sale în tot timpul crizei. 
Încă din primăvara anului 1938 îngăduise — cu toate demersurile de 
protestare germane şi polone — survolul peste teritoriul român al avi- 
oanelor militare sovietice trimise în Cehoslovacia. 

După întrevederea de la Berchtesgaden şi demersul franco- 
britanic la Praga, în momentul cînd Ungaria adoptase o atitudine 
amenințătoare fata de Cehoslovacia care trecea prin împrejurări atît de 
grele, guvernul român s-a adresat guvernului iugoslav pentru a-i 
propune adoptarea atitudinii comune impuse de obligatiunile Pactului 
Micii  Înţelegeri. Primul Ministru iugoslav a răspuns atunci 
Însărcinatului cu Afaceri al României, care efectua pe lîngă dinsul 
demersul ordonat de guvernul român: 

„Știu că a existat odată Mica Înţelegere. Întreb, însă, guvernul 
român dacă acest organism mai poate fi considerat ca existent azi cînd 
Cehoslovacia a acceptat principiul cesiunilor teritoriale recomandate 
de Franța şi Marea Britanie în favoarea Germaniei?“ 

Atât cu acest prilej cit şi cu prilejul unor demersuri ulterioare, 
guvernul iugoslav a arătat lămurit că nu înţelegea să întreprindă nici 
un fel de acțiune în favoarea țării aliate. 

În acelaşi timp, România se străduia prin demersuri insistente 
şi repetate să obțină renunţarea din partea Poloniei a formulării, în 
acele momente, a revendicărilor sale teritoriale împotriva Cehoslova- 
ciei. 

Dar staruintele României nu găseau nici o ascultare la 
Varşovia. Printr-un act incalificabil, guvernul polon prezenta la 30 
septembrie un ultimatum guvernului cehoslovac şi obținuse cedarea 
imediată a ținutului Teschen. 

Putin după aceea, se transfera Ungariei, în urma arbitrajului 
germano-italian de la Belvedere, o porțiune din teritoriul cehoslovac 
locuită în parte de o minoritate ungară. Ungaria nu era pe deplin 
mulțumită de sentința arbitrară, căci ar fi dorit să obțină în întregime 
teritoriul cunoscut sub numele de Rusia Subcarpatică, prin care 
Cehoslovacia se lega de România. 

În asemenea împrejurări, Ungaria era dispusă să încheie un 
acord politic cu România cu conditiunea de a fi lăsată liberă de a 
cuceri acest teritoriu apartinind Cehoslovaciei. Guvernul polon dorea 
şi el'o solutiune de acest fel şi propunea ca, de partea ei, România să 
anexeze colțul de răsărit al Rusiei Subcarpatice în care se găseau mai 
multe sate locuite de o veche populaţie românească. 

DI. Beck, Ministrul Afacerilor Străine al Poloniei, a venit la 
Galaţi în timpul manevrelor regale din octombrie 1938 şi, fiind primit 
de Regele şi de Ministrul Afacerilor Străine al României, a formulat 
propuneri precise şi stăruitoare în acest sens. Propunerile polone au 
fost categoric respinse. 


Am văzut deci, că în perioada de mari frămîntări care a urmat, 
asumarea puterii în Germania de national-socialism, România a 
continuat a-şi urma cu rectitudine linia politică. 

Această atitudine trebuie cu atît mai mult subliniată cu cît 
nu-i lipseau României, încă din 1935, oferte ademenitoare în schimbul 
adoptării unei atitudini mai rezervate; şi cu cit politica externă a 
guvernului nu era ferită de orice critică din interior. Se susținea de 
cîțiva oameni politici că România face o politică greşită sprijinind, 
fără rezerve, politica securităţii colective şi principiile Pactului 
Societăţii Naţiunilor; unii, depăşind aceste critici, socoteau chiar că 
trebuie să părăsească Mica Înţelegere şi prietenia cu Franța si Marea 
Britanie, trecînd de partea Germaniei şi a Italiei. Un partid politic cu 

multi aderenti printre tineret era exponentul cel mai activ al acestei 
teze, Numărul mare de voturi pe care îl obținea la alegerile 
parlamentare. din 1937 se datora în parte efectului produs asupra 
opiniei publice de eşecul politicii sancţiunilor şi de pasivitatea Marii 
Britanii şi a Franţei cu prilejul crizei renane. Anschluss-ul şi mutilarea 
Cehoslovaciei puneau noi şi puternice argumente la îndemîna 
propagandei acestui partid. 

Cu toate acestea, în timp ce Statele Unite continuau a se 
dezinteresa de continentul european, în timp ce Franța şi Marea 
Britanie mergeau din neînțelegere în neînțelegere, din compromis în 
compromis, din cedare în cedare; în timp ce Polonia şi lugoslavia 
treceau în cîmpul opus — România rămăsese fără şovăire credincioasă 
unei politici bazate pe principiul respectării angajamentelor 
internaţionale şi a menţinerii ordinii politice şi teritoriale stabilite de 
Conferința Păcii. 

Dar, după 30 septembrie 1938, România nu mai putea conta, 
în sprijinul acestei politici, pe Societatea Naţiunilor şi pe securitatea 
colectivă. Ele fuseseră inmormintate la München. 

Lumea mai era, de sigur, să vadă înjghebarea treptată a unei 
mari coalitiuni. Dar multe state erau în curînd să cadă „unul cite 
unul “fiindcă odată distrus mecanismul securității colective dispăruse 
conditiunea esenţială de eficacitate a securităţii colective şi anume: 
simultaneitatea acţiunii comune. 

C. Perioada după 15 martie 1939. Izbucnirea celui de al 

doilea război mondial. 

1) Dispariţia Cehoslovaciei. La 15 martie 1939 se produceau 
ultimele urmări ale actului de la Miinchen: trupele germane intrau în 
Praga. Germania stabilea un protectorat asupra Boemiei-Moraviei şi 
un quasi-protactorat asupra Slovaciei. 

In acelaşi timp Ungaria ocupa şi anexa Rusia Subcarpatică. 
Guvernul român propusese guvernului polon o acțiune diplomatică 
comună pentru a împiedica ceea ce constituia o serioasă amenințare de 
ordin strategic pentru România. Nu numai că răspunsul de la Varşovia 
era negativ, dar guvernul polon informa pe cel român că a dat o 
garanţie Ungariei în vederea ocupării acestui teritoriu de către trupele 
ungare, Aceasta arăta, odată mai mult, ceea ce însemna într-adevăr 
politica Poloniei fata de aliaţii săi. 

2) Garantiile Britanice. Dar Polonia nu mai era destinată să 
se bucure mult timp de liniştea pe care o cumpărase prin atîtea acte 


35 


dubioase. Pentru Germania, sosise momentul potrivit de a pune în plin 
chestiunea Dantzigului şi a Coridorului. 

Acest moment coincidea, însă, cu o nouă evoluţie a politicii 
britanice urmînd actul de forță german de la 15 martie 1939. Marea 
Britanie, care nu trăsese sabia nici pentru zona demilitarizată renană, 
nici pentru Austria, nici pentru Cehoslovacia, se declara de această 
dată gata să se împotrivească cu forța actelor de forță, chiar dacă erau 
comise dincolo de Rhin. 

Folosindu-se de noile dispozitiuni ce domneau la Londra, 
guvernul român obținea, la 13 aprilie 1939, din partea Marii Britanii, 
garanţii de asistență în eventualitatea unei agresiuni la care România 
ar rezista cu forțele sale naționale. Franța dădea, de partea ei, asigurări 
identice. 

În acelaşi timp, România reînnoise cererile adresate în mai 
multe rînduri Marii Britanii şi Franței de a participa în mod intensiv la 
reînarmarea ei, furnizindu-i material de război. Dar Marea Britanie si 
Franţa, ocupate cu propria lor reînarmare, nu au putut da decît în 
măsură foarte restrînsă urmare la aceste cereri. 

Pentru a-şi întări pozitiunea în eventualitatea unui război la 
care ar lua parte, ca urmare a angajamentelor asumate fata de Polonia 
şi de România, Marea Britanie a iniţiat atunci o acţiune diplomatică la 
Moscova în vedere de a-şi asigura asistența Uniunii Sovietice. 

România a declarat în această privință guvernului britanic că, 
fără a voi să participe la negocierile de la Moscova, nu va pune nici o 
piedică în calea acelor negocieri. 

3) Tratatul germano-sovietic. Pe cînd delegaţii britanici şi 
francezi se aflau în discutiune cu reprezentanţii sovietici în vederea 
acordurilor de asistență mutuală proiectate, se terminau într-o odaie 
învecinată din Kremlinul de la Moscova negocierile secrete germano- 
sovietice pentru încheierea unei înțelegeri politice între cele două 
state. La 21 august 1939, se iscălea de către d-nii Ribentrop si 
Molotov un Tratat de neagresiune şi consultare pe termen de 10 ani. 

Ducerea acestei duble negocieri — oficială cu Marea Britanie 
şi Franţa, secretă cu Germania — şi încheierea tratatului germano- 
sovietic în asemenea condițiuni, constituiau un act de neloialitate fără 
precedent în analele relatiunilor internationale. Pe cînd lumea uimită 
se întreba cu ce pret fusese plătit actul comis de guvernul sovietic, 
Germania se grăbea întrucît o privea să tragă toate foloasele pe care i 
le asigura noul pact şi nu intirzia să atace Polonia. 

4) Războiul. Nici din punct de vedere al angajamentelor 
politice, nici din acela al recunostintei datorată Poloniei pentru linia 
politică urmată în ultimii ani, România nu era obligată să-i dea ajutor 
militar împotriva unei agresiuni germane. De altfel, în lipsa unei 
granițe comune cu Germania, România nici nu ar fi avut posibilitatea 
practică de a da această asistenţă. 

În zorii zilei de 1 septembrie, armatele germane își 
începuseră atacul împotriva Poloniei, iar la 3 septembrie Marea 
Britanie şi Franţa declaraseră război Germaniei. 

La 2 septembrie, se petrecuse un incident care putea să dea de 
gîndit guvernului român. Ministrul Afacerilor Străine al Franţei 
chemase la telefon pe Ambasadorul Franţei la Bucureşti pentru a-l 
însărcina, în lipsa firului telefonic direct Paris-Varşovia ce fusese 
tăiat, să transmită un mesaj urgent ambasadorului Franţei la Varşovia. 
DI. Bonnet comunica d-lui Noel că dl. Mussolini se declarase gata să 
convoace o Conferință pentru soluționarea diferendului germano- 
polon. 

Demersul guvernului francez era facut fără cunoştinţa 
guvernului britanic, care refuzase să ia în considerare propunerea d-lui 
Mussolini, făcută după comiterea agresiunii germane. Insistentele 
d-lui Bonnet se pierdeau, de altfel, în troznetul bombelor de avion 
care, din ajun, cădeau cu sutele asupra Varşoviei. 

Acest incident putea, însă, să arunce oarecare lumină asupra 
lipsei de convingere cu care Franţa intra în acest război. Pe de altă 
parte, inactiunea totală pe frontul de Apus, lipsa oricăror represalii ale 
aviatiunii aliate pentru bombardarea populatiunii civile din Polonia, 
nu lipseau a produce o vie nedumerire în opiniunea română. 

Cu toate acestea şi cu toate protestările şi amenințările 
germane şi sovietice, Guvernul român aducea, în momentul prăbuşirii 
polone, servicii apreciabile cauzei aliate. 

Astfel Guvernul român accepta să asigure tranzitul prin 
teritoriul român aproape întregii rezerve de aur a Băncii de emisiune 
polone. O mare parte a militarilor poloni refugiaţi in România puteau 
să-şi continue nestingheti drumul spre țările aliate. Iar cei 24.000 de 
militari poloni internaţi beneficiau de un regim într-adins atît de larg 
încît mai mult de 16.000 puteau să părăsească România. Astfel 
ajungeau în Siria, in Palestina, în Franţa şi Marea Britanie cele mai 
bune elemente scăpate din dezastrul armatelor polone. Printre ei se 
aflau toți aviatorii poloni care nu căzuseră pe cîmpul de luptă. 

5) Atitudinea amenințătoare a Uniunii Sovietice. România 
se afla, însă, chiar dînsa într-o situatiune primejdioasă. După 
încheierea acordului germano-sovietic, România era direct amenințată 
de vecina sa de la răsărit. Din 1918 pînă în 1934, România nu avusese 
raporturi diplomatice cu Uniunea Sovietică. Aceasta refuzase să 
recunoască realipirea la teritoriul României a provinciei româneşti a 
Basarabiei, realipire efectuată pe baza votului de autodeterminare a 
Adunării elective a acelei provincii. Reîntoarcerea de bună voie a 
Basarabiei în cuprinsul hotarelor româneşti fusese, însă, consfintita la 
28 octombrie 1920, printr-un tratat iscălit de Marea Britanie, Franţa şi 
Japonia. 

În 1929, România semnase, alături de Uniunea Sovietică, aşa- 
zisul protocol Litvinov pentru punerea în vigoare anticipată a Pactului 
Briand-Kellog de renunțare la război. Asemenea, România semnase, 
alături de Uniunea Sovietică în 1933, Conventiunea de definire a 
agresorului care confirma şi preciza obligatiunile’ de neagresiune 
asumate de cele două state prin aderarea la Pactul Briand-Kellog şi 
prin încheierea Pactului Litvinov. 

În 1934 — anul în care Uniunea Sovietică a intrat în Societatea 
Naţiunilor — România a stabilit relatiuni diplomatice cu acel stat. Noua 
atitudine a României anticipa asupra faptului că, asumind obligatiunile 
Pactului Societăţii Naţiunilor, Uniunea Sovietică se angajase „să 
respecte integritatea teritorială şi independența politică a tuturor 
membrilor Societăţii“, şi, pe de alta, că relatiunile româno-sovietice se 
aşezau astfel sub garanţia unui organism condus, în practică, de Marea 
Britanie şi Franța. 

Într-adevăr, dat fiind enorma disproportiune de forte, dat 
fiind ambitiunile seculare ale Rusiei de a ajunge la Constantinopol, 
relatiunile româno-ruse nu se puteau fără primejdie concepe într-un 
cadru ştiut bilateral. Prudenta cea mai elementară ordona României să 
aşeze acele relatiuni sub garanţia altor mari puteri, căci România nu 
mai putea risca să se producă din nou un act de violență ca acela din 
1878, cînd Rusia aliată o silise să-i cedeze Basarabia de sud a două zi 
după victoria lor comună împotriva Turciei. 

Din ziua în care Societatea Naţiunilor devenise aproape 
inexistentă, primejdia sovietică devenise la ordinea zile. Această 
primejdie apărea ca iminentă după încheierea pactului germano- 
sovietic. 

Era clar că acest pact încheiat între două puteri despărțite de 
atîtea antagonisme nu putea să fie decît rezultatul unui tîrg. Foloasele 
ce şi le asigurase Uniunea Sovietică nu intirziau, de altfel, a fi în parte 
cunoscute. 

După izbucnirea ostilităților germano-polone, începuse 
mobilizarea armatei sovietice. La 18 septembrie Uniunea Sovietică 
trecea în rîndul statelor agresoare atacînd Polonia, ale cărei armate, 
aproape în întregime nimicite, mai opuneau încă o rezistență disperată 
armatelor germane. Chiar această rezistență a trebuit să înceteze după 
primirea loviturii de pumnal în spate din partea Uniunii Sovietice. 
Trupele ruseşti ocupau apoi mai mult de o treime din teritoriul polon. 
Porțiunea ocupată era îndată anexată Uniunii Sovietice, arătîndu-se, în 
îndeplinirea formalităţilor de anexiune, mai multă grabă decît 
Germania în porţiunea sa. 

În curînd, după cereri ultimative adresate Letoniei, Estoniei şi 
Lituaniei, la graniţele cărora fuseseră masate trupe, Uniunea Sovietică 
supunea acele state la un regim de ocupatiune militară, urmat peste 
cîteva luni de anexarea totală. 

Uniunea Sovietică ataca apoi Finlanda, care refuzase să 
accepte cererile ruseşti prezentate în mod ultimativ. În sesiunea 
extraordinară a Adunării Societăţii Naţiunilor convocată la cererea 
guvernului finlandez în decembrie 1939, România se găsea alături de 
Marea Britanie si de Franța pentru constatarea formală a agresiunii 
sovietice. În situatiunea politică şi militară de atunci, nu s-a putut lua, 
însă, decît sancţiunea de ordin moral'a excluderii Uniunii Sovietice 
din Societatea Naţiunilor. 

Această serie de acte de violență comise de Uniunea 
Sovietică împotriva unor state situate la graniţa sa apuseană arăta că 
rîndul României poate veni foarte curînd. 

Limbajul amenintator ținut de către dl. Molotov Ministrului 
României la Moscova, a doua zi după comiterea agresiunii sovietice 
asupra Poloniei, dădea loc, de altfel, la temeri mai precise. Asemenea 
temeri erau confirmate în luna următoare cu prilejul vizitei la 
Moscova a d-lui Saracioglu, Ministrul ture al Afacerilor străine, căruia 
i se punea de către dl. Molotov întrebarea simptomatica: „Ce va face 
Turcia dacă România s-ar afla în război cu Uniunea Sovietică şi cu 
Bulgaria?“ 

În acelaşi timp, începeau trimiteri din ce în ce mai numeroase 
de trupe sovietice la granița românească. 

6) Chestiunea valabilitatii garantiilor franco-britanice în 
eventualitatea unui atac sovietic împotriva României. Faţă de 
această ameninţare, Guvernul român a cerut atunci Guvernului 
britanic să-i confirme că garanția acordată la 13 aprilie 1939 poate fi 
considerată ca valabilă în cazul unei agresiuni sovietice împotriva 
României. Era cu atît mai necesar a pune această întrebare cu cît 
Guvernul britanic nu declarase război Uniunii Sovietice, dupa 
agresiunea rusească împotriva Poloniei, deşi obligată în principiu la 
aceasta prin stipulatiunile art.l al Tratatului de asistență mutuală 
polono-britanic din 26 august 1939. 

Răspunsul Guvernului britanic la întrebarea pusă de Guvernul 
român a fost dat de Ministrul Marii Britanii la Bucureşti, într-o 
comunicare scrisă în care se arăta că garanţia în termen general nu 
fusese dată în intentiunea Guvernului britanic decît în ipostaza unei 
agresiuni germane. Guvernul britanic se declara totuşi dispus a 
considera garanția ca valabilă şi împotriva unei agresiuni sovietice, cu 
următoarele condițiuni: 

l. Neutralitatea Italiei să fie asigurată; 

Il. Libera trecere prin strimtori a navelor de război şi a 
convoaielor britanice să fie autorizată de Turcia. 

România amenințată de Uniunea sovietică, căutase deci 
sprijinul Marii Britanii. Răspunsul Marii Britanii nu fusese negativ, 
dar, din motive de probitate care îi făceau onoare, Guvernul de la 
Londra nu intelesese să facă promisiuni pe care nu ştia dacă le va 
putea aduce la îndeplinire. Marea Britanie indicase, deci, conditiunile 
de ordin politic şi strategic care trebuiau să existe în Mediterană 
pentru ca asistenţa britanică să poată fi realizată. 

Aceste condițiuni arătau, însă că şansele ca Marea Britanie să 
poată da un ajutor României împotriva Uniunii Sovietice erau foarte 
limitate. Într-adevăr, pe de o parte Italia rămîsese aliată cu Germania 
şi putea în orice moment, ieşind din atitudinea sa de „nebeligerantă“, 
să între în războiul împotriva Marii Britanii; iar, pe de altă parte, 
colaborarea Turciei apărea problematică, dat fiindcă Guvernul din 
Ankara tinuse cu orice pret ca Acordul anglo-franco-turc, care tocmai 
se iscălise la 21 octombrie 1939, să fie însoțit de următorul Protocol: 

„Obligaţiunile asumate de Turcia în virtutea prezentului 

Tratat nu vor putea constringe la acțiune avînd ca efect si 

consecință de a o atrage într-un conflict armat cu Uniunea 

Sovietică. 

Prezentul Protocol va fi considerat ca parte integrantă a 

Tratatului." 

Amenintata astfel aproape cu certitudine de a se găsi absolut 
singură față în față cu Rusia în plină mişcare agresivă, România putea 
de pe atunci să fie ademenită a-şi căuta salvarea într-o politică hotărît 
alături de Germania. 

Cu toate acestea, guvernul român nu a vrut să ia o asemenea 
hotarire, ci a persistat în politica sa, în speranţa că conditiunile puse de 
Marea Britanie se vor arăta totuşi realizabile. 

Din acest motiv, guvernul român a desfăşurat, în lunile 
decembrie 1939, ianuarie si februarie 1940, o vie activitate 
diplomatică la Roma şi la Ankara în scop de a interesa Italia şi Turcia 
la cauza rezistenţei române împotriva probabilei agresiuni sovietice şi 
a permite astfel funcţionarea garanţiei britanice. 

În acelaşi timp, conform unor sugestiuni britanice, guvernul 
român încerca o apropiere de Bulgaria prin care urmărea, în primul 
rînd, să-şi asigure liniile de comunicaţie cu Aliaţii, în ipoteza unei 
agresiuni venite de la răsărit sau de la apus, sau din ambele directiuni. 
La Conferita Înţelegerii Balcanice de la Belgrad din februarie 1940, 
Ministrul Afacerilor Străine al Turciei fusese însărcinat de colegul său 
român să aibă convorbiri în acest sens cu guvernul bulgar la trecerea 
sa prin Sofia. Aceste sugestiuni făcute Bulgariei implicau unele 
concesiuni teritoriale ce ar fi fost făcute de România. 

Această acțiune diplomatică nu s-a putut însă dezvoltata căci, 
de abia iniţiată, a fost brusc înlăturat dl. Kiosseivanoff, Preşedintele 
Consiliului bulgar şi înlocuit cu dl. Filoff, bine cunoscut pentru 
sentimentele sale pro-germane. 

7) Ultimatumul sovietic. În primăvara anului 1940, masările 
de trupe sovietice la granița românească luau proporții din ce în ce mai 
mari. 

În noaptea de 26 spre 27 iunie, Uniunea Sovietică prezenta 
României un ultimatum cu termen de 24 de ore, cerînd să i se cedeze 
Basarabia şi Bucovina de Nord. 

Ultimatumul sovietic urma de aproape zdrobirea armatei 
franceze şi intrarea Italiei în războiul alături de Germania. 

În urma declaratiunii de război a Italiei, prima conditiune 
pusă de Marea Britanie pentru a-şi îndepli garantiile fata de Uniunea 
Sovietică nu era îndeplinită. România nici nu s-ar fi putut gîndi, însă, 
să ceară un ajutor Marii Britanii în împrejurări prin care trecea a doua 

zi după scoaterea din luptă a Franţei, Cu cea mai mare bunăvoință, 
Marea Britanie nu ar fi putut da nici un ajutor României în iunie 1940, 

Îndată după primirea ultimatumului sovietic, guvernul român 
întreba guvernele statelor aliate, Turcia, Iugoslavia şi Grecia, dacă 
poate conta că îi vor da, împotriva unui eventual atac bulgar ce s-ar 
adăuga atacului sovietic, ajutorul militar stipulat de Pactul Înțelegerii 
Balcanice. În acelaşi timp, guvernul român mai punea guvernului 
iugoslav aceiaşi întrebare privitoare la un eventual atac ungar pe baza 
Tratatului bilateral româno-iugoslav care fusese reînnoit în anul 
precedent, 

Turcia făcea cunoscut că nu-și poate da răspunsul înainte de a 
se fi pronunțat Consiliul de Miniştri, a cărui întrunire imediată nu era 
posibilă fiindcă mai multi Miniştri se aflau în provincie, Grecia și 
Iugoslavia comunicau fiecare că nu-și pot da răspunsul înainte de a se 
fi consultat cu celelalte state ale intelegerii Balcanice. Ele cereau, însă, 
României să nu primejduiască pacea balcanică. 

Fiind dată limita scurtă de timp a ultimatumului, aceste 
tăspunsuri evazive echivalua cu răspunsuri negative, 

Iugoslavia se grăbea, de altfel, să trimită trupe monitorizate în 
regiunea Vârset, în preajma graniței româneşti. Aceste precautiuni 
militare în vecinătatea Banatului românese dovedeau că guvernul 
iugoslav vedea zdrobirea României şi că vrea să fie gata pentru orice 
împrejurare, 

Ungaria se pregătise de mai multe luni pentru a putea profita 
îndată de o agresiune sovietică împotriva României. Concentrate încă 
de la începutul primăverii şi adunate la granițele de apus ale 
României, diviziile ungare erau gata de atac, 

Bulagaria făcuse de asemenea pregătiri militare la granița de 
sud a României, 

Pe de altă parte, România primea din partea Germaniei şi a 
Italiei sfatul cît mai stăruitor de a ceda în fata ultimatumului sovietic, 

Germania nu putea risca să lase ca zona petroliferă română să 
ajungă în stăpînirea armatei sovietice, Era, deci, mai mult ca sigur că, 
în cazul unor ostilități sovieto-române trupele germane vor căuta 
îndată să-și asigure stăpînirea asupra regiunii petrolifere române. 

Atinsă în moralul ei de distrugerea fulgerătoare a forței 
militare franceze, în imposibilitatea de a cere un ajutor Marii Britanii, 
- ea însăşi amenințată -, sau Statelor Unite, încă atunci înghețate într-o 
atitudine de rigidă neutralitate, părăsită de aliații săi balcanici, 
înconjurată de orice linie de retragere, România a cedat în fata actului 

de violență sovietic. De atunci, România nu mai era stăpînă a 
destinelor sale. 

Toate cele ce au urmat după aceea nu au nevoie să fie 
amintite sau explicate. Ele au decurs cu o fatalitate inexorabilă în 
urma adoptării din partea Uniunii Sovietice a atitudinii de agresiune 
față de România. 

Dacă într-o zi un for internaţional va vrea să se pronunţe 
asupra soartei României, acel for nu va putea să trecă cu vederea 
sfortarile pe care România le-a depus cu atîta staruinta în slujba unei 
păci bazate pe menţinerea ordinii stabile la Paris în 1919 şi a 
principiilor Pactului Societăţii Naţiunilor, după cum nu va putea să nu 
țină seamă de situatiunea tragică în care s-a găsit România din 
împrejurări independente de voinţa şi de puterile ei. 

Cum ar putea România să fie făcută răspunzătoare de 
urmările ce le-au avut, atît izolationismul Statelor Unite, cît şi 
neînțelegerile, contrazicerile şi şovăielile Franţei şi Marii Britanii, 
garante morale şi contractuale ale Tratatelor de Pace? 

Ar fi oare posibil ca România să beneficieze de un tratament 
mai defavorabil ca Polonia şi lugoslavia, care n-au putut să facă să 
dispară, prin revirimente — chiar eroice — de ultimă oră, efectele atitor 
dezertări şi atîtor trădări? 

Cu atît mai mult va trebui România să revină în drepturile 
sale fata de statele agresoare: Ungaria si Bulgaria. 

Chiar dacă, astăzi, Marea Britanie şi Statele Unite se găsesc, 
pentru motive de interes militar imediat, în aceiaşi tabără cu Uniunea 
Sovietică, ele nu vor putea desigur uita că această alianță nu este 
rezultatul unei politici urmate de Uniunea Sovietică, ci este o 
situatiune de fapt născută în urma atacului german, pe care guvernul 
din Moscova a căutat pînă în ultimul moment să-l înlăture, evitînd 
orice contact politic cu Marea Britanie şi comitind o serie de acte, ca 
recunoşterea guvernului rebel din Irak şi izgonirea din Moscova a 
Legatiunilor Iugoslaviei şi Greciei. 

Dar Marea Britanie şi Statele Unite îşi vor aminti, mai cu 
seamă că Uniunea Sovietică s-a aşezat, prin agresiunile sale din 1939 
şi 1940, în rîndul statelor agresoare, despre care Preşedintele 
Roosevelt a declarat, în alocutiunea sa radiodifuzată din 9 decembrie 
1941: 

„+... izvoarele de brutalitate internațională, oriunde ar exista, 
trebuiesc distruse în mod absolut şi definitiv.“ 

CONVENȚIA DE ARMISTIȚIU CU SOVIETICII- 
DE LA ACTE DE PRĂDĂCIUNE LA JAF 
ORGANIZAT 


La data încheierii armistiţiului (12 septembrie 1944) cu 
Naţiunile Unite, România, deşi suferise consecințele celor trei ani de 
război, se găsea într-o situatiune care i-ar fi permis o redresare 
economică relativ rapidă şi, în acelaşi timp, i-ar fi îngăduit să 
colaboreze în mod activ la refacerea economică din sud-estul 
european, atît în domeniul alimentar cît şi, în subsidiar, în cel 
industrial. 

Astăzi, după 11 luni de aplicare a armistiţiului şi 4 luni de la 
încetarea ostilităților în Europa, România se găseşte în pragul celei 
mai grave crize din istoria sa economică, populaţia ei fiind amenințată 
de foamete în cursul lunilor ce vor urma. E foarte probabil că va fi 
nevoită să apeleze la ajutorul U.N.N.R.A. 

Trebuie subliniat că după 12 septembrie 1944 acţiunile de 
război ce s-au petrecut pe teritoriul României sunt fără nici o 
însemnătate din punct de vedere economic, deoarece armatele române 
au reuşit, chiar înainte de sosirea armatei sovietice, să lichideze 
armatele germane pe teritoriul României de atunci, iar luptele duse în 
regiunile recuperate din Nordul Transilvaniei, au provocat pagube 
relativ neînsemnate. 

Ca atare, putem afirma că dificultăţile fără precedent, de 
ordin economic, în care se zbate astăzi România,se pot reduce la două 
cauze principale: 

1.- Acţiunii armatelor sovietice în cursul trecerii şi stationarii 
lor prin România; 

2.- Modului în care autorităţile sovietice au înțeles să aplice 
clauzele Convenţiei de Armistitiu. 

].- Trecerea armatelor sovietice prin teritoriul României în 
primele luni de la încheierea armistițiului, a dat naştere la nenumărate 
acte de prădăciuni sau prelevări fără formă, făcute individual şi de 
unităţi organizate, care, la prețurile valabile acum trei luni, ar 
reprezenta cel puţin 500 miliarde de lei. 

Este de observat că după ce trupele sovietice au trecut, prin 
România în cursul operaţiilor contra germanilor, contrar. tuturor 
aşteptărilor, numărul celor staționate in România a crescut 
considerabil după capitularea Germaniei. 

Actele care au avut repercusiuni economice mai durabile şi 
care se resimt şi azi sunt: 

a) Prelevările masive de vite (boi, cai, porci, oi), din care 
numai o parte au servit la hrana trupelor în timpul trecerii lor prin tara, 
iar restul au fost îndrumate în cirezi mari, fie în Rusia, fie în afară de 
teritoriul românesc, în țările limitrofe. 

O statistică completă a prelevărilor nu a putut fi stabilită din 
motive lesne de înțeles. S-au putut pînă în prezent centraliza numai 
următoarele date principale: 


cereale şi furaje 160.000 tone 
bovine 117.000 capete 
ovine 463.000 capete 
porcine 86.000 capete 
cabaline 86.000 capete 
zahăr 7.800 tone 


b) Prelevările masive de autovehicule, de care România avea 
deja o mare lipsă (au fost preluate autovehicule reprezentînd 86% din 
parcul total). 

c) Prelevările de cereale în special din regiunea de nord a țării 
şi chiar a stocurilor de saminta ce trebuiau utilizate la insamintarile 
din campania 1944/1945. 

d) Dezorganizarea totală a transporturilor, prin reducerea la 
circa ⁄4 din transporturile feroviare necesare şi prin modificarea 
ecartamentului la una din liniile principale ale ţării (trunkline). 

e) Absorbirea unor cantități considerabile de mărfuri de 
consum curent (îmbrăcăminte, încălțăminte, etc.) 

2.-Aplicare abuzivă a conditiunilor armistiţiului. 

Conform armistiţiului din 12 septembrie 1944, România era 
obligată să facă următoarele prestatiuni economice: 

a) Conform art.11, să plătească U.R.S.S. o despăgubire 
globală şi forfetară de 300 milioane dolari U.S.A., în valoare aur de 35 
dolari o uncie de aur, în termen de 6 ani, deci în rate de aproximativ 
50 milioane dolari anual. Plata trebuia făcută în mărfuri, produse 
petrolifere, cereale, animale, produse lemnoase, materiale maritime şi 
fluviale, diverse maşini. 

b) Conform art.10, să suporte nevoile armatei sovietice, 
punind la dispoziţie şi toate căile de comunicații. 

c) Conform art.12, să restituie toate valorile şi materialele 
luate de pe teritoriile U.R.S.S. 

d) Conform art.7, să remită în mîinile Înaltului Comandament 
Aliat orice materiale de război ale Germaniei şi ale sateliților ei. 


a).Despagubiri 

În ce priveşte despăgubirile, de la început U.R.S.S. a impus 
României ca să ia drept bază pentru lichidarea sumei de 300 milioane 
dolari prețurile internationale existente la 1938, desi conditiunea nu e 
nicăieri înscrisă în Convenţia de Armistitiu. 

Prin acest mod de calcul şi pe baza urcărilor preţurilor 
internaţionale pînă în timpul războiului, s-a impus României o 
obligatiune de o valoare aproximativ dublă fata de aceea ce rezultă din 
clauzele armistițiului. 

b).Cereri pentru întreținerea armatei. 

Prestatiunile pentru întreţinerea armatei au depăşit de mai 
multe ori nevoile normale ale armatei operative de pe teritoriul 
României, motivîndu-se aceste cereri cu argumentul că România ar 
ltebui să satisfacă orice cereri ale Comandamentului Sovietic, fara 
limita şi fără justificare. 

Astfel aceste prestatiuni, care la început au fost prezentate ca 
(in accesoriu, au ajuns să reprezinte de aproximativ patru ori valoarea 
fitei anuale a despăgubirilor prevăzute în art.11. 

Trebuie menţionat în legătura cu aceasta că, deşi am avut 
promisiuni formale încă din luna decembrie 1944, că odată cu 
indepărtarea frontului de pe teritoriul românesc, prestatiunile cerute în 
cadrul art.10 se vor diminua substantial şi se vor reduce în viitor 
Wimai la necesităţile misiunilor de control în România, aceste 
jestațiuni au crescut continuu pînă în luna mai, iar după încetarea 
stilitatilor cu Germania, cînd era de aşteptat ca atunci cel putin să 
dispară, s-au ivit noi cereri şi mai importante de asemenea prestatiuni. 

Mai trebuie menţionat că cererile ruseşti nu s-au referit numai 
la necesitățile curente ale unei armate în trecere, ci au însemnat cereri 
de materiale pentru echiparea din nou a unei armate (căruțe, bucătării 
de campanie, etc.) pînă la epuizarea materiilor prime disponibile în 
tara. 

Ceva mai mult, o parte cel putin din produsele livrate de 
România cu titlul de întreținere (alimente, petrol şi produse 
industriale) au fost exportate în Rusia pentru trebuinte locale, deşi nu 
serveau nici armatei sovietice pe teritoriul României şi nici măcar 
pentru necesităţile sovietice în țările limitrofe României, drept obiecte 
de schimb. 

Ca atare, art.10 s-a transformat într-un mijloc de exploatare 
masivă a resurselor economice ale țării. 

Se constată şi astăzi tendința din partea autorităţilor sovietice 
de a continua această exploatare, deşi de mai bine de 9 luni nu mai 
există operaţiuni pe teritoriul românesc, iar de 4 luni nu mai există nici 
un fel de operaţiuni de război. 

Pentru a ilustra măsura în care art.10 a fost utilizat pentru 
exploatarea economică a României, arătăm mai jos angajamentele 
asumate de România în contul diferitelor articole ale Convenţiei de 
Armistitiu si plățile efectuate în baza acestor articole pina la finele 
lunii iulie 1945. 

În miliarde lei 


Plăţi efectuate % Angajamente totale % 

Despagubiri 106 19,7 % 152 19,5% 
(art.11) 
Restituiri de 37 6,8% 60 7,8% 
bunuri (art.12) 
Repatrierea cetateni- 6 1,1% 10 1,3% 
lor sovietici (art.5) 
Prestatiuni cu forme _389 72,3% 556 71,4% 
pt. armatele sov. 
(art.10) 

Total 538 778 


Trebuie mentionat ca in aceste cifre nu se cuprind prelevarile 
neregulate si fara forme facute de armatele sovietice, care reprezinta, 

după aprecieri minimale, cifra arătată mai sus, de încă 500 miliarde 
lei. 

De asemenea, aceste cifre nu cuprind materialele ridicate fără 
forme din unele depozite militare, nici valoarea unităţilor flotei de 
război a României, în număr de 96 de unităţi, care au fost luate în mod 
abuziv de armata sovietică încă din luna septembrie 1944. 

În schimb, în cifrele de mai sus se cuprinde valoarea rublelor 
şi monedei sovietice de război, aruncată în tara de unităţile sovietice la 
un curs care era de cel putin trei ori mai mare decît cel justificat şi care 
a provocat masive contrabande de ruble din tările limitrofe, unde 
cursul fixat chiar de autorităţile sovietice era de 1/3 față de cursul 
practicat în România. 

Pe această cale, numai în perioada septembrie — noiembrie 
1944, s-au cumpărat mărfuri în valoare de 55 miliarde lei, care, tinind 
seama de preţurile în vigoare astăzi, ar reprezenta aproximativ 250 
miliarde lei, sumă ce ar trebui adăugată la prestatiunile prevăzute la 
art.10. 

Tot astfel, în Ardealul de Nord, România a fost obligată să 
retragă moneda sovietică, în valoare de 13,5 miliarde lei. 

Menţionăm că, cu ocazia acestei ultime schimbări (aprilie 
1945), înseşi autorităţile sovietice au fost de acord să se fixeze un curs 
de 36 lei pentru o rublă, față de 100 lei pentru rublele retrase în 
perioada octombrie-noiembrie 1944, deşi între timp puterea de 
cumpărare a leului scăzuse sensibil. 

c). Restituiri, 

Conform art.12, România a făcut restituiri în valoare de 36 
miliarde lei, fără însă a fi epuizat nici pe departe pretentiunile pe baza 
acestui articol. 

Autorităţile sovietice au pretins nu numai restituirea 
întregului material adus în tara din Basarabia şi“Transnistria, chiar 
dacă el forma proprietatea personală a locuitorilor ce s-au evacuat din 
acele ţinuturi, dar au pretins ca toate aceste restituiri să se facă în bună 
stare, indiferent dacă obiectele erau deteriorate chiar în momentul cînd 
ele au fost găsite acolo de autoritățile române, sau dacă distrugerea lor 
a fost însuşi faptul autorităților sovietice. 

Ceva mai mult, deşi nicăieri aceasta nu rezulta din Convenţia 
de Armistitiu, s-a pretins restituirea tuturor produselor solului obținute 
în perioada ocupaţiei româneşti, precum recoltele cumpărate de Statul 

Român din Transnistria şi pentru care s-a remis locuitorilor din acele 
ținuturi echivalentul în numerar sau mărfuri de schimb. 

| S-a ajuns astfel la o cifră de restituiri de circa 1.400 miliarde 
lei la preţurile de azi, adică mai mult decît însăşi cifra despăgubirilor 
de război, care în principiu ar fi trebuit să cuprindă toate pagubele 
cauzate U.R.S.S. şi pentru care nu se putea face restituirea în natură a 
înseşi obiectelor. 

d).Trofee de război. 

Conform art.7, s-a pretins restituirea ca trofeu de război nu 
numai a bunurilor apartinind propriu-zis armatelor sau statelor 
inamice, dar chiar a unor bunuri particulare, precum mărfuri în vămi, 
expediate la adresa importatorilor români şi pentru care aceştia 
depuseseră contravaloarea, şi mărfuri şi materiale apartinind Căilor 
Ferate Române găsite de armata sovietică în drumul ei pînă la 12 
septembrie 1944. 

De asemenea, s-a considerat captură germană mărfuri 
cumpărate de autorităţile de stat din Germania pe baza unui acord de 
credit pentru care însă Statul Român a remis la timp obligaţiuni la 
purtător furnizorilor particulari germani, obligaţiuni care astăzi circulă 
în diferite tari. 

În fine, s-a pretins ca Statul Român să restituie fiecare 
vehicul apartinind armatei germane, fie găsite părăsite pe şosele şi 
distruse în retragere, fie chiar capturate de armata română în lupte 
comune contra germanilor, alte vehicule în bună stare, din cele 
existente în România. 

În acest mod, valoarea bunurilor preluate din România în 
cursul unui singur an este de peste 1.250 miliarde lei, ceea ce 
reprezintă aproape totalitatea despăgubirilor datorate în principiu 
U.R.S.S. conform art.11 în cei 6 ani conventionali, chiar la cursul atît 
de ridicat astăzi de 4.000 lei dolarul. 

Acţiunea Comandamentului Sovietic, cît şi modul în care 
acesta a înţeles să aplice conditiunile Convenţiei de Armistitiu au avut 
următoarele consecinţe: 

1) O epuizare a resurselor alimentare ale României; 

2) O dezorganizare totală a întregului sistem de transporturi; 

3) Scăderea producţiei industriale, dar mai ales afectarea în 
cea mai mare parte a producţiunii industriale pentru nevoi sovietice; 

4) Un dezechilibru crescind al bugetului Statului; 

5) Instabilitatea de prețuri. 

Toate aceste consecinţe au fost agravate prin: 

a) Lipsa aproape totală de schimburi cu străinătatea; 

b) Acţiunea politică a Guvernului impus de U.R.S.S. Româ- 
niei, începînd cu 6 martie 1945. 

1.- În cursul primul an de aplicare a Convenţiei de Armistitiu, 
România a fost obligată să livreze U.R.S.S. următoarele cantități de 
bunuri şi produse alimentare: 

TABLOU 
cuprinzind prestatiunile economice, în produse animale şi alimentare, 
făcute de România în cursul primului an de aplicare a Conventiei de 
Armistițiul, 
Nota 1.- Carnea şi grăsimile animale livrate au fost transformate în 
capete de vite pe baza greutății medii. 
Nota 2.- Cifra livrărilor cuprinde şi vitele sau produsele ridicate fără 
forme de armata sovietică. 
Livrări Obligatiuni de livrat pînă in 
septembrie 1946 
Animale: (în mii de bucăţi) 


Cai 170 83,4 
Boi 293 113,4 
Oi 689 287,7 
Porci 188 27,0 
Cereale: (in mii de tone) 

Griu 304 418,0 
Porumb 263 521,0 
Alte cereale şi 

produse ale solului 10 78,0 
Derivate de cereale 21 3,0 


Trebuie menţionat ca din aceste livrări, cele pentru 
reparatiuni, cu care România era la curent , reprezintă abia 15% la 
animale, 60% la cereale şi 10% pentru celelate produse, de unde 
rezultă utilizarea abuzivă a art.10 pentru ridicarea din România a unei 
cantități cît mai mari de produse alimentare. 

Este de altfel interesant pentru modul în care autoritățile 
sovietice au înţeles să formuleze cererile lor, că, în unele luni, 
cantitățile cerute, raportate la rațiile reglementare sovietice, repre- 

zentau între 600.000 pentru unele produse, iar pentru altele pînă la 
14.000.000 ratii pentru paste făinoase. 

Cererile nejustificate pentru trimestul 111/1945 reprezintă 
între 600.000 la făină şi 1.890.000 ratii pentru grăsimi şi 2.500.000 
ratii pentru cartofi. 

Cum asemenea efective nu au existat niciodată pe teritoriul 
românesc rezultă clar că autorităţile sovietice au avut de la început 
intentiune de a face din România o tara de expoloatare pentru nevoi 
care depăşeau mult pe cele justificate. 

Menţionăm că în cifrele de mai sus nu se cuprind toate 
produsele alimentare care au fost ridicate cu forța. 

Consecințele din punct de vedere alimentar al ridicărilor 
masive ale trupelor sovietice sunt şi în momentul de fata, si avindu-se 
în vedere rezultatele foarte slabe ale recoltei din anul curent, România 
are un deficit de 420.000 tone de grîu, de 240.000 tone de orz, iar 
pentru porumb evaluarea făcută la începutul lunii iulie, cînd nu se 
cunoştea extinderea catastrofală a secetei din anul acesta, arăta un 
deficit de 362.000 tone. Astăzi acest deficit trebuie să fie cel puţin 
dublu. 

În ce priveşte carnea şi grăsimile, Guvernul a fost obligat să 
suspende total tăierile şi distribuţia de vite mari şi de porci, cu 
excepţia bovinelor, iar populația României a început să fie nevoită 
pentru a surveni la necesităţile minimale de carne, să recurgă la carne 
de cal, care nici aceasta nu se poate distribui decît în cantități foarte 
mici. 

În afară de prevederile de mai sus făcute prin intermediul 
organizaţiilor române, unitățile sovietice se mai prezintă şi ridică 
direct de la diverşi producători, contra numerar, toate cantitățile 
disponibile pe care le găsesc. În afară de aceasta alte unități îşi fac 
aprovizionarea direct de pe piețele de desfacere în special din oraşele 
mai mari, fără nici o consideraţie pentru nevoile populaţiei civile. 

Această procedură dezorganizează complet distribuţia, pune 
autorităţile în imposibilitatea de a face orice plan de distribuţie sau de 
renationalizare şi contribuie şi mai mult la raritatea mărfurilor şi la 
scumpirea preţurilor. 

2.- În urma aplicării făcute de autorităţile sovietice a 
diferitelor clauze ale Convenţiei de Armistitiu, situatiunea Căilor 
Ferate Române se prezintă astfel: 

Din 2.390 locomotive în serviciu în august 1944, România nu 
mai dispune astăzi decît de 1.189 locomotive. 

Din 68.900 vagoane în august 1944, nu mai dispunem astăzi 
decît de 10.900 vagoane. 

Scăderile arătate mai sus provin: 

a) Din faptul că atelierele de reparatiuni ce au rămas după 
distrugerile provocate de bombardamente au fost obligate să lucreze 
numai pentru recuperarea locomotivelor destinate U.R.S.S. sau 
transformării acestora pentru ecartamentul rusesc. 

b) Din faptul că numeroase vagoane şi locomotive au fost 
duse de autorităţile sovietice în afară de teritoriul României şi nu s-au 
înapoiat încă. 

c) Autoritățile sovietice consideră captură de război 
vagoanele închiriate de la țările Axei şi care erau utilizate pe teritoriul 
românesc. 

d) Pe lîngă acestea autoritățile sovietice au emis pretentiunea 
şi consideră captură de război totalul parcului de locomotive. şi 
vagoane întîlnite pe parcursul înaintării sovietice în perioada de la 24 
august 1944 (data încetării ostilităţilor) pînă la 12 septembrie 1944 
(data semnării Armistițiului), cu toate că de la 24 septembrie 1944 
România lupta alături de Naţiunile Unite împotriva Germaniei, făcînd 
şi declaratiunea formală de război (25 august 1944). 

Precizăm că din tot parcul de 68.900 vagoane am pierdut sau 
suntem pe cale să pierdem următoarele: 

Vagoanele trecute peste frontieră de autoritățile 


SOVIETICE pie tal, „sua dan aha ale 23.000 
Vagoane inchiriate de la țările Axei şi utilizate de Căile 
Ferate Române şi considerate captură de război......... 30.000 


Vagoane proprietate românească cerute de U.R.S.S. ca fiind 
capturate de la 23 august pînă la 12 septembrie 1944...... 15.000 

Rezultatul acestei situatiuni este că dintr-un trafic minimal de 
2.500 vagoane pe zi necesare pentru asigurarea trebuintelor 
indispensabile ale vieţii economice, nu s-a putut asigura pentru 
aprovizionare decît o medie de 600-700 vagoane pe zi. 

De altfel capacitatea existentă de transport a Căilor Ferate 
Române a fost utilizată, pînă la finele lunii iulie, în proporţie de 90%, 
de Comandamentul Sovietic. 

În ceea ce priveşte comunicațiile fluviale, din 96 remorchere 
cu 36.000 H.P., România nu mai dispune decît de 50 de bucăţi cu 

13.000 H.P., iar din 512 slepuri, România nu mai dispune decît de 300 
unități. 

Chiar din aceste mijloace de transport, marea majoritate a 
fost afectată exclusiv la transporturi economice şi militare sovietice la 
care trebuie adăugat şi faptul că toate vasele sub pavilion străin care 
navigau în apele româneşti au fost luate în folosință integral de 
autoritățile sovietice. 

În ceea ce priveşte mijloacele de transport automobile, am 
arătat mai sus scăderea mare a vehiculelor. Şi acestea însă sunt în 
mare parte paralizate prin blocarea atelierelor de reparatiuni de către 
lucrările cerute de Comandamentul Sovietic, prin lipsa de cauciucuri 
şi mai ales de piese de schimb. 

3.- Scăderea productiunii industriale se accentuază din cauza 
lipsei de materii prime importate, imposibilității de transporturi care 
pe de o parte face că unele fabrici nu se pot aproviziona regulat cu 
materia prima indigenă şi cu combustibil şi pe de altă parte să nu 
poată nici să desfacă produsele fabricate. 

Scăderea productiunii se mai datoreşte şi imposibilității de 
reinstalare a industriilor din nordul ţării şi a intirzierii cu care s-a 
refăcut reinstalarea celorlate industrii datorită atît a lărgirii liniilor 
ferate din Moldova, cit şi dificultăților de transport deja semnalate. 

Puținele industrii care lucrează în plin sunt afectate şi ele 
aproape exclusiv de cerinţele armatei sovietice. 

În domeniul petrolului tendința naturală de scădere a 
productiunii este accentuată de lipsa de materiale de foraj şi de 
exploatarea, datorită ridicării abuzive, cu titlul de captură, a 
aproximativ 50.000 tone de materiale apartinind societăţilor de petrol 
din Romania. 

4.- Dezechilibrul bugetului. 

Nevoia de a acoperi cerințele atît de mari ale 
Comandamentului Sovietic a avut drept consecință un dezechilibru al 
finanţelor publice. 

Pentru a ilustra imposibilitatea de a face fata pe căi normale 
la aceste cereri masive, menţionăm că totalitatea bugetului României 
în anul 1944/45 nu depăşea 350 miliarde lei, inclusiv cheltuielile 
militare. 

Prin încheierea armistițiului, România nu a fost scutită de 
cheltuieli militare, deoarece a trebuit să continuie efortul de război cu 
un număr de 16 divizii. 

Sarcinile financiare ale armistiţiului pentru primele zece luni 
de aplicare sunt de 776 miliarde lei, ceea ce înseamnă că România a 
trebuit să suporte sarcini reprezentînd de două ori valoarea bugetului 
său din 1944/45. 

Este evident că, cu tot efortul financiar făcut de România, 
care i-a permis la un moment dat să acopere 61% din cheltuielile 
totale prin resurse fiscale, şi cu toată noua fiscalitate impusă în bugetul 
1945/1946, care prevedea venituri normale de 458 miliarde de lei 
dintr-o cheltuială totală prevăzută de 815 miliarde lei, trezoreria 
românească a fost obligată să recurgă în mod masiv la inflație. 

Aceasta cu atît mai mult cu cît în urma creşterii masive a 
prestatiunilor cerute după 1 aprilie 1945, data începerii exerciţiului 
bugetar, dată care concide cu venirea la putere a Guvernului impus de 
U.R.S.S., prevederile prevăzute pentru îndeplinirea armistițiului, care 
erau de 230 miliarde, au fost epuizate în două luni şi jumătate. 

Creşterea circulaţiei care a trecut din august 1944 de la 228 
miliarde lei, la finele lui iulie 1945, la 725 miliarde lei, adică o 
creştere de aproximativ de 320%, coincide, pînă la 90%, cu 
cheltuielile care au fost făcute pentru suportarea armistițiului. 

Dacă, după cum era în concepția autorilor armistițiului, 
cheltuielile în afară de despăgubiri ar fi reprezentat o mică porţiune 
din acestea, România nu ar mai fi fost obligată să recurgă la această 
inflație necontrolată, şi putea să-şi acopere majoritatea nevoilor sale 
din resursele ordinare sau din alte resurse decît din inflaţie. 

5.-Instabilitatea de preţuri. În intervalul de la 1 aprilie 1941 
pînă în iulie 1944, prețurile nu crescuseră, cu toate nevoile războiului, 
decît cu cel mult 5 ori. 

După 23 august 1944 creşterea prețurilor s-a accelerat, 
ajungînd ca în interval de mai putin de un an să crească de cel putin 
şapte ori, dacă luăm în considerare prețurile oficiale, iar în realitate, 
tinind seama de faptul că preţurile oficiale sunt pur nominale, 
creşterea să fie de 10-20 ori, iar unele produse alimentare de mare 
consum (carne, unt, ouă, fructe, zarzavaturi, ulei), creşterea să ajungă 
chiar pînă la 20 de ori. 

Chiar la aceste prețuri aprovizionarea este extrem de dificilă, 
iar tendinţa de creştere se va pronunţa pe măsură ce înaintăm în cursul 
lunilor de toamnă. 

În aceste condițiuni este uşor de înțeles că masele muncitoare 
se găsesc într-o continuă agitaţie pentru a cere mărirea salariilor, în 
credința că pe această cale vor reuşi să-şi asigure întreținerea necesară. 

După ce în primele şase luni organizaţiile de stînga au împins 
spre o ridicare masivă de salarii, în credința că vor obţine sufragiile 
maselor şi vor reuşi să organizeze întreprinderile capitaliste, au ajuns, 
în sfîrşit, la convingerea că nu prin majorarea salariilor vor putea 
amelioara standardul de viaţă al lucrătorilor. 

Încercările recente de a ajuta clasa muncitoare prin crearea de 
oficii de aprovizionare speciale pe lîngă întreprinderi, se lovesc însă 
de imposibilitatea materială de a găsi mărfurile necesare sau, odată 
acestea găsite, de a le transporta. 

* 

a) Lipsa de comunicații cu străinătatea. De la instalarea lor în 
România, autoritățile sovietice au dus sistematic o politică de izolare a 
României de orice legătură cu alte tari. 

Începutul s-a făcut cu suprimarea în mod practic a vizelor de 
ieşire din țară, chiar şi pentru cei trimişi în misiuni oficiale. 

De asemenea corespondenţa cu străinătatea a fost supusă mai 
întîi unei cenzuri preventive, care nu a cruțat nici măcar curierul 
diplomatic atît al autorităţilor române cit şi chiar al reprezentantelor 
diplomatice străine în țară. 

În fine, în primăvara anului 1945, orice fel de comunicaţii, 
poştale sau telegrafice, au fost suprimate, nereluîndu-se decît într-o 
foarte mică măsură în ultimul timp cu Anglia şi Statele Unite. 

În acest mod, România a fost împiedicată să dispună în mod 
practic de puţinele resurse de plăţi ce i-au rămas în străinătate graţie 
imposibilității de a transmite ordinele de plată către băncile 
depozitare. 

În ce priveşte schimburile comerciale, semnalăm interzicerea 
reluării relatiunilor cu Turcia, chiar în timpul negocierilor începute de 
delegaţia română trimisă la Ankara, interzicerea care apoi a fost 
generalizată. 

Singurele exceptiuni la aceasta au fost unele schimbări 
sporadice cu Bulgaria şi Ungaria. 

În fine, în luna mai 1945 s-au încheiat conventiuni 
comerciale cu U.R.S.S., care însă, nu asigură decît într-o foarte mica 
parte nevoile actuale ale României, sporite prin epuizarea rezervelor 
sale. 

Această situatiune agravează în mod sensibil situatiunea 
noastră economică, nepermitindu-ne o alimentare cu materiile prime, 
în afară de bumbacul adus din U.R.S.S. şi nici refacerea instalaţiilor 
noastre industriale, care din această cauză, şi-ar putea vedea grav 
amenințată productiunea lor într-un viitor apropiat. 

b) Măsurile luate de Guvern. Măsurile luate de Guvernul 
actual dominat de organizatiuni politice cu program net revoluţionar şi 
îndreptat în special în contra proprietăţii, nu au făcut decît să agraveze 
consecințele cauzelor economice arătate mai sus. 

Una din primele măsuri luate de acest Guvern a fost 
confiscarea, fără compensare, a proprietăților agricole, depăşind 50 ha. 

În afară de această măsură, Guvernul a mai confiscat Şi 
inventarul agricol viu şi mort apartinind proprietăţilor atinse de 
măsura sa, în dorința de a lovi şi mai mult în clasa proprietarilor. 

Dar consecințele acestei măsuri au fost mult mai agravate şi 
prin modul anarhic în care organele instruite pentru aplicarea reformei 
şi compuse numai din reprezentanţii celor interesați la atribuirea 
loturilor confiscate au înțeles să procedeze în fapt. 

Aceste organe din care au lipsit complet autoritățile de stat au 
depăşit cu mult prevederile legii, de care nu au ținut cîtuşi de puţin 
seama, desconsiderînd cu totul ordinile autorităţilor centrale atunci 
cînd acestea, speriate de ilegalitatile comise, au încercat să intervină 
prin ordine exprese. 

Consecințele economice şi agricole ale acestei măsuri sunt 
tratate pe larg într-un memoriu special şi ele pot fi rezumate în aceea 
că au atras după ele o scădere foarte mare a productiunii agricole, 
datorită modului rudimentar în care noii beneficiari ai pămînturilor 
confiscate au înțeles să cultive pămîntul şi să utilizeze inventarul luat 
de la proprietari. 

Măsurile guvernului au avut însă şi consecințe psihologice 
importante, deoarece au creat o teamă generală de noi confiscări şi o 
lipsă de încredere, care au provocat o abţinere de la investiţiile cu 
caracter durabil şi o tendință de refugiu a capitalului vizibil în 
plasamente invizibile (aur, valută, devize şi depuneri anonime la 
purtător). 

O exemplificare a acestei situatiuni ne-o dă urcarea enormă a 
devizelor mult peste paritatea prețurilor. Astfel francul elveţian al 
cărui curs a fost majorat oficial de la 45 la 850 lei, a ajuns la bursa 
neagră la aproximativ 2.200 lei. 

Este iar interesant de arătat că chiar cursul monetei de aur se 
menţine la un curs dublu decît acela care ar rezulta dintre paritatea sa 
fata de devizele libere chiar calculate la cursul bursei negre. 

În afară de aceasta Guvernul s-a arătat absolut incapabil de a 
stăvili urcarea de prețuri arătată mai sus, deoarece fiind instaurat 
numai prin autoritatea Sovietelor, nu a fost în măsură să opună nici un 
fel de rezistență sau să discute măcar cererile formulate de acesta, care 
au dus la rezultatele arătate mai sus. 

În fata tendinței de creştere continuă a prețurilor, Guvernul 
şi-a căutat refugiu în măsuri polițiste, exercitate numai asupra 
distribuitorilor şi fără să se preocupe cîtuşi de puţin de prețurile de 
cost reale suportate de aceştia. 

Ceea ce este mai grav este că aceste măsuri sunt executate nu 
numai de organele oficiale, dar şi de anumite improvizatiuni politice 
fără răspundere, care, sub pretextul de control, creează un haos între 
comercianți şi, prin teama ce o produc, împiedică aprovizionarea 
însăşi a oraşelor. 

Bineînţeles că aceasta nu face decît să producă o nouă urcare 
de preţuri prin riscul pe care distribuitorii trebuie să-l asume în 
operaţiunea lor. 

os 

Pentru a termina trebuie să semnalam şi conventiunile zise de 
colaborare incheiate in cursul lunii mail945 si perfectate in cursul 
lunilor iulie şi august 1945 prin care Guvernul actual afirmă că a 
asigurat o puternică colaborare pe teren economic între România şi 
U.R.S.S. 

Aceste conventiuni însă au un caracter pronunțat. leonin, care 
nu sunt decît o nouă metodă de exploatare şi de acaparare economică a 
României, în afară de abuzurile comise în aplicarea armistiţiului. 

Este destul să arătăm că în această colaborare U.R.S.S. nu 
aduce economiei nici un fel de aport nou, nici de capital şi nici de 
echipament, care să mărească potenţialul economic al ţării, 
multumindu-se să participe cu acțiuni şi materiale, ce pretinde că îi 
revin în baza acordului de la Potsdam ca unele ce au fost proprietate 
germană. 

Cu alte cuvinte, este vorba de elemente economice care 
existau dinainte in România şi nicidecum de noi dotaţiuni la 
echipamentul material sau financiar al ţării. 

În baza acestor aporturi, U.R.S.S. a pretins, şi Guvernul 
Român a acceptat, ca să oblige, fără măcar a le consulta, unele între- 
prinderi româneşti să intre ca nişte componenți în noile societăţi cu tot 
cu patrimonul lor, primind în schimb acţiuni ale acestora; în aceste noi 
societăţi, însă, rolul preponderent este asigurat în mod exclusiv numai 
organelor sovietice, prin intermediul unui director general sovietic, 
care, contrar uzanțelor şi dispozitiunilor legale unanim admise in toate 
țările, are un rol dictatorial, fiind stapinul societăţii peste autoritatea, 
fie a consiliului de administraţie, fie chiar a adunării generale. 

Ceva mai grav, în unele domenii, cum este acela al navigaţiei, 
fie fluvială fie aeriană, se asigură noilor societăţi privilegii de mono- 
pol prin închirierea instalaţiilor portuare şi aerodromurilor, precum şi 
a şantierelor, creîndu-se astfel posibilitatea de a paraliza intentiunile 
conferinței de la Potsdam, exprimate atît de generos de Preşedintele 
Truman, de a asigura libertatea căilor de comunicaţie în Europa. 

Din toate cele arătate mai sus rezultă că criza economică 
actuală a României se datorește în ultimă instanță acțiunii autorităților 
sovietice în aplicarea diferitelor condițiuni din Convenția de 
Armistitiu, la care se adaugă dezechilibrul economic provocat prin 
staționarea în Româniă a unui mare număr de trupe sovietice, a căror 
prezență nu mai este justificată astăzi prin nici un fel de considerente 
strategice sau operative. 

Remediul nu poate fi decît revederea modului în care 
Conventiunea de Armistitiu a fost aplicată şi stabilirea unor norme 
echitabile şi conforme cu textul Convenţiei de Armistitiu pentru 
executarea ei, ţinîndu-se, bineînţeles, seama de toate prestatiunile de 
orice fel făcute pînă astăzi de România şi făcîndu-se imputarea a tot 
ceea ce s-a livrat, în afară de conditiunile stipulate, asupra 
prestatiunilor viitoare. 

Hotărîrile conferinței de la Potsdam de a se scoate România 
din zona de influență a oricărei puteri trebuie adusă în mod practic şi 
cît mai grabnic la îndeplinire. 

În acelaşi timp se impune evacuarea cît mai rapidă a trupelor 
staționate astăzi în România şi încredințarea executării Convenţiei de 
Armistitiu Comisiei Aliate de Control pînă la încheierea păcii, asa 
cum de altfel este prevăzut atît în Convenţia de Armistitiu, cît şi în 
hotaririle luate la ultima conferință a reprezentanţilor celor trei mari 
puteri. 

II 


NOTE DE PROTEST, ADRESE OFICIALE, 
REFERATE DIPLOMATICE 


- 1946 - 


IANUARIE 
I 


Întrevederea între dl. MIHAIL ROMNICEANU si Sir 
ARCHIBALD CLARCK KERR, în ziua de 1 ianuarie 1946. 


Sir ARCHIBALD CLARCK KERR mulţumeşte d-lui Mihail 
Romniceanu pentru vizita sa şi îi spune că trebuie să-i comunice 
rezultatul celor două vizite făcute d-lui Petru Groza; prima împreună 
cu dl. Harriman şi a doua singur. 

În cursul primei vizite d-nii Ambasadori au atras atenția d-lui 
Petru Groza că, simplul fapt al reproducerii Comunicatului de la 
Moscova nu poate fi considerat ca suficient şi că, ei cred că faptul de a 
fi însărcinat pe cei trei miniştrii de interne, justiţie şi propagandă cu 
executarea acestui Comunicat, nu va face o bună impresie la Londra, 
deoarece tocmai ei sunt autorii măsurilor ce trebuiesc revocate. DI. 
Harriman, de altfel, a atras atentiunea şi asupra cenzurii declaraţiilor 
d-lui Byrns, făcută de cenzura română, care este în contradicție cu 
însuşi Comunicatul de la Moscova. 

DI. Dr. Petru Groza nu a revenit asupra acestei măsuri, dar a 
declarat, totuşi, că toate dispoziţiile Comunicatului vor fi executate şi 
că însărcinarea dată celor trei miniştrii, este conformă cu toate uzajele 
administrative din Tara. 

in cursul celei de a doua vizite, a repetat asigurarile date 
anterior şi a adăugat că a şi convocat pentru a doua zi pe cei doi 
miniştri Secretari de Stat pentru a discuta cu ei măsurile practice de 
realizare. 

DI. MIHAIL ROMNICEANU mulţumeşte lui Sir Archibald 
Clarck Kerr pentru încrederea avută, deşi aceasta reprezintă o sarcină 

foarte mare cu importante repercusiuni asupra dezvoltărilor politice 
din România. Arată că, întrucît misiunea sa i-a fost conferită prin 
intermediul reprezentanţilor celor trei mari puteri, se consideră 
responsabil de reuşita ei în sensul celor dorite de cei trei miniştri de 
externe la Moscova şi, deci, are nevoie de indicatiuni asupra modului 
cum îşi va exercita misiunea. În sensul acesta a avut la plecarea d-lui 
Harriman o conversaţie cu dl. Whatson, secretarul lui Sir Archibald 
Clarck Kerr, pe care o consideră ca, continuind înseşi ideile 
ambasadorului englez şi din care rezultă dorințele acestuia şi desigur 
şi a colegului său american, de a se face o încercare sinceră de a pune 
în aplicare sistemul imaginat la Moscova prin Comunicatul celor trei 
mari puteri. 

În legătură cu aceasta ar dori să cunoască părerea lui Sir 
Archibald Clarck Kerr asupra unei chestiuni de principiu şi anume 
asupra rolului acelor doi reprezentanţi ai partidelor istorice din 
Guvern. Într-adevăr s-ar putea imagina două sisteme: 

a) cei doi reprezentanţi nu au a se ocupa de măsurile 
guvernului, care nu s-ar referi direct sau indirect la asigurarea 
libertăților civice şi la efectuarea alegerilor, adoptind fata de 
activitatea generală a Guvernului o atitudine de pasivitate; 

b) avînd în vedere că cei doi miniştrii de stat sunt membri ai 
Guvernului, cît şi că pe baza dispoziţiilor Comunicatului de la 
Moscova, ei sunt datori să colaboreze loial cu Guvernul, ei ar fi 
obligaţi, din contră să participe la activitatea guvernamentală şi să-şi 
spună părerea asupra măsurilor propuse, atunci cînd acestea ar fi de 
natură să aibă consecințe importante asupra mersului Statului şi, mai 
ales, atunci cînd ar veni în contradicţie cu principiile celor două 
partide. 

Aceasta nu înseamnă că cei doi miniştri de stat vor trebui să 
se amestece în detaliile tehnice ale administraţiei şi nici să se preocupe 
de chestiunile mărunte fără importanţă principală. 

Sir ARCHIBALD CLARCK KERR este de părere că cea de 
a doua metodă este aceea care corespunde intentiilor atît ale autorilor 
Comunicatului de la Moscova, cît şi ale gindurilor celor doi 
Ambasadori. Cei doi reprezentanţi ai partidelor istorice vor trebui să 
aibă ochiul lor treaz asupra tuturor chestiunilor care vor trece în 
Consiliul de miniştri, expunindu-si părerea lor de cite ori solutiunile ar 


62 


veni în contradicție cu principiile partidelor ce reprezintă, depunînd 
eventual şi memorii asupra celor susţinute, chiar cu riscul ca părerile 
lor să nu fie luate în seamă. Această procedare corespunde şi sensului 
literal al Comunicatului, care prevede că cei doi reprezentanţi trebuie 
să colaboreze loial cu Guvernul actual. 

DI. MIHAIL ROMNICEANU spune că din toate cele arătate 
de ambasadorul britanic rezultă pentru dînsul că Sir Archibald Clarck 
Kerr este în totul de acord cu cele spuse de dl. Whatson şi că de aici el 
trage consecinţa că dorința Marii Britanii şi U.S.A. este ca să facă o 
încercare sinceră de a ajunge la rezultatele concrete printr-o colaborare 
şi nu de a crea imediat dificultăţi pentru a se ajunge la o ruptură. 

În ceea ce-l priveşte, el va căuta ca fără a arăta de pe acum o 
neîncredere fata de intenţiile colegilor săi să ajungă la obţinerea unor 
rezultate pe cale de negocieri amiabile. Este însă de părere că sarcina 
va fi foarte grea, avînd în vedere tendinţele guvernului dr. Petru Groza 
pînă ieri, cît şi faptul că înşişi miniştrii care au provocat starea de 
lucru de azi sunt tocmai acei care sunt azi însărcinaţi să revie asupra 
măsurilor luate. În orice caz atît d-sa, cît şi colegul său dl. Hateganu, 
care pare om intelegator şi amiabil, îşi vor da toată silinta pentru ca o 
eventuală ruptură să nu poată fi pusă în sarcina partidelor istorice. 

În legătură cu aceste chestiuni roagă pe Sir Archibald Clarck 
Kerr ca să autorizeze pe dl. Le Rougetel ca să îi dea indicatiuni la 
nevoie asupra modului în care ar dori ca să se conducă discutiunile cu 
Guvernul. 

În orice caz, sfătuieşte Guvernul Britanic de a nu proceda la 
recunoaştere pînă ce obligaţiile Comunicatului de la Moscova vor fi 
efectiv executate. 

Sir ARCHIBALD CLARCK KERR, mulţumeşte d-lui Mihail 
Romniceanu pentru explicaţiile date, cu care este de acord, şi îl 
asigură că va avea tot concursul atît din partea d-lui Le Reugetel, cît şi 
din partea adjunctului său, care va fi desemnat în curînd în locul d-lui 
Marjoriebanks. 

DI. MIHAIL ROMNICEANU urează lui Sir Archibald 
Clarck Kerr o călătorie bună şi o revedere cît mai apropiată şi îi 
mulţumeşte în acelaşi timp, în numele partidului său, cît şi în numele 
întregii tari, pentru tot ce a facut pentru România. 


63 


II 


3 ianuarie 1946 

DOMNULE PREŞEDINTE, 

Dînd urmare hotaririlor Marilor noştri Aliați, aduse la 
cunoştinţa noastră de către Înalta Comisiune Interaliată după sosirea ei 
în Bucureşti, am onoarea a va face cunoscut că sunt de acord de a 
delega în guvernul prezidat de dvs.. reprezentantul autorizat al 
partidului nostru. 

Pentru a da însă deplină şi reală eficacitate dorinței Aliaților 
noştri de a asigura în România un regim de libertate democratică şi 
îndeosebi deplină libertate a alegerilor, prin care se va manifesta 
voința poporului român, cred că este absolut necesar de a aviza de pe 
acum la următoarele măsuri: 

1) Organele Ministerului de Interne şi justiţie, trebuiesc puse 
în afara influientei politicii de partid, spre a garanta obiectivitatea si 
libertatea alegerilor tuturor formațiunilor politice. 

2) Organele de propagandă ale Statului — cum este radiodifu- 
ziunea — trebuie să înceteze a fi puse în serviciul exclusiv al unui sin- 
gur partid, prin neutralitatea lor: 

3) Încetarea tuturor prigoanelor împotriva partidelor demo- 
cratice, prin încheirea dosarelor de anchetă şi urmărire precum şi pu- 
nerea în libertate a persoanelor arestate sau ținute în domiciliu forțat. 

4) Ridicarea sechestrului aplicat instituţiilor tipografice şi de 
presă a celor două partide democratice (Societatea de Cultură Naţional 
Liberală, Independenţa, Curierul, etc.). 

5) Asigurarea libertăţii presei prin suprimarea cenzurii pentru 
tot ce priveşte acțiunea guvernului, administraţia Țării, ideologia şi 
acțiunile partidelor democratice, libertatea de informaţie internă şi 
externă, precum şi circulaţia liberă a ziarelor. 

6) Repartiția echilibrată a stocului de hîrtie necesar tuturor 
ziarelor precum şi acţiunii politice a partidelor, fără preferință şi 
deosebiri. 

7) Cenzura comitetelor de tipografie exercitată sub îndemnul 
organizaţiilor sindicale, trebuie făcută imposibilă pentru viitor, atît în 
ce priveşte refuzul de a tipări ziarele democratice cît şi conținutul 
acestor ziare. 

Luarea acestor măsuri în momentul intrării delegatului nostru 
în guvernul prezidat de Dvs. va da Ţării, Aliaților noştri şi nouă 

înşine, temeiul de a privi desfăşurarea evenimentelor cu acea încredere 
care este la baza unei acțiuni comune, leale si rodnice în folosul Țării . 

Primiti, vă rog Domnule Preşedinte, încredințarea deosebitei 
mele consideratiuni. 

Preşedintele Partidului Naţional Liberal, 

(ss) C.I.C. Brătianu. 

Domniei Sale, 

Domnului Dr. Petru Groza, Preşedintele Consiliului de 
Miniştri. 


MI 


Strict confidential 
NOTA 


Asupra convorbirilor dintre domnii ARCHIBALD 
CLARCK KERR, AVEREL HARRIMAN, LE ROUGETEL, 
BARTON BEERY şi domnii CONSTANTIN I. BRĂTIANU şi 
MIHAIL ROMNICEANU, din ziua de 6 ianuarie la Legatiunea 
Britanică. 

Sir ARCHIBALD CLARCK KERR: Luînd cuvîntul a 
declarat că înțelege in primul rînd să pună la curent pe dl. Brătianu cu 
tot ce s-a întîmplat întrucît consideră că dl. Dinu Brătianu este în drept 
să cunoască toate aceste împrejurări. 

Comisiunea a avut o primă şedinţă cu dl. Petru Groza, dl. 
Tătărăscu şi cu alti membrii ai guvernului . DI. Petru Groza a declarat 
în primul rînd că nu poate accepta pe dl. Mihalache, pe motivul că ar 
fi fost voluntar în Rusia sub steagurile lui Hitler, şi în al doilea rînd 
pentru că ar fi fascist. Trecind apoi la dl. C. Brătianu, a declarat că 
nu-l poate primi nici pe D-sa pentru că ar fi autorul moral al 
evenimentelor de la 8 noiembrie, că ar fi pus chiar sub acuzare din 
cauza aceasta si că ar fi reactionar. 

DI. Tătărescu într-o lungă cuvintare, a declarat că guvernul 
actual a îndeplinit o operă frumoasă, că a restabilit concordia şi unirea 
in Tara şi că, de altfel, însuşi faptul că a guvernat zece luni, este o 
dovadă a realizărilor sale. În consecință ar fi păcat ca această operă de 
guvernare să fie compromisă prin introducerea unor elemente a căror 
activitate ar fi de natură să spargă actualul guvern; d-sa a lăsat să se 

înțeleagă că se teme că dl. C. Brătianu ar putea exercita o influență 
asupra membrilor partidului d-sale din guvern. 

În continuare Sir A.C.K. a arătat că, atît d-sa cit şi dl. 
Tătărăscu, nu pot să primescă afirmaţia d-sale asupra realizărilor gu- 
vernului şi tocmai pentru că acest guvern nu a reuşit să realizeze acea 
concordie şi unitate de care vorbeşte, guvernele Marii Britanii şi al 
Statelor Unite au fost obligate să nu-l recunoască. În afară de acestea 
nu pot primi nici versiunea guvernului în ce priveşte evenimentele de 
la 8 noiembrie, relativă la rolul partidelor, deoarece după informaţiile 
martorilor oculari, englezi şi americani, răspunderea este a acelora 
care au scos camioanele cu drapele provocatoare, precum şi a poliției 
care este aceea care a tras şi a omorît persoane din mulțime. 

După aceasta, şedinţa s-a ridicat şi a continuat a doua zi, 
numai între membrii comisiunii. 

DI. HARRIMAN, luînd şi d-sa cuvîntul, a arătat că, în aceas- 
tă şedinţă, ambii ambasadori au declarat d-lui Visinschi că d-lor consi- 
deră atît pe dl. Mihalache cit şi pe dl. C. Brătianu, ca îndeplinind con- 
ditiunile protocolului de la Moscova pentru a fi delegaţi în guvern. 

DI. Visinschi a răspuns că îşi însuşeşte obiectiunile 
guvernului, relative la cei propuşi, şi adaugă că dl. Brătianu trebuie 
considerat ca responsabil şi de evenimentele din februarie 1944, care 
au dus la căderea guvernului Rădescu, adăugînd că, în guvernul de 
atunci erau două grupuri de membri, din care unii aveau răspundere în 
această privință, iar pentru alții nu; dintre aceştia din urmă face parte 
şi dl. Dr. Danielopolu. 

Întrebat pe ce îşi întemeiază această acuzare, d-sa a răspuns 
că întrucît dl. General Rădescu este liberal, este natural că şi P.N.L. să 
fi fost în legătură cu d-sa în această chestiune. La replica celor doi 
ambasadori, că după cunoştinţa d-lor, dl. General Rădescu este un om 
în afară de partide, fapt pentru care a şi fost Prim Ministru, dl. 
Visinschi a răspuns că există mai multe feluri de oameni fără partid în 
România şi că — în orice caz — dl. Rădescu este afiliat Partidului Natio- 
nal Liberal. 

Întrebat dacă are vreo problemă relativă la acuzările aduse d- 
lui Brătianu, dl. Visinschi s-a mulțumit să afirme că acestea sunt 
infomatiile d-sale. 

Ambii ambasadori au declarat din nou că nu consideră 
acuzările aduse celor doi delegaţi ai partidelor ca fiind dovedite, şi că 
în consecință, repetă că îi consideră pe amîndoi ca îndeplinind 

conditiunile necesare. DI. Visinschi însă a replicat că în numele 
guvernului U.R.S.S., se opune la desemnarea lor. 

În continuare dl. Harriman a adăugat că atît ambasadorul 
Marii Britanii cît şi d-sa îşi menţin şi astăzi părerea d-lor asupra celor 
doi delegați. Cum însă din examinarea protocolului de la Moscova 
rezultă că dl. Visinschi are un drept de veto şi hotărîrea trebuie 
pronunțată din unanimitate, d-lor au socotit util să convoace pe dl. 
Dinu Brătianu pentru ca înainte de a se lua o hotarire în continuare să 
dicute cu d-sa şi numele altor delegaţi, care ar putea fi propuşi, în 
cazul cînd n-ar putea să-l convingă pe dl. Visinschi să-şi schimbe 
părerea. 

Domnii ambasadori au insistat să arate că cer în mod expres 
d-lui Brătianu să delege numai persoane reprezentative ale partidului 
prezidat de d-sa, fără contingente cu disidenta d-lui Tătărăscu şi că dl. 
Visinschi a fost de acord că prin P.N.L. se înțelege anume cel prezidat 
de dl. Brătianu. În afară de aceasta d-lor au arătat d-lui Vîşinschi că nu 
înţeleg, ca d-sa să-şi exercite dreptul de veto pentru a elimina pe toți 
desemnatii într-adevăr reprezentativi, pentru a se ajunge la oameni 
fără suprafaţă, şi că, la nevoie, vor face şi d-lor uz de dreptul lor de 
veto, în acest scop. 

DI. A.C.K. a adăugat că hotărîrea se va lua numai de 
comisiune, cu excluziunea guvernului şi că, de altfel, dl. Visinschi a 
fost de acord să se facă un protest în contra faptului că guvernul a luat 
hotărîri în această privinţă înainte de decizia comisiunii şi fără să o 
consulte. 

DI. C.I.C. BRĂTIANU: Răspunzînd d-lor ambasadori a 
mulțumit în primul rînd pentru modul în care d-lor au apărat cauza 
partidelor, adaugind că nici acestea nu ar fi putut să o facă mai bine. 

În continuare d-sa a spus că am putea să ne convingem că 
U.R.S.S.dă de multe ori termenilor din Conventiuni o interpretare cu 
totul străină intentiunii autorilor ei; cel mai bun exemplu este însăşi 
convenţia de armistițiu, care a fost acceptată, în urma conversatiilor 
Principelui Stirbey la Cairo, de către M.S. Regele, dl. Maniu şi d-sa 
numai în ideea că era garantată de toate cele trei mari puteri; că 
această convenţiune a fost complet deviată de la scopurile ei, şi 
oarecum deraiată de pe şinele pe care trebuia să meargă. Se vede 
aceasta din însuşi faptul existenţei pe teritoriul nostru a aproape două 
milioane de soldați sovietici, care epuizează slabele noastre resurse. 

În ce priveşte însuşi protocolul de la Moscova, are defectul că 
se exprimă în termeni generali şi nu prevede sancțiuni; singurul mijloc 
de a face efectivă această conventiune, în ce priveşte asigurarea 
libertăţilor prevăzute în ea, ar fi fost neutralizarea ministerelor de 
Interne şi Justiţie, ceea ce ar fi dat efectiv posibilitatea unor alegeri 
libere. 

Aşa cum se prezintă lucrurile — deşi toți trebuie să credem în 
realizarea protocolului — d-sa nu are nici o iluzie asupra rezultatului 
final şi nici asupra rolului pe care delegaţii partidelor ar putea să-l 
joace în guvern. D-sa însă este convins ca U.R.S.S. prin intermediul 
guvernului şi, în special, prin acela al d-lui Tătărăscu, care este 
agentul d-lui Visinschi în guvern, doreşte să ajungă la o situatiune prin 
care să se pună sarcina eşuării misiunii comisiunii asupra celor două 
partide ca să fie acuzate astfel că nu numai că sunt în opoziţie cu 
U.R.S.S.-ul, dar şi cu celelalte două mari puteri. 

Scopul final al acestei manevre nu este decît dizolvarea 
ambelor partide, scoaterea lor din lege şi împiedicarea lor de a lua 
parte la alegeri. De altfel, dl. Tătărăscu s-a exprimat deja în acest sens, 
făcîndu-se comunicări Partidului Liberal prin anumite persoane din 
familia d-lui Tătărăscu. 

La întrebarea d-lui Sir A.C.K. dacă dl. Brătianu este sigur de 
partidul d-sale şi că-l va urma, dl. Brătianu a răspuns că este sigur de 
partid, cu toate manevrele d-lui Tătărăscu; totuşi crede că se va ajunge 
la o situatiune care nu va permite partidului să se prezinte în alegeri. 

În afară de aceasta dl. Brătianu atrage atentiunea că scopul 
final al U.R.S.S.-ului nu este decît alipirea României la U.R.S.S. Cum 
propaganda începută în Moldova şi în Ardealul de Nord nu a dat 
rezultate se caută acum, prin distrugerea organismelor de stat, să se 
ajungă la o situatiune care să permită o asemenea operațiune, operă în 
care — repetă — agentul principal este tot dl. Tătărăscu. 

Pentru a se evita cursa care ne şi întinde, d-sa este gata să 
urmeze sugestiile Comisiunii şi, întrucît delegatiunea permanentă a 
P.N.L. i-a dat plenipotenta, d-sa va propune pe membrii liberali ai 
fostelor guverne Sănătescu şi Rădescu. Acestă propunere o face cu o 
singură condiţie: că cel care va fi desemnat să nu preia un portofoliu, 
deoarece partidul nu înțelege să-şi asume vreo răspundere efectivă în 
această guvernare. 

D-sa întrebă însă dacă cei doi d-ni Ambasadori sunt de acord 
să includă în această listă şi numele d-lui C. Brătianu pe care, pe baza 

rolului său din partid şi a experienţei sale trecute în afaceri publice, îl 
consideră încă drept cel mai ridicat, fata de acei delegaţi a căror ex- 
perienta este, evident, mai recentă. 

Sir ARCHIBALD CLARCK KERR. A răspuns că Comisiunea 
nu s-a pronunțat încă; şi că, deci, numele d-lui C. Brătianu poate fi pus 
pe listă şi că d-lor au motive să se bucure dacă această indicație se va 
face. De altfel, d-lor îşi vor da toată silinta pentru a face pe dl. 
Vîşinschi să revină asupra părerii d-sale, dar că au puţine speranţe că 
vor reuşi. 

Pentru a termina dl. Brătianu a spus că concluziunea acestor 
discutiuni este că ar trebui să se redacteze un nou dicționar în care să 
se prevadă toate sensurile pe care acelaşi cuvînt le are în vestul şi estul 
Europei şi că, desigur, numai pentru că guvernele Marii Britanii şi 
U.S.A. sunt relativ noi, miniştrii de externe respectivi nu au avut încă 
posibilitatea să cunoască ambele înţelesuri ale aceloraşi cuvinte; că 
aceasta explică de ce Comunicatul de la Moscova cuprinde unele ex- 
presiuni ce au dat naştere la toate dificultățile prezente. 

DI. HARRIMAN a replicat că odată cu lucrarea propusă de 
dl. Dinu Brătianu, întocmită şi d-lor, ar dori ca noi să le dăm definiţia 
exactă a cuvîntului „fascist“. 

Conversatia s-a încheiat cu rugămintea d-lor Ambasadori, ca 
lista delegaților să fie remisă în cursul zilei, cît de curînd, în triplu 
original semnat, pentru fiecare din cei trei membrii ai Comisiunii, 
urmînd ca aceasta să se întrunească, probabil, chiar în această seară. 


IV 


Sir ARCHIBALD CLARCK KERR a întrebat pe dl. Dinu 
Brătianu dacă consideră că dl. Profesor Danielopolu ar corespunde 
cerințelor postului de ministru ce ar fi să i se incredinteze. 

DI. BRĂTIANU a răspuns că desigur dl. Danielopolu este un 
mare savant, unul din cei mai importanţi în specialitatea sa, dar că nu 
este un om politic. De aceea d-sa ar fi posibil să corespundă mai putin 
decît dl. Mihail Romniceanu care, pe lîngă că este un eminent 
financiar, este şi un om politic şi care din acestă cauză ar putea fi mai 
indicat chiar şi decît dl. Fotino, care deşi un om foarte fin, nu are 
cunoştinţe economice şi financiare. 

DI. MIHAIL ROMNICEANU a rugat pe Sir Archibald 
Clarck Kerr să traducă dinsul, fiind vorba despre persoana sa. 

DI. CLARCK KERR a tradus însuşi atunci afimatiunile d-lui 
Brătianu şi a adăugat că în locul d-lui Mihail Romniceanu ar fi trebuit 
să roşească pentru laudele care i s-au adus de dl. Brătianu. 

DI. MIHAIL ROMNICEANU a răspuns, nu poate să roşească 
pentru că este anemic. 

În afară de aceasta numele d-lui Danielopolu ar putea să 
provoace dificultăți şi în partid, deoarece, pe de o parte, este prieten 
personal al d-lui Brătianu, este chiar medicul său curent şi a făcut 
parte din familia sa. lar, pe de altă parte este o persoană recomandată 
chiar de U.R.S.S. 

Totuşi, întrucît dl. Danielopolu a facut parte din Guvernul 
Rădescu, alături de ceilalți este şi Vice-preşedintele Soc. Arlus, 
excluderea sa de pe listă ar putea fi interpretată ca un act de ostilitate 
fata de U.R.S.S. De altfel, d-sa nu crede că vreun delegat ar putea să 
aibă un rol efectiv în Guvern, afară de cazul cînd ar fi fost acceptaţi dl. 
Const. Brătianu şi dl. Mihalache împreună, care, prin personalitățile 
lor ar fi reuşit să aibă influență asupra Guvernului. 

Sir ARCHIBALD CLARCK KERR a întrebat atunci direct, 
pe dl. Mihail Romniceanu că, deoarece şi d-sa va face parte din cei 
delegați, îl roagă să spună cum îşi inchipuie d-sa rolul său în Guvern. 
În acest scop, d-sa să presupuie că se află în Consiliul de Miniştri, că 
dl. Brătianu este dl. Groza, Sir Archibald Clarck Kerr dl. Guta 
Tătărăscu, iar dl. Harriman cel mai radical comunist. 

DI. MIHAIL ROMNICEANU a răspuns că se aşteaptă să 
aibă mari dificultăţi, cunoscînd pe domnii cu care ar fi chemat să 
colaboreze, că aceştia vor face tot posibilul ca să-i saboteze misiunea 
şi că, în special, nici nu îi vor acorda timpul necesar pentru a studia 
măsurile propuse. Aşadar, rolul său va fi de a protesta şi a face 
încercări zadarnice de a convinge pe colegii săi. 


Vv 
24 ianuarie 1946 

DOMNULE PRESEDINTE, 

Pentru a avea posibilitatea să-mi îndeplinesc misiunea in 
interiorul guvernului, în sensul acordului de la Moscova, am onoarea a 
vă ruga să dati dispozitiuni ca toate proiectele de legi elaborate de 
diferitele departamente, să-mi fie remise cel puţin 48 de ore înainte de 
şedinţa Consiliului de Miniştri. 

Pentru a permite o reală si completă discutiune a acestor 
proiecte, vă rog să binevoiti a fi de acord ca toate legile să fie aduse în 
discutiunea Consiliului de Miniştri, în plenul său. 

Deoarece, astăzi, Consiliul de Miniştrii îndeplineşte rolul 
Parlamentului, toate hotaririle sale nu se pot lua decît în modul arătat 
mai sus. 

De altfel s-a procedat — în acest mod — şi în timpul guvernelor 

de concentrare democratică din care am făcut parte, împreună cu dvs.. 
în trecut. 

Pentru legile importante care ar putea da naştere la o discuţie 
mai amplă şi care ar putea răpi timpul Consiliului de Miniştri, cred 
necesar ca la cererea oricăruia din membrii Consiliului de Miniştri, 
chestiunea să fie deferită — în prealabil — discutiunii unui consiliu 
interministerial restrîns, compus din reprezentanţii partidelor care 
colaborează în guvern. 

În acest mod s-ar putea ajunge mai uşor decît printr-o discuţie 
în faţa plenului, la stabilirea unui punct de vedere comun. 

Rugindu-va să binevoiti să ne comunicaţi acordul D-Voasta, 
vă rog să primiţi, domnule Preşedinte, expresia înaltei mele 
consideratiuni. 

MINISTRU DE STAT 
MIHAIL ROMNICEANU 
Domniei Sale 
Domnului Presedinte al Consiliului de Ministri. 


VI 
25 ianuarie 1946 

DOMNULE MINISTRU, 

În urma instrucțiunilor d-lui Preşedinte C.I.C. Brătianu, date 
în conformitate cu cele discutate de d-sa cu dl. Preşedinte Iuliu Maniu, 
am înaintat cu data de 24 ianuarie 1946, o adresă domnului Preşedinte 
al Consiliului, Petru Groza, a cărui copie v-o alătur. 

Domnul Preşedinte al Consiliului s-a declarat, verbal, de 
acord cu principiile cuprinse în sus mentionata adresă. 

Primiti, domnule Ministru, expresia sentimentelor mele 
colegiale. 

MINISTRU DE STAT 
MIHAIL ROMNICEANU 


71 


FEBRUARIE 


VII 
6 tebruarie 1946 

DOMNULE PREŞEDINTE AL CONSILIULUI, 

Ca urmare la hotărîrile celor trei mari puteri de la Moscova, 
Guvernul Român în şedinţa Consiliului de Miniştri din 8 ianuarie 
1946 a decis următoarele: 

1.- Efectuarea alegerilor generale legislative în cel mai scurt 
timp posibil. 

2.- Asigurarea libertăţii acestor alegeri care vor fi făcute pe 
baza sufragiului universal şi secret, cu participarea tuturor partidelor 
democratice şi antifasciste care vor avea dreptul să-şi prezinte 
candidaţii. 

3.- Asigurarea libertăţii presei, a cuvîntului, a religiei şi a 
dreptului de asociaţie. 

În aplicarea acestor deciziuni v-am cerut D-Voastă printr-o 
adresă, autorizaţia de apariție a unei serii de ziare şi publicatiuni 
periodice. Din acestea ni s-a dat aprobarea numai pentru ziarul 
„Națiunea Română“, iar în locul oficiosului nostru „Viitorul“ s-a 
aprobat doecamdată ziarul „Liberalul“, pînă la tranşarea. litigiului 
relativ al ziarului „Viitorul“. Menţionăm, de altfel, că acest „litigiu“ 
este născut dintr-o atitudine guvernamentală incompatibil cu situaţia 
politică de azi. 

În ceea ce priveşte celelalte ziare şi periodice a căror 
autorizaţie de apariţie am cerut-o, dl. Ministru al Propagandei a 
răspuns că ele vor fi autorizate să apară imediat ce problema unei juste 
repartizări a hirtiei va fi solutionata. 

Am cerut de asemenea încheierea dosarelor şi încetarea 
urmăririlor politice relative la incidentele din ziua de 8 noiembrie 
1945, întrucît menţinerea unor asemenea procese contravine spiritului 

hotaririlor de la Moscova, pentru restabilirea libertăților publice, şi 
aceasta cu atît mai mult cu cît în contra celor în curs de cercetare, nu 
se ridică decît acuzarea de afiliere la asociaţii contra liniştei publice 
(art.315-316 C.P. comb. cu art.139 C.J.M.). 

Cu toate că atît D-Voastă, cît şi Comisiunea Interministerială 
convocată în acest scop a recunoscut punctul nostru de vedere şi a 
decis încetarea acestor urmăriri, nici pînă astăzi nu s-au închis 
dosarele respective. Dimpotrivă, în ziua de 2 februarie 1946 s-au emis 
de Cabinetul 6 Instrucție a Curţii Marţiale a Corpului Il Armată Bucu- 
reşti, mandate de înfăţişare pentru 5 membri ai Partidului National 
Liberal, acuzaţi numai de faptele citate mai sus. 

Din toate cele sus arătate, rezultă că nu s-au aplicat pînă 
acum decît în mică parte atît hotărîrile Conferinţei de la Moscova cît şi 
decizia Consiliului de Miniştri relativă la libertăţile presei şi la 
asigurarea libertăţilor presei şi la asigurarea libertăților cetăţeneşti. 

În consecință, sunt obligat a vă ruga să luaţi măsuri ca aceste 
dispoziţii să fie executate integral şi de urgență. 

Pentru realizarea acestora credem că este necesar să se 
examineze în special regimul presei, deoarece — în principiu — 
sistemul autorizaţiilor prealabile şi al cenzurii este incompatibil cu o 
adevărată libertate a presei. 

Pentru a nu se putea spune însă că suprimarea restricţiilor 
actuale ar fi incompatibile cu prevederile Convenţiei de Armistitiu, 
cerem ca Guvernul să ia îndată legătura cu Comisia Aliată de Control 
pentru a se stabili cu aceasta limitele precise pe care Comisiunea le 
mai socotește astăzi necesare fata de spiritul hotărîrilor de la Moscova 
şi de situația militară şi politică actuală. 

Tot în scopul împlinirii hotaririlor de la Moscova şi a 
deciziunilor Guvernului, credem că este absolut să se ia măsuri ca 
Radiodifuziunea să fie sustrasă de la orice influenţe politice, reducîn- 
du-şi rolul său la o informatiune obiectivă şi impartiala a publicului 
fără a face nici un fel de propagandă în favoarea sau contra unor for- 
matiuni politice. 

În fine, constatăm că, deşi de la completarea Guvernului s-a 
scurs aprope o lună, Guvernul nu a luat pînă astăzi nici o măsură 
pentru pregătirea alegerilor şi fixarea datei lor. 

Or, efectuarea alegerilor în timpul cel mai scurt posibil este 
pe de o parte categoric prevăzută atît de deciziile Conferinţei de la 
Moscova, cît şi de însăşi hotărîrea Guvernului de la 8 ianuarie şi, pe 

de altă parte, este necesară pentru a da Ţării posibilitatea de a avea un 
Guvern care să reprezinte adevărata ei voinţă şi care să poată lua parte 
— cu tot prestigiul necesar — la apropiatele tratative de pace. 

Pentru toate aceste motive, am onoarea a vă ruga să convocați 
de urgență un Consiliu de Miniştri în care să se discute toate 
chestiunile ridicate mai sus şi în special, să se fixeze data alegerilor, 
cît şi luarea tuturor măsurilor pregătitoare în vederea efectuării lor. 

Primiti vă rog, domnule Preşedinte, asigurarea deosebitei 
mele cosideratiuni. 

MINISTRU DE STAT 
VIII 
7 februarie 1946 

DOMNULE PREŞEDINTE AL CONSILIULUI DE MINIŞTRI 

Prin comunicatul Presedentiei Consiliului de Miniştri din 5 
februarie 1946, s-a adus la cunoştinţă publică că Guvernele Regatului 
Unit şi al Statelor Unite au adresat Guvernului Român două scrisori 
prin care recunoşteau actualul Guvern. 

Cum textul acestor scrisori nu a fost încă făcut cunoscut în 
nici un mod şi avînd exceptionala lor importanță pentru situaţia Ţării 
noastre, am onoarea a vă ruga în calitate de membru al Guvernului, să 
binevoiti a-mi comunica textul acestor scrisori. 

Primiti vă rog, domnule Preşedinte, asigurarea deosebitei 
mele cosideratiuni. 


MINISTRU DE STAT 
Mihail Romniceanu 
IX 
7 februarie 1946 
DOMNULE PREȘEDINTE, 


Am primit azi 7 februarie 1946 ora 13, proiectul de lege 
pentru organizarea Ministerului Afacerilor Străine, împreună cu un 
jurnal nedatat, autorizînd pe dl. Ministru al Afacerilor Străine de a-l 
supune semnăturii M.S. Regelui. 

Constat încă cu surprindere că acest proiect este deja semnat 
de M.S. Regele, astfel că orice discuţie a sa este inutilă. 

Trebuie să protestez cu toată energia în contra unui asemenea 
procedeu de a se prezenta M.S. Regelui proiecte de lege care nu au 
fost văzute de toți Miniştrii făcînd parte din Guvern. Dacă, cu toate 
cele arătate în precedenta mea adresă către dvs., şi în scopul de a nu se 
întîrzia lucrările cuvenite, am admis ca unele lucrări de mică 

importanță, să nu fie prezentate plenului Consiliului, ci numai prezen- 
tate succesiv spre semnare membrilor Guvernului, mi-am rezervat 
totdeauna dreptul de a cere atunci cînd aş socoti necesar ca şi unele 
din aceste lucrări să fie trimise la plenul Consiliului. 

În nici un caz această uşurinţă de a lucra nu se poate 
transforma în o prezentare a proiectelor numai unora dintre membrii 
Consiliului. 

În consecință, restitui acest proiect, fără a-l semna şi nu îmi 
asuin nici un fel de responsabilitate în ce-l priveşte. 

Primiţi, domnule Preşedinte, expresiunea deosebitei mele 
consideratiuni. 


MINISTRU DE STAT 
Mihail Romniceanu 
X 
7 februarie 1946 
MINISTRU DE STAT 
MIHAIL ROMNICEANU 


CĂTRE PRESEDENTIA CONSILIULUI 
DE MINISTRI 
LOCO 
Vă rugăm să binevoiti a ne detasa din cadrul disponibil 
următorul personal: 
1.- Un şef de serviciu pentru chestiuni de contabilitate şi 
casierie al Ministerului. 
2.- Un şef de birou pentru lucrările administrative ale 
Secretariatului de Stat. 
3.- Un curier. 
4.- Doi şoferi pînă cînd putem angaja noi. 
De asemenea vă rugăm să aprobati a ne fi date următoarele 
materiale: 
Două maşini de scris. 
Un covor mare. (5-6 m.) 
Două covoare mici. (3-4 m.) 
Două cuiere. 
MINISTRU DE STAT 

XI 
8 tebruarie 

DOMNULE SECRETAR GENERAL, 

Am luat cunoştinţă cu uimire din ziare, că Presedentia Con- 
siliului de Miniştrii a dat un comunicat prin care se afirmă că, Consi- 
liul de Miniştri a aprobat în unanimitate două proiecte de legi referi- 
toare la „Aprovizionarea țăranilor cu produse industriale şi a oraşelor, 
centrelor muncitoreşti şi regiunilor deficitare cu produse alimentare“. 

Fata de acest comunicat tin să precizez: 

l- În Consiliul de Miniştri nu s-a discutat decît două 
anteproiecte de decrete de legi, şi anume: 

a) Anteproiect de decret-lege pentru organizarea colectării de 
produse agricole, vegetale şi animale şi distribuirii de produse 
industriale şi alimentare în comunele rurale; 

b) Anteproiect de decret-lege pentru funcţionarea Oficiilor 
Economice Judeţene, în care nu se cuprinde, relativ la aprovizionarea 
oraşelor, centrelor muncitoreşti şi a regiunilor deficitare, nici un fel de 
dispozitiune. 

2.- Nu poate fi vorba de o unanimitate în aceasta privință, 
deoarece subsemnatul am prezentat în şedinţă, observaţiile principale, 
orale şi scrise, în special asupra primului proiect — pe care nu le-am 
retras în nici un mod şi care conchideau la modificarea radicală a 
principiilor ce şedeau la baza legiuirilor propuse. 

În consecință, vă rog să binevoiti a face cuvenită rectificare la 
sus mentionatul comunicat. 

Primiti, vă rog, domnule Secretar General, asigurarea înaltei 
mele consideratiuni. 

MINISTRU DE STAT 
Mihail Romniceanu 
Domniei Sale 
Domnului Pamfil Riposanu 


XII 
9 februarie 
DOMNULE PRESEDINTE AL CONSILIULUI, 
in ziua de 5 februarie a.c., a aparut in ziare comunicatul 
oficial al Presedentiei Consiliului de Ministri prin care se anunta 
oficial că Guvernul român a primit, din partea Guvernnului Regatului 

Unit şi a Statelor Unite ale Americii, cîte o scrisoare prin care se 
recunoştea Guvernul prezidat de dvs.. 

Cu toată importanța covirsitoare a acestor documente, nici 
chiar pînă azi Guvernul nu a primit nici în plenul său, nici chiar prin 
comunicări făcute individual membrilor săi şi in special 
reprezentanților partidelor care fac parte din Guvern, vreo comunicare 
oficială la textul acestor note. 

Observăm de altfel că în ce mă priveşte, prin adresa nr.19 din 
7 februarie a.c. v-am cerut să binevoiti a-mi comunica textul acestor 
scrisori fără a primi pînă azi nici un răspuns de la dvs.. 

Am luat cunoştinţă de cuprinsul acestor documente numai 
prin publicatiunile din ziare, în care se afirmă, ca ar fi fost comunicate 
ziarelor de către birourile de presă din România ale misiunilor 
britanice şi ale U.S.A. 

Acest mod de procedare al Guvernului este nu numai în afara 
tuturor uzanțelor în materie de comunicare de documente importante 
internaționale, dar şi cu totul incompatibil cu obligaţiile care izvorăsc 
pentru toți membrii Guvernului din acordurile de la Moscova şi cu 
rolul însuşi al reprezentanţilor din Guvern ai partidelor national-liberal 
şi national-taranist. 

Mă consider cu atît mai îndreptăţit de a protesta contra 
acestei situatiuni, cu cit dvs.., deşi nu ni s-a comunicat oficial nici de 
dvs.., nici de dl. Ministru al Afacerilor Străine, textul notelor de mai 
sus, ati făcut totuşi declaraţii în ce le priveşte, la întrunirea 
formațiunilor politice reprezentată de dvs.. în Guvern, care în nici un 
caz nu putea să aibă vreo prioritate înaintea însuşi Guvernului. 

În consecință, sunt nevoit să vă rog din nou, în mod insistent, 
să faceţi Guvernului o comunicare oficială asupra textului acestor 
declaratiuni, neputind considera o simplă publicaţie în ziare ca un 
mijloc de informatiune suficient şi compatibil cu demnitatea Guver- 
nului. 

În afară de aceasta, în măsura în care putem să luăm în 
considerare publicatiunile apărute în ziare, am constatat, din cuprinsul 
acestor publicatiuni, că cele două scrisori comportă un răspuns din 
partea Guvernului mentionindu-se expres in nota britanică, că 
procedura recunoaşterii nu va fi considerată îndeplinită decit după 
primirea unui răspuns satisfăcător din partea Guvernului român. 

Un asemenea răspuns nu poate fi opera unui Departament 
izolat, ci a întregului Guvern, întrunit în acest scop într-o şedinţă de 
urgenţă. 

În consecință, am onoarea a vă ruga că de îndată ce 
Departamentul Afacerilor Străine, va fi redactat un proiect de răspuns 
la cele două scrisori, menţionate mai sus, să binevoiti a-l supune în 
prealabil discutiunii şi aprobării Consiliului de Miniştri. 

Primiti, vă rog, domnule Preşedinte, asigurarea înaltei mele 
consideratiuni. 

MINISTRU DE STAT 
Mihail Romniceanu 
Domniei Sale 
Domnului dr. Petru Groza 


XIII 
9 februarie 
MINISTRU DE STAT Către 
Mihail M. Romniceanu PRESEDENTIA CONSILIULUI 
CABINETUL DE MINIŞTRI. 


LOCO 
Vă aducem la cunoştinţă că dl. Ministru M. Romniceanu, 

contrar hotaririi pe care o luase ieri, nu a părăsit Capitala. 
DIRECTOR DE CABINET 


XIV 
11 februarie 1946 

DOMNULE PREŞEDINTE, 

Am onoarea a vă aduce la cunoştinţă următorul fapt, rugindu- 
vă să luaţi măsurile necesare. 

D-sa Nadejda Gully-Marinescu a fost implicată în aşa zisa 
organizație „T“, fiind arestată preventiv, odată cu ceilalți implicați. 
Neputîndu-se prezenta la judecată odată cu ceilalți din cauză de boală, 
judecarea ei a fost disjunsă, urmînd a se face ulterior împreună cu alti 
trei inculpati, de asemenea disjunşi. Judecata nu a avut loc pînă în 
prezent. Ceilalți trei inculpati disjunşi au fost puşi în libertate, imediat 
după procesul „T“. 

Singură d-ra Nadejda Marinescu a continuat să rămînă 
arestată preventiv şi se găseşte de mult timp internată — în stare de 
arest — la Spitalul de Urgenţă, fiind grav bolnavă. 

Avînd în vedere aceste fapte cît şi consideratiunea că 
inculpata este invinovatita de aceleaşi fapte ca şi ceilalţi inculpati 
disjunsi, puşi în libertate, vă rog să binevoiti a dispune de urgență 
punerea sa în libertate, menţinerea în stare de arest nemaifiind prin 
nimic justificată. 

Detinerea preventivă a inculpatei pe un interval atît de lung 
este contrară măsurilor de respectare a libertăţilor pe care guvernul a 
hotărît să le aplice, iar punerea în libertate ar răspunde unui simtamint 
de umanitate şi echitate de care D-Voastă nu puteţi fi străin. 

Primiti, vă rog, Domnule PREŞEDINTE, asigurarea înaltei 
mele consideratiuni. 


Domniei-Sale MINISTRU DE STAT 
Domnului Dr. Petru Groza Mihail ROMNICEANU 
XV 

12 februarie 
MINISTRU DE STAT 
Mihail M. Romniceanu 
Domnule PRESEDINTE, 


Alăturat vă restitui proiectul de lege relativ la “recrutarea 
subofiterilor activi de jandarmi dintre soldaţii şi gradele inferioare din 
completare sau rezervă”, împreună cu o notă explicativă, arătînd 
motivele pentru care pot semna acest decret-lege. 

Primiti, vă rog, Domnule Preşedinte, asigurarea înaltei mele 
consideratiuni. 

MINISTRU DE STAT, 
Domniei-Sale 
Domnului Dr. Petru Groza 
PRESEDINTE AL CONSILIULUI DE MINISTRI 


XVI 
26 februarie [1946] 

MULT STIMATE DOMNULE PRIM MINISTRU, 

Am luat act si voi transmite dlui Dinu Bratianu comunicarile 
dvs.. relative la oportunitatea unei destinderi in relatiunile dintre 
partide şi în special în tonul întrebuințat de presa de partid. 

Pot să vă asigur de altfel, că evitarea atacurilor personale şi 
menţinerea unui ton cît mai obiectiv nu pot decît să fie cu totul 
conforme cu vederile Preşedintelui Partidului Naţional Liberal . 

Cu această ocaziune însă, îmi permit să vă trimit aci, alăturat, 
un extras al Ziarului „Scînteia“, cu data de 27 februarie 1946, şi mă 
întreb dacă un asemenea articol, care iese cu totul din limitele criticii 
politice, se poate încadra în sfaturile de moderatiune şi de obiectivitate 
pe care dvs.. le-aţi dat, atît în şedinţa ultimului Consiliu de Miniștri, 
cît şi în cursul întrevederii ce am avut cu dvs. aseară. 

Primiti, vă rog, Domnule Prim Ministru, asigurarea înaltei 
mele conderatiuni. 

[Mihail ROMNICEANU] 


XVII 


Bucureşti, 27 Februarie 1946 

DOMNULE MINISTRU, 

Ca urmare a adresei Dvs. nr. 25 din 8 Februarie 1946 

Am onoarea a vă face cunoscut că studiind stenogramele 
şedinţei Consiliului de Miniştri din 7 februarie 1946, am constatat că 
Dvs., cu ocazia discutiunilor asupra decretelor legii propuse, ati 
formulat - atît verbal cît şi în scris — observatiuni care au fost dezbătu- 
te pe larg în cadrul acestor discutiuni, motivindu-vi-se punctul de ve- 
dere opus, care sprijinea proiectul. 

Nu rezultă însă din nici o parte a stenogramelor că dvs. v-aţi 
opus expres şi categoric. În ceea ce priveşte obiectiunea dvs. privitoa- 
re la termenul de aplicare a acestei legi, din expunerea de motive ce 
însoţeşte Decretul Lege, rezultă clar că această lege se aplică numai 
pînă cînd situaţia economică a țării se va ameliora. 

Pe de altă parte, cum după terminarea discutiunilor 
declarîndu-se de către Domnul Prim Ministru că: „consider ambele 
legi discutate şi votate“, dvs.. nu ati mai venit cu o obiectiune şi nu ati 
făcut nici o rezervă, s-a putut conchide că legile au fost aprobate cu 
unanimitate. 

Predarea unei note scrise de observatiuni după terminarea 
Consiliului, nu poate fi considerată decît ca o dorință a dvs.. de a 
concretiza şi fixa fidel părerile dvs.. şi nu de protest, deoarece, pe de o 
parte nota nu conţine vreo punere formală, iar pe de altă parte, nici nu 
semnalează - nefiind cazul - că după închiderea discutiunilor asupra 
acestor legi şi considerarea lor ca aprobate, vi s-a refuzat cuvîntul sau 
că ati mai făcut vreo obiectiune sau rezervă. 

Stenogramele vă stau la dispozitiune spre a verifica cele 
afirmate mai sus. 
Primiti, vă rog, domnule Prim Ministru, asigurarea deosebitei 
mele consideratiuni. 
SECRETARUL GENERAL 
Pamfil A. RIPOŞANU 
Domniei sale 
Domnului Mihail Romniceanu 
Ministru Secretar de Stat 

MARTIE 


XVIII 
7 martie 
DOMNULE PREŞEDINTE AL CONSILIULUI, 


Alăturat vă restitui proiectul de lege pentru abrogarea 
Decretului-Lege nr. 2741 din 2 octombrie 1941 asupra regimului 
muncii pe timp de război şi pentru modificarea unor dispozitiuni din 
legile privitoare la raporturile de muncă, cu rugămintea de a pune 
acest proiect în discutiunea Consiliului de Miniştri, pentru a decide 
asupra următoarelor puncte, în privinţa cărora am facut obiectiunile de 
mai jos: 

La articolul 3, cred că este necesar să se prevadă că la 
dipozitiunile alineatului final înseamnă că în timpul concediului nu 
pot avea dreptul decît a primi accesoriile şi avantajele lor în natură şi 
nici de cum în bani. De ex.: salariaţii care primesc în mod obişnuit la 
cantina întreprinderii masa pe un pret redus, vor avea dreptul în timpul 
concediului să ia masa la aceeaşi cantină, însă nu vor putea să ceară în 
acest interval în numerar echivalentul avantajelor oferite de cantină. 

La art. 4, să se precizeze că rotația prevăzută în alineatul 2 al 
acestui articol nu înseamnă decît fixarea perioadelor de acordat 
concediile, precum şi numărul eventual de salariaţi care pot beneficia 
de fiecare perioadă şi nici de cum lista nominală a celor trimişi în 
concediu; în caz contrariu, s-ar ajunge la discutiuni infinite şi la o 
imixtiune exagerată a Comitetului de intreprindere în gestiunea 
întreprinderii. 

La art. 15, cred că întreaga concepţie a acestui articol 
contravine libertăţii care trebuie să domnească în contractul de muncă. 

Sunt cu totul de acord de a se fixa norme precise pentru îndepărtarea 
salariaților pentru culpă în îndeplinirea obligatiunilor lor, dar cred ca 
aceste norme trebuie fixate chiar prin lege şi nu prin simple deciziuni 
ale Ministerului Muncii, dîndu-se astfel ambelor parti o mai mare 
garanţie de stabilitate. 

În ceea ce priveşte îndepărtarea din serviciu, sunt de acord ca 
ea să se facă numai după aprobarea Ministerului Muncii; dar cred că 
pentru a evita o înăsprire a rapoartelor între patron şi salariaţi, este 
bine ca cercetarea să se facă numai de organele Ministerului Muncii, 
fără concursul sindicatelor, luîndu-se eventual şi avizul acestora. 

În nici un caz, nu cred că sancţiunea nerespectării dispozi- 
tiilor legale, poate fi executarea în continuare a contractului de munca, 
ci numai repararea prejudiciului cauzat. 

La art.16, cred că sancţiunile acestui articol sunt mult prea 
grave. 

În orice caz, cred că neacordarea concediilor, nu poate face 
obiectul unei amenzi şi eventual a pedepsei cu închisoare, deoarece s-a 
observat că în multe cazuri, salariatul este acela care preferă să nu ia 
concediul şi să beneficieze de îndoitul salariului. 

Chestiunea a mers aşa de departe în unele întreprinderi, încât 
acestea, pentru a evita surmenajul salariaţilor lor, au trebuit să-i oblige 
printr-un act de autoritate să beneficieze de concediu. 

Ar fi însă nedrept ca patronul, care nu poate să-şi procure o 
dovadă absolută a refuzului salariatului de a pleca în concediu, să mai 
fie pe lîngă aceasta şi sancționat cu pedepsele prevăzute în proiect. 

Pentru toate aceste motive, vă rog să binevoiti a aproba 
cererea de mai sus, afară de cazul cînd însuşi dl. Ministru al Muncii, 
apreciind aceste obiectiuni, ar fi de acord ca să se facă modificările sus 
menţionate. 

Primiti, vă rog, domnule PREŞEDINTE AL CONSILIULUI, 
asigurarea înaltei mele consideratiuni. 


MINISTRU SECRETAR DE STAT 
Domniei-Sale 
Domnului dr. Petru Groza 
PREŞEDINTE AL CONSILIULUI DE MINIŞTRI 

XIX 
14 martie 1946 

DOMNULE PRIM MINISTRU 

Suntem informați că lucrătorii  Tipoorafiei Ziarului 
„Universul“ au refuzat azi să tipărească „Jurnalul de Dimineaţă“. 

Partidele pe care le reprezentăm în Guvern nu au nici o 
legătură, de nici un fel, cu sus zisul ziar; nu putem totuşi să rămînem 
indiferenți la repetarea unui asemenea fapt, care contravine, în mod 
clar, principiilor de bază ale presei, a cărei asigurare formează unul 
din motivele principale ale prezenței noastre în Guvernul prezidat de 
D-Voasta. 

Repetam şi de această dată ce am afirmat de atîtea ori că, 
oricare ar fi tendinţele sau convingerile politice ale ziarului, victimă a 
unui asemenea abuz, nu se poate admite, sub nici un motiv, ca 
lucrătorii tipografi să exerciteze o cenzură iresponsabilă asupra 
apariţiei diferitelor publicaţii, admitind tipărirea numai a celora care ar 
fi în conformitate cu vederile lor. 

O asemenea cenzură este mult mai gravă chiar decît cea 
oficială, deoarece aceasta din urmă se exercită cel puţin sub 
răspunderea unei autorități de Stat, cu reprezentanţi bine cunoscuţi şi 
cu care, eventual, se poate discuta asupra motivelor care i-a determinat 
să cenzureze anumite publicaţii. 

Guvernul care s-a angajat să asigure deplină libertatea presei, 
cu o singură exceptiune a prevederilor articolului 16 al Conyentiunii 
de Armistitiu, trebuie deci să intervină, cu toată energia, fata de 
asemenea acte, care îi uzurpă autoritatea şi care fac inoperante toate 
declaratiunile făcute in ce priveşte asigurarea libertăţii presei. 

De altfel D-Voastă personal ati declarat în Conferința 
Interministerială, la care am participat şi noi personal, că nu veţi tolera 
o asemenea cenzură, care intră în atributia Guvernului. 

De aceea, suntem nevoiţi să protestăm cu toată energia în 
contra repetării unor asemenea acte care, prin frecvenţa lor, arată că nu 
poate fi vorba de acte izolate ale unor grupuri răzlețe de muncitori, ci 
de o acțiune chibzuită şi susţinută a unor formațiuni politice, care 
înţeleg, ca pe această cale, să suprime în mod ocult libertatea presei. 

Vă rugăm deci, domnule Prim Ministru, să luaţi măsuri 
definitive pentru ca asemenea cazuri să nu se mai repete. 

Primiti, vă rugăm, asigurarea înaltei noastre consideratiuni. 
MINISTRU SECRETAR DE STAT 

MINISTRU SECRETAR DE STAT 
ss/Prof. dr. Em. Hatieganu 
ss/Mihail M. Romniceanu 

XX 
16 martie 1946 

DOMNULE PRIM MINISTRU, 

Primesc un proiect de Decret-Lege intitulat „Pentru 
adăugarea unui alineat nou la art. I şi prelungirea termenului prevăzut 
de art. III din legea nr. 263/30 martie 1941. 

Din citirea acestui decret şi a lucrărilor alăturate, rezultă că el 
se referă la confiscarea fără indemnitate a tuturor bunurilor apartinind 
d-nei Elena Lupescu. 

Indiferent de persoana la care se aplică această lege şi fără a 
discuta măsura prejudiciului pe care acestă persoană a adus-o 
patrimoniului Statului, îmi permit a vă atrage atenţia că în aceste 
momente este absolut inadmisibil ca să se confirme şi să se întindă 
dispoziţiile unei legi făcute de fostul Mareşal lon Antonescu, prin 
care, fără nici o judecată şi fără nici o formalitate, o anumită persoană 
este deposedată de averea sa. Prejudiciul pe care persoana vizată prin 
acest decret l-a cauzat statului trebuie recuperat, însă pentru aceasta nu 
pot fi întrebuințate unele mijloace, decît acelea pe care legile ordinare 
le pun la dispoziţia Statului. 

Calea aleasă de guvernele de la 6 septembrie 1940 încoace 
contravine tuturor. principiilor constituționale exprese prevăzute, şi 
constituie un precedent periculos pentru viitor, inaugurînd în special 
metoda primejdioasă şi inadmisibilă a legilor personale de deposedare. 

Mentionez că însăşi legea pentru pedepsirea criminalilor de 
război care prevede confiscarea averilor vinovaţilor, supune această 
confiscare condiţiilor obţinerii prestabile a unei hotariri judecătoreşti a 
Tribunalului Poporului, şi nu se referă cîtuşi de putin la anumite 
persoane arătate nominativ în lege. 

Pentru aceste motive, am onoarea a vă ruga să binevoiti a 
revedea, cu atentiune, toată chestiunea spre a nu se crea un precedent, 
de o gravitate excepţională, atunci cînd scopul urmărit de această lege 
se poate atinge pe căi ordinare fără a se deschide o cale ale cărei 
urmări nu pot fi prevăzute. 

Primiti vă rog, domnule Prim Ministru, asigurarea deosebitei 
mele consideratiuni. 

MINISTRU SECRETAR DE STAT 
Mihail Romniceanu 

XXI 
16 martie 

DOMNULE PREŞEDINTE, 

Avînd în vedere autorizaţia de apariţie a ziarului „Românul“, 
organ al Partidului Naţional Liberal din Timişoara, comunicată sub 
No. 3677 din 11 martie 1946 de către Ministerul Informatiunilor, 

Vă rog să binevoiti să ne acordati cota de hîrtie de 2 suluri 
zilnic, începînd cu data de 18 Martie 1946. 

Primiti, vă rog domnule Prim Ministru, asigurarea Ab adie 
mele consideratiuni. 

MINISTRU SECRETAR DE STAT 
Domniei Sale 
Domnului doctor Petru Groza 
Preşedinte al Consiliului de Miniştri. 


XXII 
18 martie, ora 10 d.m 
DOMNULE PRIM MINISTRU, 

Ieri, 17 martie a.c. am fost avizat telefonic că pe ziua de azi, 
18 martie a.c., este convocat un Consiliu de Miniştri în care se va 
discuta Bugetul General al Statului pe exercițiul 1946/1947. 

Am cerut imediat să mi se trimită lucrările respective 
împreună cu legile financiare pentru a putea să mă initiez, măcar cît de 
sumar, în chestiunea în discutiune. Cu multe dificultăți şi dupa 
repetate conversații telefonice cu dl. Secretar General Pamfil 
Ripoşanu, mi s-a promis în fine că mi se vor trimite lucrările. 

Spre mirarea mea însă, am primit numai decretul lege pentru 
evaluarea şi perceperea veniturilor şi pentru fixarea cheltuielor 
Statului pe exerciţiul 1946/1947, conținînd ca anexă o înşirare sumară 
a veniturilor şi o simplă listă a creditelor pe ministere, fără nici un 
detaliu şi nici o indicatiune. 

Neputind, bine înțeles, să consider asemenea date ca 
suficiente, am încercat direct la Ministerul Finanţelor ca să obţin 
detaliile necesare, însă cu toate insistențele personale, nu am reuşit 
căci după toate aparențele, organele Ministerului Finanţelor nu sunt 
autorizate să comunice aceste date. 

În asemenea condițiuni, orice discutiune cu folos asupra 
Bugetului Statului, mi se pare imposibilă şi declar de pe acum că nu 

pot să-mi iau nici o răspundere în legătură cu această problemă, de o 
importanță fundamentală pentru mersul statului în cursul exerciţiului 
viitor. 

Primiti, vă rog, domnule Prim Ministru, asigurarea deosebitei 
mele consideratiuni. 

MINISTRU SECRETAR DE STAT 

Domniei-Sale 
Domnului dr. Petru Groza 


XXIII 
21 martie 
DOMNULE PRIM MINISTRU, 

În urma autorizării apariţiei Ziarului „Liberalul“ s-a repartizat 
acestui ziar zilnic 5 suluri hîrtie rotativă. 

De la început însă, această autorizare nu a fost respectată, 
ziarul primind efectiv 3 suluri zilnic şi aceasta numai în urma 
demersurilor zilnice şi repetate, pe care administrația ziarului le-a 
făcut, în continuu, pe lîngă fabrica de hîrtie Buşteni. 

Acum, însă, pe motivul că s-au dat autorizaţii şi altor ziare, 
fabrica de hîrtie Buşteni nu mai livrează decît 2 suluri zilnice, cantitate 
cu totul insuficientă fata de tirajul ziarului, care a fost de altfel în 
imposibilitatea de a răspunde chiar şi pînă acum la cererile publicului. 

Trebuie să protestez în mod energic în contra acestei 
procedări. 

În cursul conferinţei interministeriale, ținută în luna ianuarie 
a.c., la Presedentia Consiliului de Miniştri, sub Preşedenţia D-Voastre, 
s-a stabilit că repartiția hirtiei se va face în mod echitabil, ţinîndu-se 
seama de tirajul fiecărei gazete şi de nevoile ei reale. În consecință, ar 
fi urmat să se examineze tirajul efectiv al tuturor ziarelor, pentru a se 
vedea dacă nevoile organului nostru oficial nu pot fi acoperite printr-o 
reducere a cantităţii livrate altor ziare, al căror tiraj este inferior hirtiei 
alocate. 

Această cercetare nu s-a făcut pînă acum şi sunt convins că 
dacă s-ar face cu obiectivitate, s-ar găsi că diferențele minime 
necesare ziarului nostru pot fi uşor găsite prin această operaţiune. De 
altfel chiar dacă o asemenea reducere prin imposibil nu ar putea fi 
făcută, însă nu văd motivul pentru care cotele alocate noilor ziare, ar 
trebui să fie obținute numai prin reduceri ale cantităților acordate 
ziarelor partidului nostru. Aceasta ar constitui o metodă de suprimare 

deghizată şi treptată a ziarului nostru ceea ce sunt convins că nu poate 
intra, în intentiunile Guvernului D-Voastre. 

Vă rog, deci, să examinati de urgenţă aceasta chestiune şi a 
lua toate măsurile pentru ca autorizatiile date să se respecte efectiv de 
către organele Onor. Ministerului Informatiunilor, respectîndu-se în 
acelaşi timp şi declaraţiile Guvernului în ce priveşte libertatea presei, 
declaraţii care nu sunt decît punerea în practică a hotărtrilor 
Conferinţei de la Moscova. 

Primiti, vă rog, domnule Prim Ministru, asigurarea deosebitei 
mele consideratiuni. 

MINISTRU SECRETAR DE STAT 
Domniei-Sale 
Domnului dr. Petru Groza 
PREŞEDINTE AL CONSILIULUI DE MINIŞTRI 


XXIV 
30 martie 
DOMNULE PREŞEDINTE AL CONSILIULUI, 

Este de datoria mea, în interesul însuşi al operei de guvernare 
a Guvernului prezidat de D-Voastră, şi în interesul prestigiului de care 
orice Guvern al Ţării trebuie să se bucure în fata opiniei publice, să vă 
atrag respectuos atentiunea asupra următorului fapt de o deosebită 
gravitate: 

Vă este cunoscut din insesi discutiunile pe care le-am avut, 
atît cu D-Voastă, cît şi cu dl. Vice-Preşedinte al Consiliului de 
Miniştri şi Ministru al Afacerilor Străine şi cu dl. Ministru al 
Industriei şi Comerţului că la 14 august 1945, Ministerul Industriei şi 
Comerțului într-o deciziune nemotivată a numit ca administrator unic 
al Societăţii de Cultură Naţională pe dl. Anton Dimitriu. 

Prin ordonanța prezidenţială nr.19 din 11 septembrie 1945, 
dl. Preşedinte al Curţii de Apel, Bucureşti, Secţia VII, a suspendat 
executarea acestei deciziuni, iar completul Curţii, prin decizia nr. 237 
din 3 noiembrie 1945, confirmă ordonanța de mai sus, care rămîne 
astfel definitivă. 

La 8 noiembrie 1945, Ministerul Industriei şi Comerţului, 
anulează decizia de mai sus, însă deşi prin acestă deciziune de anulare, 
Ministerul achiesează, în mod formal, la hotaririle judecătoreşti 
anterioare, totuşi se continuă administrarea forțată a societății, 
numindu-se ca administrator de supraveghere dl. G.I. Pancalini, iar ca 

membri în Consiliul de Administraţie al Societăţii, dl. A. Dimitriu şi 
Vasile Bârcă. 

De data aceasta, decizia este motivată pe aceea că Societatea 
aceasta, personal sau prin intermediul Societăţii Intreprinderile 
Independenţa a tipărit ziare şi alte imprimate cu caracter fascist; 

Că, de asemenea Ziarul Viitorul, proprietatea Societăţii de 
Cultură National-Liberala, ar fi fost suspendat printr-un comunicat 
oficial al Comisiei Aliate de Control. 

Curtea de Apel, Secţia VI din Bucureşti, anulează această 
deciziune a Ministerului Industriei şi Comerţului pe motivul că 
Ministerul Industriei şi Comerţului este incompetent să aplice o 
asemenea măsură Societăţii de Cultură National-Liberala, din cauza 
caracterului civil al Societăţii. 

De asemenea, Curtea judecă în fond că motivele invocate de 
Minister în decizia sa sunt nefondate. 

Adaug, că tot la 22 februarie 1946, aceeaşi instanță suspendă 
executarea deciziei Ministerului printr-o ordonanță prezidenţială, care 
este confirmată prin decizia completului Curţii din 26 martie 1946. 

Chestiunea este astfel definitiv judecată şi ar fi urmat deci ca 
Ministerul să se încline în fața hotărîrii justiției. 

Cu toate acestea, printr-o decizie publicată în Monitorul 
Oficial din 28 martie 1946, deci posterior tuturor sentintelor 
judecătoreşti sus menţionate, dl. Victor Nicolau, Secretar General al 
Ministerului de Industrie şi Comerţ, numeşte pe dl. Scarlat Buhulescu, 
administrator unic la Societatea de Cultura Naţional-Liberală. 

Cu alte cuvinte, un reprezentant al Ministerului de Industrie 
şi Comerţ, în loc să execute hotărîrea justiției, şi după ce justiţia a 
hotărît că aceast Minister nu este competent, să ordone vreo măsură de 
administraţie forțată asupra societăţii de mai sus, revine şi, printr-o 
nouă măsură de administraţie, continuă practicile anterioare. 

Ne aflăm deci în fata unui caracterizat abuz de putere, comis 
de un Secretar General în disprețul oricăror reguli de administraţie 
publică şi de respect al justiţiei, făcut cu scopul evident de a tergiversa 
la infinit soluţionarea acestei chestiuni. 

Nu ştim dacă dl. Ministru al Industriei şi Comerţului este de 
acord cu acest act al subalternului său, însă din faptul că decizia a 
apărut încă de la 28 martie a.c. şi nu s-a luat încă nici o măsură de 
desființare a ei, trebuie să deduc că şi titularul Departamentului este de 
acord cu faptul Secretarului său General. 

Chestiunea însă, nu este numai de resortul unui singur 
Departament, priveşte Guvernul întreg, atît din cauza caracterului 
extrem de grav al actului în sine, cît şi din cauza consecințelor politice 
ale unei asemenea măsuri. 

În primul rînd, nu poate să fie indiferent oricărui Guvern, 
care susține că guvernează pe bază de legi existente şi a căror 
executare este dator să o asigure, faptul că dacă un singur 
Departament izolat, orbit de patimi politice, se dedă la acte, pe care 
trebuie să le calificăm anarhice. 

Într-adevăr atunci cînd legi categorice şi hotărîri ale justiţiei 
sunt încălcate în mod evident, se presupune în discuţie însuşi 
principiul ordinii publice, iar căile legale date la dispoziţia cetăţenilor 
prin legile existente, sunt pur şi simplu batjocorite de autoritea 
publică, se ajunge la situatiuni de fapt, a căror dezlegare poate să ducă 
la consecinţe din cele mai grave. 

În afară de aceasta, Dvs., desigur, va reamintiti ca, cu 
ocaziunea completării Guvernului, conform hotaririlor de la Moscova, 
s-a pus în discutiune autorizarea de apariţie a ziarului Viitorul, fără a 
se putea ajunge la vreo solutiune, deoarece s-a pretins de către 
organele în drept că această autorizatiune nu poate fi dată, întrucît 
situația Societăţii de Cultura Naţional-Liberală, proprietatea ziarului 
Viitorul era încă nelămurită, fiind în curs dejudecata. 

Pentru a nu întîrzia rezolvarea chestiunii, am cerut atunci 
apariția ziarului Liberalul, ceea ce ne-a fost aprobat, prin adresa No. 
3169 din 28 ianuarie 1946 a Ministerului Propagandei, „pînă la 
soluționarea chestiunii ziarului Viitorul“. Era deci, bine de înţeles ca 
să se aştepte soluţionarea acestui litigiu de către Guvern, ceea ce 
elimină de la sine, aşa cum era de altfel şi firesc, orice idee de a se mai 
întîrzia soluționarea problemei după pronunțarea justiţiei. 

Ministerul Industriei şi comerțului, pe propria sa răspundere, 
contravine deci unei înțelegeri intervenită între Guvern şi Partidul ce 
reprezint şi se face culpabil de o călcare unilaterală a acestei 
înțelegeri, într-o chestiune care iese în mod manifest din competenţa 
sa. 

În afară de aceasta, prin însăşi motivarea ultimei mele 
deciziuni, rezultă că dl. Secretar General Victor Nicolau, îşi permite să 
afirme, fără să dovedească, că Societatea de Cultura National-Liberala 
„a prejudicii intereselor naţionale, politice şi economice al statului“. 
Nu d-sa este competent să se pronunţe asupra unei chestiuni care este 

în strînsă legătură cu activitatea partidului national-liberal, a cărui rol 
în viaţa politică a Statului Român a fost confirmat chiar de către 
Conferinţa celor Trei Mari Puteri de la Moscova; afirmatiunea d-sale 
constituie deci nu numai o sfidare a adevărului, contrazisă chiar de 
decizia justiţiei, dar şi o contrazicere a acestei hotariri a celor Trei 
Mari Puteri. | 

În consecință, vă rog să binevoiti a pune această chestiune în 
discutiunea unui Consiliu de Miniştri, ce urmează să fie convocat, cit 
de curînd, pentru ca să se ia de urgență măsurile dictate de împrejurări. 

Primiti, vă rog, domnule Preşedinte al Consiliului, asigurarea 
deosebitei mele consideratiuni. 

MINISTRU SECRETAR DE STAT 

Domniei-Sale 
Domnului dr. Petru Groza 
PRESEDINTE AL CONSILIULUI DE MINISTRI 


XXV 


30 martie 

DOMNULE PRIM MINISTRU, 

Sunt obligat să revin din nou asupra chestiunii repartitiei de 
hîrtie rotativă acordată ziarelor.D-Voastră vă reamintiti că în cursul 
Conferinţei Interministeriale din luna ianuarie a.c., ţinută sub Preşe- 
dentia dvs., s-a stabilit că această repartiție se va face în mod echitabil, 
ţinîndu-se seama de tirajul publicaţiilor şi de nevoile reale ale fiecăre- 
ia. 

În acest scop, urma să se facă o examinare obiectivă a 
tirajului efectiv al tuturor ziarelor, pentru a satisface nevoile ziarului 
nostru. În urma acesteia s-a aprobat pentru ziarul Liberalul 5 suluri de 
hîrtie rotativă pe zi, care în principiu ar fi fost suficient la începuturile 
ziarului nostru. Niciodată însă, nu ni s-a dat efectiv această cantitate, 
ci numai aceea absolut insuficientă de 3 suluri zilnic. 

În urmă însă, pe motivul că s-ar mai fi acordat şi alte autori- 
zatii de ziare, s-a redus această cantitate la două suluri, ceea ce este 
absolut neîndestulător. 

Dacă s-ar fi făcut examinarea tirajului fiecărui ziar cu 
obiectivitate, s-ar fi constatat desigur că repartiția actuală este departe 
de a fi justă şi că se dă unor ziare cantităţi de hîrtie care nu corespund 
deloc cu nevoile lor reale şi cu numărul lor efectiv de cititori. 

Dovada evidentă a acestui fapt o formează însuşi ziarul 
Victoria, căruia i s-au aprobat regulat, în mod efectiv, 5 suluri hîrtie 
rotativă pe zi şi care cu toate acestea a fost nevoit să-şi întrerupă 
apariţia, desigur nu din cauza numărului său prea mare de cititori. 

În orice caz, cred că, chiar dacă această cercetare a nevoilor 
efective nu ar da rezultatele la care suntem în drept să ne aşteptăm, 
încă cantitatea necesară noilor ziare aprobate trebuie procurată prin 
reduceri proporţionale din hirtia alocată fiecăruia şi nu numai din 
acelea ale partidului ce reprezint în Guvern. 

O asemenea procedare nu ar constitui decît o metodă indi- 
recta de sugrumare şi chiar de suprimare a publicaţiilor , ceea ce cred 
că nu poate intra în intenţia dvs.. şi a guvernului, deoarece ar 
contraveni, în mod fatis acordului de la Moscova. 

În acelaşi timp sunt obligat să vă semnalez că, deşi cenzura 
oficială a ziarului s-a arătat, în ultimul timp destul de prevenitoare cu 
ziarele, s-a identificat în schimb cenzura anonimă a lucrătorilor 
tipografi. Aceştia din urmă, fără nici un fel de sfială, au început nu 
numai să refuze să culeagă unele articole, de altfel cu totul inofensive, 
dar au mers pînă acolo, încît au făcut reduceri parțiale şi chiar 
modificări în textul unor articole. 

Vă rog să binevoiti a vedea că acest mod de procedare, nu 
numai că instituie o cenzură mai periculoasă, deoarece este iresponsa- 
bilă şi lipsită de orice discernămînt politic, dar constituie şi o gravă 
atingere înseşi autorităţii acestui Guvern, care îşi vede intenţiile sale 
politice anihilate şi contravine de organe fără nici o răspundere şi fără 
nici O autoritate în Stat. 

În modul acesta, se pune în joc prestigiul guvernului, fără de 
care orice continuare a unei guvernări este exclusă. 

Aducîndu-vă la cunoştinţă această situaţie vă rog să binevoiti, 
domnule Preşedinte al Consiliului, să luaţi de urgență măsurile dictate 
de împrejurări, întrucîi trebuie să constat că adresele făcute direct la 
Departamentele interesate, nu au avut pînă acum nici un efect 
(adresele nr. 104 din 14 martie 1946 şi nr. 129 din 21 martie 1946 
adresate Ministerului Informaţiilor). 

MINISTRU SECRETAR DE STAT 
Domniei-Sale 
Domnului Dr. Petru Groza 
PREŞEDINTE AL CONSILIULUI DE MINIŞTRI 

APRILIE 
XXVI 


10 aprilie 

DRAGĂ DOMNULE PRIM MINISTRU, 

Primind numai aseară proiectul de Decret-Lege pentru 
„Statutul salariaților comunali din România“, nu am putut şi probabil 
că nu voi putea pina la şedinţa Consiliului de Miniştri de astă seară, să 
studiez, cu atentiunea necesară, această lege, care, la prima vedere, 
conține cîteva idei noi şi conceptii care se deosebesc de practica 
obişnuită de pînă acum. 

Pentru a putea să mă documentez în totul asupra chestiunii, 
am rugat pe colegul Theohari Georgescu, să comsimtă la o amînare a 
şedinţei de astăzi a Consiliului de Miniştri, pentru o zi sau cel mult 
două, pentru a-mi da posibilitatea unui studiu mai complet. 

Domnul Teohari Georgescu mi-a comunicat că nu are nimic 
împotriva unei asemenea aminari, bineînțeles cu conditiunea ca şi d-ta 
să fii de acord. 

Avînd în vedere interesul ca o asemenea lege, care pune 
principii noi în materie de organizare a serviciilor publice şi care vor 
servi după toate probalitatile, drept bază a unui nou statut al 
funcționarilor publici, te rog şi pe d-ta să ai amabilitatea să-mi acorzi 
această amînare. 

Mulţumindu-ţi dinainte, te rog să primeşti asigurarea 
deosebitei mele consideratiuni. 

MINISTRU SECRETAR DE STAT 
Domniei Sale 
Domnului Dr. Petru Groza 
PREŞEDINTE AL CONSILIULUI DE MINIȘTRI 

OBSERVATIUNI LA ANTE PROIECTUL DE STATUT 
AL FUNCŢIONARILOR PUBLICI 


Observatiuni generale 

Prin deosebita grijă ce o acordă situației funcționarilor 
publici, atît în ceea ce priveşte stabilitatea şi inamovibilitatea lor, cit şi 
în ce priveşte ocrotirea drepturilor lor morale şi materiale, prin 
legalitatea care, în mod general, o introduce în tot ceea ce priveşte 
statutul lor, proiectul prezentat constituie o deosebită încercare de 
legislaţie constructivă. 

În scopul de a completa această încercare prin îndepărtarea 
anumitor dispozitiuni care ni se par a nu servi situaţia funcționarilor 
publici şi prestigiului de care şi trebuie să se bucure în organizația de 
Stat, prezentăm următoarele observatiuni: 

1. Considerăm ca o imixtiune întru totul nejustificată şi 
sortită să atingă grav prestigiul autorităţilor de stat printr-o confuzie 
între domeniul privat şi cel public, amestecul accentuat al unui organ 
de interese limitate şi particulare ca C.G.M. în organizarea Statutului 
Funcţionarilor Publici, cu atît mai mult, cu cît pînă în prezent C.G.M. 
nu este reglementată în mod oficial şi nici măcar nu este expresia 
votului sindicatelor de diverşi salariaţi şi profesionişti. Remarcăm că 
această imixtiune accentuată reiese din spiritul întregii legi şi în 
special din art. 2, 72, 79, 99 şi altele. 

În ceea ce priveşte art.2, avem de obiectat că el lasă să se 
înțeleagă prin procedura cu totul neuitată pe care o stabileşte că acest 
statut ar avea un caracter de lege constituţională. Ori, Statutul Functi- 
onarilor Publici nu poate fi decît o lege ordinară, şi modificarea ei 
trebuie să fie făcută tot pe calea unei legi ordinare. C.G.M. nu poate în 
nici un caz să aibă competența de a da avize prealabile în ceea ce 
priveşte modificarea Statutului Funcţionarilor Publici. 

Dispozitia este şi inutilă, deoarece poate oricind să fie anulată 
printr-o lege. 

2. De asemenea găsim cu totul exagerată influența pe care 
proiectul prezentat vrea să o stabilească în favoarea sindicatelor Func- 
tionarilor Publici. Suntem întru totul de acord cu faptul că interesele 
funcţionarilor trebuie apărate, dar credem că mai presus de orice, nu 
trebuie atinsă cu nici un pret autoritatea Statului. 

Pentru bunul mers al Statutului şi instituţiilor publice, trebuie 
ca funcţionarii să fie feriti de orice fel de influenţe pe care Sindicatele 
le-ar putea exercita în măsura în care nu se mărginesc numai la 
apărarea intereselor strict profesionale, ci se ocupă cu interese pur po- 
litice, ca în momentul de fata. 

De altfel Sindicatele nu pot pretinde că reprezintă voința 
masei funcţionarilor atîta vreme cît conducătorii lor nu sunt aleşi, 
conform legii, prin scrutin secret. 

3. Considerăm de asemenea de natură să aducă o diminuare a 
prestigiului Statului, să creeze profunde nemulțumiri în corpul func- 
tionarilor publici suprimarea gradelor şi implicit distrugerea ierarhiei 
şi deci a disciplinei atît de necesară bunului mers al administraţiei 
publice, cît şi inovaţia cu totul nejustificată şi nedreaptă a chemării în 
funcțiuni superioare prevăzute de art.33 şi urm. Această ultimă 
dispozitiune dă prilejul unei profunde imixtiuni a puterii politice şi 
conduce în mod fatal la rezultatul dezastruos al unui corp de functio- 
nari superiori cu totul nepregatiti pentru sarcinile ce le-a fost date. 

Dimpotrivă trebuie făcute toate eforturile în scopul lesne de 
prevăzut al unui bun mers al serviciilor publice şi al liniştii şi 
securității funcționarilor publici, că singure meritul, competența, 
destoinicia şi experiența să guverneze întregul proces al numirii si 
înaintării slujbaşilor Statului, şi ca să se facă pe baza unor criterii pur 
obiective. 

Criteriile art. 36 nu îndeplinesc această calitate aşa cum vom 
arăta la studiul detaliat pe articole. 


Observatiuni pe articole 


Art.6. În caz de desființare a instituției sau a serviciului, 
funcţionarul public stabil sau inamovibil se va repartiza într-o funcție 
vacantă echivalentă, insă în aceeași localitate. Nerespectarea acestei 
ultime condiţii, duce în mod fatal la desființarea în fapt a stabilităţii 
sau inamovibilitatii. Propunem modificarea textului în acest sens 

(finalul al. I: ...,,intr-o funcţie vacantă echivalentă, în aceeași loca- 
litate. “) 

Art. 7, pct. B. considerăm că condiția cunoaşterii limbii 
române numai „în măsura de îndeplinire a funcțiunii“ este total insufi- 
cientă şi neprecisă. 

Funcţionarul public trebuie să cunoască perfect limba Statului 
şi acest lucru să fie constant în mod riguros cu ocazia concursului de 
admitere. Din contră, după textul proiectului s-ar putea ajunge la 
situaţia ca anumiți funcţionari destinati să lucreze în regiuni cu 
populaţie alogenă, să nu li se ceară deloc cunoştinţa limbii româneşti. 

Per. c şi d. Pentru evitarea oricărui echivoc şi a situaţiilor 
neclare, credem că este bine să se conditioneze numirea funcţionarului 
public nu numai de „satisfacerea legii asupra recrutării“ cum o face 
textul, dar şi de „efectuarea serviciului militar“. O asemenea 
completare este de natură să tranşeze diversele interpretări care s-au 
dat în trecut, expresiei de „satisfacere a legii recrutării“. 

Pct. e. Avînd în vedere condiţiile lipsite de echitate şi 
obiectivitate în care s-a facut — in general — epuratia administratiilor 
publice, cît şi faptul că ele au fost pronunțate fără o motivare serioasă 
şi justificată, ascunzînd de cele mai multe ori divergențe de opinii 
politice, găsim că dispoziția cuprinsă în acest alineat este complet 
injustă şi arbitrară. 

Epurarea este o pedeapsă care nu poate îndepărta definitiv, pe 
cel epurat, de la ocuparea unui post în administraţia publică, decît dacă 
a fost definitivă şi bazată pe o judecată prezentînd toate garanţiile de 
obiectivitate şi cu o motivaţie suficientă. 

Art.14. Este inadmisibil ca profesorii sau conferentiarii de 
specialitate din comisiile de concurs să fie indicaţi de Sindicatul 
Corpului Didactic din Învățămîntul Superior; o asemenea măsură este 
de natură a împieta grav asupra condiţiilor de strictă obiectivitate în 
care trebuie să se desfăşoare concursul. Ei vor trebui să fie desemnaţi 
de decanul facultății sau prin tragere la sorţi. 

De asemenea, funcţionarul prevăzut la pct. c., nu poate fi 
recomandat de sindicat, ci delegat de şeful Instituţiei. 

Prestigiul Institutiilor publice, cit şi al funcționarilor publici 
pretind o cît mai redusă imixtiune a corpurilor sindicale — în comisiile 
de concurs — cu atît mai mult cu cît au dovedit că nu-şi marginesc 
activitatea la una strict profesională, ci sunt supuse influențelor 
politice, stăine intereselor profesionale. 

Funcţionarii sunt şi trebuie să rămînă în serviciul exclusiv al 
Statului şi al intereselor generale; ei nu pot fi în slujba unor anumite 
interese politice şi nici nu trebuie să fie terorizati de atari interese. 

Pentru apărarea. intereselor profesionale, credem că este 
suficientă prezenţa în comisie, a delegatului Sindicatului prevăzut în 
pet. d. 

Art. 15. Experiența a dovedit că este preferabil ca la notare să 
se utilizeze şi fracțiuni. 

Propunem de asemenea ca nota de admitere să nu fie 5, ceea 
ce constituie un prag inferior cu totul insuficient, ci 6. 

Art. 23. Avînd în vedere importanța jurămîntului şi 
solemnitatea depunerii lui, este absolut necesar ca formula jură- 
mintului să fie fixată prin însuşi statutul de fata şi nu printr-o altă lege, 
ceea ce ar fi cu totul lipsit de sens, şi din punct de vedere logic, şi din 
punct de vedere juridic, şi care ar suspenda aplecarea acestui text pînă 
la apariţia legii sancţionate în proiect. 

Art. 36. Exceptia stabilită în favoarea celor „care exercită 
funcțiuni politice sau sindicale“ şi care nu au nevoie de notare pentru 
chemare în funcțiuni superioare, este deopotrivă nedreaptă, imorală si 
primejdioaşă. Ea este de natură de a crea o categorie privilegiată de 
funcționari, bazată nu pe criteriul valabil al recunoaşterii materiale şi 
destoiniciei în exercitarea functiunii , ci pe un criteriu complet strain 
intereselor instituțiilor publice. 

O asemenea dispozitiune va îndepărta pe funcţionar de 
munca sa şi interesul ce trebuie să-l aibă pentru îndeplinirea ei, 
legîndu-l de rosturi străine instituţiei şi menirii lui. 

El nu va mai căuta să se evidentieze prin îndeplinirea 
merituoasă şi scrupuloasă a functiunii, ci dimpotrivă o va neglija, 
urmărind să beneficieze de favoritismul politic, atît de periculos, 
introdus prin dispoziţia arătată. 

Pentru aceste motive, cerem cu hotarire anularea excepţiei 
prevăzută de al. VI al art. 36. 

Art. 41. În ceea ce priveşte comisiile de examinare, avem de 
făcut aceleaşi observaţii ca la art. 14. 

Art. 49. Compoziţia Comisiilor de propuneri, în sensul 
proiectului, stabileşte o majoritate de membri apartinind sindicatelor, 
ceea ce credem că este de natură a aduce o atingere a condiţiilor de 
obiectivitate şi o subordonare a intereselor. instituţiei, intereselor 
sindicale, nu totdeauna concordind cu acelea ale Instituţiei. Dispozitia 

va avea de asemenea rezultatul de a crea o atmosferă de evident 
favoritism, cu totul dăunătoare. 

Odată ce sindicatul are doi delegaţi direcţi, găsim fără rost, 
dispoziţia ca cei 2 funcţionari superiori, membri ai Comisiei, să fie 
recomandati tot de Sindicat; ei trebuie desemnaţi de şeful Instituţiei 
sau traşi la sorți. 

Art. 51, 52, 53, 54. Aceleaşi observatiuni. 

Art. 121. Suntem împotriva dispozitiunii prin care Sindicatul 
de funcționari publici au dreptul să stea în justiție ca parte principală, 
considerînd aceasta ca o gravă atingere a principiului libertății indivi- 
duale; fiecare funcționar trebuie să fie singur în drept să-şi apere 
interesele sale personale cum va crede de cuviință. 

Art. 122. Nu se poate admite ca statul să plătească funcționari 
a căror misiune să fie numai apărarea intereselor particulare ale func- 
tionarilor săi. Funcţionarii sindicatului trebuie să fie funcţionari de 
Stat care să lucreze pentru el în mod benevol, în orele libere, sau să fie 
angajați de acesta şi plătiți de el. În afară de aceasta, penultimul şi 
ultimul alineat vorbesc de funcţionarii scoşi din producţie. Consi- 
derăm această expresie ca fără rost şi complet inadecvată cînd este 
vorba de funcționarii publici care au cu totul altă menire decît aceea 
de a fi factori într-un proces oarecare de producţie. 

Art. 166. Este complet inadmisibil ca Preşedintele Consiliului 
disciplinar să fie un magistrat desemnat. O asemena măsură distruge 
cu totul impartialitatea consiliului de disciplină. Magistratul va trebui, 
dimpotrivă, să fie tras la sorți de către Preşedintele instanţei judiciare. 

Art. 177. Credem că este mai potrivit ca recursul împotriva 
deciziunii consiliilor disciplinare să fie adresate Tribunalelor şi Curţii 
de Apel. 

Art. 192. În ceea ce priveşte Preşedintele Comisiunii de 
încadrare, suntem împotriva faptului că el va fi numit cu acordul 
sindicatului respectiv. Dacă suntem de părere că Sindicatul trebuie să 
fie reprezentat printr-un membru în aceste comisiuni, credem că de- 
semnarea Preşedintelui de către Sindicat constituie o depăşire de 
atributiuni sortită să atingă spiritul de obiectivitate în care Comisia 
trebuie să lucreze. 

Art. 197. Considerăm de asemenea că dispozitiunea prin care 
se recunoaşte la încadrare sau numire timpul servit în afară de 
serviciile publice ca pe o posibilitate de abuz în ceea ce priveşte 
numirea sau încadrarea unor funcţionari. 

Art. 198. Nu putem găsi nici o justificare dispozitiunii prin 
care revizuirea numirilor, încadrărilor şi avansărilor făcute în funcțiuni 
publice se opreşte în ziua de 6 martie 1945. Dimpotrivă credem 
necesar ca această revizuire să se facă pînă la zi. Numai astfel nu va 
putea exista nici un fel de îndoială asupra obiectivitatii în care trebuie 
să se facă o atare revizuire. 

Art. 203. Respingem întru totul dispozitiunea prin care 
actualul personal temporar, cu o vechime numai de trei luni poate fi 
încadrat „la cerere şi indiferent de vîrstă şi studii pînă la categoria 10 
inclusiv“, - considerind o atare dispoziţie cu totul ilegală şi abuzivă. 


XXVII 
ð Bucureşti 12 aprilie 1946 


DOMNULE PRIM MINISTRU, 

Modul în care Guvernul a socotit că trebuie să soluţioneze în 
ultimul timp unele din problemele vitale ale Statului, ne obligă să vă 
înaintăm următoarele consideratiuni, pentru a vă arăta situatiunea 
„colaborării” noastre la lucrările Guvernului prezidat de dvs.., încă din 
momentul completării lui cu reprezentanţii partidelor National- 
Taranescu şi National-Liberal: 

Din partea noastră, am căutat ca, în virtutea acestei 
colaborări, să semnăm toate decretele legi şi jurnalele Consiliului de 
Miniştri, în privința cărora nu aveam obiectiuni. De asemenea, am 
căutat ca, prin memorii scrise sau prin note adresate, fie colegilor 
noştri de resort, fie chiar D-Voastră, să facem observatiunile sau 
obiectiunile noastre asupra unora din lucrările ce ne-au fost remise. 

De altfel, după cîte ştim, D-Voastă nu aţi formulat niciodată 
vreo obiectiune în ce priveşte acest mod al nostru de a lucra. 

Trebuie însă să insistăm asupra faptului că această metodă nu 
a dus la un rezultat pozitiv, deoarece, pentru ca să fie vorba de o 
„colaborare loială “ la opera de Guvernare, trebuie ca, în prealabil, cei 
doi Miniştri Secretari de Stat, să fie puşi într-o situatiune care să le 
îngăduie să dea un aport la lucrările Guvernului, în special în ce 
priveşte punerea în aplicare a hotaririlor de la Moscova. 

Ori, trebuie să constatăm, cu regret, că aceste condițiuni nu 
există. 

Într-adevăr, încă de la început, atunci cînd Guvernul era în 
curs de recunoaştere din partea Guvernelor Regatului Unit al Marii 

Britanii şi al Statelor Unite ale Americii, nici D-Voasta, si nici dl. 
Ministru de Externe, nu aţi binevoit să ne informaţi, nici oficial, şi nici 
măcar în particular, de textul notelor ce ambele aceste guverne 
adresaseră Guvernului român, texte de care am luat cunostinta numai 
din publicaţiile din ziare. 

De asemenea, deşi v-am atras atentiunea, prin adrese scrise, 
că răspunsul la aceste note nu poate să fie decît opera Guvernului 
întreg, şi nicidecum a unui singur Minister, rugindu-va să binevoiti a 
determina Departamentul Afacerilor Străine să-l supună discutiunei 
Consiliului de Miniştri, nici pînă astăzi el nu ne-a fost comunicat şi nu 
avem nici o cunoştinţă despre conţinutul lui. 

În ce priveşte opera legislativă a Guvernului, trebuie să 
observăm că, Comisia Interministerială pentru discutarea, pregătirea şi 
punerea în aplicare a dispozitiunilor în legătură cu operaţiunea 
electorală nu a fost pusă în funcţiune şi că ante-proiectul de lege 
electorală încă nu ni s-a prezentat, iar Consiliile de Miniştri se tin cât 
se poate de rar şi numai atunci cînd este vorba de discutarea unor legi 
de o importanţă cu totul excepțională. 

Ar fi deci natural ca proiectele de legi supuse Consiliului de 
Miniştri, proiecte care desigur că sunt rezultatul unei munci 
îndelungate a Departamentului respectiv, să ne fie comunicate din 
vreme, pentru a putea şi noi să le studiem şi să ne facem 
observatiunile noastre, cu atît mai mult, cu cît aproape toate sunt în 
legatură cu punerea în practică a hotărîrilor de la Moscova. 

În acest sens, v-am rugat în scris ca ele să ne fie remise cu cel 
putin 48 ore înainte de şedinţă şi, ceva mai mult, v-am cerut ca 
proiectele foarte importante să fie supuse, în prealabil, unui Consiliu 
Interministerial, pentru a permite o mai bună dicutiune a lor. 

Cu toate acestea, ele ne sunt remise numai cu cîteva ore 
înainte de deschiderea şedinţei, punîndu-se astfel în imposibilitate 
materială de a consulta partidele noastre şi obigîndu-ne ca, în pripă, să 
facem doar unele observatiuni asupra unor materii foarte diferite între 
ele, 

În afară de acestea, trebuie să adăugăm că cele mai multe 
legi, nici nu vin în discuţia Consiliului de Miniştri, ci decretele ne sunt 
aduse spre semnare de către simplii reprezentanți ai Presedentiei 
Consiliului de Miniştri. 

În asemenea condițiuni, orice discutiune serioasă este 
exclusă, noi neavînd altă posibilitate, decît de a face observatiunile 

noastre prin note adresate Presedentiei, note la care nu am primit nici 
un răspuns, şi pe care neputind să le sustinem în şedinţele vreunui 
Consiliu de Miniştri, nusştim ce soartă au avut. 

În fine, ceea ce este mai grav, este că se profită de această 
metodă de a se prezenta legile la semnare succesiv membrilor 
Guvernului, fără a se discuta în plenul Consiliului de Miniştri, pentru 
că unele din ele, chiar din cele mai importante, să nu fie prezentate 
decît unor miniștri, cu ignorarea totală a altora, şi în special a noastră. 
Acest procedeu întrebuințat pînă acum, - în legătură între altele cu 
recenta lege de organizare a Corpului Diplomatic şi cu legea pentru 
crearea Ministerului Informaţiilor, - a culminat cu cele întîmplate cu 
ocazia întocmirii Bugetului Statului pe exerciţiul 1946/47, şi cu luarea 
unor hotărîri de o importanță capitală pentru chestiunile noastre 
internaționale. 

În ce priveşte Bugetul, după ce Consiliul de Miniştri a fost 
convocat pentru ziua de Joi, 28 Martie a.c., fără de altfel să primim, în 
prealabil, decît lucrări fragmentare şi cu totul insuficiente, el a fost 
amînat pentru ziua de Vineri, 29 Martie crt. În dimineața acelei zile ni 
s-a comunicat că el va fi amînat din nou, fără a ni se indica vreo altă 
dată, pentru ca să aflăm pe căi particulare, că s-ar fi renunţat la 
întocmirea unui buget şi că s-a recurs la sistemul unei douăsprezecimi 
provizorii; nu ştim însă nici cine a luat o asemenea hotarîre 
importantă, nici unde s-a luat ea. 

S-a ajuns astfel la rezultatul că o deciziune care contravine 
tuturor principiilor cunoscute în materie financiară, să fi fost luată fără 
participarea şi fără cunoştinţa noastră. Oricare ar fi motivele care au 
determinat Ministerul Finanţelor să procedeze în acest fel, el nu era în 
drept să ia nici o măsură de o asemenea gravitate fără ca să consulte 
Guvernul însuşi. Ceva mai mult, în Monitorul Oficial de luni, 1 aprilie 
a.c., a şi apărut o lege autorizînd o douăsprezecime provizorie şi o 
serie de legi financiare, legi care însă nu ne-au fost supuse nici măcar 
spre semnare, necum să fie propuse în şedinţa vreunui Consiliu de 
Miniştri şi de al căror cuprins suntem cu totul străini. 

În ce priveşte chestiunile internaționale, am aflat numai din 
ziare declaraţia dlui Vice-Preşedinte al Consiliului de Miniştri şi 
Ministru al Afacerilor Străine că Guvernul a hotărît rupera relaţiilor 
diplomatice cu Spania. 

Ori, noi ştim că nu s-a ţinut nici un fel de şedinţă a 
Consiliului de Miniştri în care să se fi luat o atare hotarire. 

Este incontestabil că o hotarire de asemenea natură, pentru a 
avea tăria şi autoritatea necesară, nu poate să fie opera, nici a unui 
Departament, nici chiar numai a unora din membrii Guvernului. 

De aceea, nu trebuie să protestăm formal în contra acestui 
sistem de a ne pune, atît ca membri ai Guvernului cit şi reprezentanți 
ai celor două partide ale noastre, în imposibilitatea materială de a 
colabora cu acest Guvern, în executarea Acordului de la Moscova. 

Trebuie să precizăm, cu această ocaziune, pentru a nu da loc 
la nici o neînțelegere sau nedumerire în viitor, că rolul nostru în 
Guvern este desigur, în primul rînd, să veghem la respectarea strictă a 
dispoziţiilor Acordului celor Trei Mari Puteri la Moscova, în ceea ce 
priveşte asigurarea libertăţilor publice şi ținerea unor alegeri libere. 

Aceste chestiuni nu pot, în nici un caz, să fie hotaririle de 
Guvern fără acordul nostru, ca reprezentanţi ai partidelor noastre de 
Guvern. 

În afară de aceasta, însă, atât rolul nostru de Miniştri Secretari 
de Stat fără Portofoliu, cît şi însăşi obligația noastră de „colaborare 
loială” cu Guvernul, ne impune ca să luăm parte la discutiunea tuturor 
măsurilor de competența Guvernului şi să ne facem observaţiile 
noastre asupra lucrărilor acestuia. 

Ori, Guvernul nu poate lucra ca atare decît prin Consiliul de 
Miniştri, care fiind un corp constituit colectiv, nu poate să ia decizii 
valabile, decît întrunit în şedinţă în plenul său; orice altă metodă, nu 
numai că pătează asemenea lucrări, de un viciu juridic, dar ceea ce 
este şi mai grav, din punct de vedere politic, este cotrarie spiritului şi 
scopului Acordului de la Moscova. 

De altfel, rolul unor Miniştri Secretari de Stat fără Portofoliu, 
care nu sunt legaţi de un Departament oarecare, este de a se interesa şi 
de a fi ţinuţi în curent cu lucrările tuturor Departamentelor, ei fiind 
chemaţi să-şi dea un aviz nu numai într-o singură direcţie de 
specialitate, ci asupra interesului general si al insemnatatii lor politice. 

Acest principiu trebuie respectat cu atît mai mult, cu cît, în 
actuala formaţie guvernamentală, noi nu suntem simpli consultanţi 
tehnici ai Guvernului, ci reprezentanţii a două partide democratice cu 
adînci legături şi rezonanţe în masele populare. 

De aceea, mentinindu-se în totul protestul nostru, vă rugăm 
Domnule Prim Ministru ca să luați urgente măsuri pentru ca să se 
revină la singura practică posibilă, aceea a discutării întregii opere 
legislative în şedinţele Consiliului de Miniştri, declarîndu-vă aci că 

toată răspunderea pentru neexecutarea dorințelor celor Trei Mari 
Puteri, concretizate în Acordul lor din Decembrie 1945, cade în totul 
asupra Guvernului prezidat de dvs. şi fără nici o responsabilitate 
pentru noi. 

Obligatia de a „colabora loial”, nu poate să fie unilaterală, ci 
ne priveşte nu numai pe noi, dar şi Guvernul cu care suntem chemaţi 
să colaborăm, şi care, trebuie să constatăm, cu tot regretul că, prin 
metodele pe care a înţeles să le intrebuinteze pînă acum, nu-şi arată 
intentiunea de a se conforma acestei obligaţiuni. 

De altfel, această intentiune rezultă şi din primele momente 
ale intrării noastre în Guvern, la atacuri continue în contra 
conducătorilor lor, atacuri în cursul cărora s-au utilizat expresiuni de o 
violență nemaiintilnita în presa română şi care erau bazate, nu pe 
motive derivînd din activitatea actuală, fie a noastră, fie a partidelor 
noastre, ci pe motive mult anterioare şi fără nici o legătură cu această 
guvernare. 

Primiti, vă rugăm, Domnule Prim Ministru asigurarea 
deosebitei noastre consideratiuni. 

Ministru Secretar de Stat, 

Em. HATIEGANU 

Ministru Secretar de Stat, 
Mihail M. ROMNICEANU 
Domniei-Sale 
Domnului dr. Petru GROZA 


XXVIII 
Bucuresti,13 Aprilie 1946 


DOMNULE PRESEDINTE AL CONSILIULUI, 

În numele partidelor National-Taranesc si National-Liberal, 
avem onoarea a vă aduce la cunoştinţă flagrante încălcări ale 
angajamentelor solemne cu privire la respectarea libertăților publice 
pe care dvs, ca şef al Guvernului, le-aţi luat atît fata de cei trei 
reprezentanţi ai Marilor noştri Aliați, cu ocazia venirii lor la Moscova, 
cît şi fata de Tara prin comunicatul ce l-aţi dat la 8 ianuarie a.c., 
cuprinzind hotaririle Consiliului de Miniştri în momentul intrării în 
Guvern a reprezentanţilor partidelor National-Taranesc şi Național- 
Liberal. 

Demersurile noastre atît de stăruitoare, avînd la bază fapte 
riguros controlate şi documente irefutabile nu au avut din nefericire 
nici o urmare. Ne vedem deci nevoiţi să revenim astăzi din nou, pentru 
a pune în adevărata sa lumină întregul sistem de zădărnicire a 
libertăților publice, astfel cum ființează pe toată întinderea Ţării şi 
care este de natură să aducă un grav prejudiciu, în ajunul Conferinţei 
de Pace, nu numai Guvernului, ci poziţiei internaţionale a României, 
periclitînd astfel interesele ei cele mai vitale. 

N-am putea caracteriza mai bine sistemul de violență şi de 
abuz care se aplică în toate sectoarele şi în toate manifestatiile vieții 
publice româneşti, decît referindu-ne la cele ce s-au petrecut sub 
regimurile totalitare, de la noi şi din alte tari unde au fost instituite: 
practica lor constantă a fost că aceea ce nu poate impune un guvern 
prin organele sale administrative, să fie înfăptuit de partid prin 
organizaţiile şi în deosebi prin echipele sale de şoc. 

A două zi, după Acordul de la Moscova, Guvernul a enunțat 
cîteva principii generale pentru libertăţile publice, pentru îndulcirea 
cenzurei şi reaparitia cîtorva organe ale presei democratice, dar toate 
aceste enuntari sunt anulate în fapt prin măsurile luate, fie de Guvern, 
fie de exponentii partidelor grupate în F.N.D., susținute de organele 
administrative ale Guvernului. 


PRESA. 


Guvernul a aprobat apariția cîtorva organe de presă ale 
Partidelor National-Taranesc şi National-Liberal în Capitală şi în 
provincie, iar Ministerul Informaţiilor a dat asigurări pentru limitarea 
cenzurei numai la anumite probleme interesînd ordinea publică şi 
interesele Aliaților. Pe lîngă cenzura oficială, însă, s-a înființat o 
cenzură a Comitetelor de Fabrici la fiecare tipografie, cenzură fără 
normă, după bunul plac al conducătorilor fiecărui comitet, în cadrul 
instrucțiunilor primite de la partid, care se exercită în modul următor: 
unele texte de articole nu sunt compuse, altele sunt sustrase fără a 
putea fi regăsite, iar altele denaturate prin suprimări de pasagii sau 
adăugări de fraze si de lozinci. În provicie, cazul de la Timişoara éste 
lămuritor, tipografiile fiind constrînse sub teroare, de a refuza să 
imprime afişele sau gazetele Partidelor National-Liberal şi National- 
Țărănesc. 

Astfel, nici „„ Vestul” al Partidului National-Taranesc, nici 
„Românul” al Partidului National-Liberal, n-au putut găsi la 
Timişoara o singură tipografie care să nu fie ţinută sub ameninţare şi 
dispusă să le tipărească. S-a cerut organizaţiei locale a Partidului 
National-Liberal, de către tipografi, să-şi ia angajamentul scris de a nu 
discuta anumite probleme şi de a nu critica nici Guvernul, nici F.N.D. 

Cit priveşte chestiunea hîrtiei, a cărei repartiție nedreaptă si 
abuzivă v-am semnalat-o de atîtea ori, toate demersiunile noastre n-au 
reuşit să îmbunătățească întru nimic această situaţie paradoxală, cînd 
toate ziarele fără cititori primesc cote intregale fixate de Guvern, 
vînzînd această hîrtie la bursa neagră sau sub formă de maculatură, iar 
ziarele cerute de public, cum sînt Liberalul, Dreptatea, Patria, $.a., 
primesc de abia 30% din cota fixată şi sunt nevoite să apară adesea în 
două pagini, cu un tiraj cu totul disproporționat fata de cererea lor. 


LIBERTĂŢILE PUBLICE. 


Exponenti ai opiniei publice, partidele democratice se simt 
datoare sa înfiereze metodele abuzive care sunt întrebuințate de 
administratiile publice, de comitetele de întrebuințare de Stat si 
particulare, de organizatiile economice cum sunt cooperative si 
economatele, de diferitele comisiuni de epurare şi selectionare, pentru 
a mentine o atmosfera de continua intimidare si nesiguranta, de 
constringere morală si fizică, de teama unor nevoi apăsătoare, care 
înăbuşesc libertatea de conştiinţă şi de acţiune, anulînd orice 
posibilitate de a exprima o părere liberă. 

În multe întreprinderi industriale, particulare sau de stat, în 
care s-au constituit comitete de salariați, acestea au înlăturat 
personalul diriguitor, înlocuidu-l prin elemente desemnate de aceste 
comitete, impuse prin violență, prin procedura aclamatiilor sau a 
votului pe fata, contrar legii sindicatelor. 

Muncitorii care nu urmează cu strictețe directivele date de 
aceste comitete impuse, prin abtinerea de la manifestările comandate 
şi organizate de F.N.D., sau prin indiferența la îndemnurile de afiliere 
la anumite grupuri politice, se văd eliminate din sindicate ca fascişti şi 
reactionari, ceea ce atrage imposibilitatea de a se hrăni sau a mai găsi 
de lucru. 


Funcţionarii, atît cei de stat, cît şi particulari, care nu sunt 
înscrişi în unul din partidele extremiste, se văd lipsiți de aprovizi- 
onarea economatelor şi ameninţaţi cu concedierea. 

Conducerea întreprinderilor stă în permanenţă sub apăsarea 
amenințării şi a terorii exercitată de comitetele de fabrici, care merg 
pînă la sechestrarea şi transportarea cu forța a administratorilor; 
cazurile recente de la Societate de Telefoane, cît şi cele de la 
Societăţile „Steaua Română” şi „Unirea”, ai căror directori au fost 
ridicați cu forța, împreună cu ajutoarele lor, şi transportaţi la Câmpina, 
unde au fost siliţi să ia angajamente dăunătoare unei bune gospodării, 
sunt edificatoare asupra întregului sistem folosit încă astăzi, după un 
an şi jumătate de aşa zisă fiintare a libertăţilor cetăţeneşti. 

În administratiile publice, de orice categorie, funcţionarii 
neinregimentati în grupările F.N.D., se văd expuşi a-şi pierde slujba, 
fie prin metoda epurării, fie prin punerea în disponibilitate pentru 
motivele de economie. 

În mediul rural, se încearcă aplicarea aceloraşi metode 
sătenilor, care prin noua lege a oficiilor de distribuire, urmează a primi 
toate articolele de primă necesitate pentru gospodăriilor lor, gaz, sare, 
caiete şi altele; şi aici metodele de ademenire sau de presiune se aplică 
după acelaşi sistem. 

De la un capăt la celălalt al ţării, în oraşe ca şi la sate, 
nesiguranța persoanelor şi a bunurilor, şoapte despre arestări, 
întocmiri de liste negre, menţin o atmosferă grea, de teamă şi de 
constringere, paralizind orice iniţiativă şi repercutindu-se asupra 
întregii activități de muncă şi producţie a țării. 


PROPAGANDA 


Propaganda noastră este împiedicată peste tot în țară, aproape 
întotdeauna prin mijloace violente. 

În mod sistematic adunările noastre sunt zădărnicite de 
elementele de şoc ale organizațiilor muncitoreşti, care se bucură de 
imunitate din partea autorităților polițienești. 

Postul de Radiodifuziune este pus exclusiv la dispoziția 
propagandei guvernamentale şi a partidelor din F.N.D. în vreme ce 
nouă ne este refuzată chiar difuzarea răspunsurilor la calomniile ce se 
aruncă împotriva noastră. 

Poliţia din Bucureşti a tolerat ca pe mormîntul. din cimitirul 
Sft. Vineri, al victimelor incidentelor de la Griviţa din 1933, să se 
aşeze o cruce cu inscripţia că, aceştia au fost asasinați de d-nii Maniu 
şi Brătianu. 

Vi s-a semnalat această provocare la ură, ca şi atitea alte 
atitari chiar la asasinate, vi s-a cerut să luaţi măsuri, dar n-aţi dat nici 
un răspuns. 

Ministerul Informaţiilor este un oficiu de propagandă contra 
partidelor Naţional- Țărănesc şi National-Liberal. 

Toate aceste violenţe care se practică atît în Capitală, cît şi în 
provincie, sunt rezultatele unui sistem centralizat, care foloseşte 
echipele de şoc aduse de departe cu mijloacele de transport ale statului 
sau ale întreprinderilor particulare, stăpînite de comitetele de fabrică. 
Ele sunt identice pe tot cuprinsul țării în concepție şi în executare. 

De altfel, Guvernul nu se mulţumeşte să menţină cele două 
legi privitoare la starea de asediu, dar aplică toate ordonantele date in 
timpul celor două dictaturi anterioare, care devin astfel mijlocul de 
apărare al regimului actual. 

Între timp a fost repusă în vigoare Constituţia din 1923, cu 
ale cărei prevederi aceste ordonanţe nu sunt compatibile. 

În sfirşit, Conferinţa de la Moscova a hotărît restabilirea şi în 
fapt a libertăţilor şi drepturilor esenţiale garantate de Constituţie. 

Totuşi sunt în vigoare legile care pedepsesc extrem de aspru 
orice critică adusă Guvernului şi consideră crimă - sanctionata cu 
moartea - orice încercare de schimbare a Guvernului şi regimului 
social actual. 

Sunt încă valabile ordonanţe, care interzic orice fel de 
adunări, chiar şi cîţiva oameni, oriunde s-ar ţine. ' 

De ele se serveşte dl. Ministru de Interne pentru a umple 
închisorile cu oameni, care n-au altă vină decît aceea că vor să se 
folosească în ordine, de drepturi pe care Constituţia romana şi 
acordurile internaţionale le garantează. 

Hotărîrile date de Curtea Marţială, Secţia IV, din Bucuresti, 
sunt caracteristice în această privință. 

Ce se petrece în afacerea cunoscută sub numele de „8 
noiembrie” este specific situaţiei create de Guvern. y 

Poliţia secretă politică este în plină activitate. Se elaborează 
tabele de national-taranisti şi national-liberali, care urmeză a fi arestaţi 

la timpul oportun. Se înscenează - prin agenţi provocatori - legături 
între partidele noastre şi unele mişcări. 

Dar toate acestea sunt depăşite de agresiunile savirsite, ori 
care se prepară, şi de asasinatele comise. 

După toate atacurile contra partizanilor noştri, pe care vi le- 
am relatat în protestele precedente, după asasinarea lui Botioc la Arad, 
s-au întîmplat încercarea de atentat contra dlui. Constantin Brătianu, 
agresiunea îngrozitoare de la Mediaş împotriva muncitorilor, aceea 
contra dlui. Mihalache, la Bacău, asasinarea studentului Iacovlov la 
laşi, atacul contra adunării congresului partidului National-Taranesc 
de la Constanţa, atacul înarmat de la Roşiorii de Vede împotriva 
congresului organizaţiei National Taraniste locale, asasinarea lui Emil 
Bolutiu, fruntaş national țărănist din Cugir, atacul cu lovituri de arma 
împotriva unui grup de national ţărănişti la Titu, jud. Dimbovita si 
rănirea unora dintre aceştia, atacul contra preşedintelui organizației 
Partidului National-Liberal din Neamt, savirsit la Buhuşi, agresiunea 
sîngeroasă împotriva întrunirii recente a Partidului National-Liberal la 
Galati, şi multe altele la fel, atacul cu revolvere contra delegaților în 
congresul de la Birlad din ziua de 7 aprilie şi asasinarea în plin 
congres a unui fruntaş național țărănist local; distrugerea casei dlui. 
Maniu din Şimleul Silvaniei, atacurile contra vînzătorilor ziarului 
„Dreptatea” şi „Liberalul”, cit şi sălbăticiile comise împotriva 
cititorilor lor. 

La atelierele Griviţa se fabrică un număr considerabil de 
instrumente pentru lovire. 

În anexă vă prezentăm amănunte şi probele tuturor celor 
arătate aici. 


CONCLUZII 


Numărul din ce in ce mai mare de agresiuni, intensitatea lor, 
felul caracteristic în care toate sunt puse la cale şi executate, precum şi 
asasinatele, dovedesc că ne aflăm în faţa unui sistem organizat. 

Se urmăreşte împiedicarea acţiunii noastre politice. 

Miniştrii, Prefectii, autorităţile polițienești patronează si 
acoperă atacurile. 

Prin aceste mijloace Guvernul şi partidele care-l compun, 
încearcă să intimideze națiunea. 

Se creează astfel un climat de teroare în care să aibă loc 
alegerile generale. 

Toate aceste fenomene sunt încoronate prin faptul că 
proiectul legii electorale, nici pînă azi, nu este prezentat Consiliului de 
Miniştri şi nici comisia interministerială nu este înființată, ceea ce 
constituie o flagrantă încălcare a hotaririlor de la Moscova şi a 
angajamentelor Guvernului. 

Partidele Naţional-Tărănesc şi National-Liberal n-a întrebu- 
intat nici forţa, chiar atunci cînd membrii lor se găseau în legitimă 
apărare. 

Ele au căutat neîncetat să nu tulbure atmosfera de colaborare 
pe care au dorit-o cele Trei Mari Puteri. 

Guvernul însă, nu voieşte această colaborare. 

Partidele National-Taranesc şi National-Liberal vă informea- 
ză, Domnule Prim Ministru, că, totodată cu acest demers , ele înțeleg 
să sesizeze Guvernele U.R.S.S., Marii Britanii şi Statele Unite ale 
Americii, asupra situatiunii şi a consecinţelor ce decurg din ea. 

Preşedintele partidului 

Naţional Ţărănesc 

(uliu Maniu) 

Preşedintele Partidului Naţional Liberal 
(Constantin C. BRĂTIANU) 
Alăturat: 
19 anexe 


Domniei Sale 
Domnului Dr. Petru GROZA 
Preşedintele Consiliului de Miniştri. 


XXIX 
15 aprilie 


DOMNULE PRIM MINISTRU, 

Sunt informat, în acest moment, de dl. Ministru al 
Informaţiilor, că atît memoriul pe care Preşedintele Partidului 
National Țărănesc, dl. Iuliu Maniu, şi Preşedintele Partidului National 
Liberal, DI. C.I.C. Brătianu l-au înaintat azi D-Voastră, precum şi 
memoriul pe care colegul meu, dl. ministru Prof. Dr. Em. Hatieganu şi 

cu mine, vi l-am înaintat Dvs. şi a cărui răspundere ne-o asumăm în 
întregime, memorii înregistrate respectiv, au fost oprite de la publicare 
prin dispoziţiile cenzurii, lucrînd direct din ordinul d-voastră. 

Imi permit să-mi exprim mirarea că, atunci cînd, prin înseşi 
declaraţiile Guvernului s-a asigurat presa de libertate, exceptîndu-se 
numai chestiuni în legătură cu Armistițiul, un memoriu semnat de 
Preşedinţii Partidelor care sunt reprezentate în Guvern şi de doi 
miniştri Secretari de Stat, sunt cenzurate ca şi cînd aceste memorii ar 
putea într-un mod oarecare, să aducă vreo atingere ordinii în Stat. 

Protestînd cu toată energia în contra acestui procedeu, vă rog 
să binevoiti a vedea că o asemenea manieră este în contradicţie cu 
înseşi declaraţiile Guvernului şi să daţi dispoziţii pentru revocarea ei. 

Primiti, vă rog, Domnule Ministru, asigurarea deosebitei 
mele consideratiuni. 


MINISTRU SECRETAR DE STAT 


Domniei Sale 
Domnului dr. Petru Groza 
PREŞEDINTE AL CONSILIULUI DE MINIŞTRI 


XXX 
Bucarest, le 15-e avril 1946 


Excellence, 

Ci-joint nous avons l'honneur de vous envoyer le texte du 
memoire que nous avons remis au Président du Conseil des Ministres, 
le 15-e avril 1946, sur le maniére dont le Gouvernement roumain 
entend respecter les libertés publiques assurées par |’ Accord des Trois 
Grandes Puissances de Moscou. 

Veuillez agréer, Excellence, l’assurance de notre haute 
considération. 


LE PRESIDENT DU PARTI LE PRESIDENT DU PARTI 
NATIONAL-PAYSAN, NATIONAL-LIBERAL, 


Son Excellence 


Mr. S.I. KAVTARADZE 
AMBASSADEUR DE L’U.R.S.S EN ROUMANIE 

XXXI 
15 aprilie 


DOMNULE PRIM MINISTRU, 

Regret că trebuie să vă aduc la cunoştinţă un act de o 
gravitate excepţională, deoarece privesc, nu numai fapte ale unor 
indivizi izolaţi, dar însăşi activitatea unor autorități de stat. 

În ziua de 30 martie a.c., s-a ținut în orașul Galati, la locuința 
comerciantului Vasile Ciocrac, o consfătuire a cîtorva membri ai 
partidului liberal, la care nu au asistat decît circa 15-20 persoane. 

Cu toate că această adunare se făcea cu uşile închise şi nu 
avea caracterul unei întruniri, în timpul consfătuirii un grup de circa 
200 persoane, în marea majoritate muncitori de la C.F.R., s-au 
introdus cu forța în casă, gonind pe cei dinăuntru, dedindu-se la 
distrugeri de mobilier al d-lui V. Ciocrac şi lovindu-l atît pe acesta cît 
şi pe Preotul Simion Chiculita, pe care i-au dus la Comisariatul țării. 

Trebuie să observ că, pe peronul gării, cei doi au fost eliberați 
chiar de cîţiva ofițeri sovietici, indignati de ceea ce se petrecea. Cum 
însă, aceşti domni ofițeri erau obligaţi să plece cu trenul care aştepta în 
sară, Preotul Simion Chiculita şi dl. Vasile Ciocrac au fost lăsaţi în 
fata turburătorilor ordinei, care de data aceasta i-au condus prin tot 
oraşul pînă la chestură, bătîndu-i pe tot drumul, în văzul tuturor, pînă 
ce în fine au fost eliberaţi de chestură. 

Cu toată gravitatea faptului şi cu toate că acestă acțiune se 
încadrează, din nefericire, într-o lungă serie de alte acte savirsite de-a 
lungul țării de unii membri ai partidelor din extrema stîngă, nu am 
socotit totuşi că este locul să vă fac o reclamatiune, deoarece cazul 
fusese reclamat autorităților competente, Parchetului şi Curţii 
marțiale, şi aşteptăm deci cu toată încrederea ca acestea să-şi facă 
datoria. 

Spre marea mea surprindere, am fost informat că după ce 
aceste autorități au discutat de la 30 martie a.c., pînă acum cîteva zile, 
care din ele este competentă, şi atunci cînd în fine s-a hotărît că, 
competenţa este a Curţii marţiale, această instanță în loc să ia măsuri 
contra acelora care, în mod evident, în văzul tuturor, se dedaseră la 
acţiuni de barbarie, a făcut tocmai contrariul decît ceea ce era de 
aşteptat. 

Într-adevăr, Curtea marțială a socotit că este locul să 
aresteze pe dl. Prof lon Tohăneanu, prim vice-preşedinte al 
organizației Covurlui, care mă înlocuieşte la preşedentie în timpul cit 
lipsesc din oraş, Preotul Simion Chiculiţă, care a fost grav rănit în 
această întîmplare şi pe dl. Vasile Ciocrac, a cărui casă a fost 
devastată. Cu alte cuvinte, justiția se întoarce contra celor loviți si 
daunati, în timp ce adevărații făptuitori sunt liberi şi nesuparati. 

Motivul acestei măsuri ar fi că cei de mai sus acuzaţi, prin 
arătările agresorilor, că ar fi proferat insulte la adresa Guvernului și 
armatelor aliate. 

De asemenea, sunt acuzaţi că ei, împreună cu 15 prieteni, ar 
fi fost acei care ar fi bătut şi rănit pe cei 200 de agresori. 

Aducîndu-vă acestea la cunoştiință, vă rog să binevoiti a 
vedea că o asemenea procedare este lipsită de orice obiectivitate. 

Ceva mai mult, ea dă aparența unei acţiuni concertate între 
autoritatea de Stat şi nişte turburători ai ordinei, făcută cu scopul 
evident de a înlătura acuzatiunile precise şi dovedite despre fapte 
cunoscute de un oraș întreg prin învinuiri ridicole. Într-adevăr nimeni 
din agresori nu putea şti ce s-a petrecut în această casă, unde nici nu 
s-au ținut discursuri publice şi unde totul se petrecea în intimitate. 
Acuzatiunea de agresiune este pur şi simplu o nascocire ridicolă. 

In afară de aceasta, este cu totul inexplicabil că, în cazul cînd 
faptele alegate în contra prietenilor noştri ar fi adevărate, autoritățile 
au aşteptat 14 zile pentru a sesiza şi nu au făcut-o decît în momentul în 
care erau chemate să ia măsuri contra celor vinovaţi. 

Cum asemenea procedee sunt de natură să scoboare prestigiul 
unei instanţe judecătoreşti, care din însuşi interesul Statului, trebuie 
ținut cît mai sus şi, ceva mai mult, sunt o atingere flagrantă a 
libertăţilor cetăţeneşti, pe care Guvernul a declarat că înțelege să le 
garanteze, am onoarea a vă ruga ca, de îndată, să dati ordine ca să 
înceteze asemenea arestări şi ca justiția să revină la singurul ei rol 
firesc. 7 

In acelaşi timp, vă rog să binevoiti să-mi comunicaţi cît mai 
repede, avînd în vedere importanța faptelor, rezultatul măsurilor luate. 

Primiti, vă rog, Domnule Prim Ministru, asigurarea 
deosebitei mele consideratiuni. 

MINISTRU SECRETAR DE STAT 
Domniei Sale 
Domnului dr. Petru Groza 
PRESEDINTE AL CONSILIULUI DE MINISTRI 

XXXII 


NOTA asupra conversațiunii avute cu dl. Jean Paul Boncour, 
reprezentantul politic al Franței în ziua de 16 aprilie a.c. 


Am arătat d-lui Jean Paul Boncour că am venit să-l văd, ca 
urmare la conversaţia noastră anterioară, relativă la restabilirea unor 
relatiuni între membrii Partidului National Liberal şi reprezentanţii 
U.R.S.S. 

DI. Jean Paul Boncour mi-a comunicat că a văzut între timp 
pe dl. Ambasador al U.R.S.S. şi pe alti reprezentanţi ai Misiunii 
Sovietice şi că le-a expus dorinţa mea. A primit însă răspunsul că deşi 
eu, ca Ministru Secretar de Stat, colaborez cu Guvernul, totuşi Partidul 
duce o campanie netă în contra Guvernului şi că în asemenea 
condițiuni, D-lor nu cred oportun să reia relaţiile cu Partidul National 
Liberal. 

Reprezentanţii sovietici ar fi spus, în mod expres, că această 
atitudine a Partidului Naţional Liberal o consideră inamicală, deoarece 
Guvernul Groza este susținut de către U.R.S.S. 

Am răspuns d-lui Jean Paul Boncour că consider această 
atitudine a sovietelor ca profund nejustificată şi de natură să transporte 
o problema internă română pe plan international. 

Partidul Naţional Liberal a considerat totdeauna că relaţiile 
lui cu Guvernul Groza sunt de natură internă şi că schimbarea 
regimului actual nu ar putea influenţa cu nimic relatiunile de prietenie 
între România şi U.R.S.S. Dacă însă Sovietele se menţin pe aceasta 
atitudine, care rezultă de altfel şi din cele comunicate mie personal de 
dl. Ambasador Sovietic, este evident că orice schimbare de regim sau 
de Guvern, ar fi considerată ca un act îndreptat în contra Sovietelor. 

Ori, sentimentul public în România este, după cum a putut să 
se asigure şi dl. Jean Paul Boncour, net defavorabil Guvernului actual, 
şi rezultatul alegerilor nu poate fi îndoielnice afară de cazul cînd s-ar 
face ingerinte de o mărime încă necunoscute în România. 

Nu văd deci ce interes are U.R.S.S. de a proceda în acest fel 
şi de a declara de la început că nu poate accepta decît un singur 
Guvern, riscînd astfel să se pună în contradicţie cu sentimentul 

popular, atunci cînd ar fi mai simplu şi mai logic de a se conforma 
voinţei populare, asteptind să vadă dacă într-adevăr noul Guvern ar 
adopta o atitudine pro sau anti-sovietică. 

Modul actual de procedare al U.R.S.S. este, după dictonul 
francez, a pune căruţa înaintea boilor. 

DI. Jean Paul Boncour mi-a spus că teza este perfect logică, 
dar că nu trebuie să uit că raționamentul meu latin nu se potriveşte cu 
mentalitatea rusă şi că nu ţin seama suficient de bănuielile înnăscute 
ale Guvernului U.R.S.S. 

În continuare, am arătat d-lui Jean Paul Boncour că regret cu 
atît mai mult atitudinea rusă, cu cît pot să-i spun că, cel puţin în ce 
priveşte Partidul Naţional Liberal, el nu a înţeles niciodată să facă o 
politică în favorul unei puteri străine, ci s-a mărginit totdeauna să facă 
o politică românească. Aşa dar, atitudinea noastră nu trebuie calificată 
ca fiind nici filo-engleză, nici filo-americană, ci inspirată numai de 
dorința de a face ca poporul român să-şi croiască soarta, conform 
tradiţiilor, dorințelor şi spiritul său. 

În asemenea condițiuni, Partidul Naţional Liberal este gata să 
lucreze în amicitie şi bună înţelegere cu toţi vecinii lui, de la care nu 
cere decît garanţia acestor drepturi. Dacă însă, politica partidului 
nostru a putut să fie considerată ca paralelă cu aceea a puterilor 
occidentale, este numai pentru că la un moment dat, aceste puteri au 
dat aparența că sprijină într-adevăr dezideratele de mai sus. Dovada 
însă că aceasta nu înseamnă o infeudare definitivă, este faptul că 
atunci cînd s-a părut că pe chestia graniţelor politica anglo-americană 
ar fi contrarie cu dezideratele poporului român, atît Partidul Liberal, 
cit şi cel Țărănesc au comunicat categoric reprezententilor diplomatici 
ai puterilor occidentale că nu înțeleg să sprijine această politică şi ca 
vor fi alături de cei care susţin adevăratele interese ale țării. 

Adaug că, deşi azi, după informatiuni precise, eventualitatea 
unei asemenea politici anglo-americane este exclusă, Partidul Naţional 
Liberal şi, desigur, Partidul Naţional Ţărănesc se vor menţine constant 
pe aceeaşi linie. 

DI. Jean Paul Boncour, în continuare, m-a întrebat dacă există 
vreun fundament în ştirea care a circulat în ultimele zile că noi, 
reprezentanţii celor două partide istorice, ne-am gîndit să ne retragem 
din Guvern, şi a adăugat că ar considera un asemenea act ca o gravă 
greşală, deoarece ar duce desigur la ostracizarea acelor două partide, şi 
ar putea fi considerat de U.R.S.S. ca un gest inspirat din partea anglo- 

americanilor. Am răspuns că niciodată nu s-a discutat, după cit ştiu, 
nici la Partidul National Liberal, o asemenea eventualitate. Ceea ce a 
determinat unele ziare să lanseze un asemenea zvon a fost faptul că s-a 
discutat de ambele partide oportunitatea de a se adresa Guvernului 
memorii, arătînd situaţia libertăţilor publice şi a colaborării noastre cu 
Guvernul. 

Pot cu această ocazie să-i confirm că ambele aceste memorii 
au fost depuse la Presedentia Consiliului de miniştri încă din ziua de 
15 aprilie a.c., şi că în cursul zilei de 16 aprilie crt., au fost şi remise 
celor trei reprezentanțe ale puterilor care au semnat Acordul de la 
Moscova. 

Totodată, am dat d-lui Jean Paul Boncour un rezumat al 
conţinutului acestor memorii şi i-am promis şi copiile lor. 

Am insistat că ambele aceste memorii nu au caracterul unei 
notificări de ruptură a angajamentului de la Moscova, ci din contră a 
unei puneri in intirziere a Guvernului de a lua măsurile pentru 
executarea lui. Totodată am arătat că, după părerea mea personală, 
situaţia celor doi miniştri este cu totul specială din punct de vedere al 
dreptului public. Cei doi Miniştri de Stat nu sunt numai simpli miniştri 
numiți de Rege, ci oarecum mandatari ai celor Trei Mari Puteri pentru 
executarea Acordului de la Moscova, fiind desemnaţi nominal de către 
reprezentanții acesora. 

În consecință, dacă situația ar deveni astfel încît partidele ar 
socoti că misiunea noastră nu mai poate fi îndeplinită, singura 
solutiune ar fi ca ele să se adreseze celor Trei Puteri, aratindu-le 
poziția în care am fost puşi şi să ceară să se ia măsurile dictate în 
asemenea împrejurări, întrucît executarea mandatului nostru ar fi de- 
venit imposibilă. 

DI. Jean Paul Boncour a fost foarte interesat de aceasta 
definitiune a situaţiei noastre şi a declarat că într-adevăr i se pare ca 
reflectează exact situaţia. De asemenea, D-Sa m-a întrebat ce se mai 
aude relativ la alegeri şi dacă nu cred că Guvernul ar putea brusca 
ținerea alegerilor. l-am răspuns că de fapt, deşi un asemenea zvon a 
circulat acum trei săptămîni, nu am auzit nimic despre ţinerea lor, cu 
tot demersul U.S.A. şi englez pentru a determina Rusia să se asocieze 
la un protest în contra netinerii alegerilor în România. 

Proiectul de lege electorală nu a apărut încă şi nu avem în 
privința lui decit nişte declaraţii principiale ale d-lui Ministru al 

Justiţiei, făcute, aproximativ, acum o lună în Consiliul de Miniştri, pe 
care însă nu le-am luat în discutie, aşteptînd textul proiectului. 

În condiţiile actuale nu văd cum alegerile s-ar putea tine 
înainte de cel mai devreme sfîrşitul lui mai sau începutul lui iunie, din 
motive tehnice. 

Cred însă, că Guvernul nu se gîndeşte la ținerea unor aseme- 
nea alegeri, deoarece îi este teamă să evidentieze slăbiciunea reală a 
partidului comunist. 

DI. Jean Paul Boncour a părut că confirma această părere, 
spunînd ca într-adevăr argumentele partidului comunist pentru 
amânarea alegerilor ar fi că ele s-ar tine într-un climat mai favorabil 
dacă ar fi precedate de o bună recoltă, de încheierea unei păci 
avantajoase pentru România şi de o micsorare importantă a numărului 
trupelor ruseşti în țară. D-sa, însă, a fost de acord cu mine că aceste 
argumente nu par valabile, deoarece perspectivele recoltei sunt departe 
de a fi bune, că tratatele de pace par să întîrzie şi că în nici un caz nu 
vor fi foarte favorabile României, iar plecarea trupelor ruseşti sau 
diminuarea numărului lor din țară sunt legate de încheierea 
Tratamentului de pace a cărui dată nu se poate încă întrevedea. 

Bucureşti, 17 Aprilie 1946. 

[Mihail Romniceanu] 


XXXII 
17 Aprilie 1946 


Dominiei-Sale 

D-lui Petre CONSTANTINESCU-IAŞI 

Ministru al Informaţiilor 

Domnule Ministru, 

Vă rog să-mi permiteti să recapitulez cîteva fapte petrecute în 
legătură cu cele două memorii depuse de către dl. Prof. Dr. Emil 
Hatieganu şi de mine la Preşedinţia Consiliului de Miniştri, semnate 
respectiv, unul de d-nii. C. 1. Brătianu şi Iuliu Maniu, în calitate de 
Preşedinţi ai Partidelor National Liberal şi National Țărănesc, şi 
celălalt de dl. Prof. Dr. Em. Hatieganu şi de mine. După cum vă 
reamintiti desigur, ne-ati comunicat telefonic că, din ordinul d-lui 
Prim Ministru, publicarea acestor două memorii a fost interzisă de 
către organele cenzurei. 

În urma acestora, am adresat d-lui Prim Ministru, un protest 
înregistrat chiar în ziua de luni 15 aprilie a.c., în care ceream 
revocarea acestei măsuri. 

Între timp, deşi Direcţia ziarului Liberalul dăduse dispoziti- 
uni la Atelierul Tipografiei Timpul, unde se tipăreşte ziarul partidului 
nostru, ca să se păstreze şpaltul acestor două memorii, în aşteptarea 
unei schimbări de atitudine a cenzurei, el a fost totuşi distrus de lucră- 
tori. Pe ziua de azi, trebuia să apară în ziarul Liberalul un interviu al 
meu în care relatam, cu cea mai mare scrupulozitate şi obiectivitate, 
tot ce s-a petrecut în această chestiune. 

Cum lucrătorii tipografi au refuzat să compună acest interviu, 
ziarul a fost obligat să-l trimeată la cenzură în manuscris, dar şi de aci 
a fost restituit cu menţiunea că, conform ordinelor superioare, nu se 
poate publica nimic în legătură cu aceste memorii. Față de aceasta 
atitudine, neschimbată a cenzurei, nu pot decît să menţin cele arătate 
în protestul meu către Preşedinţia Consiliului de Miniştri şi iau act de 
aceste fapte. 

Îmi exprim însă regretul că s-a recurs la asemenea măsuri 
care confirmă în totul - dacă ar mai fi nevoie de o asemenea 
confirmare - toate cele arătate în memoriul d-lui C. J. C. Brătianu şi 
d-lui Maniu, relativ la motivitatea cenzurei oficiale, cît şi la aceea a 
cenzurei clandestine a tipografilor. 

Vă rog, să primiţi, Domnule Ministru, asigurarea deosebitei 
mele consideratiuni. 


Ministru Secretar de stat 
Mihail Romniceanu 
XXXIV 


18 aprilie 1946 


DOMNULE MINISTRU, 

Ca urmare la audiența pa care dl. Ministru a avut bunăvoința 
să mi-o acorde, în ziua de ieri, 17 crt., D-sa mi-a comunicat că nu ar fi 
dat nici un fel de dispoziţii în ce priveşte cenzurarea celor două 
memorii depuse la Presedentia Consiliului de Miniştri pe ziua de 15 
aprilie a.c., de dl. Ministru Prof. dr. Emil Hatieganu şi de mine, 
semnate respectiv de d-nii luliu Maniu şi Const. I.C. Brătianu, cit şi 
de colegul meu dl. Prof. dr. Emil Hatieganu şi de mine. 

DI. Prim Ministru m-a informat că totul se datoreşte unei 
neînţelegeri. Ca urmare la această comunicare a d-lui Prim Ministru, 
am onoarea a vă ruga sa binevoiti a reveni asupra măsurii anterioare 
de a se cenzura apariția acestor două memorii, atît în ziarul Partidului 
Naţional Liberal, cît şi în ziarul Naţional Țărănesc. 

DI. Ministru Prof. dr. Emil Hatieganu, cu care am luat 
legătura telefonic, m-a autorizat să vă comunic că se asociază în totul 
la demersurile anterioare făcute de mine la Preşedinţia Consiliului de 
Miniştri, pe ziua de 15 aprilie a.c. cu nr.188 din 17 aprilie a.c., făcută 
direct d-voastre. 

Primiti, vă rog, Domnule Ministru, asigurarea deosebitei 
mele consideratiuni. 

MINISTRU SECRETAR DE STAT 
Domniei Sale Domnului Ministru 


XXXV 
18 aprilie 


DOMNULE PRIM MINISTRU, | 

Alăturat vă remit o copie după adresa noastră nr. 193 de 
astăzi către dl. Ministru al Informaţiilor cu privire la intervenţia de 
apariţie a textelor memoriilor înaintate d-voastre pe ziua de 15 aprilie 
ac: 

Primiti, vă rog, Domnule Prim Ministru, asigurarea deosebi- 
tei mele consideratiuni. 

MINISTRU SECRETAR DE STAT 

Domniei Sale 
Domnului dr. Petru Groza 
Preşedinte al Consiliului de Miniştri 


XXXVI 


SIRE, 

În cursul lungii mele cariere politice, am fost călăuzit de un 
principiu statornic: lupta împotriva actelor de violenţă şi a abuzului de 
putere, ori în ce împrejurări s-ar fi produs şi oricine le-ar fi savirsit. 

Stau dovadă pentru aceasta, repetatele mele intervenţii şi 
protestări, cu prilejul atîtor evenimente tragice, care s-au înscris în 
istoria țării în ultimele două decenii. 

Am fost printre cei dintii care au luat atitudine împotriva 
mişcării legionare, cerind desființarea ei ca acţiune politică. pentru că 
reprezenta o metodă de teroare şi de violenţă, străină sufletului 
românesc, a cărui victimă a fost mai tîrziu regretatul |. G. Duca, si se 
lăsa condusă de îndrumări din afară de hotarele noastre. ale unor 
puteri străine. 

Dar aceasta nu m-a împiedicat să ridic cuvîntul meu de 
protestare, şi împotriva suprimării fără judecată a lui Corneliu 
Codreanu şi a altor fruntaşi legionari, ca şi împotriva sîngeroasei 
represiuni colective, care a urmat asasinării lui Armand Călinescu. 

Am atras atunci atentiunea Regelui Carol al Il-lea şi 
sfetnicilor săi că asemenea fapte samavolnice şi sîngeroase nu sunt în 
tradiţia noastra politica, ce rămăsese pînă atunci ferită de excesele, atît 
de obişnuite în alte state, şi că ele dezvoltă în mod fatal un sentiment 
de ură şi de răzbunare, care poate determina un şir nesfirşit de atentate 
şi omoruri cu cele mai dezastruoase consecințe. 

Din nefericire, prevederile mele s-au împlinit întocmai şi, un 
an mai tîrziu, sub regimul legionar, uciderea foştilor miniştri închişi la 
Jilava, culminînd cu asasinarea lui Nicolae lorga şi a lui Virgil 
Madgearu, n-a putut decît să confirme temerile ce le exprimasem. 

De asemenea, cînd s-au luat, sub guvernul Mareşalului 
Antonescu, măsuri care loveau în întregi categorii politice şi sociale, 
pentru a da urmare prigoanei rasiale a cărei aplicare ni se cerea de 
Germania hitleristă, am protestat, printr-un memoriu, care a fost adus 
la cunoştinţa publică, în contra exproprierii bunurilor evreeşti şi a 
persecutiunii instituite împotriva cetățenilor români de rit mozaic. 

Am intervenit de asemenea pentru a opri deportarea în 
Transnistria a ţiganilor, aşezaţi de atitea generaţii în satele şi oraşele 
noastre. Pot afirma că n-am lăsat să treacă nici un prilej, nici atunci, 
nici mai tîrziu, fără a mă rosti cu toată hotărîrea împotriva arbitrului şi 
a violentii îndreptate, fie împotriva unei persoane, fie împotriva unor 
colectivităţi de ordin etnic sau social. 

Întemeiat pe aceste precedente și credincios acestor principii, 
socotesc si acum de datoria mea să supun Majestății Voastre 
obiectiunile esenţiale ce trebuie aduse recentelor procese. intentate 
unora din foştii miniştri ai Guvernului Antonescu şi judecate de 
secțiunile Curţii Criminale din Bucureşti. 

Aceste obiectiuni privesc două laturi. Ele sînt de natură 
juridică şi politică. 

Acuzatia adusă foştilor colaboratori ai Guvernului Anto- 
nescu, se întemeiază în general pe simplul fapt al participării la acest 
Guvern, socotindu-i prin acesta răspunzători pentru toate actele 
regimului dictatorial, care s-a încheiat la 23 august 1944. O asemenea 
răspundere colectivă nu există însă în regulile de drept internaţional, 
care au fost aplicate în procesul de la Niirnberg, deoarece acuzaţii din 
acest procces n-au fost condamnaţi pentru faptul de a fi aparținut 
Guvernului german sau Statului Major al Armatei Germane, ci pentru 
răspunderile şi acțiunile lor individuale, dovedite în cursul dezbate- 
rilor. 

Dimpotrivă, deşi le incriminase în actul de acuzare, 
Tribunalul Internaţional de al Niirnberg, a scos de sub acuzare 
guvernul german şi statul major german, neimplicînd într-o urmare 
colectivă decît formațiunile partidului national-socialist. 

Cu atît mai mult, acest mod de a proceda trebuie aplicat în 
împrejurările din România, cînd ştiut este că întreaga răspundere a 
acţiunii de guvernare din timpul dictaturii a fost însuşită de Mareșalul 
Antonescu, care n-a discutat cu miniştrii săi nici una din hotaririle 
importante pe care le-a luat cu privire la continuarea războiului şi nici 
nu a înțeles măcar să-i instiinteze despre apropiata lui declarare. 

De altfel, o parte din acuzaţi au făcut cunoscute, în diferite 
împrejurări, puncte de vedere deosebite, desolidarizîndu-se în mod 
categoric, fie prin memorii întocmite în acest scop, de politica 
dictatorului. De aceste fapte cunoscute şi dovedite, judecata n-a voit 
însă să tie seama. 

De altfel, pentru a se asigura rezultatul dinainte stabilit, un 
complet special a fost alcătuit din magistrați delegaţi din toate 
secțiunile Curţii de Apel din Bucureşti, în flagrantă contrazicere cu 
prevederile legale, care nu permit această completare decît prin tragere 
la sorți de către Primul Preşedinte. 

În fine, cei mai multi dintre acuzaţi au beneficiat, cu trei luni 
mai înainte, de ordonanţe de neurmărire, de care reprezentanţii Par- 
chetului, care le eliberaseră, n-au voit de asemenea să tie seama, deşi 
de la emiterea lor nu se produsese nici un fapt nou, nici nu s-a 
redeschis instrucțiunea ce fusese încheiată prin aceste ordonanțe. 
Aceste consideratiuni ajung pentru a măsura cit de adînc s-a prăbuşit 
autoritatea magistraturii şi a justiţiei, devenite simple instrumente în 
mîinile Guvernului. Statul este astfel lipsit de unul din principalele 
temeiuri ale încrederii, pe care se reazămă institutiunile țării. 

Dacă aceste grave călcări de drept constituie puternice motive 
de ordin juridic ce pot fi invocate împotriva şedinţelor pronunţate de 
Curtea Criminală, problema are însă şi un aspect politic, privind chiar 
organizarea Statului şi funcționarea aparatului de guvernare. 

Într-un guvern dictatorial, cum a fost acela al Mareşalului 
Antonescu, conducerea politicii generale si răspunderile ei au fost in 
intregime in miinile conducatorului acestui guyern, care le-a suportat 
consecințele. Le-au suportat deopotrivă cu el colaboratorii sai 
apropiaţi, cărora le-a împărtăşit vederile sale şi al căror concurs i-a 
fost asigurat în tot timpul guvernării. Prin această judecată şi 
condamnare, au fost implinite prevederile Convenţiei de Armistitiu, 
care făceau, pentru Tara noastră, din urmărirea şi pedepsirea 
criminalilor de război, o obligatiune de ordin international. 

Nu pot fi însă sub nici un motiv aşezaţi în aceeaşi categorie 
militarii de profesie sau specialiştii în materie eonomica sau 
financiară, sau în alte ramuri ale activităţii publice, care au intrat în 
Guvernul Antonescu, uneori constrînşi sau din ordin, alteori îndemnați 
de preocuparea de a contribui, prin experiența şi capacitatea lor, la 
apărarea intereselor Statului şi ale economiei româneşti. Nu trebuie 
uitat că Statul are întotdeauna nevoie de un guvern, a cărui 
funcţionare, în interesul ordinei şi stabilităţii, îi dă autoritatea necesară 
pentru ca dispozitiunile să fie executate de organele în subordine, fie 
din armată, fie din administraţie. Legimitatea politică a unui guvern 
dictatorial, poate oricînd fi contestată, dar dacă oamenii politici pot 
manifesta vederi deosebite si înteprinde acțiuni opuse acelei a 
guvernului - cum au şi făcut-o, în conformitate cu convingerile lor - 
aceată libertate nu este la îndemîna elementelor încadrate în aparatul 
de Stat. A sancţiona prin grave condamnări penale pe cei care s-au 
conformat acestei reguli şi a pretinde în orice împrejurare din partea 
armatei şi a funcţionarilor aprecierea individuală a ordinelor primite şi 
a oportunității executării lor, deschide în mod inevitabil drumul 
anarhiei şi al războiului civil. 

Faptul că asemenea împrejurări nu s-au produs în România şi 
că la 23 august 1944, chemarea Majestății Voastre a fost urmată de 
unanimitatea suflării româneşti, se datoreşte nu numai adevărului pe 
care l-a aflat în constiintele şi aspiratiunile tuturor, dar şi sentimentu- 
lui de disciplină şi solidaritate naţională al armatei şi al întregii 
administrații. Procesele judecate acum, în împrejurările cunoscute, de 
secţiunile Curţii Criminale, sunt de natură să zdruncine această 

temelie statornică a aşezămintelor noastre, şi să lipsescă orice guvern - 
şi cel de astăzi, şi cele viitoare - de putinţa de a-şi exercita autoritatea , 
în marginile ei legale, pe toată scara ierarhiei administrative. 

Nu trebuie de asemenea pierdut din vedere că s-a făcut cu 
prisosință dovada, în cursul procesului, în special pentru acele 
departamente care aveau în sarcina lor rezolvarea chestiunilor 
economice şi financiare, că prin activitatea miniştrilor care au stat în 
fruntea lor, sub Guvernul Antonescu, n-a putut apăra avutia naţională, 
respinge pretenţiile mereu sporite ale germanilor şi păstra acel 
potential lăuntric, prin care Tara noastră a putut face fata si 
împrejurărilor de la 23 august 1944 - recîştigîndu-şi independenţa de 
acțiune, - şi obligatiunilor armistițiului, şi nevoilor războiului pe care 
l-a purtat alături de Naţiunile Unite pînă la sfîrşitul operaţiunilor 
militare pe fronturile din Europa. 

Se ştie că deasupra acțiunii vremelnice a guvernelor şi a 
greselilor pe care ele le pot săvirşi, există o permanenţă a comunităţii 
nationale, ale cărei interese statornice si a cărei ființă însăşi se cer 
apărate în toate împrejurările, cu deosebire cînd este vorba de 
popoarele mici sau chiar mijlocii, ale căror resurse în oameni, în 
teritoriu şi material nu sunt nemărginite şi nu pot rezista catastrofelor 
dezlantuite în tehnica modernă. Acei care se mărginesc a apăra în 
ordinea administrativă şi tehnică, aceste interese permanente şi 
substanţa însăşi a economiei şi vieții nationale, nu pot fi consideraţi 
criminali de război, în înțelesul pe care l-a dat acestui cuvînt 
jurisprudența instanţelor internaţionale, şi cu atît mai puţin vinovaţi de 
dezastrul țării. 

Judecarea şi sancţionarea nedreaptă şi disproporționată a 
foştilor miniştri din Guvernul Antonescu urmăreşte deci alte scopuri 
decît acele ale justiţiei şi răspunde altor cerințe decît acelor, care au 
fost invocate în fata instanţelor. 

Este vorba şi în cazul acesta de aceeaşi tendință, care s-a 
putut întrevedea încă de la începutul actualei guvernări, şi se poate 
urmări prin întreaga sa legislaţie, ca şi prin înscenările polițiste, 
încercate în repetate rînduri împotriva partidelor democratice din 
opoziţie, discreditarea şi desființarea, sub un pretext sau altul, al unei 
întregi categorii sociale, şi anume lichidarea burgheziei româneşti, 
înlăturînd sistematic şi pe rînd, toate elementele în stare de a se opune 
tiraniei partidului comunist. 


În acest proces de distrugere a societăţii, susținătoare a 
statului național, proces care nu se va opri nici la cele mai înalte trepte 
ale ierarhiei sale, sentintele îndreptate împotriva foştilor miniştri 
constituie una din etapele hotaritoare. 

Îndemnat de un sentiment de înaltă răspundere şi de grija de a 
restabili funcţionarea normală a Justiţiei, ca una din temeliile ordinii 
noastre în Stat, rog respectuos pe Majestatea Voastră să ia în cea mai 
serioasă consideratiune chestiunea proceselor intentate foştilor 
miniştri din Guvernul Antonescu, şi gravele lor consecințe. 

Sunt al Majestății Voastre prea plecat şi prea supus! 


[Mihail ROMNICEANU] 
XXXVII 
Liberalul, joi 1946, nr. 61 B 


GUVERNUL NU APLICĂ 
ACORDUL DE LA MOSCOVA 


Protestul înaintat de d-nii miniştri M. Romniceanu şi Emil 
Hatieganu. 

Faţă de felul in care guvernul înțelege colaborarea. cu 
partidele National-Liberal şi Naţional- Țărănesc reprezentanții celor 
două partide au prezentat d-lui Dr. Petru Groza următorul protest: 

Domnule Prim Ministru, 

Modul în care Guvernul a socotit că trebuie să soluţioneze în 
ultimul timp unele din problemele vitale al Statului, ne obligă să vă 
înaintăm următoarele consideratiuni, pentru a vă arăta situatiunea 
„colaborării” noastre la lucrările Guvernului prezidat de dvs., încă din 
momentul completării lui cu reprezentanţii partidelor Național- 
Țărănesc şi National-Liberal: 

Din partea noastră, am căutat ca, în virtutea acestei cola- 
borări, să semnăm toate decretele-lege şi jurnalele Consiliului de 
Miniştri, în privinţa cărora nu aveam obiectiuni. De asemenea, am 
căutat ca, prin memorii scrise sau prin note adresate, fie colegilor 
nostri de resort, fie chiar D-Voastre, să facem observatiunile noastre 
asupra unora din lucrările ce ne-au fost remise. 

De altfel, după cite ştim, D-voastră nu ati formulat niciodată 
vreo obiectiune în ce priveşte acest mod al nostru de a lucra. 

Trebuie însă să insistăm asupra faptului că această metodă nu 
a dus la un rezultat pozitiv, deoarece, pentru ca să fie vorba de o 
„colaborare loială“ la opera de Guvernare, trebuie ca, în prealabil, cei 
doi Miniştri Secretari de Stat să fie puşi într-o situatiune care să le 
îngăduie să dea un aport la lucrările Guvernului, în special în ce 
priveşte punerea în aplicare a hotărîrilor de la Moscova. 

Ori, trebuie să constatăm, cu regret, că aceste condițiuni nu 
există. 

Într-adevăr, încă de la început, atunci cînd Guvernul era în 
curs de recunoaştere din partea Guvernelor Regatului Unit al Marii 
Britanii şi al Statelor Unite ale Americii, nici D-voastră şi nici dl. 
Ministru de Externe nu ati binevoit să ne informaţi, nici oficial, şi nici 
măcar particular, de textul notelor ce ambele aceste guverne 
adresaseră Guvernului român, texte de care am luat cunoştinţă numai 
din publicaţiile din ziare. 

De asemenea, deşi v-am atras atentiunea, prin adrese scrise, 
că răspunsul la aceste note nu poate să fie decit opera Guvernului 
întreg şi nicidecum a unui singur Minister, rugîndu-vă să binevoiti a 
determina Departamentul Afacerilor Străine să-l supună discuţiei unui 
Consiliu de Miniştri, nici pînă azi el nu ne-a fost comunicat şi nu 
avem nici o cunoştinţă despre conținutul lui. 

În ceea ce priveşte opera legislativă a Guvernului, trebuie să 
observăm că Comisia Interdepartamentală pentru discutarea, pregăti- 
rea şi punerea în aplicare a dispozitiunilor în legătură cu operaţiunea 
electorală nu a fost pusă în funcţiune şi că ante-proiectul de lege 
electorală nu ni s-a prezentat, iar Consiliul de Miniştri se ţine cît se 
poate de rar, şi numai atunci cînd este vorba de discutarea unor legi de 
o importanță cu totul excepțională. 

Ar fi deci natural ca proiectele de legi supuse Consiliului de 
Miniştri, proiecte care desigur că sunt rezultatul unei munci 
îndelungate a Departamentului respectiv, să ne fie comunicate din 
vreme, pentru a putea şi noi să le studiem şi să facem obsevatiunile 
noastre cu atît mai mult, cu cît aproape toate sunt, în legătură cu 
puterea în practică a hotaririlor de la Moscova. 

În acest sens, v-am rugat în scris ca ele să ne fie remise cu cel 
putin 48 ore înainte de şedinţă şi, ceva mai mult, v-am cerut ca 

proiectele foarte importante să fie supuse, în prealabil, unui Consiliu 
Interministerial, pentru a permite o mai bună discutiune a lor. 

Cu toate acestea, ele ne sunt remise numai cu cîteva ore înaite 
de deschiderea şedinţei punîndu-ne astfel în imposibilitate materială 
de a consulta partidele noastre şi obligîndu-ne ca, în pripă, să facem 
doar materii foarte diferite între ele. 

În afară de aceasta, trebuie să adăugăm, că cele mai multe 
legi, nici nu vin în discuţia Consiliului de Miniştri. 

În asemenea condițiuni, orice discuţie serioasă este exclusă, 
noi neavînd altă posibilitate, decît de a face observatiunile noastre prin 
note adresate Presedentiei, note la care nu am primit nici un răspuns, 
şi pe care neputind să le susţinem în şedinţele vreunui Consiliu de 
Miniştri, nu ştim ce soartă au avut. 

În fine, ceea ce este mai grav, este că se profită de acestă 
metodă de a se prezenta legile la semnarea succesivă membrilor 
Guvernului, fără a se discuta în plenul Consiliului de Miniştri, pentru 
ca unele din ele, chiar din cele mai importante, să nu fie prezentate 
decît unor miniştri, cu ignorarea totală a altora, şi în special a noastră. 
Acest procedeu întrebuințat pînă acum — în legătură între altele cu 
recenta lege de organizare a Corpului Diplomatic şi cu legea pentru 
crearea Ministerului Informaţiilor —, a culminat cu cele întîmplate cu 
ocazia întocmirii Bugetului Statului pe exercițiu 1946-1947, şi cu 
luarea unor hotariri de o importanță capitală pentru chestiunile noastre 
internaţionale. 

În ce priveşte Bugetul, după ce Consiliul de Miniştri a fost 
convocat pentru ziua de joi 28 martie a.c., fără de altfel să primim, în 
prealabil, decît lucrări fragmentare şi cu totul insuficiente, el a fost 
amînat pentru ziua de vineri 29 martie crt.. În dimineața acelei zile ni 
s-a comunicat că el va fi amînat din nou, fără a ni se indica vreo altă 
dată, pentru ca să aflăm, pe căi particulare, că s-ar fi renunțat la 
întocmirea unui buget şi că s-a recurs la sistemul unei douăsprezecimi 
provizorii; nu ştim însă cine a luat o asemenea hotarire importantă, 
nici unde s-a luat ea. 

S-a ajuns astfel la rezultatul că o decizie care contravine 
tuturor principiilor cunoscute în materie financiară, să fi fost luată fără 
participarea si fără cunoştinţa noastră. Oricare ar fi fost motivele care 
au determinat Ministerul Finanţelor să procedeze în acest fel, el nu era 
în drept să ia o măsură de o asemenea gravitate fără ca să consulte 
Guvernul însuşi. 


Ceva mai mult, în Monitorul Oficial de luni 1 aprilie a.c., a şi 
apärul o lege autorizind o douăsprezecime provizorie şi o serie de legi 
financiare, legi care însă nu ne-au fost supuse nici măcar spre 
senimare, necum să fie propuse în şedinţa vreunui Consiliu de Miniştri 
i de al căror cuprins suntem cu totul străini. 

În ce priveşte chestiunile internaţionale am aflat numai din 
ziare declaraţia d-lui Vice-Preşdinte al Consiliului de Miniştri şi 
Ministru al Afacerilor Străine că Guvernul a hotărît ruperea relaţiilor 
diplomatice cu Spania. 

Ori noi ştim că nu s-a ținut nici un fel de şedinţă a Consiliului 
de Miniştri în care să se fi luat o atare hotărîre. Este incontestabil că o 
hotarire de asemenea natură, pentru a avea tăria şi autoritatea 
necesară, nu poate să fie opera, nici a unui singur Departament, nici 
Chiar numai a unora din membrii Guvernului. 

De aceea, trebuie să protestăm formal în contra acestui sistem 
de a ne pune, atît ca membri ai Guvernului, dar şi ca reprezentanţi ai 
celor două partide ale noastre, în imposibilitatea materială de a 
colabora cu acest Guvern, în executarea Acordului de la Moscova. 

Trebuie să precizăm, cu această ocaziune, pentru a nu da loc 
la nici o neînțelegere sau nedumerire în viitor, că rolul nostru în 
Guvern este desigur, în primul rînd, să veghem la respectarea strictă a 
dispoziţiilor Acordului celor Trei Mari puteri de la Moscova, în ceea 
ce priveşte asigurarea libertăţilor publice şi ţinerea unor alegeri libere. 

Aceste chestiuni nu pot, în nici un caz, să fie hotărite de 
Guvern fără acordul nostru, ca reprezentanţi ai partidelor noastre în 
Guvern. 

În afară de aceasta, însă, atât rolul nostru de Miniştri Secretari 
de Stat fără Portofoliu, cît şi însăşi obligația noastră de „colaborare 
loială” cu Guvernul ne impune ca să luăm parte la discutiunea tuturor 
măsurilor de competența Guvernului şi să ne facem observaţiile 
noastre asupra lucrărilor acestuia. 

Ori, Guvernul nu poate lucra ca atare decît prin Consiliului de 
Miniştri, care fiind un corp constituit colectiv, nu poate să ia decizii 
valabile, decît întrunit în şedinţă, în plenul său; orice altă metodă, nu 
numai că pătează asemenea lucrări, de un vitiu juridic, dar ceea ce este 
şi mai grav, din punct de vedere politic, este contrarie spiritului şi 
scopului Acordului de la Moscova. 

De altfel, rolul unor Miniştri Secretari de Stat fără Portofoliu, 
care nu sunt legați de un Departament oarecare, este de a se interesa si 

de a fi ţinuţi la curent cu lucrările tuturor Departamentelor, ei fiind 
chemați să-şi dea un aviz nu numai într-o singură direcţie de 
specializare, ci asupra tuturor lucrărilor din punctul de vedere al 
interesului general şi al insemnatatii lor politice. 

Acest principiu trebuie respectat cu atît mai mult, cu cit, în 
actuala formaţie guvernamentală, noi nu suntem simpli consultanţi 
tehnici ai Guvernului, ci reprezentanţii a două partide democratice cu 
adînci legături şi rezonanţe în masele populare. 

De aceea, mentinindu-ne în totul protestul nostru, vă rugăm 
Domnule Prim Ministru ca să luaţi urgente măsuri pentru ca să se 
revină la singura practică posibilă, aceea a discutării întregii opere 
legislative în şedinţele Consiliului de Miniştri, declarindu-va aci ca 
toată răspunderea pentru neexecutarea dorințelor celor Trei Mari 
Puteri, concretizate în Acordul lor din decembrie 1945, cade cu totul 
asupra Guvernului prezidat de dvs. şi fără nici o resposabilitate pentru 
noi. 

Obligatia de a „colabora loial”, nu poate sa fie unilaterală, ci 
ne priveşte nu numai pe noi, dar şi Guvernul cu care suntem chemaţi 
să colaborăm, şi care, trebuie să constatăm, cu tot regretul că, prin 
metodele pe care a înțeles să le intrebuinteze pînă acum, nu-şi arată 
intentiunea de a se conforma acestei obligaţiuni. 

De altfel, acestă intentiune rezultă şi din atitudinea 
oficioaselor celorlalte partide, care intră în compunerea Guvernului. 

Aceste ziare s-au dedat chiar din primele momente ale intrării 
noastre în Guvern, la atacuri continuie în contra conducătorilor lor, 
atacuri în cursul cărora s-au utilizat expresiuni de o violență 
nemaiintilnita în presa română şi care erau bazate, nu pe motive 
„derivînd din activitate actuală, fie a noastră, fie a partidelor noastre, ci 
“pe motive mult anterioare şi fără nici o legătură cu această guvernare. 

Primiti, vă rugam, Domnule Prim Ministru, asigurarea deose- 
bitei noastre consideratiuni. 

Ministru Secretar de Stat, 

(ss) M. Romniceanu 

Ministru Secretar de Stat, 

(ss) Em. Hatieganu. 


MAI 


XXXVIII 
20 mai 

DOMNULUI PREŞEDINTE AL CONSILIULUI, 

În ziua de 15 mai a.c. a avut loc la Ateneul Român un 
Festival pentru comemorarea aniversării revoluției de la 1848. Această 
comemorare s-a desfăşurat într-un mod cu totul liniştit, cu toate 
cuvîntările ţinute, cît şi întreg programul avînd un caracter pur 
național şi de proslăvire a unuia din cele mai mari evenimente 
naționale şi sociale ale istoriei noastre. 

Vă este bine cunoscut că ieşirea de la această manifestatiune, 
participanții, bărbați şi femei, între care erau membrii tuturor 
partidelor sociale, fără deosebire de culoare politică şi chiar 
reprezentanţi ai misiunilor aliate, au fost intimpinati de către grupuri 
compacte şi violente şi loviți în mod sălbatic. 

Ceva mai mult, unii dintre ei au fost şi ridicați de către 
grupurile de turburători ai ordinei şi duşi la Confederaţia Centrală a 
Muncii, unde au fost iarăşi supuşi unor tratamente neomenoase. 

Serviciul de ordine, deşi în număr destul de impozant, a 
apărut numai foarte tirziu şi s-a mărginit să asiste, în mod pasiv, la 
toată această scenă. 

Considerăm de datoria noastră că în numele libertăţii 
întrunirilor să protestăm în mod energic în contra faptului că orice 
manifestatiune, chiar cu caracter politic si chiar dacă face parte din 
acelea care ar trebui să strîngă în jurul lor toate constiintele rominesti, 
este sistematic tulburată de către grupurile de şoc ale partidelor 
extremiste. 


Aceste grupuri nu numai că-şi fac apariţia regulat după un 
plan bine stabilit, dar întrebuinţează pentru aceasta şi mijloacele de 
transport ale Statului, într-un scop pur politic. 

Dovadă că toate asemenea incidente sunt opera numai a unui 
singur grup de partide politice, este faptul că ele se întîmplă regulat 
numai la manifestatiunile la care iau parte, fie cele două partide, 
national-liberal şi national-taranesc, fie numai membrii izolaţi ai lor, şi 
nicidecum la acelea organizate de formațiunile politice care fac parte 
din frontul national-democrat. 

Chiar în ziua de 15 mai a.c., s-a ținut o întrunire la Blaj, de 
către asemenea formaţiuni, la care au participat înşişi membrii 
Guvernului şi în care dvs., Domnule Prim Ministru, ati rostit o 
cuvîntare cu un conţinut politic vădit, conținînd chiar atacuri la adresa 
celor două partide democratice. 

Totuşi nu a fost nici o încercare de a se tulbura o asemenea 
manifestaţie, oricît de puţin ar fi încadrat caracterul ei cu însăşi 
comemorarea unei zile istorice. 

De aceea trebuie încă o dată să protestăm energic contra 
acestei stări de lucruri, care arată preocuparea continuă a unor anumite 
formaţiuni politice, care la adăpostul tolerantei autorităţilor, caută să 
înăbuşe orice fel de manifestare, de orice natură, care nu este opera 
exclusivă a partidelor extremiste. 

Prin acest mod de a proceda se ajunge, în mod indirect, la 
anularea tuturor libertăţilor prevăzute în Acordul celor Trei Mari 
Puteri de la Moscova, cît şi prin declarația Guvernului făcută în 
executarea acestui Acord. 

De asemenea, trebuie să insistăm asupra pericolului pe care o 
asemenea politică o prezintă prin învrăjbirea cugetelor care ar putea da 
naştere la situatiuni cu totul grave, care trebuiesc prevenite cu orice 
pret. 

Va rog deci, Domnule Prim Ministru, ca sa luati cele mai 
energice măsuri pentru stăvilirea unor asemenea situatiuni de fapt, ale 
căror consecinţe pot fi de o mare gravitate pentru Tara noastră. 

Primiti, vă rog, Domnule Prim Ministru, asigurarea 
deosebitei mele consideratiuni. 

Ministru Secretar de Stat 

Mihail Romniceanu 


XXXIX 
22 mai 

DOMNULE PREŞEDINTE AL CONSILIULUI, 

Primesc pentru semnare Jurnalul Consiliului de Miniştri de 
aprobare a unui decret-lege, pentru autorizarea Ministerului Educației 
Naționale de a angaja pe un termen maxim de 5 ani, cu începere din 
anul 1945-46, a unui număr de maximum 350 profesori de cetățenie 
neromână — maghiari — şi anume din cei care funcționează în prezent 
în acest învăţămînt şi care „au fost verificaţi potrivit legii în vigoare 
din punct de vedere al activităţii politice“. 

Proiectul este de o gravitate excepțională asupra căreia 
trebuie să atrag in mod cu totul stăruitor atentiunea D-voastre. 

În nici o altă ramură de activitate publică ca în aceea a 
învăţămîntului nu se cere mai mult conştiinţa datoriei fata de stat, fata 
de unitatea lui şi sentimentul responsabilitatii fata de formarea 
spiritului cetățenesc. 

De aceea, indiferent de naționalitate, în învățămînt nu se pot 
admite decît acele persoane care au dat dovadă că întrunesc toate 
condiţiile de mai sus. 

Angajarea unui număr de profesori de cetățenie străină 
contrazice în mod formal acest postulat elementar şi indispensabil. 

Însuşi faptul că cei propuşi să fie angajaţi cu contract, şi care 
funcționează azi în învățămînt, au socotit că trebuie să-şi menţină 
cetățenia neromână, indică că ei nu înțeleg să se integreze în 
sentimentul care să fie împărtăşit de toţi cetățenii României, al fideli- 
tatii către Tara şi Tron. 

Asemenea persoane nu pot fi privite decit ca agenti de 
propaganda străină iredentistă in Tara, care sunt interesate, nu să 
formeze conştiinţa viitorilor cetățeni ai României, ci s-o otraveasca 
prin invataminte menite să distrugă Statul român. 

D-voastră, Domnule Prim Ministru, care aţi declarat că unele 
din telurile activităţii dvs., sunt păstrarea granițelor şi infratirea 
națiunilor conlocuitoare, nu puteţi da concursul d-voastre la o acţiune 
care tinde, în mod indirect, tocmai la răsturnarea granițelor şi la 
învrăjbirea naționalităților. 

Vă semnalez, de altfel, că argumentul din expunerea de 
motive a acestui proiect de lege, că înlocuirea acestor profesori şi 
învăţători nu este posibilă decît în timp, nu poate fi valabilă. 

Nu este admisibil ca o populatiune care numără circa 
1.500.000 de suflete, care se laudă cu cultura ei superioară, să nu 
poată da din sînul ei, în timp de peste un an, un număr de 350 de 
dascăli de toate gradele, inclusiv învăţători, care să corespundă în totul 
cerințelor Statului român. 

Pentru aceste motive, vă rog, Domnule Prim Ministru, a 
revedea chestiunea şi a opri din vreme înfăptuire acestui proiect, care 
nu poate fi datorat decît unei inadvertente din partea Ministrului 
Educaţiei Naţionale. 

Sunt convins, de altfel, că şi acest Departament, revăzînd 
chestiunea, nu va putea decît să fie de acord cu cele de mai sus, în 
baza sentimentelor de solidaritate naţională de care trebuie să fie 
animat. 

Primiti, vă rog, Domnule Prim Ministru, asigurarea 
deosebitei mele consideratiuni. 

MINISTRU SECRETAR DE STAT 
Domniei Sale 
Domnului dr. Petru Groza 
PREŞEDINTE AL CONSILIULUI DE MINIŞTRI 

DOMNULE PRESEDINTE AL CONSILIULUI, 

Am onoarea a prezenta protestul cel mai energic al Partidului 
Naţional Țărănesc, pe care îl prezint în guvernul prezidat de Domnia 
Voastră, împotriva abuzurilor care nu pot fi calificate, săvîrşite recent 
de către organele executive din subordinile Domniei Voastre în dauna 
aderentilor Partidului National Țărănesc, prin nesocotirea legilor 
existente, a libertăţilor publice şi a angajamentelor concrete, pe care 
guvernul le-a contractat faţă de Marii noştri Aliați, urmare a hotaririlor 
Conferinţei de la Moscova. 

În continuarea aplicării sistemului de persecutiuni şi teroare, 
însuşit de către guvern, în raport cu partidele de opoziţie, sistem care 
s-a soldat pînă acum cu mai multe asasinate politice fără consecinţe şi 
cu agresiune pînă astăzi nesancţionată, organizată şi savirsita 
împotriva mea, - am înregistrat o nouă serie de ilegalităţi şi abuzuri ale 
organelor guvernului, din numărul mare al cărora, cîteva din cele mai 
expresive sunt consemnate în acest protest. 


1. Regimul de cenzură a presei, care se aplică ziarelor 
national-taraniste, a ajuns de nesuportat. Fără de nici o indreptatire sau 
justificare, presa noastră este împiedicată de a trata anumite probleme 
dezagreabile guvernului. Anumiți miniştri din guvern utilizează 
excesivitatea cenzurii, drept scut împotriva criticilor care li se 
adresează prin presă. Referirea la evenimentele politice din trecutul 
apropiat, a căror expunere jenează pe unii din membrii guvernului, 
recent situați pe poziţii democratice, este interzisă de cenzură. 
Relatarea abuzurilor comise de guvern şi exponentii lui este oprită. 
Cenzura împiedică pînă şi răspunsul nostru la acuzele ce se aduc 
Partidului National Țărănesc şi presei lui, pentru a sprijini în acest fel 
campania de calomnii pe care o poartă ziarele guvernului. 

2. Toate manifestatiunile care au avut loc în ultima vreme, în 
Capitală, nu numai cele cu caracter politic, organizate de către 
partidele din opoziţie, dar şi cele cu caracter cultural, artistic şi literar, 
care nu au fost patronate de către formațiunile încadrate în Frontul 
National Democratic, precum şi alte manifestatiuni, de orice natură, au 
fost în mod sistematic conturbate prin atitudini agresive, de către 
agenţii provocatori, aduşi sub protecția autorităţilor, cu vehicule din 
proprietatea înteprinderilor publice. Cu aceste ocaziuni au fost ridicaţi 
mai multi studenți şi muncitori din partidul nostru si mentinuti pînă 
astăzi în arest. 

3. Congresul judeţean al Partidului National Țărănesc din 
Someş, convocat pe ziua de 27 aprilie la Dej, a fost împiedicat de 
către muncitorii aduşi cu camioanele de la Ocna Dejului, care, sub 
conducerea şefului de poliție din Dej, au săvirşit agresiuni cu lovituri 
grave împotriva fruntaşilor partidului nostru. Aceşti fruntaşi au fost 
urmăriți şi ameninţaţi, iar autovehiculul lor incendiat. 

4. Cu prilejul zilei de 10 Mai a.c. au fost arestaţi fără nici un 
motiv plauzibil şi traduşi în fața instanțelor de justiţie militară, 
numeroşi studenți, sub învinuirea de a nu fi respectat ordonantele de 
război impuse de către guvernul Antonescu, sub regim de ocupaţie 
germană. În realitate, aceşti studenţi aruncaţi în închisori nu au făcut 
decît să manifeste în mod civilizat şi demn, dragostea lor pentru 
Regele Ţării şi pentru Dinastie. A califica această manifestaţie 
spontană, admisă de legi, drept o „întrunire neautorizată”, - spre 
deosebire de manifestatia concomitentă, pe care coloanele dirijate şi 
scoase pe străzi, pentru a aclama guvernul, au făcut-o în aceeaşi zi, 
sub protecția organelor administrative polițienești, - însemnează a 

persecuta printr-un abuz flagrant o anumită categorie de cetăţeni, 
pentru vina de a nu împărtăşi lozincile formațiunilor politice ocrotite 
de guvern. 

5. Tineretul ardelean din Capitală a sărbătorit, în sala 
Ateneului, aniversarea Adunării Naţionale de la 1848, în seara zilei de 
14 mai a.c. Cu acest prilej, invitat de către comitetul organizator, am 
rostit, în prezența unui public numeros şi select, o alocutiune 
comemorativă. La ieşirea din sala Ateneului, publicul a fost atacat cu 
bastoane şi răngi de fier, de către echipele de bătăuşi, special aduse cu 
camioanele Statului, în vederea unei agresiuni organizate, împotriva 
celor care au participat la şedinţa sărbătorească de la Ateneu. Aceste 
echipe au tras şi focuri de armă şi au devalizat persoane din asistență. 
Femei şi bătrîni au fost loviți şi calcati în picioare de către agresori. 
Cîteva persoane din public au fost sechestrate şi transportate la 
Confederația Generală a Muncii, unde au fost bătute şi maltratate. 

6. Congresul judeţean al Partidului National Ţărănesc din jud. 
Sălaj, convocat pe ziua de 19 mai 1946, la Zalău, a fost zădărnicit de 
către organele politienesti si de către armată, care, la ordinul 
Ministrului de Interne, au înconjurat oraşul şi au împiedicat accesul 
delegaților veniţi la întrunire. Pentru intimidarea participanţilor s-au 
tras rafale de mitralieră. 

7. În sfîrşit, aceste încălcări de drepturi au culminat în zilele 
de 28 si 29 a.c., cînd organele de poliţie şi siguranță au făcut 
descinderi la domiciliile mai multor fruntaşi ai partidului national- 
țărănesc, în frunte cu Secretarul General al partidului. Cu acest prilej, 
au fost ridicaţi şi transportaţi în loc necunoscut domnii: Ilie Lazar, 
Alexandru Negrea, D.D. Gerota, lon Domocoş şi Dna M.Roşca-Mălin, 
fără vreun mandat judecătoresc de arestare. Pînă astăzi cei amintiți 
mai sus încă nu au fost eliberaţi. 

Este evident că prin aceste metode abuzive se urmăreşte 
zădărnicirea manifestării Partidului Naţional Țărănesc, în preajma 
alegerilor, precum şi terorizarea populaţiei care este ostilă guvernului 
şi formațiunilor politice, pe care se sprijină acest guvern. 

Dar aceste procedee sunt cu totul contrarii, atît legilor în 
vigoare, cît şi angajamentelor luate de către guvern, fata de cele Trei 
Mari Puteri Aliate. 

Libertatea individuală , libertatea cuvîntului, libertatea presei, 
libertatea întrunirilor şi a manifestatiunilor politice sunt în mod 
consecvent călcate în picioare. 


Guvernul nesocoteste, în mod evident, îndatoririle sale 
născute de legile țării şi din obligatiunile internationale. 

În fata acestei situații intolerabile, am onoarea a va prezenta 
cel mai energic protest al Partidului Naţional Țărănesc, împotriva 
tuturor ilegalităţilor arătate, prin exercitarea cărora guvernul şi 
autorităţile subordonate lui nesocotesc cele mai fireşti drepturi şi 
libertăţi ale cetățenilor. În special protestăm cu toată hotărîrea 
împotriva arestării abuzive a membrilor partidului nostru, şi ne 
declinăm orice răspundere pentru consecinţele care ar putea decurge 
din acestă violare a libertăţii individuale şi pretindem imediata lor 
punere în libertate. 

Totodată, vă rog ca pentru exprimarea grabnică a acestei 
situații grave, care poate aduce consecințe incalculabile pentru tara 
noastră, provocate prin abuzurile guvernului, să binevoiti a convoca 
neintirziat un consiliu de miniştri. 

Primiti, vă rog, Domnule Preşedinte al Consiliului, 
încredințarea consideratiunii mele deosebite. 

Bucureşti, 29 mai 1946. 


MINISTRU DE STAT 
Reprezentantul Partidului Naţional Țărănesc în guvern. 


IUNIE 


XLI 
3 iunie 


DOMNULE PREŞEDINTE AL CONSILIULUI, 

Am onoarea a vă aduce la cunoştinţă următoarele fapte: 

În ziua de duminică, 2 iunie a.c., între orele 7-8 dimineaţa, o 
echipă de propagandă a Partidului Naţional-Liberal, condusă de dl 
avocat Ion Plessia, preşedintele organizaţiei liberale din jud. Dolj, fost 
deputat şi membru în delegaţia păcii la 1919, a părăsit oraşul Craiova, 
cu un autobuz, îndreptîndu-se către Plenita unde era organizată o 
întrunire a Partidului National-Liberal. 

În dreptul pădurii Bucăvăţ, la 12 km de Craiova, două 
camioane proprietatea O.P.R., din cele livrate recent acestei 
institutiuni, care aşteptau maşinile, le-au barat intenționat drumul, 
obligindu-le să oprească. Ocupantii camioanelor, înarmaţi cu arme 
automate, au deschis foc asupra autobuzului, avariind maşina şi rănind 
grav pe următorii: dl avocat Cornel Mihăescu, secretar general al 
organizaţiei P.N.L. Dolj, rănit cu un glonț de armă în cap (maxilarul 
superior), actualmente internat în spitalul Filantropia din Craiova, care 
s-ar găsi actualmente în comă, dl avocat Nelu Sandu, rănit cu un glonţ 
de armă automata în pulpă, dl avocat Damian, rănit cu un glonţ in 
umăr şi dl avocat Olănescu. 

În urmă, ocupanţii autobuzului, în număr de 24, au fost 
obligaţi să coboare, fiind conduşi în pădure, unde au fost maltratati 
într-un chip sălbatec. Însuşi dl avocat Plessi, preşedintele organizaţiei 
P.N.L. Dolj, a fost grav rănit la cap. 

Agresorii au şi jefuit victimele, luînd d-lui Capitan Popa 
ceasul şi un inel, iar d-lui Ilie Pop o sumă de bani ce avea asupră-şi. 


După această bestială agresiune, agresorii au silit pe membrii 
organizaţiei noastre să se trinteasca la pămînt, ordonîndu-le să rămînă 
nemiscati timp de un ceas, după care au dispărut. 

După 10 minute de la dispariţia lor, a trecut pe acolo dl 
Prefect al jud. Dolj, care a afirmat că se ducea la Băileşti, deşi, în mod 
evident, drumul spre acestă localitate nu trecea prin locul agresiunii. 
D-sa a putut constata agresiunea şi a luat chiar dînsul, în automobilul 
D-sale, la Craiova, pe doi dintre răniţi. 

Acestă agresiune se încadrează în lungul şir de acte 
samavolnice şi brutalitati exercitate asupra membrilor Partidelor 
National-Liberal şi National-Taranesc, cu scopul evident de a zadar- 
nici orice propagandă a acestor partide, printr-o teroare sistematică, 
exercitată asupra membrilor lor. 

Modul cu totul sălbatec şi încă neauzit pînă astăzi al acestui 
atac, arată că violenţa este în creştere şi trebuie să inspire tuturor celor 
răspunzători o legitimă îngrijorare asupra situatiunii şi consecințelor 
nefaste, pe care o asemenea acțiune le va avea, desigur, atît în ce 
priveşte liniştea internă, cît şi în ce priveşte poziţia externă a 
României. 

Nu sunt în măsură, în lipsa din Bucureşti a d-lui Preşedinte al 
Partidului National-Liberal, DI Constantin I.C. Brătianu, de a vă 
formula poziţia definitivă a partidului nostru, în legătură cu faptele 
aduse la cunoştinţa dvs.. 

Ca membru al Guvernului însă, îmi fac o datorie ca să vă 
atrag atentiunea, cu toată stăruința, asupra gravitatii lor, rugîndu-vă să 
luați măsuri urgente dictate de împrejurări şi, în primul rind, ca, odată 
cu cercetarea cazului, să dispuneti arestarea de îndată a tuturor 
vinovaţilor, pentru ca, astfel, asemenea turburări să fie - în fine - 


serios reprimate. 

Totodată, accentuez că, după părerea mea, ar fi locul să se 
dea tuturor organelor anchetatoare ordine categorice, pentru ca 
cercetările tuturor cazurilor similare să se facă, în fine, cu toată 
celeritatea cerută de împrejurări, întrucît este inadmisibil ca 
instrucțiunea acestor cazuri, relative între altele la încercarea de 
atentat contra d-lui Const. I. C. Brătianu de la Câmpulung, din luna 

februarie şi agresiunea contra subsemnatului din jud. Covurlui, din 
luna aprilie, să se mai găsească încă si azi în faza preliminară, fără să 
se fi luat încă nici o măsură efectivă în contra celor vinovaţi. 
Primiti, vă rog, Domnule Prim Ministru, asigurarea 
deosebitei mele consideratiuni. 
Ministru Secretar de Stat 
Mihail Romniceanu 


XLII 
Bucureşti 3 lunie 1946 


DOMNULE PREŞEDINTE AL CONSILIULUI, 

Posturile străine de radio au anunțat că reprezentații 
Guvernului regatului Marii Britanii şi Guvernului Statelor Unite ale 
Americii, au înmînat pe ziua de 27 mai a.c., cîte o notă Guvernului 
român, relativă la executarea de către Guvern a Acordului de la 
Moscova. 

Deşi aceste note au fost date publicităţii prin radio şi, după 
informaţiile noastre, au fost comunicate de către Misiunile Britanice şi 
ale Statelor Unite ale Americii presei române, totuşi pînă astăzi 
membrii Guvernului român nu au fost informaţi de conţinutul lor. 

Cum este inadmisibil ca membrii Guvernului să nu aibă 
cunoştinţă oficială de textul acestor note, vă rog să binevoiti a 
dispune, de urgenţă, să se comunice textul lor, fie într-o şedinţă a 
Consiliului de Miniştri, fie individual prin adrese oficiale ale 
Departamentului Afacerilor Străine. 

In aceelaşi timp, vă rog să binevoiti a lua măsuri ca, cel putin 
de data aceasta, răspunsul la aceste note să fie discutat într-o şedinţă a 
Consiliului de Miniştri, întrucît Guvernul, fiind un corp colectiv, nu 
poate lucra decît întrunit, orice altă procedură neangajind decît 
răspunderea titularului Departamentului respectiv şi nicidecum 
întregul Guvernul român, care singur are dreptul să vorbească în 
numele Țării. 

Primiti, vă rog, Domnule Prim Ministru, asigurarea 
deosebitei mele consideratiuni. 

Ministru Secretar de Stat 

SS/Mihail Romniceanu 

XLII 
București, 3 iunie 1946 


DOMNULE PREŞEDINTE AL CONSILIULUI, 

În repetate rînduri am avut prilejul să vă aducem la cunoştinţă 
o serie întreagă de fapte care demonstrează cît se poate de clar că nici 
condiţiile Acordului de la Moscova dintre cele Trei Mari Puteri şi nici 
declaratiunile Guvernului, date în executarea acestui Acord, relative la 
asigurarea libertăţilor publice, nu sunt respectate de Guvernul prezidat 
de D-Voastră şi de organele administrative în subordine. 

Fără a reveni asupra acestor abuzuri suntem nevoiţi azi să vă 
semnalăm un nou şir de fapte, de o excepțională gravitate. 

În ziua de 27 mai a.c. şi în zilele următoarele s-a procedat 
deodată, pe tot cuprinsul Ţării, la perchezitii şi arestări, îndreptate în 
contra unui mare număr de fruntaşi ai partidelor noastre, sub 
învinuirea că ar avea legături cu inițiatorii unui misterios complot în 
contra siguranţei Statului. 

Pînă acum ni s-au făcut cunoscute următoarele cazuri: 

De la Partidul National-Liberal: 

Arestati: DI avocat E. Vâlsănescu din Bucuresti, Secretarul 
particular al d-lui C.I.C. Brătianu, dl Dr. Valer Roman, preşedintele 
organizaţiei National-Libere din Braşov, dl Dr. Priscu din Braşov, 
vice-preşedintele aceleaşi organizaţii, dl avocat Octavian Paica, 
preşedintele Organizaţiei Tineretului National-Liberal din jud. Alba şi 
dl Ivan- Cluj. 

De asemenea, s-au făcut perchezitii la dl. Const. Brătianu, 
secretarul general al P.N.T. pentru Ardeal şi Banat, la dl. avocat 
Alexandru Alimăneştianu, preşedintele organizatiei National-Liberale 
din jud. Olt, precum şi descinderii în vederea arestărilor la diferite alte 
persoane. 

De la Partidul National-Taranesc: 

Arestati: DI Dr. Ilie Lazăr, secretarul general al P.N.T. pentru 
Ardeal şi Banat, dl Prof. D. D. Gerota, dl avocat Alexandru Negrea, dl 
Jon G. Domocos, Doamna Eug. Roşca-Mălin, dl. Cornel Pop- Bistriţa, 
dl. Teofil Sandru- Câmpulung, dl Teodorciuc- Câmpulung. 

S-au făcut perchezitii la d-nii: Ion Mihalache, N. Penescu, 
Nestor Badea, I. Popescu-Mehedinti, precum şi alte descinderi în 
vederea arestărilor. 

Învinuirea adusă celor de mai sus, drept pretext măsuriloi 
luate, apare de la început cu totul lipsită de orice temei; conducerea 
partidelor noastre a avut întotdeauna o acțiune deschisă, la lumina 
zilei, chiar în timpurile cînd existența partidelor noastre era în mod 
samavolnic contestată. 

De altfel, atît Guvernul, cit şi organele Sigurantei, au avut 
ocazia să se convingă, prin nenumărate cercetări, de această acţiune pe 
faţă a partidelor noastre, şi cu toate încercările făcute de a atribui 
acestor partide acțiuni subversive, nu au putut niciodată aduce vreun 
început de dovadă în acestă privință. 

De aceea, trebuie să considerăm şi această acțiune ca o nouă 
încercare de a implica cu tot dinadinsul partidele noastre în pretinse 
mişcări secrete şi ilegale, aşa cum s-a mai încercat în zadar şi în trecut. 

Singurul rezultat al acestor tentative polițiste a fost de a pune 
într-o lumină defavorabilă procedeele guvernamentale întrebuințate în 
România, contribuindu-se astfel la zdruncinarea poziţiei internationale 
a Țării noastre şi provocindu-se neîncrederea marilor noştri Aliați în 
putintele noastre de redresare. 

Împrejurarea că am intrat în perioada de pregătire a alegeri- 
lor, demonstrează clar care este adevăratul scop al măsurilor abuzive 
luate acum. 

Se urmăreşte, în mod vădit, intimidarea şi terorizarea cadrelor 
partidelor si dezagregarea organizaţiilor noastre. 

Suntem datori, faţă de Tara şi de străinătate, să ridicăm 
protestul nostru cel mai hotărît, împotriva unor atari metode, care, pe 
lîngă că înfiîng drepturile şi principiile elementare ale libertăţilor 
publice, tind să zădărnicească de la început normala desfăşurare şi 
pregătire a alegerilor generale. 

Vă rugăm, deci, să ordonati imediat să se pună capăt acestor 
abuzuri, eliberînd pe cei arestaţi şi luînd măsuri ca ele să nu se mai 
repete. 

Primiti, vă rugăm, Domnule Preşedinte al Consiliului, 
asigurarea deosebitei noastre consideratiuni. 

Preşedintele Partidului National-Liberal 

Preşedintele Partidului Naţional- Țărănesc 


XLIV 


Declaraţia şoferului Florian Popescu domiciliat in 
Craiova, Bd. Carol 7, conducătorul autobuzului nr. 217 Bv. în 
proprietatea d-lui Dragomirescu, domiciliat la aceeaşi adresă. 


În dimineaţa de duminică, 2 iunie crt., la ora 6, am fost la dl. 
Avocat Olănescu şi de acolo am plecat la Liceul Fraţii Buzesti, de 
unde am încărcat echipa de propagandă. 

După ce am urcat panta Bucovatului, am intrat în pădurea cu 
acelaşi nume. La primul viraj care s-a făcut la dreapta, am găsit o 
maşină a C.F.R.-ului care bara şoseaua. Erau numai trei persoane linga 
camion. Am oprit maşina şi mi-au cerut benzină. În timpul acesta, 
motorul meu mergea. 

În acest timp, unul dintre cei trei avea un pistol în mînă. 
Mi-am închipuit că trebuie să fie comunişti. S-au apropiat pe loc 
atunci şi au tras cu pistolul fără nici un cuvînt (în par-brise). În timpul 
cît au tras cu pistolul eu m-am culcat; eram cu cei doi copii ai mei 
(unul de 8 ani şi celălalt de 12 ani). Aşa că am: luat copiii şi ne-am 
culcat cu toții pe pardoseala maşinii. 

În acest timp se trăgeau în continuu focuri de armă. 

Între timp de asemenea, mi-am dat seama că a apărut un 
număr mai mare. Probabil fuseseră ascunşi în pădure. Acest lucru l-am 
văzut cînd am ieşit din maşină. Au continuat să tragă în noi. Am 
socotit că erau aproape 30 de inşi, toţi băieţi tineri, muncitori. Toţi au 
început să strige la cei din maşină să se dea jos. Pe dl. Cornel 
Mihăescu l-am văzut rămînînd în maşină. Probabil cînd eram încă în 
maşină a fost lovit de gloanțe, deoarece sunt pătat de sînge pe mineca 
hainei şi dl. Mihăescu se afla în maşină în spatele meu. 

După aceasta a început bătaia care a durat cam un sfert de 
oră. Ei s-au urcat apoi în maşină şi au plecat în spre Terpezitia, partea 
adversă a Craiovei. 

Ocupantii autobuzului au fost bătuţi şi am putut constata că 
multi dintre ei au fost grav răniți si au plecat pe jos. 


"Textul de fata este adnotat de Mihail Romniceanu: „Se va ataşa la 
protestul făcut Pres. relativ la incidentele de la Craiova (agresiunea contra 
D-lui lon Plessia)“. 

Înainte de a pleca cei din camion au aruncat o sticlă cu 
benzină în spatele maşinii şi i-au dat foc, arzînd pernele şi plafonul, 
Pasagerii au plecat pe jos nemai putîndu-se urca în maşină, care era 
incendiată. 

Am rămas să localizez focul. După maximum 15 minute de la 
plecarea comuniştilor, a trecut cu o maşină, dl. Prefect şi a oprit. A 
luat pe dl. C. Mihăescu şi pe încă o persoană şi au plecat spre Craiova. 

Pînă să plec şi eu cu autobuzul s-a înapoiat din nou dl. Prefect 
şi mi-a spus că pot să plec spre Craiova. 

Am plecat cu maşina goală la Craiova. 

Pagubele suterite sunt: Perna mare din spate plus trei perne 
laterale au fost distruse complet. Restul care se mai află şi plafonul 
sunt complet stricate, toate datorită incendiului. Absolut toate 
geamurile sunt sparte din cauza ciomegelor, iar par-brise-ul a fost 
spart de gloanţe. 

În stînga în faţă se găseşte urma pătrunderii gloantelor. Am 
văzut la unul dintre cei trei care ne-au atacat un pistol automat de 
format mare Bereta. 

XLV 


8 iunie 

DOMNULE PRESEDINTE AL CONSILIULUI, 

Primesc spre semnare Jurnalul Consiliului de Miniştri prin 
care pe de o parte, se amînă pe un termen de cel mult doi ani de zile, 
plata sumei de 2.460.000 dolari U.S.A. “efectiv şi liberi de orice 
restricții prezente sau viitoare”, ce Statul român are fata de Societatea 
N. Malaxa, drept pret al unui laminor şi maşini ridicate de organele 
U.R.S.S. în executarea Conventiunei de Armistitiu. 

Pentru procurarea acestor devize se acorda Societatii N. 
Malaxa dreptul de a face exporturi de produse petrolifere, cherestea, 
cereale, legume sau alte produse indigene fara a mai avea nevoie de 
nici © aprobare sau autorizare pentru acestea, fiind, în plus, în drept 
Societatea N. Malaxa să cedeze această autorizaţie oricăror persoane, 
fără nici o altă aprobare sau autorizare din partea Statului. 

Regret foarte mult că nu pot fi de acord cu nici una din 
stipulaţiunile de aici, ale acestui Jurnal şi nici ale legii din 13 aprilie 
1945 şi a tranzacţiei publicată în Monitorul oficial nr. 84 din 24 aprilie 
1945 între Stat şi Societatea N. Malaxa. 

Consider absolut inadmisibil ca să se acorde unei singure 
societăţi cu preferință, dreptul la o despăgubire în dolari efectiv şi 
absolut liberi pentru o prestație făcută în cadrul Conventiunei de 
Armistitiu. 

In cunostinta mea acest tratament nu s-a aplicat nici uneia din 
celelalte firme, sau particulari, care au fost obligați să cedeze parte din 
instalaţiile lor în vederea executării Convenţiei de Armistitiu. 

O asemenea lichidare nu poate fi făcută decît într-un cadru 
general care să tina seama de ansamblul obligaţiilor în devize care ar 
decurge pentru Statul român din o asemenea procedare, de 
posibilitatea reală de plată, cît şi de oportunitatea ca Statul român să ia 
asemenea obligații asupra sa, atunci cînd este ştiut că, pe de o parte, 
obligaţiile sale externe, derivînd din împrumuturi plasate pe diverse 
piețe străine, sunt actualmente în suferință şi se ridică la sume 
considerabile, iar pe de altă parte, nu se cunoaşte încă totalul sumelor 
ce ne sunt reclamate drept despăgubiri de diferite State, cu care am 
fost în stare de război. 

De asemenea, este inadmisibil să se dea un drept special de 
preferință pentru efectuarea unor exporturi în devize libere unei 
singure firme, atunci cînd problema exporturilor noastre, în asemenea 
devize, pentru alimentarea Țării cu mărfuri şi instalaţii, absolut 
indispensabile, este încă departe de a fi rezolvată. Adaug că, Jurnalul 
în chestiune nu pune nici măcar Societăţii N. Malaxa această condiție 
elementară ca în schimbul unor asemenea avantajii să fie obligată să 
intrebuinteze devizele pentru a aduce în Tara instalatiunile industriale 
de care avem nevoie. 

In fine, însăşi ideea că pentru această unică afacere, în intere- 
sul particular al unei anumite firme, să se ceară ca Banca Naţională a 
României să garanteze aceasta obligatiune, constituie un procedeu nou 
care angajează Institutul de Emisiune şi deci, însăşi stabilitatea 
monezii pe o cale periculoasă, cu totul nejustificată, nici în mod 
general, şi nici în speța de fata. 

Este evident că Bancă Naţională a României nu poate să aibă 
devize decît dacă exporturile sunt posibile, în care caz, evident, 
scrisoarea de garanție nu ar mai juca; de aici rezultă că acest 
angajament este de fapt un angajament de plată din aurul B.N.R., 
adică din însăşi acoperirea monetară. 

Primiti, vă rog Domnule Preşedinte al Consiliului, asigurarea 
deosebitei mele consideratiuni. 

MINISTRU SECRETAR DE STAT. 
Domniei-Sale 
Domnului Dr. Petru GROZA 
PREŞEDINTE AL CONSILIULUI DE MINIŞTRI 

XLVI 
Bucuresti, 20 iunie 1946 

DOMNULE PRESEDINTE AL CONSILIULUI, 

inca din ziua de 27 mai a.c., organele Sigurantei Generale a 
Statului au procedat, pe tot cuprinsul Ţării, la o serie de arestări şi 
perchezitii fără ca să se indice măcar care ar fi motivul unor asemenea 
măsuri. 

Astfel au fost arestați din partidul Naţional Liberal d-nii: 
Avocat R. Vâlsănescu din Bucureşti, secretarul meu particular, dr. 
Valer Roman, Preşedintele organizaţiei Naţional Liberale din Braşov, 
dr. Prişcu din Braşov, vice-preşedinte al aceleaşi organizaţii, avocat 
Octavian Raica, Preşedintele organizaţiei Tineretului Naţional Liberal 
din jud. Alba. 

De asemenea s-au făcut şi perchezitii la dl. Const. Brătianu, 
secretar general al Partidului Naţional Liberal, la dl. Alexandru 
Alimăneştianu, preşedintele organizaţiei Naţional Liberale din jud. 
Olt, la dl I. Nistor, fost ministru şi preşedintele organizaţiei partidului 
Naţional Liberal din jud. Timişoara, precum şi descinderi în vederea 
arestării la diferite alte persoane. 

Suntem informaţi că alti membri ai partidului nostru, precum 
d-nii M. Fărăşcanu şi Vintilă V. Brătianu ar fi sub urmărire. 

Arestatii au fost ținuți în cel mai mare secret, nepermitindu- 
li-se nici un fel de comunicaţie nici măcar cu părinţii sau soțiile lor. 

De asemenea le-a fost interzis acestora să le procure nu 
numai hrană, dar chiar şi cele mai indispensabile obiecte de 
îmbrăcăminte sau de îngrijire corporală. 

Însuşi locul detinerii lor constituie şi astăzi un secret de 
nepătruns. 

În 3 iunie a.c., v-am adresat împreună cu dl. Iuliu Maniu, 
Preşedintele Partidului Naţional Țărănesc, un protest în contra acestor 
măsuri, care, nu numai că nu a fost urmat de nici o măsură, dar care nu 
a avut nici măcar onoarea unui răspuns din partea d-voastră. 

Repetatele demersuri, pe care reprezentantul Partidului 
National Liberal în Guvern, dl. Ministru Mihail Romniceanu le-a 
făcut, atît pe lîngă d-voastră, cit şi pe lîngă dl. Emil Bodnăraş, 
Secretarul General al Presedentiei Consiliului de Miniştri şi special 
însărcinat cu aceste măsuri, nu au dus de asemenea la nici un rezultat. 

De abia, în ziarele cu data de 9 iunie a.c., Preşedintele 
Consiliului de Miniştri a dat un comunicat în care se afirmă că s-ar fi 

descoperit un complot contra siguranței Statului şi că, în interesul 
cercetărilor, au fost deţinute o serie de persoane. Comunicatul însă nu 
menționează între cei deținuți pe nici unul din membrii partidului 
nostru aratati mai sus, lăsînd deci să planeze asupra lor acelaşi mister 
ca pînă atunci. 

Toate notele pe care ziarul „Liberalul“ a vrut să le publice, 
prin care se indică numele celor arestați, membri ai partidului nostru, 
şi se cerea să se precizeze vina fiecăruia, au fost oprite de cenzură, în 
urma unui ordin al Preşedintelui Consiliului de Miniştri, care 
interzicea să se pomenească ceva în presă despre aceste arestări. 
Aşadar prin acest mod, am fost opriţi de a face orice fel de apărare 
pentru cei învinuiți, indiferent de gradul lor eventual de vinovăţie. 

În această situaţie, ne găsim de 3 săptămîni, în care timp cei 
arestaţi continuă să fie deţinuţi în aceleaşi condiţii neomenoase şi fără 
ca să ne fi parvenit vreo informaţie, cît de vasă, din care să reiasă o 
vină a celor deținuți. 

De asemenea, nici o instanță de instrucţiune nu a fost măcar 
sesizată pînă acum pentru a permite celor arestaţi pentru ca ei să-şi 
poată organiza o aplicare după procedura unanim admisă în orice 
cercetare penală. Dar chestiunea are şi o latură mult mai înaltă decît 
interesele chiar ale celor deținuți. Nu este admisibil ca într-o tara în 
care respectul libertăţii individuale este asigurat prin texte precise din 
Constitutiune, o serie de cetăţeni să fie, în mod cu totul arbitrar si în 
afara tuturor regulilor legale, privaţi de libertate şi deţinuţi un timp atît 
de îndelungat prin simple ordine administrative. 

Acest lucru este cu atît mai inadmisibil, cu cît se afirmă că la 
baza unei asemenea detineri ar sta un complot împotriva siguranței 
Statului. 

Dacă asemenea uneltire există, Tara are dreptul să ştie în ce a 
constat ea şi în ce măsură cei deţinuţi au participat la o asemenea 
acțiune. 

În condiţiile în care lucrurile se prezintă, însă, avem toate 
motivele să credem că afirmatiunea despre aceste pretinse uneltiri în 
contra siguranţei Statului, nu sunt decît reeditarea aceloraşi procedee, 
care au dus la luarea unor măsuri arbitrare, în cazuri similare din 
trecut, şi care au fost inspirate de intenţia Guvernului de a împiedica 
acţiunea noastră, şi de a compromite partidul în fata Marilor nostri 
Aliați, sub pretextul unor conjunctiuni împotriva liniştii publice. 

De altfel, conducerea Partidului National Liberal a avut 
totdeauna o acţiune deschisă, la lumina zilei, iar instrucțiunile date 
membrilor săi au fost ca toată acţiunea lor să fie făcută în mod public, 
chiar şi atunci cînd se contesta existenţa şi dreptul de acţionare al 
Partidului. 

Cred că în calitate de Preşedinte al unui Partid, al cărui 
reprezentant participă la Guvern, aveam cel putin dreptul ca în orice 
caz, să fiu informat fie direct, fie prin reprezentantul nostru, dl. 
Ministru Mihail Romniceanu, de faptele şi de învinuirile care ar plana 
asupra vreunuia din membrii nostri, din care unul, dl. Radu 
Vâlsănescu, este chiar Secretarul meu particular. 

Situatiunea arătată mai sus, a devenit între timp şi mai critică 
prin arestări masive făcute în rîndurile studentimii de la Cluj, în urma 
atacului cu mînă armată făptuit asupra Căminului studenţesc „Avram 
lancu“ din oraş. De asemenea s-au făcut arestări numeroase între 
studenţii de la Şcoala Politehnică din Bucureşti şi de la Facultatea 
Veterinară. Şi aceste persoane sunt deţinute în secret, fără a fi deferite 
organelor judiciare. 

În acelaşi timp, s-au făcut arestări importante în rîndurile 
participanţilor la congresul national-liberal din oraşul Năsăud, între 
arestați figurind dl. Nacu, Preşedintele organizaţiei, dl. Avocat Buşa, 
preşedintele tineretului liberal din jud. Someş, precum şi multi alții, dl. 
Nacu fiind şi astăzi obligat la domiciliu forțat în oraşul Cluj. Acelaşi 
procedeu a fost întrebuințat în jud. Caraş, prin arestarea d-lui Nicolae 
Purlugeanu, Preşedintele Tineretului Liberal din acest judeţ, cit şi a 
multor alti membri ai nostri, în majoritatea săteni invinuiti că ar fi luat 
parte la o încăierare cu unele elemente comuniste, deşi chiar capii 
comunişti au recunoscut că ei au fost puşi la adăpost de însuşi 
membrii conducerii noastre. 

Toate acestea creează in Tara o atmosferă apăsătoare, de 
nesiguranță, de neliniste. Libertatile publice, pe care Guvernul prezi- 
dat de dvs. s-a angajat, în mod formal, să le respecte prin declaraţiile 
sale din 8 ianuarie a.c. sunt astfel nesocotite tocmai în momentul cînd, 
prin publicarea ante-proiectului de lege electorală, Guvernul caută să 
creeze impresiunea că înţelege, in fine, să procedeze la desavirsirea 
uneia din promisiunile sale, aceea de a tine alegeri libere. 

Pentru toate aceste motive, vă rog stăruitor, Domnule Prim 
Ministru, ca să luaţi, în fine, măsurile necesare pentru ca să se pună 
capăt unei situatiuni care nu mai poate dăinui, şi din motive 

constitutinale, şi din motive interne şi externe. Angajamenele 
Guvernului de la 8 ianuarie a.c., nu pot, pentru însuşi prestigiul Ţării, 
să rămînă o simplă promisiune, fără nici o urmare. Guvernul îşi ia 
asupră-şi întreaga răspundere pentru situatiunea creată în interior prin 
o asemenea metodă de Guvernare. 

De asemenea, Guvernul asumă şi  responsabilitatea 
consecințelor internaţionale, pe care nerespectarea unor angajamente 
luate față de cele Trei Mari Puteri de la Moscova, le-ar putea avea 
pentru România, tocmai în acest moment, cînd însuşi soarta noastră se 
dezbate în fata Conferinţei de la Paris. 

Primiti, vă rog, Domnule Preşedinte al Consiliului, asigurarea 
deosebitei mele consideratiuni. 

Preşedintele Partidului Naţional Liberal 
[Constantin I.C. Brătianu] 


XLVII 
Bucureşti 20 iunie 1946 


DOMNULE PRIM MINISTRU, 

Am avut onoarea ca să vă depun un memoriu din partea d-lui 
Const. I.C. Brătianu, Preşedintele Partidului Național Liberal, prin 
care d-sa protesta în contra arestării a unei serii de membri ai 
Partidului Național Liberal în legătură cu existența unui complot 
afirmat în comunicatul Preşedintelui Consiliului de Miniştri din 9 
iunie a.c., cit şi contra altor arestări efectuate în ultimul timp de către 
organele Sigurantei Generale a Statului, cît şi ale Poliţiei locale. 

Afirmatiunile Preşedintelui Partidului National Liberal asupra 
stării generale a Ţării, sunt prea grave pentru a nu inspira o legitimă 
îngrijorare tuturor celor care se interesează de situaţia generală internă 
şi externă şi că atare merită o atentă examinare din partea întregului 
Guvern, care, de altfel, este şi în drept să cunoască situaţia exactă care 
a motivat această stare de lucruri. 

De aceea, am onoarea a vă ruga ca să binevoiti a convoca de 
urgență un Consiliu de Miniştri în care membrii Guvernului, 


„răspunzători de siguranța internă, să informeze Consiliul de starea 


reală a lucrurilor şi de rostul măsurilor luate pînă acum şi să dea 
posibilitate Consiliului să decidă asupra unor directive generale, care 
urmează să fie date miniştrilor de resort. 

Vă rog, în mod insistent, să dati de urgență urmare acestei 
cereri care este făcută cu scopul ca să evite perpetuarea unei situații 
îngrijorătoare şi să ajute la normalizarea vieţii publice. 

Primiti, vă rog, Domnule Prim Ministru, asigurarea 
deosebitei mele consideratiuni. 

Ministru Secretar de Stat 

SS/Mihail M. Romniceanu 


XLVII 
21 iunie 

DOMNULE PRIM MINISTRU, 

Am onoarea a vă înainta alăturat, observatiunile mele, 
referitoare la ante-proiectul de Statut al Funcţionarilor Publici, ce mi-a 
fost trimis de Presedentia Consiliului de Miniştri spre consultare. 

Primiti, vă rog, Domnule Prim Ministru, asigurarea 
deosebitei mele consideratiuni. 

MINISTRU SECRETAR DE STAT 
Domniei Sale 
Domnului dr. Petru Groza 
PRESEDINTE AL CONSILIULUI DE MINISTRI 

IULIE 


XLIX 
Bucuresti, 1.VII.1946 

DOMNULE PRIM MINISTRU, 

În ziua de 5 iunie a.c. v-am încredințat, împreună cu dl. Iuliu 
Maniu, Preşedintele Partidului National Ţărănesc, o adresă prin care 
vă semnalam o serie de arestări masive făcute în rîndul membrilor 
Partidului National Liberal şi Naţional Țărănesc, protestind în contra 
acestui procedeu, care sub forma în care se prezenta, avea caracterul 
unei acțiuni de intimidare şi de terorizare a cadrelor Partidului în 
prejma alegerilor. 

Cu acest prilej, v-am reamintit că Partidul Naţional Liberal a 
fost întotdeauna străin de mişcări subversive sau subterane şi că 
membrii săi încadraţi în disciplina partidului nu pot fi banuiti de 
participare la asemenea mişcări. ` 

Nu am primit nici un fel de răspuns la această adresă, ceea ce 
m-a determinat în ziua de 23 iunie a.c. să vă repet plingerea mea, 
arătîndu-vă că toate demersurile mele, ca şi acelea ale reprezentantului 
Partidului Naţional Liberal în Guvern, nu au avut nici o urmare şi că 
înseşi ziarele au fost împiedicate să dea măcar numele celor arestaţi. 

De asemenea, vă arătam că de peste o lună nu avem nici o 
informaţie despre situaţia celor arestaţi şi că nici o sancţiune publică 
nu s-a deschis asupra lor. Această situaţie se complică şi mai mult cu 
arestările făcute în rîndurile studentimii clujene, a celor de la Şcoala 
Politehnică din Bucureşti şi de la Facultatea Veterinară. 

În fine, semnalam încă arestările făcute în rândurile 
participanţilor Congresului National Liberal Năsăud, printre care dl. 
Nacu, preşedintele organizaţiei şi dl. Avocat Buşa, Preşedintele 
Tineretului National Liberal din județul Caraş, în frunte cu dl. 
Porlungeanu, Preşedintele Tineretului Naţional Liberal din acelaşi 

județ. Acest memoriu v-a fost depus de către reprezentantul Partidului 
Naţional Liberal în Guvern, dl. Ministru Mihail Romniceanu, care, pe 
baza celor arătate de mine şi a tuturor informaţiilor ce deținea, atît 
d-sa, cit şi direcția Partidului nostru asupra situaţiei din tara, v-a 
adresat în ziua de 20 iunie a.c., o cerere scrisă pentru convocarea unui 
Consiliu de Miniştri cu scopul ca Guvernul să decidă îndată, măsurile 
pentru curmarea abuzurilor şi reintrarea în legalitate. 

În şedinţa Consiliului de Miniştri din aceaşi zi, reprezentantul 
nostru a repetat oral cererea, iar dl. Vice-preşedinte al Consiliului de 
Miniştri, care prezida şedinţa, a promis că o va supune d-lui Prim 
Ministru. 

În Consiliul ţinut în ziua de 26 iunie a.c., dl. Ministru Mihail 
Romniceanu a revenit asupra chestiunii, arătînd că discuţia legii 
electorale în curs de pregătire, necesită o atmosferă senină şi colectivă. 
Cum însă aceasta este contrazisă de situaţia de nelinişte generală 
provocată, atît de uneltirile Guvernamentale, cît şi de actele de violen- 
ta ale unor grupuri de aderenti ai Partidelor care formează Blocul 
National-Democrat, discuţia cerută de d-sa este imperios necesară 
pentru clarificarea raportului dintre partidele care intră în compunerea 
guvernului, 

La această cerere, d-sa a primit un răspuns din partea d-lui 
vice-preşedinte al Consiliului de Miniştri în sensul că o atare şedinţă 
se va fixa după terminarea discuţiei legii electorale, fapt care a 
determinat un protest categoric şi pe deplin justificat din partea 
reprezentantului nostru. 

Am socotit că discuţia unei legi de o importanță capitală 
pentru dezvoltarea viitoare a ţării, ca lege electorală nu trebuie să fie 
influențată de contingentele actualei situaţii din tara şi că o sănătoasă 
alcătuire a dispozitiunilor legislative care privesc consultarea voinţei 
populare nu este posibilă atîta vreme cît în tot cuprinsul țării se 
persistă în măsuri şi se perpetuează acte care sunt în contradicție 
categorică, atît cu dispoziţiile acordului de la Moscova, cît şi cu 
asigurările date de Guvern pentru executarea acestui Acord. Alegerile 
libere hotarite de cei Trei Mari Aliati şi promise de Guvern, nu pot să 
se desfăşoare decît într-un climat de linişte şi nu într-unul de oprimare, 
aşa cum este cazul de față. Dipoziţiile oricărei legi electorale nu au 
nici o valoare dacă nu sunt aplicate într-un spirit de legalitate şi de 
obiectivitate. 

Ori, acţiunea organelor guvernamentale care, pe de o parte, 
ordonă arestări fără respectarea formelor legale, relative la libertatea 
cetățenilor şi care, pe de altă parte, asigură imunitatea tuturor 
agresorilor care fac parte din B.N.D., în timp ce iau cele mai arbitrare 
măsuri în contra membrilor Partidului Naţional Liberal, care sunt 
ținuți arestați în condiţiile cele mai sălbatice, de mai multe săptămîni, 
fără să li se poată dovedi nici o vină, ne arată clar care este atmosfera 
în care se pregătesc alegerile. În scopul de a teroriza, ati reintrodus în 
viata noastră politică proceduri naziste, care au indignat atunci cînd 
erau aplicate de legionari, conştiinţa lumii civilizate. 

Aşadar, cererea reprezentantului nostru este pe deplin fondată 
şi protestez cu toată energia în contra acestei tendinţe a guvernului de 
a amîna la un termen nedefinit limpezirea tuturor chestiunilor în 
legătură cu ordinea internă. 

Trebuie să consider această procedare drept o încercare de a 
prelungi cît mai mult o stare de lucruri care este în contradicţie cu cele 
mai formale angajamente ale guvernului. 

Este inadmisibil că guvernul prezidat de dvs., nu numai că nu 
ia nici o măsură de înlăturare, dar şi împiedică însăşi discutiunea 
acestor chestiuni în Consiliul de Miniştri, luîndu-ne astfel singura 
posibilitate de a clarifica, în mod deschis, o chestiune aşa de 
importantă pentru viitorul țării. 

Prin această procedare atît dvs. cît şi Guvernul prezidat de 
dvs. vă luaţi toată răspunderea pentru crearea unei situatiuni cu totul 
contrarie angajamentelor stabilite prin Acordul de la Moscova şi 
declaraţiile Guvernului, cît şi pentru gravele consecințe care pot deriva 
din această situaţie. 

Vă cer cu toată stăruința să eliberaţi de îndată pe toți membrii 
partidului nostru, arestaţi cu încălcarea tuturor dispozitiunilor legale şi 
în contra cărora nu s-a putut obţine nici o dovadă de vinovăție. 

Primiti, vă rog, Domnule Preşedinte, asigurarea deosebitei 
mele consideratiuni. 

Preşedintele Partidului Naţional Liberal, 
Constantin I. C. Brătianu 


L 
25.VI1.1946 

DOMNULE PRESEDINTE AL CONSILIULUI DE MINISTRI 

Primesc proiectul de lege pentru organizarea detasamentelor 
de muncă, compuse din foştii membri ai formaţiunii prevăzute de 
Legea no. 830/1940. 

Am citit cu adîncă mirare dispozitiunile acestui proiect de 
lege, care tinde să pedepsească, în masă, un număr foarte mare de 
cetăţeni români pentru faptul de a fi sprijinit „politica războinică a 
hitlerismului“ şi au susținut regimul fascist în România. 

Simplul fapt al aderării, voluntare sau nu, la Grupul Etnic 
German, constituie pentru autorii proiectului o prezumție „jure de 
jure“ pentru comiterea faptelor arătate mai sus. 

Îmi permit a trage atentiunea Domniei voastre, cit şi a 
întregului guvern, asupra faptului că, pedepsirea în masă a unei întregi 
populatiuni a constituit cea mai gravă acuzatiune contra regimurilor 
hitleriste, şi este şi astăzi vina de bază din care au izvorit atitea 
fărădelegi şi atîtea crime, reprimate astăzi de tribunalele 
internaționale. 

Un regim democratic, care înțelege să-şi justifice numele, nu 
poate urma o asemenea cale, şi este dator — pentru însuşi prestigiul său 
şi pentru a justifica diferențele care îi separă de regimurile dictatoriale 
anterioare — să revină la vechiul principiu, care a constituit una din 
cele mai mari cuceriri omeneşti, acela al „răspunderii individuale a 
fiecăruia“. 

De aceea Proiectul de lege păcătuieşte din punct de vedere 
omenesc, din punct de vedere al dreptăţii şi din punct de vedere 
democratic, în contra tuturor postulatelor arătate mai sus. 

Vă este de altfel bine cunoscut Domnule Prim Ministru, că 
multi dintre aceşti membri ai Grupului Etnic German au fost înscrişi 
din oficiu în această grupare, şi că nici registrele acestor grupări nu 
mai există astăzi într-o stare care să justifice aplicarea, sancţiunilor 
pentru fiecare individ. De altfel, legea înseamnă o transformare a sute 
de mii de cetățeni români — indiferent de sentimentele şi faptele lor — 
într-o populaţie de robi, supuşi la munca lăsată cu totul la latitudinea 
Statului, expuşi a fi luaţi de la căminele lor şi duşi oriunde ar hotărî 
autorităţile, fără a se prevedea măcar un termen pentru această 
situatiune, fără precedent în analele dreptului nostru public. 


151 


De aceea, nu numai că resping cu hotărîre semnarea unui 
asemenea proiect de lege, dar vă rog — în mod stăruitor — de a dispune 
ca Ministerul A facerilor Interne să reexamineze întreaga chestiune. 

În orice caz, o asemenea lege nu poate fi prezentată M.S. 
Regelui spre semnare decît în baza unei hotariri luată în plenul 
Consiliului de Miniştri, în care să se fi dat posibilitatea tuturor 
membrilor guvernului de a-şi expune părerile lor şi nici de cum în 
urma colectionarii semnăturilor succesive ale fiecărui ministru. 

Primiti, vă rog, Domnule Prim Ministru, asigurarea 
deosebitei mele consideratiuni. 

Ministru Secretar de Stat 
Mihail Romniceanu 
LI 
26 iulie 1946 
Nr. 347 

DOMNULE PRIM MINISTRU, 

În timpul discutiunii legii electorale, am ridicat în şedinţa 
Consiliului de Miniştri, chestiunea situaţiei interne din tara, în legătură 
atît cu climatul în care se pregătesc viitoarele alegeri, cît şi cu 
arestările ce s-au efectuat cu începere de la 27 mai a.c. 

Domnul Vice Preşedinte al Consiliului de Miniştri, care 
prezida şedinţa, a răspuns că chestiunea nefiind la ordinea zilei, nu 
poate fi discutată în acea zi, dar că voi avea ocazia să o discut într-o 
şedinţă specială a Consiliului. 

Într-o a doua întrunire a Consiliului am cerut din nou fixarea 
datei acestei şedinţe speciale, la care Domnul Vice Preşedinte mi-a dat 
răspunsul că data va fi hotarita imediat după adoptarea legii electorale. 

Cum azi legea electorală este promulgată de aproape două 
săptămîni, fără să se fi luat nici o măsură pentru a se realiza făgăduiala 
făcută de Domnul Vice Preşedinte al Consiliului de Miniştrii, în 
numele Guvernului, vă rog, Domnule Prim Ministru, să dispuneti de 
îndată convocarea Consiliului în şedinţa specială arătată mai sus. 

Această şedinţă este cu atît mai necesară cu cît în presa de 
ieri, 25 iulie a.c. a apărut un comunicat oficial al Ministerului de 
Interne, în care conducerea partidului naţional liberal este acuzată pe 
față dar fără nici o altă dovadă de colaborare cu anumite organizaţii 
subversive, care ar fi uneltit în contra siguranței Statului. 

Cum Ministerul de Interne a înțeles să aducă în discuţie 
publică o asemenea chestiune, înainte de a se fi pronunţat instanțele 

judecătoreşti, iar asertiunile din comunicat au prilejuit o campanie de 
presă în toate ziarele guvernamentale, la care presa noastră este 
împiedicată să răspundă din cauza cenzurii, partidul ce reprezint in 
Guvern nu poate să mai rămînă în această situatiune. 

Partidul Naţional Liberal care a făcut întotdeauna o politică 
deschisă, la lumina zilei, respinge in mod hotărît toate afirmatiunile 
făcute în comunicatul Ministerului de Interne şi cere, ca Domnul 
Ministru de Interne să vină într-o şedinţă a Consiliului de Miniştri sa 
discute contradictor cu mine afirmaţiile făcute în comunicat şi să-şi 
asume toată răspunderea lor. 

Primiti, vă rog, Domnule Prim Ministru, asigurarea 
deosebitei mele consideratiuni, 

Ministru Secretar de Stat 

[Mihail Romniceanu] 


AUGUST 


LII 

Domniei Sale 

Domnului dr. Petru GROZA 

Preşedinte al Consiliului de Miniştri 

Domnule Preşedinte, 

Deschiderea campaniei electorale, în mod neoficial, de şeful 
Guvernului şi principalii săi colaboratori, ar trebui să coincidă cu 
luarea măsurilor cerute de atîta vreme, în vederea restabilirii depline a 
libertăţilor publice, cel puţin pentru această perioadă premergătoare 
alegerilor. 

Constatăm însă nu numai că această aşteptare a rămas 
zadarnică, dar că violențele de tot felul exercitate asupra prietenilor 
noştri politici, se înmulţesc pe zi ce trece. Restrictiile noastre sunt 
revizuite şi chiar completate din oficiu de către cenzorii, care 
colaborează astfel la redactarea manifestelor noastre. Într-unul din ele, 
în care era vorba de asigurarea familiei şi a proprietăţii, cenzorul a 
înlocuit aceste cuvinte prin „apărarea tuturor drepturilor“. 

De alta parte, continuă devastarea cluburilor national-liberale, 
cum este cazul de la Turnu Severin şi cel mai recent de la Craiova — 
unde Clubul a fost devastat pentru a treia oară — relatate în ziarul 
nostru, unde cete de bătăuşi, intrind în local, nu s-au mulțumit cu 
distrugerea mobilierului, ci au scos şi geamurile, luîndu-le cu ei. 

Cît priveşte arestările şi în genere prigoana împotriva 
prietenilor noştri, nici unul din cei închişi pe nedrept de atîta timp şi 
ținuți la secret într-un regim din cele mai stricte, n-a fost pus în 
libertate, si noi intemnitari sunt efectuate sistematic, în toate regiunile 
țării, încercîndu-se astfel să se dezorganizeze şi să se intimideze 
cadrele partidului. 

Regimul aplicat singurului ziar cotidian de care dispunem, 
Liberalul, fata de aproape 20 de ziare guvernamentale, este din cele 
mai sălbatice. Nici o normă nu se mai urmăreşte în cenzura articolelor, 
astfel că atît redactorul ziarului, cît și cenzorii sunt complet 
dezorientati. Subiecte ca reforma electorală, raporturile între guvern şi 
opoziţie, sau reportagii asupra celor petrecute în tara, sunt considerate 
subversive. Orice critică de fapt adusă guvernului, orice comentariu 
asupra legilor promulgate sau măsurilor luate sunt, cînd interzise, cînd 
îngăduite. 

Serviciul cenzurii „reţine“ articole, zile, uneori chiar 
săptămîni, fără a se pronunța afirmativ sau negativ — cele mai multe 
raminind neapărute. 

Cu toate că producţia de hirtie, de la 1 iulie 1946, s-a mărit cu 
50%, prin punerea în funcţie a fabricii „Letea“, cota minimală de hîrtie 
aprobată pentru ziarul nostru a rămas redusă la 60%, iar în ultimele 
zile şi aceasta a fost micsorata la jumătate, Astfel ziarul Liberalul nu 
primeşte decît 15% din hirtia trebuincioasă apariţiei sale. 

În ciuda obligatiunilor solemne consfintite prin Protocolul de 
la Moscova, ale guvernului prezidat de d-voastră, de a garanta 
libertăţile cetăţeneşti, şi îndeosebi libertatea presei, a opiniei şi a 
întrunirilor — obligaţiuni care sunt prevăzute şi în proiectul tratatului 
de pace cu România, ce a fost dat publicităţii - Guvernul persevereaza 
în atitudinea sa de încălcare şi nesocotire a celor mai elementare 
principii de dreptate şi libertate. În împrejurările actuale, cînd ochii 
lumii întregi sunt atintiti asupra noastră şi interesul pentru alegerile 
din România este atît de vădit, credem că este în folosul însuşi al țării 
ca această stare de lucruri să înceteze cît de curînd. 

România nu va putea rămîne singura tara în care regimul 
democratic este astfel falsificat; este deci în interesul Guvernului să 
revină din proprie iniţiativă la o înţelegere mai exactă a obligatiunilor 
sale, înainte de a fi din nou rechemat la respectarea angajamentelor ce 
şi le-a luat față de Marile Puteri Aliate. 

Primiti, vă rog, Domnule Preşedinte, asigurarea deosebitei 
mele consideratiuni. 

Presedinte al Comitetului Central Electoral al P.N.L. 
Bucuresti, 1 august 1946 


LIII 
10 august 1946 

Domniei Sale 

Domnului Teohari GEORGESCU 

Ministru al Afacerilor Interne 

Domnule Ministru, 

Sunt nevoit să vă semnalez din nou faptele de o gravitate 
excepțională petrecute în ultimele zile, şi care aruncă o lumină 
semnificativă asupra situaţiei interne din Tara, şi anume: 

În ziua de 8 august a.c., în oraşul Piteşti, era convocată o 
întrunire a Comitetului județean al Partidului National-Taranesc, avînd 
pe ordinea de zi fixarea listei de candidaţi pentru alegerile 
parlamentare. Cum însă înainte de începerea şedinţei au fost în 
localitate mai multe camioane cu echipe de şoc comuniste, membrii 
delegaţiei nu au mai pătruns în sală pentru a evita orice încăierare. 

Dl. avocat Nicolae Penescu, fost ministru de interne, secretar 
general al Partidului National-Taranese şi preşedintele organizaţiei 
acestui partid din jud. Argeş, care venea din Bucureşti în vederea 
întrunirii, a sosit în oraş în piața din fata tribunalului, fără să aibă 
cunoştinţă de amenințarea ce se pusese la cale. Fiind văzut de echipele 
de şoc, a fost atacat cu focuri de armă care au omorît pe loc în maşină 
pe secretarul d-sale, dl. Avocat Gh. Mihail. Dl. Penescu a fost urmărit 
prin tribunal pînă în curtea administraţiei financiare, unde a fost aşa de 
crunt lovit, încît a trebuit să fie internat în spital cu leziuni grave la 
cap. Membrii echipelor de şoc au mai rănit încă 14 membri ai 
Partidului National-Taranesc, care toţi se găsesc reținuți în spitalul 
local. 

În ziua de 9 august a.c., o altă agresiune s-a petrecut în oraşul 
Turda, tot cu ocaziunea unei întruniri a Comitetului Partidului 
National-Taranesc, convocat tot în scopul fixării candidaturii 
parlamentare. Şi cu această ocaziune au fost grav răniți, dl. avocat dr. 
Ionel Pop, dl. Prof. dr. Valer Moldovan si dl avocat dr. Emil Chetianu, 
precum şi alte persoane. 

În calitatea de reprezentant al unui partid cu vechi şi profunde 
traditiuni democratice şi lucrînd în acelaşi timp şi în numele Partidului 
National-Taranesc în baza mandatului conferit mie de colegul meu dl. 
Ministru Prof. E. Haţieganu, protestez cu toată energia şi cu toată 
indignarea în contra unor asemenea fapte care se încadreză în lungul 

şir de agresiuni nejustificate în contra membrilor partidelor national- 
liberal şi national-taranesc, petrecute în timpul din urmă. 

Repetarea unor agresiuni de acelaşi tip, făptuite toate fără nici 
un fel de provocare, cu ocazia unor întruniri în săli închise, la înseşi 
sediile organizatiunilor, învederează pentru oricine că ne aflăm în fata 
unui plan bine chibzuit al unor partide politice hotarite să anihileze 
prin teroare activitatea altor partide. 

Oricare ar fi însă planurile acestor organizatiuni, ele s-ar 
putea traduce în fapt dacă aceste acţiuni nu s-ar bucura de o totală 
imunitate şi o absolută toleranță din partea autorităţilor. 

Si, astăzi, cu toate protestele ce v-am adresat, autorii tuturor 
agresiunilor, începînd cu atentatul comis contra d-lui Const. I. C. 
Brătianu la Cîmpulung în ziua de 18 februarie a.c., se plimbă 
nestingheriti, cunoscuţi fiind de populaţia unor oraşe întregi, cit şi de 
autoritățile politienesti şi judiciare, fără ca să se fi încheiat măcar o 
singură instrucțiune contra lor şi fără să se fi luat nici o măsură de 
detenţie, chiar temporară. 

În asemenea condițiuni, sunt obligat să vă atrag atentiunea 
încă o dată, cu toată seriozitatea şi cu toată grija ce mi-o inspiră 
această situaţie, nu numai din punct de vedere al intereselor unor 
partide politice, dar şi ca membru al Guvernului, asupra răspunderii pe 
care o asumaţi, în special dvs., pentru aceasta situatiune. 

Actele pe care vi le-am semnalat mai sus, precum şi cele care 
le-au precedat la Cîmpulung, la Covurlui, la Dej, în Dolj, la 
Tîrgovişte, la Slatina, la Alba-Iulia, la Turda, la Pitesti şi în atîtea 
locuri, care s-au soldat toate cu răniți şi unele chiar cu morţi, sunt cea 
mai dureroasă dovadă a situaţiei de anarhie internă în care am ajuns. 

În acelaşi timp însă în care autorităţile stau într-o pasivitate 
totală, care încurajează pe autorii agresiunilor, o cenzură, deosebit de 
severă, împiedică presa de orice nuanţă să pomenească un cuvînt 
măcar, nici despre agresiunile înseşi, nici despre protestele pe care 
reprezentanţii partidelor national-liberal şi mational-taranesc în 
Guvern, vi le adresează în continuu pe aceeaşi chestiune. 

Vă apatine în special d-voastră, ca Ministru al Afacerilor 
Interne şi însărcinat cu menţinerea ordinei, să puneţi capăt acestei 
situatiuni. În caz contrar cade asupra dvs., nu numai răspunderea 
continuării unei stări care nu poate fi compatibilă cu aceea a unui Stat 
civilizat, dar şi a consecințelor interne şi externe de o deosebită 
gravitate pentru soarta României. 

Primiti, vă rog, Domnule Ministru, asigurarea deosebitei 
mele consideratiuni, 
Ministru Secretar de Stat 

Mihail Romniceanu 


LIV 
30 august 1946 

Domniei Sale 

Domnului dr, Petru GROZA 

Preşedinte al Consiliului de Miniştri 

Domnule Prim Ministru, 

In cursul zilei de ieri, 29 august a.c., Primăria Municipiului 
Bucuresti, prin anunțuri de radio, repetate astăzi prin presa de 
dimineaţă, a făcut cunoscut tuturor cetățenilor că, începînd din 29 
august gi pînă la 15 septembrie a.c., se întocmesc la primăriile de 
sectoare, cit şi la sediile primăriilor oraşelor şi comunelor suburbane 
listele electorale, conform legii electorale publicată în Monitorul 
Oficial din 15 iulie 1946. 

Pentru ca să nu fie nici un fel de eroare, publicatiunea 
menționează că înscrierile în listele electorale se fac atit din oficiu, cît 
şi pe bază de cereri ale celor interesați, 

Aceste publicatiuni vin să confirme toate informatiunile 
noastre, după care pind la data de 29 august a.c., nici o primărie de 
sector sau de comună suburbană si nici o judecătorie de ocol nu au 
primit cereri de înscriere în listele electorale şi nici nu au efectuat vreo 
lucrare în acest sens pe motiv că nu aveau dispoziții pentru întocmirea 
listelor electorale, 

Aşadar, termenul de 2 luni prevăzut de legea electorală 
pentru întocmirea listelor de alegători, şi care el însuşi este extrem de 
scurt gi cu totul insuficient pentru marea masă a alegătorilor şi 
alegătoarelor, de înscriere în aceste liste, a fost scurtat de Primăria 
Municipiului Bucureşti la cca. 15 zile. 

Importanța acestei măsuri nu poate scăpa nimănui, avînd în 
vedere că populația Bucureştiului se ridica la aproape 1.500.000 
locuitori, împărțiți în patru sectoare principale, care deci vor trebui să 
înscrie fiecare peste 200.000 alegători în această perioadă, 

Această procedare constituie o flagrantă călcare a 
dispozitiunilor legale, care nu poate fi pusă în seama unei simple 
greşeli administrative, deoarece este de neînchipuit ca administrația 

primului oraş al Țării să-şi neglijeze în acest fel una din cele mai 
importante atributiuni. 

Această măsură nu poate fi pusă decît în seama ordinelor 
superioare primite de Primăria Municipiului Bucureşti, date cu scopul 
de a zădărnici înscrierea marii mase a cetățenilor şi a se ajunge astfel 
la liste care să nu cuprindă decît alegătorii favorabili partidelor din 
B.P.D. 

De altfel, această provocare a Primăriei Municipiului 
Bucureşti nu face decît să confirme ştirile concordante care ne sosesc 
din toate părțile Ţării asupra ordinelor date de diferite autorități de 
provincie, în ce priveşte întocmirea listelor electorale. 

Dispozitiunile precise au fost date în multe parti ale Ţării de a 
se omite din liste toți alegătorii şi alegătoarele banuiti că nu ar vota în 
sensul dorit de autorităţile administrative. Toţi aceştia vor fi reduşi să- 
şi ceară înscrierea lor prin contestatiuni care, dat fiind numărul lor 
însemnat, nu vor putea să fie rezolvate în timp util înainte de alegeri. 

De altfel, însăşi comisiile electorale ale B.P.D.-ului care nu 
sunt autorități administrative, se adresează direct autorităților prin 
chestionare tipărite, din care vă alăturăm aci o fotocopie, cerîndu-le să 
le dea informatiuni, nu numai asupra numărului de locuitori din 
comună ci şi asupra opiniunilor politice ale tuturor locuitorilor, ale 
şefilor partidelor national-liberal, national-taranesc şi social-democrat, 
precum şi asupra părerilor politice ale autorităților. 

De asemenea li se cer diferite informaţii politice, în special în 
ce priveşte atitudinea opoziției şi modul cum s-ar putea sparge 
opoziţia. 

Toate acestea arată că lucrurile pregătitoare pentru facerea 
listelor electorale se fac în contradicţie flagrantă chiar cu dispoziţiile 
legii electorale întocmite de acest Guvern şi într-o atmosferă care 
exclude o întocmire corectă a acestor liste. 

Trebuie să protestăm cu toată energia în contra acestei 
procedări care lipseşte pe fata pe alegători, nu numai de posibilitatea 
de a-şi exprima votul, dar chiar şi de dreptul de a figura în listele 
electorale. 

Este absolut necesar ca Guvernul să ia de îndată toate 
măsurile pentru ca aceste abuzuri să fie curmate, revenindu-se cel 
puţin la termenul normal pentru efectuarea operaţiei înscrierii în listele 
electorale, care de altfel, cum am arătat mai sus, este el însuşi cu totul 
insuficient. 

De asemenea, este locul să se dea ordine precise autorităţilor 
administrative ca înscrierea în listele electorale să se facă după criterii 
pur obiective şi legale, fără distinctiune între părerile politice ale 
alegătorilor. De asemenea, urmează să li se atragă atentiunea că ele nu 
au primit ordine decît de la autoritățile constituite în Stat şi nici de 
cum de la formațiunile politice, chiar dacă reprezintă partidele a căror 
reprezentanți intră în compunerea Guvernului. 

În caz contrar, alegerilor care vor avea loc pe baza unor 
lucrări făcute în condiţiile arătate mai sus, nu pot avea nici o valoare, 
fiind viciate chiar de la bază consultării populare. 

Primiti, vă ros, Domnule Prim Ministru, asigurarea 
deosebitei mele consideratiuni. 

Ministru Secretar de Stat 

Mihail Romniceanu 

SEPTEMBRIE 


LV 
3 septembrie 
DOMNULE PRIM MINISTRU, 
Alaturat va remit copie dupa adresa mea nr. 418 din 3 sept. 
a.c. către dl. Primar General al Municipiului Bucureşti, conținînd 
observatiunile mele asupra procedurii inscrierilor în listele electorale. 
Primiti, vă rog, Domnule Prim Ministru, asigurarea 
deosebitei mele consideratiuni. 
MINISTRU SECRETAR DE STAT 
Domniei Sale 
Domnului dr. Petru GROZA 
PREŞEDINTE AL CONSILIULUI DE MINIŞTRI 


LVI 
3 septembrie 

DOMNULE PRIMAR GENERAL, 

Interesîndu-mă personal de mersul înscrierilor în listele 
electorale la Primăria | Galben, am constatat că înscrierile se fac la 
prezentarea cetăţenilor pe foi volante, fără nici o cerere specială din 
partea cetățenilor şi fără nici un număr de înregistrare. Înseşi foile 
volante pe care se fac înscrierile sunt nişte simple formulare care nu 
poartă nici un fel de semn care să ne dea o autenticitate oarecare şi să 
evite, sau pierderile lor, sau substituirea. 

Cred că o lucrare făcută în asemenea condițiuni este departe 
de a prezenta vreo garanţie a unei înscrieri într-adevăr exacte a 
alegătorilor. 

În interesul unei întocmiri corecte a listelor electorale, este 
absolut necesar ca toate înscrierile să se facă cel putin dindu-se 
fiecărui cetățean un număr de înregistrare a înscrierii sale, numerele 
respective fiind împărțite chiar la mesele unde se face operaţiunea. 

De altfel, operaţiunea s-a făcut pînă acum în mod relativ 
liniştit numai pentru motivul că cererile de înscriere nu au fost prea 
numeroase pînă acum. Numărul însă de personal care lucrează la 
această operaţiune va fi cu totul insuficient atunci cînd va fi locul să se 
facă înscrierile masive reclamate de numărul mare de alegători pe care 
îl are fiecare sector, şi care va fi cu atît mai mare, cu cît afluxul de 
cereri va fi mai important spre sfîrşitul perioadei de înscriere. 

Totodată, am onoarea să vă semnalez că oricare ar fi 
bunăvoința funcționarilor care primesc cererile de înscriere, ea nu va 
putea atinge scopul dacă nu se iau măsuri de îndată pentru ca 
înscrierile să se facă din oficiu, operaţie în vederea căreia nu s-au luat 
pînă acum nici un fel de măsuri. 

Vă rog deci, să binevoiti a lua măsurile necesare pentru 
înlăturarea tuturor inconvenientelor de mai sus, că altfel întrega 
înscriere în listele electorale va fi viciată şi va trimite multe mii de 
cetățeni să-şi valorifice drepturile pe calea contestatiei, ceea ce va 
duce la o imposibilitate de fapt, atît pentru cetăţeni, cît şi pentru 
judecătoriile de ocol sesizate cu contestatiile. 

Vă rog, să primiţi asigurarea consideratiunii mele. 

MINISTRU SECRETAR DE STAT 
Domniei Sale 
Domnului Primar al Sect. I Galben 
PRIMĂRIA MUNICIPIULUI BUCUREŞTI 


LVH 
4 sept. 
DOMNULE PRIM MINISTRU, 
Alăturat, vă remit copia după adresa nostră nr. 423 din 4 sept. 
1946, către dl. Ministru al Afacerilor Interne, privitoare la piedicile 
puse propagandei noastre electorale. 
Primiti, vă rog, Domnule Prim Ministru, asigurarea 
deosebitei mele consideratiuni. 
MINISTRU SECRETAR DE STAT 
Domniei Sale 
Domnului dr. Petru GROZA 
PREŞEDINTE AL CONSILIULUI DE MINIŞTRI 

LVI 
4 septembrie 
DOMNULE MINISTRU, 

Sunt obligat să vă aduc la cunoştinţă un fapt a cărui gravitate 
desigur că nu vă va scăpa şi care, caracterizează o situaţie căreia 
trebuie să i se pună capăt cît mai curînd. 

DI. Epaminonda Zimiris din Bucureşti a fost trimis de către 
Direcţia Partidului Naţional Liberal la organizaţiile din oraşele Dej, 
Zalău şi Năsăud, pentru a duce manifeste electorale şi corespondenţă. 

Insist de la început asupra faptului că toate manifestele 
fuseseră regulat cenzurate înainte de tipărirea lor. 

Curierul nostru a părăsit Bucureştiul în seara de 23 august 
a.c., sosind a doua zi în Gara Cluj, unde a fost imediat înconjurat de 
agenți şi forte publice, care l-au arestat, atît pe dinsul, cit şi pe un 
domn lon Georgescu, care nu avea altă vină decît că, în mod benevol, 
îi ajutase să coboare geamantanele cu manifeste din tren. 

Cu toate că oricine putea să se convingă că manifestele aduse 
de dl. E. Zimiris erau în regulă, el a fost totuşi reținut patru nopţi in 
arestul chesturei, împreună cu tot felul de delincventi de drept comun, 
pentru ca în urmă, în ziua de 28 august a.c. să fie eliberat, restituindu- 
se manifestele. 

Gestul aparent de tardivă bunăvoință a d-lui Chestor Crăciun, 
a fost însă anulat prin aceea că la 30 de metri de chestură, curierul 
nostru a fost atacat în plină stradă de un numeros grup, care purtau 
insigne C.G.M. şi care i-au smuls geamantanele, distrugînd 
manifestele. 

Coincidenta aceasta stranie a întîlnirii acestor persoane, 
tocmai în momentul cînd dl. Zimiris părăsea chestura, este o probă 
concludentă că toată această întîmplare a fost aranjată dinainte pentru 
a ne priva de posibilitatea de a trimite manifestele, fără ca 
responsabilitatea directă a d-lui chestor să fie aparentă în aceasta 
afacere. 

Pentru oricine însă care vrea să vadă realitatea faptelor, 
deținerea arbitrară a d-lui Zimiris şi toate circumstanțele care au 
întovărăşit-o, arată clar intenția autorităţilor de a pune piedici 
propagandei noastre, într-un mod care nu este compatibil, nici cu 
libertatea alegerilor, nici cu libertățile publice, pe care Guvernul s-a 

obligat, în mod formal, să le respecte. Din contră, toată această 
întîmplare arată spiritul meschin şi samavolnic în care autoritățile 
locale înțeleg să sprijine propaganda B.P.D., fără a se gîndi o clipă 
măcar la lumina urîtă pe care asemenea procedee o aruncă asupra 
propagandei, pe care aceste autorităţi înțeleg să o sprijine. 

De aceea, atît pentru menţinerea libertăţilor publice şi a 
respectării obligatiunilor Guvernului, cît şi pentru însăşi ridicarea 
prestigiului luptei electorale, vă rog insistent să dati dispoziţii 
autorităților administrative ca asemenea abuzuri să înceteze. 

Primiti, vă rog, Domnule Ministru, asigurarea deosebitei 
mele consideratiuni. 

MINISTRU SECRETAR DE STAT 
Domniei Sale 
Domnului Teohari GEORGESCU 
MINISTRU AL AFACERILOR INTERNE 


LIX 
Bucureşti, 6 septembrie 1946 

Domniei Sale 

Domnului dr. Petru GROZA 

Preşedinte al Consiliului de Miniştri 

Domnule Prim Ministru, 

În ziarele apărute la 3 septembrie a.c., s-a publicat un 
comunicat avînd următorul cuprins: 

„În noaptea de 30-31 august 1946 s-a sinucis detinutul 
Olteanu Gavrilă, prevenit în afacearea privitoare la „, Sumanele 
Negre“. 

În urma anchetei şi examenelor de laborator şi medico-legale 
ale cadavrului făcute în fata autorităților competente la Institutul 
Medico-Legal dr. Mina Minovici, s-a constatat că numitul s-a sinucis 
luînd o doză de stricnină pe care o avea într-o cutiuță ascunsă. în 
cutele vestonului pe care îl purta. “ 

Prim Procuror Instructor Militar Col. Magistrat C. 
Grigorian. 

Prim Procuror al Trib. Ilfov Lungescu. 

Medic Legist dr. Al. Ionescu“. 

Această informatiune neaşteptată ne obligă să vă facem 
următoarea comunicare: 

Va reamintiti că în ziarele din 25 iulie a.c. a apărut un 
comunicat oficial al Ministerului de Interne, relativ la un pretins 
complot în contra sigurantei Statului, al cărui autor principal ar fi fost 
tocmai defunctul Gavrilă Olteanu. 

Totodată însă, comunicatul acuza, în mod categoric, direcţiile 
Partidelor Naţional-Tărănesc şi Naţional-Liberal că ar fi cunoscut 
existența complotului şi că „ar fi acordat întotdeauna autorilor lui, 
sprijin material şi încurajare în acţiunile lor criminale“. 

De altfel, s-a şi procedat la arestarea unui număr de membri 
ai ambelor partide, din care cea mai mare parte sunt şi astăzi deținuți 
de autorităţile administrative. 

În asemenea condițiuni, dispariţia subită a lui Gavrilă Olteanu 
se prezintă în circumstanțe cu totul neobişnuite. Este cu totul curios că 
numitul să fi avut posibilitatea să mai aibă asupra sa, după trei luni de 
detentiune, mijloacele necesare pentru a-şi curma zilele, atunci cînd 
este un fapt cert că toți deţinuţi au fost supuşi la nenumărate 
perchizitiuni în tot timpul detinerii lor, fiind ţinuţi separat chiar de 
rudele lor cele mai apropiate, tocmai pentru ca să se evite orice fel de 
comunicare cu lumea din afară. 

În acelaşi timp, din punct de vedere psihologic, este greu de 
priceput de ce victima s-a gîndit nu să recurgă la sinucidere în primele 
momente ale detentiunii sale, cînd efectul depresiunii morale este mai 
puternic, şi a recurs la acest gest de disperare tocmai în ajunul zilei 
cînd, după înseşi informaţiile oficiale el urma să fie în fine tradus în 
fata instanţelor de judecată, cînd secretul detinerii lui era pe punctul de 
a se termina şi cînd avea în sfîrşit ocazia de a se putea apăra. 

Dar această întîmplare mai are o latură şi mai curioasă care 
intersectează direct atît pe coacuzatii săi, cit mai ales partidele noastre, 
asupra cărora comunicatul Ministerului de Interne a aruncat învinuiri 
aşa grave. 

Este cunoscut că în cursul detentiunii s-au cerut deţinuţilor să 
facă declaratiuni, intrebuintindu-se în contra lor mijloace de presiune 
fizică şi morală din cele mai aspre. Aceste declaratiuni vor apărea 
desigur în cursul procesului drept dovezi la dosar pentru susținerea 
acuzărilor conţinute în comunicatul Ministerului de Interne. 

Ori, dispariţia în ajunul procesului a principalului acuzat, 
pune apărarea în imposibilitatea de a cerceta atît valoarea depozitiilor, 
cît şi circumstanţele în care au fost obținute, care nu se puteau stabili 
decît tocmai prin interogarea în public şi în contradictor cu acuzarea 
defunctului Gavrilă Olteanu. 

In asemenea condițiuni, este absolut necesar ca toate 
circumstanțele acestei disparitiuni survenite tocmai în momentul 
crucial al afacerii să facă obiectul unei anchete juridice impartiale si 
complete, la care să ia parte şi delegaţii partidelor noastre, acesta fiind 
singurul mijloc pentru a se face deplină lumină şi a înlătura orice fel 
de bănuială care ar putea să planeze asupra întregii afaceri. 

In consecință, vă rugăm, să binevoiti a dispune să se ordone, 
de îndată, o asemenea anchetă, noi fiind gata la prima cerere să numim 
delegaţii noştri. 

Primiti, vă rog, Domnule Preşedinte al Consiliului, asigurarea 
deosebitei noastre consideratiuni. 

Preşedinte al Partidului Naţional Liberal, 
C. I. C. BRATIANU 

Preşedinte al Partidului Național Țărănesc, 
Iuliu MANIU 


LX 
Bucarest, 9 septembre 1946 


EXCELLENCE, 

Nous avons l’honneur de vous remettre ci-joint la copie de 
ladresse envoyée le 5 septembre a.c., à Mr. le dr. P. Groza, le 
President du Conseil des Ministres, concernant l'institution d'une 
anquete sur les circonstances qui ont accompagné le decés de feu 
Gavrilă Olteanu. 

Ainsi qu'il ressort de notre adresse, le defunt était le principal 
accusé dans |’affaire du prétendu complot des soit-disant ,,Sumanele 
negre“. 

Sa disparition au moment ou Paffaire viendra par devant la 
justice, aura done une influence des plus importantes sur la conduite 
du procés et dimminuera notablement les moyens de la défense. 

Le Ministére d’Interieur ayant formellement accuse la 
Direction des deux partis National-Liberal et National-Paysan d’ avoir 
soutenu ce soit-distant complot, toute cette affaire est en étroite 
relation avec l'application de |’ Accord de Moscou dont I’ observation 
est de la compétence de Trois Grandes Puissances signataires de 
P Accord. 

C'est pour ces raisons que nous soumettons ce cas a 
attention de Votre Excellence, en vous priant de bien vouloir prendre 
connaissance du contenu de notre adresse, et prendre en méme tempe 
les mesures que vous jugerez necessaires. 

Veuillez agréer, Excellence, l’assurance de ma consideration 


distinquée. 
LE PRESIDENT DU PARTI LE PRESIDENT DU PARTI 
NATIONAL PAYSAN NATIONAL LIBERAL 

LXI 
Bucuresti, 13 septembrie 1946 


DOMNULE PRIM MINISTRU, 

Modul in care se desfasoara pregatirea alegerilor ma obliga sa 
revin asupra protestelor anterioare pentru a va supune din nou 
următorele fapte, care arată că departe de a se lua măsurile necesare 
pentru ținerea unor alegeri într-adevăr libere, se face din nefericire, 
încă de pe acum tot posibilul pentru vicierea lor. 

În primul rînd, la înscrierea în listele electorale nu se urmează 
cîtuşi de puţin nici măcar normele fixate prin legea electorală. 

În capitală nu s-a respectat termenul de două luni de la 
publicarea legii electorale pentru înscrierea în liste. Primăria 
Municipiului Bucureşti, prin publicaţia sa din 31 august a.c., a anunţat 
că înscrierile se fac de a doua zi şi pînă la 15 septembrie a.c.. Prin 
aceasta s-a scurtat, fără nici o bază legală, termenul de înscriere de la 
două luni la 15 zile. 

În alte parti ale Țării, s-au urmat şi alte norme cu totul 
fanteziste. 

Astfel în oraşul şi judeţul Sibiu, înscrierea în listele electorale 
a fost oprită pe ziua de 5 septembrie, fără nici o justificare legală. 

În oraşul Iaşi, înscrierea nici nu a început măcar pe motiv că 
nu există rechizitele necesare. 

Tot astfel se procedează şi în multe alte localități, după bunul 
plac al prefectilor, fără să existe nici un control din partea vreunei alte 
autorităţi, iar birourile electorale judeţene nu au fost încă constituite. 

De altfel, modul în care se face această înscriere este cu totul 
insolit. În cele mai multe oraşe ale Țării, înscrierile se fac pe simple 
foi volante, fără să se primească vreo cerere scrisă din partea 
cetăţenilor sau să li se dea vreun număr de înregistrare, atestînd că au 
fost înscrişi. 

În multe județe, cum ar fi de exemplu județul Sibiu s-au dat 
ordine categorice pentru ca nici un aderent national-liberal şi national- 
țărănesc să nu fie înscris în liste. Din această cauză proporția celor 
neînscrişi este foarte mare, ajungînd în jud. Someş la circa 50%. 

Toate încercările celor omişi de a rectifica omisiunea lor, se 
lovesc de reaua voință a autorităţilor, care pretind solicitantilor să 
prezinte certificate că nu ar fi nedemni sau chiar că nu ar fi reactionari. 


167 


Evident că obţinerea unor asemenea certificate, în parte 
negative şi în parte ilegale, este imposibilă, autorităţile respective 
refuzînd pur şi simplu să le elibereze. 

Însuşi judecătoriile de ocol, sesizate cu contestatiile, fac mari 
greutăți cetățenilor, tărăgănind judecarea contestaţiilor şi pretinzind 
chiar taxe speciale, cu totul în afară de prevederile legii. 

În afară de acestea, se face abuz extraordinar cu înscrierea 
alegătorilor în listele electorale ale instituțiunilor. Această măsură, 
care a fost motivată aparent de dorința de a uşura votul funcționarilor 
publici şi particulari, s-a transformat, aşa cum de altfel ne aşteptam, 
într-un mijloc de presiune asupra acestor salariaţi, care sunt obligaţi să 
se înscrie în listele respective, fără să li se admită alternativa firească 
de a se înscrie dacă vor în listele de alegători obişnuiţi. 

Ceva mai mult, se impune, fără nici un fel de bază legală, 
salariaților ca să înscrie în aceste liste speciale şi pe membrii familiilor 
lor pînă la anumite grade de rudenie, cu scopul vădit de a mări cît mai 
mult numărul alegătorilor, asupra căruia membrii comitetelor de 
întreprindere să poată să-şi exercite controlul lor în ziua alegerilor. 

În fine, suntem în posesiunea ordinelor originale date de unii 
prefecti, primarilor şi notarilor de la sate, prin care se cere acestora ca 
listele electorale definitive să nu corespundă cu cele afişate la primării, 
tăindu-se din aceste liste tot ce ar putea fi suspect că nu ar vota cu 
listele B.P.D. 

Se cere deci primarilor şi prefectilor să făptuiască adevărate 
falsuri în acte publice şi să se expună la toate sancţiunile penale 
derivînd din ele, numai pentru a se îmbunătăţi situaţia electorală a 
partidelor guvernamentale. 

În fine, în aceeaşi ordine de idei, a apărut în Monitorul 
Oficial din 11 septembrie a.c., instituirea unei comisiuni electorale a 
Armatei. Nicăieri în legea electorală nu se menționează o asemenea 
comisiune, care este deci perfect ilegală. 

De altfel, dl. Ministru de Război, a mers şi mai departe, 
publicînd un Ordin de Zi pe Armată, prin care se cere ostaşilor să 
voteze numai listele Blocului Partidelor Democratice. 

Această stranie concepţie a d-lui Ministru de Război 
ilustrează întreaga atmosferă în care se face pregătirea alegerilor. Ea 
completează, pînă la evidenţă, toate dovezile care arată că toată 
puterea autorităţilor de Stat, civilă şi militară, precum şi autoritatea 
Comitetelor de Întreprindere, a căror legături de subordonanta fata de 

conducătorii comunişti ai Confederaţiei Generale a Muncii nu este un 
secret pentru nimeni, au fost puse fără nici o sfială şi în mod public, în 
slujba intereselor electorale ale partidelor B.P.D.. Se uită complet că 
atît salariaţii întreprinderilor, cît şi funcţionarii de Stat, şi chiar 
militarii, sunt chemaţi la vot nu în calitate de reprezentanţi ai vreunor 
profesiuni sau categorii sociale, ci ca simpli cetăţeni care trebuie să-şi 
dea votul liber şi nesilit de nimeni, indiferent de profesiunea lor sau de 
faptul că se află sub arme. 

De altfel, campania electorală a opoziţiei este în mod practic 
suprimată în ce priveşte libertatea de mişcare şi întruniri. Nu există 
nici o posibilitate măcar de afişaj, cît de redus, căci orice fel de 
aplicare de afişe sau răspîndire de manifeste, este imediat oprită nu 
numai de grupurile de şoc ale partidelor extremiste, dar şi de 
autorități, care nu se sfiesc să procedeze la arestări cu totul 
samavolnice. 

Orice publicare a exceselor de mai sus, în ziarele partidelor 
democratice national-liberal şi  naţional-țărănesc, este imediat 
cenzurată, chiar cînd aceste publicaţii se rezumă la simple întrebări 
obiective adresate autorităților de resort. 

Se tinde deci să se întindă asupra circumstanțelor în care se 
pregătesc alegerile, un văl de nepătruns, pentru a da impresia că 
lucrurile s-ar petrece normal. 

Dar această cenzurare nu poate decît să demonstreze tuturor, 
care ştiu să aprecieze situaţia reală din Țară, apăsarea puternică ce 
domneşte peste tot şi atmosfera de ingerinte făcute pe fata in contra 
voinţei corpului electoral. 

Rezultatele au început să se vadă. 

În fata atitudinii luate de autorităţi şi în fata perspectivei 
ingerintelor care se pregătesc, înscrierile în listele electorale se fac 
într-un ritm foarte încet, dovedind lipsa de încredere a marelui public 
în obiectivitatea operaţiilor electorale. 

Este de datoria mea să vă atrag atentiunea, încă o dată, ca 
alegerile nu pot să aibă vreo valoare sau vreo semnificaţie politică, 
decît dacă sunt rezultatul unui vot liber şi nestingherit al alegătorului. 
În condiţiile însă, în care aceste alegeri se pregătesc, ele apar încă de 
pe acum, dacă nu se iau serioase măsuri de îndreptare, drept un simplu 
simulacru lipsit de orice tărie care nu poate fi considerat ca o reală 
consultare a voinței populare conform dorinței exprimate de Cele Trei 
Mari Puteri la Moscova. 

Primiti, vă rog, Domnule Prim Ministru, asigurarea 
deosebitei mele consideratiuni. 
PREŞEDINTELE PARTIDULUI 
NATIONAL-LIBERAL 
Domniei Sale 
Domnului dr. Petru GROZA 
PRESEDINTE AL CONSILIULUI DE MINISTRI 


LXII 
20 sept. 1946 

DOMNIEI SALE 

DOMNULUI PREŞEDINTE AL COMISIEI ELECTORALE 
CENTRALE 

DOMNULE PREŞEDINTE, 

Subsemnatul Constantin I. C. BRĂTIANU, în calitatea de 
preşedinte al Partidului Național Liberal, cu sediul central în 
Bucureşti, str. C.A. Rosetti nr. 37, fac prin prezenta contestaţie 
împotriva registrelor electorale şi a listelor de înscriere a alegătorilor 
din Municipiul Bucureşti, întocmite şi afişate de Primăria Municipiu- 
lui Bucureşti, Sectorul I Galben, de Primăria Municipiului Bucuresti, 
Sectorul II Negru, de Primăria Municipiului Bucureşti, Sector III 
Albastru, de Primăria Municipiului Bucureşti, Sectorul IV Roşu în 
aplicarea legii nr. 560 din 1946 privitoare la alegerile pentru Adunarea 
Deputaţilor, rugîndu-vă să binevoiti ca pe baza motivelor mai jos 
arătate să constatati nulitatea şi să anulati aceste registre şi liste ca 
fiind ilegale şi întocmite de organe fără competenţă. 

Motivele contestatiunii sunt următoarele: 

Legea nr. 560 din 15 iulie 1946 se ocupă în capitolul II, secția 
I-a despre „registrul electoral“ şi în art. 12 din această secțiune, adică 
la sediul materiei, se prevede că întocmirea registrelor electorale se 
face de magistraţii judecătoriilor, în limita competenţei lor teritoriale 
şi în asistența primarului comunei respective sau a înlocuitorului ori 
delegatului său. Cu alte cuvinte, competența de a se întocmi registrele 
electorale, conținînd înscrierea cetăţenilor români cu drept de vot, este 
acordată de legiuitor magistraţilor, şi această competenţă funcțională 
este în acelaşi timp stabilită în limitele competenţei teritoriale a 
jurisdictiunii acelor magistrați. 

Prin art. 15 şi 16 din legea 560/946 se organizează un sistem 
de publicitate şi un regim procedural a contestaţiilor relative la 
înscrieri şi omisiuni. Acele texte confirmă prin ele înşile ideea că 
magistrații judecătoriilor respective sunt singurii care au căderea 
legală să întocmească registrele electorale şi să adreseze procese 
verbale de afişarea listelor la primăriile de resort. 

La acest sistem al legii s-a făcut, pentru primele alegeri 
viitoare, prin art. 71, unele derogări privind termenele de întocmire a 
registrelor electorale şi posibilitatea ca magistraţii judecătoriilor, în 
limitele competenţei lor teritoriale, să întocmească aceste registre „şi 
prin“ primăriile comunelor respective. 

Sistemul din art. 12 şi urm. este deci menţinut şi pentru 
primele alegeri, însă numai cu derogările mai sus arătate. 

Într-adevăr dacă se citeşte cu atentiune si obiectivitate alin. 1 
din art. 71 se observă că acest text implică în totul noțiunile juridice 
cuprinse în secțiunea I-a din capitolul II al legii 560/946 relative la 
registrul electoral. Pe de altă parte alin. 11 din art. 71 creează o 
facultate pentru autoritatea competentă de a întocmi asemenea 
registre, adică pentru magistratii judecatoriilor, în sensul că aceştia vor 
putea întocmi registrele electorale nu numai prin opera lor directă, ci 
şi „prin“ primăriile comunelor respective, ceea ce implică ideea că 
aceste organe administrative (primăriile) lucrează la întocmirea 
registrelor electorale (numai la întocmire) prin delegaţie din partea 
autorității cu cădere legală de a le întocmi, adică din partea 
magistraţilor competenți. 

În cazul Municipiului Bucureşti, cele patru Primării de Sector 
amintite, intemeindu-se prin deciziunea din 29 august 1946 a 
Primarului General al Municipiului Bucuresti, si-au arogat de la sine 
dreptul de a întocmi ele registrele electorale şi să afişeze listele 
electorale, adică copiile de pe aceste registre, fără a fi primit vreo 
delegatiune in acest scop, potrivit art. 71 alin. 2, de la magistraţii 
judecătoriilor competente în sensul art. 12 din legea 560/946. 

Legiuitorul din 15 iulie 1946, oricît de precipitat ar fi fost în 
alcătuirea acestei legi, nu a înțeles ca prin art. 71 din legea 560/946 să 
ia din competenţa magistratilor judecătoriilor competente atributiunea 
de a întocmi ei registrele electorale si să incredinteze întocmirea 
acestor registre, care constituiesc baza consultării corpului electoral, 
unor organe politico-administrative, cum sunt primăriile, organe care 

nu pot prezenta garanţiile de obiectivitate ce le oferă prezența 
magistraţilor în aceste operaţiuni de bază. 

În concepția d-lui Primar General al Municipiului Bucureşti 
şi d-lor Primari ai celor patru sectoare rolul magistraţilor la alcătuirea 
registrelor electorale şi la afişarea copiilor de pe aceste registre se 
reduce numai la judecarea contestaţiilor prevăzute de art. 16, rol 
minimal care nu corespunde nici literii legii, nici intentiunii 
legiuitorului, aşa după cum am arătat mai sus. 

În alin. 11 din art. 71 se mai vorbeşte că întocmirea 
registrelor electorale „şi prin primăriile comunale respective" se va 
face sub controlul biroului electoral. Expresiunea „sub controlul 
biroului electoral“ constituie desigur o inadvertenta din partea 
legiuitorului, căci potrivit art. 21 biroul electoral ia fiinţă legală numai 
după convocarea corpului electoral, convocare ce este posterioară 
perioadei de întocmire a registrelor electorale, pe care le presupune 
întocmite. Această expresiune în realitate se referă la magistraţii 
judecătoriilor competente de la care primăriile trebuie să aibă 
delegaţie de a putea întocmi şi ele asemenea registre, ajutînd în 
această privință pe magistrați. Caracterul facultativ (se va putea face), 
cît şi expresiunea „şi prin“ din alin. 2 al art. 71 învederează cu 
prisosință menținerea competenţei funcţionale a magistraţilor pentru 
întocmirea registrelor electorale şi a afişării copiilor (listelor) de pe 
aceste registre (v. art. 15, alin. 2) chiar şi pentru primele alegeri. 

E cu neputinţă deci ca legiuitorul, prin expresiunea „sub 
controlul biroului electoral“, să se fi putut referi la acest birou, care şi 
el logic ia ființă după ce registrele electorale au fost întocmite. În chiar 
sistematica legii, perioada întocmirii listelor electorale precede 
perioada constituirii şi funcţionării biroului electoral. 

Inadvertenta se datoreste faptului că dispoziţia art. 71, 
corespunzătoare art. 69 din proiectul acestei legi, a suferit o modifi- 
care în şedinţa Consiliului de miniştri, modificare cu care ocazie 
autorii ei au omis să aibă în vedere că întocmirea registrelor electorale 
era dată de acelaşi proiect în competența magistraţilor judecătoriilor, 
iar nu în competenţa biroului electoral, birou care în perioada de 
întocmire a unor asemenea registre nici nu are ființă (v.art. 21). 

Dacă totuşi va decide că expresiunea „sub controlul biroului 
electoral“ nu constituie o inadvertenta, în acest caz întocmirea 
registrelor electorale şi afişarea listelor electorale s-a făcut fără ca 
acest birou electoral, compus şi el din magistrați, să fi fost constituit, 

deci fără garanţia controlului despre care în mod expres vorbeşte art 
71 alin. 2. Dispozitiunea este de ordine publică şi călcarea ei implică 
nulitatea virtuală. 

În speță, dovedim cu certificatul din 16 septembrie 1946 
eliberat de dl. Prim Preşedinte al Trib. Ilfov că nu s-a constituit pentru 
Municipiul Bucureşti nici un birou electoral. Neîndeplinirea în litera şi 
spiritul ei a dispozitiunii art. 71 alin. 2 este deci pe deplin dovedită. 

Faţă cu toate cele ce preced rezultă că, atit în teza primă, 
registrele electorale, chiar pentru primele alegeri, trebuiau întocmite 
de magistraţii judecătoriilor competente, în cadrul atributiunii cărora 
Primăriile puteau lucra prin delegaţie de la acei magistrti, cit si la teza 
că expresiunea „sub controlul biroului electoral“ n-ar constitui o 
inadvertenta, ci ar exprima o realitate juridică, în ambele situatiuni 
registrele electorale şi listele de înscriere afişate de Primăriile celor 
patru Sectoare ale Municipiului Bucureşti pentru primele alegeri 
viitoare sunt lipsite de garanţiile formale şi esenţiale prevăzute fie de 
dispozitiunea art. 12 comb. cu art. 71 din legea 560/946, fie din 
dispozitiunea art. 71 alin. 2 comb. cu art. 21 şi 22 din aceeaşi lege şi, 
ca atare, toate aceste registre şi liste sunt lovite de nulitate absolută. 

Numai prin încălcarea acestor garanţii formale şi esenţiale 
minimale luate de legiuitor prin legea nr. 560/946 se explică 
incomparabilele abuzuri săvîrşite de organele celor patru Primării 
care, arogîndu-şi fără nici o bază legală competenţa să întocmească ele 
direct registrele electorale şi să afişeze listele, nu au scris în aceste 
registre şi liste decît partizani ai regimului şi pe cei intimidati, prin 
sindicate şi comitete de fabrici sau de instituţii, siliţi să se înscrie prin 
ele în listele electorale, liste care cuprind în acelaşi timp numeroase 
persoane fără drept de vot. Toate acestea în scopul de a mistifica 
compunerea corpului electoral şi de a face astfel ca în viitoarea 
Reprezentanţă Naţională să nu poată pătrundere decît elemente 
partizane ale regimului. 

Mai relevăm că deşi termenul de două luni prevăzut de alin. 1 
al art. 71 a expirat, aşa cum a avizat şi Onor. Comisia Electoarala 
Centrală prin comunicatul său publicat în ziarele cu data de 18 
septembrie 1946, expirarea acestui termen nu constituie însă o 
forcluziune a dreptului organelor legale competente ale Statului de a 
întocmi şi după acest termen registrele electorale pentru primele 
alegeri viitoare contorm legii. Aceasta cu atît mai mult cu cît chiar art. 
71 prevede că înscrierile în registrele electorale se pot face pînă cel 

tîrziu cu 20 de zile înainte de data alagerilor. Deci prin admiterea 
prezentei contestaţii şi intrarea în legalitate a organelor Statului 
însărcinate de lege cu efectuarea operaţiunilor electorale nu se creează 
nici o dificultate legală, ci, dimpotrivă, se asigură o sinceră şi reală 
consultare a corpului electoral, chemat să exprime voinţa colectivă a 
națiunii în conformitate cu aspiratiunile acestui neam. 

Cu credinţa în Justiţie şi în speranţa că contestatiunea noastră 
dreaptă va fi admisă, vă rog să primiţi, Domnule Preşedinte, 
asigurarea deosebitei mele consideratiuni. 

Partidul National Liberal 
Presedinte, 
ss/. C. I. C. BRĂTIANU 


LXIII 
23 septembrie 
Domnule PRIM MINISTRU, 
Alăturat am onoarea a vă remite o copie pe adresa nr. 451 din 
23 septembrie a.c., remisă d-lui Ministru al Justiției. 
Primiti, vă rog, domnule Prim Ministru, asigurarea deosebitei 
mele consideratiuni. 
MINISTRU SECRETAR DE STAT 
Domniei Sale 
Domnului dr. Petru GROZA 
PREŞEDINTE AL CONSILIULUI DE MINIŞTRI 


LXIV 
23 septembrie 

DOMNULE MINISTRU, 

Sunt obligat ca să vă supun următorul protest în contra 
modului în care s-au întocmit listele electorale, care au avut ca rezultat 
vicierea întregii operaţiuni şi va avea grave consecinţe asupra înseși 
validității alegerilor viitoare. 

În primul rînd, în loc ca să se respecte termenul de două luni 
pentru întocmirea acestor liste, prevăzut de art. 71 din legea electorală, 
termen care, prin el însuşi, de altfel, era cu totul insuficient, s-a lăsat la 
latitudinea diferitelor organe administrative să fixeze termene arbitrare 
pentru întocmirea listelor. 

Astfel, Primăria Municipiului Bucureşti a fixat, cu de la sine 
putere, ca termen pentru această operaţiune intervalul de la 29 august 

a.c. pînă la 15 septembrie a.c., reducîndu-l deci la cca. 15 zile pentru o 
populaţie de aproximativ 1.000.000 locuitori. 

Municipiul Sibiu a închis înscrierile pe ziua de 5 septembrie 
ert., iar Municipiul laşi nu le începuse pe ziua de 12 septembrie crt. 

Desigur că în restul Ţării s-au petrecut de asemenea aceleaşi 
abuzuri, fiind informat că nicăieri operaţia înscrierilor nu a început 
înainte de 1 septembrie a.c. 

Însuşi modul cum s-au făcut înscrierile a fost complet ilegal, 
profitîndu-se de faptul că în art. 71, al. final, al legii electorale, s-a 
strecurat o inadvertenta în sensul că operaţiile trebuiesc făcute sub 
controlul biroului electoral, care birou urmează să fiinteze dupa 
convocarea corpului electoral şi s-a considerat că înscrierea în listele 
electorale şi întocmirea registrului pot fi făcute de către primării, fără 
nici un control. 

S-a contravenit astfel însuşi spiritului legii, care în ciuda 
tuturor dipozitiilor care sunt menite să uşureze falsificarea alegerilor, a 
socotit totuşi că nu se poate lăsa o operaţiune aşa de importantă pe 
seama unor organe administrative, numite direct de către Guvern, ci a 
înțeles să le supună unui control judecătoresc. Graţie acestei 
interpretări, făcută în scopul vădit de a înlesni şi mai mult întocmirea 
abuzivă a listelor electorale, s-a dat loc la acte de o gravitate 
deosebită. 

De pe acum se semnalează că un număr foarte mare de 
cetățeni, care au mers personal să se înscrie, au constatat că nu 
figurează în listele, aşa zis afişate la Primării, fiind omişi fără nici un 
motiv de organele municipale. 

Autorităţile sus numite, nu aveau de altfel nici un fel de 
cădere de a proceda la această operaţiune şi în nici un caz nu puteau 
să-şi permită să priveze un cetățean de dreptul de vot, fără a fi în 
posesiunea vreunui act oficial din care să rezulte o nedemnitate. 
Dreptul de contestaţie, conferit cetățeanului omis, se va reduce astfel 
la o simplă parodie, deoarece judecătoriile sesizate cu asemenea cereri 
vor fi în imposibilitatea de a le judeca, din cauza numărului lor extrem 
de mare. 

De altfel judecătoriile, în urma instrucțiunilor primite, cer de 
la fiecare contestatar dovada negativă că nu intră în vreunul din cele 
11 cazuri de nedemnitate, prevăzute de art. 7 al legii electorale, ceea 
ce va constitui, din punct de vedere juridic, cît şi din punct de vedere 
practic, o adevărată tăgadă de dreptate. 

Constituie o adevărată sfidare a oricărui simţ de dreptate, ca o 
autoritate, lucrind, în mod anonim, fără o decizie a vreunui 
reprezentant autorizat al său, care să indice vreun motiv de nedemni- 
tate, să-şi permită să şteargă din liste, în mod arbitrar, orice cetăţean 
pe care îl crede că nu ar vota conform dorințelor guvernamentale. Si 
este tot asa sfidător ca cetăţeanul omis, în loc să fie obligat să 
răspundă la o acuzare precisă de nedemnitate, să fie obligat să alerge 
la toate autoritățile din tara pentru a dovedi că nu intră în nici unul din 
cazurile de nedemnitate, atunci cînd pentru unele din ele nici nu există 
măcar instanțe competente să dea asemenea certificate. 

Dar abuzurile înfăptuite de primării nu se mărginesc numai la 
asemenea acte. 

Printr-o interpretare cu totul nejustificată şi făcută cu scopul 
bine determinat, de a împiedica încheierea unor liste electorale 
prezentînd toate garanţiile necesare, s-a lăsat la latitudinea comitetelor 
din întreprinderi şi sindicatelor diferitelor categorii de salariaţi publici 
şi particulari ca să facă ele înseşi înscrierea salariaţilor lor în listele 
electorale exercitind deci chiar controlul dreptului de alegător al 
fiecărui înscris şi să transmită aceste liste primăriilor. 

Dacă art. 36 al legii electorale, printr-o dispozitiune pe care 
am criticat-o cu toată energia, a permis ca militarii sub arme precum şi 
salariaţii să poată vota la secții de vot deosebite, nicăieri în lege nu se 
dă nici autorităților publice, şi nici comitetelor de întreprinderi, vreo 
competenţă în ce priveşte înscrierea în listele electorale, care rămîne în 
principiu în căderea organelor judecătoreşti şi, în mod excepţional, 
pentru aceste prime alegeri şi a primăriilor, dar tot sub controlul 
judiciar, 

Aceste încălcări flagrante ale unor competenţe bine definite, a 
provocat de îndată abuzuri de o gravitate excepţională. Aceste 
autorităţi improvizate şi-au arogat dreptul de a înscrie în listele lor nu 
numai pe salariați, dar şi familiile lor, ceea ce depăşeşte, în mod 
vizibil pentru orice profan, înseşi dispoziţiile art. 36 al legii electorale. 
Mai mult decît atît, avem indicatiuni precise că s-au făcut înscrieri 
multiple ale aceloraşi alegători, pe motiv că funcționează la diferite 
întreprinderi deodată ba chiar, în foarte multe cazuri, ei au fost 
înscrişi, atît la întreprinderile lor, cit şi la domiciliul lor. 

De altfel, acest abuz generalizat rezultă în mod prea luminos 
din înseşi cifrele de înscrişi publicate în ziare. Este clar pentru orice 
minte, cît de puţin luminată şi pătrunzătoare, că nu se putea în timpul 

scurt de cîteva zile înscrie în listele electorale ale Capitalei un număr 
de 600.000 de alegători. 

Nici timpul material şi nici posibilităţile fizice ale 
funcţionarilor propuşi la această operaţiune nu ar fi fost suficiente 
pentru asemenea muncă, lăsînd la o parte faptul că cel puţin în 
jumătatea cea dintîi a timpului fixat pentru înscriere, afluxul 
cetățenilor la birourile de înscriere a fost foarte slab. 

Cu atît mai putin putem să acceptăm cifrele din provincie, 
care vorbesc de înscrieri în proporţie de peste 90%. 

În fine, trebuie să vă citez ca un exemplu flagrant de 
încălcare de atributiune decizia d-lui Ministru de Război de a constitui 
o comisie electorală a Armatei, care nu este prevăzută de nici o 
dispozitiune legală, şi care constituie o imixtiune directă a organelor 
militare în operaţiuni care nu le privesc. 

În asemenea condițiuni, operaţiunile electorale sunt viciate 
înseşi de la baza lor. Este deci necesar, dacă Guvernul înțelege să-şi 
respecte angajamentele luate, în mod formal, la 3 ianuarie 1946, în 
executarea Acordului de la Moscova al Celor Trei Mari Puteri ca 
întreaga operaţiune a întocmirii listelor electorale să fie revizuită în 
întregul ei pentru a fi pusă în acord cu înseşi prevederile ei electorale. 

Partidul Naţional Liberal a adresat de altfel o contestaţie în 
acest sens Comisiei Centrale Electorale, a cărei copie o alătur acestei 
adrese. 

Chestiunea însă nu este numai de resortul unei instanțe 
judiciare sau de control a alegerilor. Ea trebuie privită dintr-un punct 
de vedere mai înalt al executării de către Guvern, nu numai a unor 
angajamente solemne luate fata de cele Trei Mari Puteri Străine, dar şi 
a îndatoririlor care-i incumbă fata de opinia publică a Ţării, care, în 
baza principiilor democratice, are dreptul să-şi spună, în mod liber şi 
fără intrebuintarea unor practici laturalnice si samavolnice, întreaga sa 
voință. 

De aceea, formulez această cerere, nu numai în numele unui 
partid politic, care are un reprezentant în acest Guvern, dar şi în 
numele însuşi al principiilor de guvernare populară, pe care Guvernul 
d-lui Dr. Petru Groza pretinde că înțelege să le respecte. 

Primiti, vă rog, Domnule Ministru, asigurarea deosebitei 
mele consideratiuni. 

MINISTRU SECRETAR DE STAT 

LXV 


28 septembrie 1946 

Domniei Sale 

Domnului dr. Petru GROZA 

Preşedinte al Consiliului de Miniştri 

DOMNULUI PRIM MINISTRU, 

În ultimele zile, s-au petrecut în organizarea justiţiei fapte de 
o gravitate excepțională care tind de-a dreptul să desființeze 
inamovibilitatea  magistraturii, si prin aceasta toată garanția 
constituţională a libertăţilor publice. 

Profitîndu-se de textul art. 33 şi 45 din legea de organizarea 
judecătorească, s-a procedat în toate curțile de apel şi tribunalele din 
tara la delegări masive de magistrați în alte funcțiuni. 

S-a trecut, de altfel, şi dincolo de limitele permise de aceste 
texte, dîndu-se asemenea delegatiuni şi preşedinţilor de curţi de apel şi 
de tribunale, atunci cînd textul legii nu permite delegarea decît prin 
consilieri şi judecători. 

Nu putem recunoaşte numărul exact al acestor delegatiuni 
care numai pentru instanțele din Bucureşti se ridică la cca. 12 
preşedinţi şi consilieri la Curtea de Apel şi peste cca. 50 de preşedinţi, 
judecători de şedinţă şi judecători ai Trib. Ilfov şi ai judecătoriilor de 
ocol din Bucureşti, iar în alte oraşe măsura s-a extins aproape asupra 
totalitatii magistraţilor instanţei respective. 

Magistraţii, aşa zis delegaţi, au fost trimişi în toate colţurile, 
cele mai îndepărtate, ale ţării, la instante de grad inferior celor unde 
funcționau în mod regulat. 

Astfel se citează cazul unor preşedinţi ai Tribunalului Ilfov, 
delegaţi la judecătorii de pace din nordul Ardealului sau din fundul 
Dobrogei, cit şi a unor consilieri de curte delegaţi la cele mai 
îndepărtate instanţe apelative din Ardeal. 

Nici unuia din aceştia nu li s-a aprobat nici speze de transport 
şi nici măcar un avans asupra diurnelor de deplasare, care să le 
permită să facă fata, cel putin într-o mică parte, cheltuielilor mult 
sporite ale acestor delegatiuni. 

Dar calvarul acestor magistrați nu s-a terminat aci. După ce 
cu mari sacrificii unii din ei au reuşit să prezinte la locurile unde au 
fost delegaţi, au fost chemaţi telegrafic înapoi pentru a se prezenta în 
fata Comisiei de Epurare. 

În fata acestei comisii au figurat o serie de magistrati în 
contra cărora nimeni pînă acum, nici justitiabilii şi nici autorităţile 
superioare, nu au formulat nici un fel de plingere sau obiectiune şi 
care erau considerați ca elemente de frunte şi ca speranțe ale 
magistraturii noastre. 

Multi dintre aceştia au fost chiar avansați sub actualul Guvern 
al d-voastră, cînd desigur s-au cîntărit toate meritele lor, în raport 
chiar cu cerinţele actualului regim. 

De aceea trebuie să protestez cu toată energia în contra unor 
asemenea procedări. 

Dispozitia din legea de organizare judecătorească, ce prevede 
dreptul Ministerului, ca în cazuri excepționale, să facă delegari de 
magistrați acolo unde trebuinta va cere, constituie o exceptiune la 
regula generală a inamovibilitatii magistraturii şi nu poate fi deci 
întrebuințată decît pentru cazuri singulare de lipsa neasteptata a unui 
magistrat de la postul său. Cea mai elementară echitate cere ca să se 
facă uz de acestă dispozitiune cu toată cumpătarea, delegindu-se 
magistrați de la instanța cea mai apropiată şi căutîndu-se ca să nu se 
producă prin aceasta o turburare iremediabilă în viața magistratului şi 
mersul instanţelor judecătoreşti. 

Cînd însă delegarile se fac în masă, prin descompletarea 
totală a unor instanțe şi în modul în care am arătat mai sus, textul 
invocat de Ministerul Justiţiei nu-şi mai găseşte nici o aplicare. 

Este inadmisibil ca deodată, în toată tara românească, să se 
ivească la toate instanțele o atare lipsă de personal încît să fie necesar 
ca sute de magistrați deodată să trebuiască sa fie deplasati în modul 
acesta arbitrar de la locurile lor. 

Cu tot regretul, sunt obligat să constat că această măsură a 
Ministerului Justiţiei, luată simultan de toate instanțele din tara, 
ascunde un dublu scop: 

a) luarea unor dispozitiuni în vederea alegerilor prin 
deplasarea tuturor magistraţilor în care Blocul Partidelor Democrate 
nu are încredere pentru executarea operaţiunilor electorale cerute de 
preşedinţii birourilor de votare; 

b) punerea magistraților indezirabili din punct de vedere 
politic într-o situatiune imposibilă care să-i oblige să-şi dea demisia 
neputînd face fata ordinelor primite; 

Dovada acestei afirmatiuni o constituie însuşi faptul că cei ce 
au rezistat măsurii luate contra lor, au fost chemaţi la Comisiunile de 
Epurare pentru a se curma definitiv cu prezenţa lor în magistratură. 

În asemenea condițiuni, pregătirea alegerilor se evidenţiază si 
mai mult ca avînd drept scop unic luarea tuturor măsurilor care să 
paralizeze orice fel de posibilitate de rezistenţă în contra abuzurilor 
menite să dea cu orice pret victoria Blocului Partidelor Democratice, 
şi să situeze aceste alegeri într-un climat absolut contrariu dispoziţiilor 
Acordului de la Moscova şi a aranjamentelor luate de acest Guvern la 
8 ianuarie 1946. 

Vă rog deci ca să binevoiti a lua de îndată măsurile pentru ca 
Ministerul Justiţiei să revină asupra acestor acte abuzive care, pe lîngă 
caracterul lor politic inadmisibil, conţin şi o flagrantă nedreptate 
făcută unor magistrați care au slujit Tara şi Justitia în mod conştiincios 
şi care nu merită un tratament atât de neomenos. 

Primiti, vă rog, Domnule Preşedinte al Consiliului, asigurarea 
deosebitei mele consideratiuni. 

MINISTRU SECRETAR DE STAT, 
Mihail ROMNICEANU 


LXVI 
30 septembrie 1946 


OBSERVATIUNI 

asupra proiectului de lege pentru modificarea si completarea 
legii nr. 645/945 

Prin proiectul în discutiune, Ministerul Justiţiei urmăreşte să 
aducă însemnate restrîngeri dreptului vînzătorilor de bunuri, români, 
din Ardealul de Nord, în timpul ocupării maghiare, de a cere, conform 
legii nr. 645/945, anularea actelor respective ca unele ce au fost 
rezultatul unor violenţe executate asupra vînzătorilor. 

Comparind proiectul de lege, cu dispozitiunile anterioare ale 
legii nr. 645/945, cît şi cu legea nr. 607/1945, suntem obligaţi să 
facem următoarele observatiuni: 

1) Atit legea nr. 607/945, cît şi legea nr. 645/945 au la baza 
lor aceleaşi consideratiuni de drept şi de fapt. 

În drept, ele se bazează pe principiul că violenţa consituie în 
toate legislaţiile civilizate din lume, un caz de anulare a contractelor 
încheiate sub imperiul ei. 

În fapt, ele se sprijină pe circumstanta că în România, în 
timpul regimului Antonescu şi în graniţele ei de atunci, precum şi în 
partea Ardealului despărțit de Tara noastră prin Dictatul de la Viena, 
s-au exercitat acte de violență care au forțat pe unele categorii de 
catateni, evrei în România şi români în Ardealul de Nord, ca să 
încheie anumite convenţii de înstrăinare a averii lor, în condițiuni 
dezastruoase pentru ei. 

În consecință, s-a socotit necesar să nu se lase aceste 
contracte numai sub imperiul dreptului comun, ci să se edicteze 
anumite reguli care să uşureze desfiinţarea lor, stabilindu-se chiar şi 
unele prezumtii de violenţă şi anumite nulitati de drept. 

În consecință, echitatea cea mai elementară, cit şi o sănătoasă 
politică faţă de toate naţiunile locuind în acestă tara, ar fi comandat ca 
dispoziţiile celor două legi să fie identice, cu singurele deosebiri 
cerute de anumite circumstanţe, de fapt proprii fiecăreia din aceste 
două categorii. 

Într-adevăr singura bază pe care se poate clădi o rodnică 
politică a naţiunilor în România, nu poate fi decît aceea a unei perfecte 
egalitati de tratament a tuturor naționalităților. 

Numai printr-o politică impartiala şi dreaptă se va putea 
ajunge la rezultatul urmărit de toți acei care doresc instaurarea unei 
adevărate linişti a Ţării, acela al dispariţiei tuturor urilor şi 
resentimentelor isvorite, fie din sentimente rasiale, fie din sentimente 
şovine. 

Cînd însă o naţionalitate are impresia că se face în dauna ei o 
politică discriminatorie şi cînd se naşte în ea impresia că este victima 
unei nedreptati, rezultatul nu poate fi altul decît ivirea tocmai a acelor 
sentimente pe care acest Guvern se laudă că le combate din răsputeri. 

Aceste simtaminte vor fi deosebit de puternice în cazul cînd 
acei care s-ar simţi nedreptatiti ar fi tocmai cetăţenii care formează 
majoritatea acestei națiuni. 

Lor li se poate cere, şi trebuie să li se ceară, să fie drepți fata 
de celelalte naţiuni minoritare, dar nu li se poate impune, sub pericolul 
de a crea sentimente care să aibă urmări incalculabile, ca să se simtă 
într-o situaţie inferioară oricăror altor naţionalităţi din România. 

Pentru aceste motive, modificarea propusă acum a legii nr. 
645/945, prin care se uşurează situatiunea achizitorilor maghiari de 
bunuri din nordul Ardealului şi care creează acestora o situatiune mult 
superioară fata de aceea a românilor ce au dobindit bunuri de la 
populaţia evreiască, este inadmisibilă. 

Dacă Guvernul crede că s-a mers prea departe în acordarea de 
drepturi achizitorilor de bunuri din perioada regimului Antonescu, o 
elementară regulă de guvernare şi de echitate impune să se revizuiască 
întreg sistemul acestor două legi, nr. 607/1945 şi nr. 645/1945. 

Pînă atunci, sistemul nu poate fi atins în favorul unei singure 
categorii de achizitori, fără ca Guvernul să ia asupra lui grelele 
răspunderi ale iniţierii unei politici de discriminare între naţionalităţi. 

Pentru a se evidenția criticile arătate mai sus, ne referim la 
textul art. 1, alin. 1, care restrînge dreptul achizitorului român de a 
obține anularea numai la actele de dispoziţie referitoare la vinzarile de 
imobile, suprimîndu-se deci dreptul referitor la vînzările de mobile. 

De asemenea, se stabileşte drept condiţie a executării acțiunii 
existente a unei pagube de 50%, atunci cînd legea nr. 607/1945 
prevede numai 40%, precum şi ca actul să fi fost încheiat cu 30 zile 
maximum înainte de refugiu sau ca vînzătorul să fi fost supus unor 
măsuri privative de libertate, numai în cele 6 luni care au urmat sau au 
precedat încheierea actului. 

De asemenea, discriminarea reiese şi din art. 11, care exclude 
de la dreptul de a cere anularea pe acel ce a făcut, într-un interval de 6 
luni de la înstrăinare, plasamente mobile sau imobile, în valoare de cel 
putin 75%. 

Acest text, inexistent în legea nr. 607/1945 are o consecință 
foarte gravă în cazul românilor refugiaţi din nordul Ardealului, care, 
spre a se pune la adăpost de devalorizarea leului din acea perioadă, şi 
mai ales pentru a-şi găsi un adăpost pe teritoriul românesc, au fost 
obligaţi să facă achiziţia unei locuinţe din banii rezultați din vînzarea 
dezastruoasă a averii lor din Ardealul de Nord. 

În fine, ceea ce este extraordinar, este textul art. 2, alin. 4, 
care întinde aplicarea acestei legi şi la teritoriul rămas sub 
suveranitatea românească după Dictatul de la Viena, ca şi cum în 
regiunea aceasta au existat asemenea cazuri de violenţă, executate fata 
de maghiari. 

Acestă dispoziție, nu numai că constituie o inechitate 
flagrantă, introducînd un element de nesiguranță în o serie de 

tranzactiuni perfect valabile, dar conţine in sine și o gayi pir wali 
politică in aceste momente, pentru că admite un principiu de oar 
delegaţia maghiară s-a servit la Conferința de la Paris in pretenție si 
în contra României. 

Este bine cunoscut că delegaţia noastră română a luptat greu 
ca să respingă afirmatiunile delegației maghiare că ungurii ar fi fost 
supuşi la tratamente discriminatorii în regiunile rămase sub 
suveranitatea română. 

A recunoaşte acest principiu azi, în mod oficial, printr-o 
asemenea dispoziţie legală, este a lua reprezentanților României unul 
din argumentele lor principale de care vor trebui să facă uz, desigur, în 
adunarea plenară a Conferinţei de la Paris. 

Fără a intra în celelalte detalii ale acestei legi, pe care 
socotesc inutil de a le mai discuta în asemenea condițiuni, consider 
proiectul absolut inadmisibil în forma sa actuală şi rog ca să fie retras 
în interesul însuşi al restabilirii concordiei dintre diferitele naţiuni 
locuind pe teritoriul nostru, socotind că rezultatul va fi tocmai o 
înteţire a unor sentimente a căror dispariţie trebuie urmărită de toți 
bunii români. 


[Mihail ROMNICEANU] 
LXVII 


[ALTE OBSERVATIUNI] 
30 septembrie 


1. Chestiunea încheierii cartelului electoral trebuie neapărat 
limpezită, chiar pînă la sfîrşitul săptămînii, deoarece: 

a) nu se pot întocmi listele de candidaţi, întrucît organizaţiile 
noastre nu ştiu citi candidaţi trebuiesc propuşi şi care va fi poziţia lor 
pe liste; însăşi persoana candidaţilor depinde de locul pe care îl poate 
avea pe liste; ` i 

b) propaganda este stînjenită atîta vreme cît nu se poate încă 
preciza dacă ea trebuie făcută în numele ambelor partide pe un semn 
comun sau pentru fiecare partid separat; 

c) colectarea fondurilor se loveşte de dificultatea că multe 
persoane solicitate obiecteză că nu înțeleg să susțină o acțiune de 
partid propriu zisă, ci numai una de apărare națională; 

d) samavolnicia electorală care se repetă în fiecare judeţ, ne 
impune ca în termenul cel mai scurt să se organizeze o acţiune cît mai 
omosenă de rezistență, care ar fi de dorit să fie făcută împreună de 
cele două partide. 

II. În ultimul timp ne-au parvenit ştiri din ce in ce mai 
concordante despre dorința corpului electoral ca peste toate 
divergentele eventuale ale organelor de partid să se încheie un cartel 
electoral bazat pe liste comune. 

În caz contrar, alegătorii declară că se dezinteresează de 
alegeri, neintelegind pentru ce motiv conducerile partidelor nu pot să 
se pună în acord. Un prim început al acestei dezinteresări se manifestă 
prin putinul entuziasm pentru înscrierile în listele electorale. Numai o 
înțelegere rapidă a celor două partide, ar putea determina o înviorare a 
acestei situatiuni. 

HI. De asemenea, toate informaţiile noastre si luările de 
contact, pe care şefii noştri de organizatiuni judeţene le-au avut cu 
şefii organizatiunilor national-taraniste, ne-au învederat că aproape în 
unanimitate acestea din urmă aşteaptă cu nerăbdare încheierea 
cartelului şi sunt foarte entuaziaşti pentru această idee. 

IV. Din cauza întîrzierii încheierii unei înțelegeri între cele 
două partide, în ultimul timp se semnalează unele începuturi de atacuri 
între acestea. În acest sens cităm articolul d-lui Carandino din ziarul 
Dreptatea intitulat Neovintilismul. În mod intenţionat, ziarul Liberalul 
a răspuns cît se poate de ponderat şi împăciuitor. Totuşi, această 
chestiune nu a trecut neobservată de ziarele Scinteia şi Semnalul şi a 
fost deprimant pentru opinia publică. 

Este deci absolut necesar ca să se dea dispoziţii presei 
oficiale de partid ca asemenea acte să nu se mai repete, fiind 
dăunătoare scopului mare urmărit de ambele partide. 


[Mihail ROMNICEANU] 

OCTOMBRIE 


LXVIII 
3 octombrie [1946] 


NOTA 

asupra legii pentru stabilirea regimului bunurilor 

apartinind persoanelor care au avut reşedinţa în 

Germania, Ungaria sau în teritoriile ocupate de 

aceste State. 

Sunt cu totul de acord ca, în urma deblocării din partea 
Comisiei Aliate de Control, lucrind în numele Guvernului Sovietic, a 
bunurilor persoanelor avînd reşedinţa in Germania, Ungaria sau în 
teritoriile ocupate de aceste State la data de 12 septembrie 1944, 
aceste bunuri să fie restituite proprietarilor lor, deoarece singurul 
motiv pentru imobilizarea lor erau dispoziţiile Convenţiei de 
Armistitiu. 

Din moment însă, ce Guvernul Sovietic a renunţat la aceste 
dispozitiuni, nu mai există nici un motiv pentru reținerea unei parti din 
aceste bunuri şi anume acelea prevăzute la art. 3 al Proiectului de 
Lege. O asemenea dispozitiune este neconstitutionala ca una ce atinge 
dreptul de proprietate. 

De altfel, nici în expunerea de motive, nici în legea însăşi nu 
se indică nici un motiv pentru asemenea dispozitiuni. 

În acelaşi timp, cred că art. 5 prin care se menţine blocarea 
bunurilor persoanelor care au luat parte, în calitate de voluntari, în 
armatele sau organizatiunile paramilitare de orice fel străine împotriva 
Naţiunilor Unite, sau au întreprins acţiuni împotriva Naţiunilor Unite 
sau a Statului român, sau au avut o atitudine potrivnică intereselor lor, 
este în principiu justificată, dar nu poate fi realizată pe calea art. 6 din 
lege. 


Faptele de mai sus intră în prevederile art. 2, alin. j şi o al 
legii nr. 312/24 apr. 1945, pentru pedepsirea criminalilor de război şi 
ca atare blocarea lor va trebui făcută pe calea prevăzută de acestă lege 
şi nicidecum prin o simplă ordonanță administrativă a d-lui Comisar 
General pentru legăturile cu Comisia Aliată de Control, care nu are 
nici o competenţă judiciară şi a cărui intervenţie în această afacere 
constituie o violare a principiului separaţiei puterilor în Stat. 

De altfel chiar după expirarea termenului actual pentru 
judecarea criminalilor de război, faptele de mai sus se încadrează în 
codul penal şi în codul justiţiei militare şi deci se poate aplica asupra 
bunurilor vinovaţilor cu sechestru penal pe calea obişnuită. 

În nici un caz nu se poate admite ca o autoritate 
administrativă să ia măsuri de imobilizare a averii unei persoane 
acuzate de fapte penale, fără ca să se fi deschis în contra persoanei 
respective o acțiune penală, prin care acuzatul să fie deferit unei 
instanțe de judecată, Şi din acest punct de vedere, legea este 
defectuoasă pentru că nu comportă nici o obligatiune pentru nimenea, 
de a sesiza instanțele penale competente pentru judecarea celor a căror 
bunuri au fost blocate pe motiv că s-au făcut vinovaţi de acte în contra 
intereselor României sau ale Naţiunilor Unite. 

Pentru aceste motive, vă rog să binevoiti a dispune ca să se 
= revizuiască proiectul care, desi justificat în fond, se prezintă într-o 
formă cu totul inadmisibilă. 

MINISTRU SECRETAR DE STAT. 


LXIX 
5 octombrie 


DOMNULE PRIM MINISTRU, 

În legătură cu memoriile pe care am avut onoarea să vi le mai 
adresez, relativ la modul în care se desfăşoară actualmente propaganda 
electorală, trebuie să vă fac următoarele comunicări: 

După 8 ianuarie a.c., data cînd Guvernul prezidat de dvs. s-a 
completat cu cîte un reprezentant al partidelor democratice național- 
liberal şi national-taranist şi cînd s-a dat, în mod formal, asigurarea că 
se vor reinfiinta libertăţile cetăţeneşti si se vor efectua cit de curînd 
alegeri libere, ambele partide au început o campanie de propagandă 
prin întruniri şi mijloacele obişnuite de publicitate, şi anume afişe şi 
manifeste. 

Nu mă voi ocupa acum de modul in care posibilitatea de 
întruniri publice a fost pînă la sfirşit literalmente suprumată prin 
activitatea unor elemente apartinind partidelor extremiste, care 
interveneau ori de cîte ori se încerca o asemenea adunare pentru a 0 
împrăştia. Istoria acestor întîmplări v-a fost relatată prin diverse 
proteste, atît ale preşedinţilor celor două partide democratice, cit şi 
prin memoriile colegului meu dl Prof. Dr. Em. Hatieganu şi ale 
subsemnatului. 

Îmi permit astăzi, să vă atrag atentiunea asupra unei alte 
forme a activităţii partidelor, făcînd actualmente parte din B.P.D. şi 
care, în ultimul timp, a luat o formă care este în contradicţie flagrantă 
nu numai cu angajamentele formale luate chiar de dvs., în numele 
Guvernului, la 8 ianuarie a.c., dar şi cu regulele cele mai elementare 
observate totdeauna în țările democrate. 

În ultima vreme, aceste partide s-au dedat la o activitate 
propagandistică prin apeluri către public, adresate într-o formă cu totul 
neobişnuită. 

După ce au epuizat pînă la refuz toate căile normale de 
publicitate prin afişe, partidele din B.P.D. au început să transforme 
înseşi pavajele străzilor şi şoselelor, precum şi pereţii clădirilor 
publice, fără nici o discriminare, în adevărate: pancarde. electorale, 
zugrăvind pe ele lozincile lor de partid în vederea alegerilor. 

S-a pus apoi la contribuţie, în acelaşi scop, chiar mijloacele 
publice de transport. De la camioanele Statului şi ale întreprinderilor 
particulare, pe care se găsesc zugrăvite aceleaşi apeluri, pînă la 
vagoanele căilor ferate şi la un moment dat chiar la scrisorile 
particularilor, toate au fost transformate în mijloace de difuzare ale 
aceleiaşi propagande. 

În fine, radio-difuziunea, care aparține Statului şi, ca atare, 
într-o tara cu adevărat democratică, ar trebui să rămînă un mijloc 
obiectiv de informare, a devenit astăzi un instrument de propagandă 
care, spre deosebire de celelalte mijloace enumerate mai sus, are şi un 
caracter direct vexatoriu. Nu numai că la radio se fac apeluri în 
favoarea unor partide, dar se difuzează şi atacuri în contra altor 
alcătuiri politice într-o formă, cu totul neadmisibilă, atît în ce priveşte 
conținutul şi chiar termenii intrebuintati. 

Acestă situatiune de monopol a tuturor mijloacelor de 
propagandă electorală este cu atît mai izbitoare, cu cît ea contrastează 
în totul cu mijloacele lăsate la dispoziţia celorlalte partide. 

Bine înțeles că acestea nu au nici o posibilitate de a 
întrebuința vreuna din metodele la dispoziţia grupărilor politice din 
B.P.D. Ele însă nu au nici măcar putinţa de a utiliza vreunul din 
mijloacele normale de propagandă. Nici în Capitală, nici în vreun alt 
oraş al ţării, nu există vreo posibilitate, nici pentru partidul național- 
liberal, nici pentru partidul national-taranese să pună pe stradă cel mai 
mic afiş de propagandă. Încercările în acest sens au fost reprimate cu 
forța de echipele de şoc ale partidelor extremiste, ținute în permanență 
în stare de alarmă pentru asemenea eventualitati. Astfel, pentru a cita 
un singur exemplu, în oraşul Galaţi, unde pe toate zidurile se pot 
vedea desenate cu ingrijire lozinci defăimătoare şi amenințătoare 
pentru şefii partidelor national-liberal si national-taranesc, cîțiva 
membri ai partidului national-liberal, care au vrut să afişeze unele 
apeluri ale partidului nostru, au fost intimpinati cu focuri de armă, 
duşi la sediul partidului comunist, maltratati şi în urmă arestaţi de 
organele poliţiei. 

În Capitala Țării, unde ar trebui observată cel putin fata de 
spectatorii străini, o oarecare reținere, se poate constata o lipsă totală a 
oricărui afiş electoral al celor două partide. Încercările timide de a 
înscrie pe ziduri numai numele acestor partide, s-au terminat cu 
lovituri şi arestări, iar inscripțiile au fost cu îngrijire şterse de echipele 
din B.P.D.; de asemenea, cîteva afişe puse de cele două partide, au 
fost imediat rase de oameni anume însărcinaţi cu acestă operaţiune. 

Sunt de altfel informat că posturile de jandarmi şi organele 
administrative au primit ordine stricte de a veghea ca chiar în 
comunele rurale, orice afişare sau inscripţie să fie împiedicate cu cea 
mai mare severitate, Chiar confecționarea afiselor volante de 
propagandă se loveşte de cele mai mari dificultăţi. Nu numai că 
acestea sunt reținute un timp îndelungat la cenzură, dar însăşi tipărirea 
lor este împiedicată prin măsurile luate de comitetele de întreprindere 
ale tipografiilor, a căror tendinţe politice şi dependenţă de ant 
extremiste nu mai este nevoie să fie demonstrate. 

În ce priveşte accesul partidelor noastre la radio, nu cred că 
este nevoie să mai insist. 

Ca membru al unui partid intrind în compunerea unui guvern 
care şi-a început existența prin afirmarea solemnă a libertăților 
cetăţeneşti, nu pot rămîne indiferent la o asemenea situatiune. 

Nu se poate interzice unor partide politice. în cursul unei 
propagande: electorale, dreptul de a-şi publica programul şi a-şi 
raspindi ideile lor în public. 

Dar în joc este ceva mai mult decît o simplă catia de 
difuzare de mijloace de propagandă. Este vorba în primul rînd de un 
angajament luat de acest guvern, al cărui cuvînt trebuie respectat 
pentru că el are pretenţia să vorbească în numele acestei Tari. 

În al doilea rind, îmi permit a vă atrage atentiunea că aspectul 
actual al propagandei este menit să dea tuturor impresiunea 
inexistentei în România a unui regim democratic. Ceea ce se petrece 
astăzi nu este decît copia fidelă a ceea ce a putut fi văzut în ţările cu 
regimuri totalitare de tristă memorie în Europa. Numai în acele tari, în 
care o stranie concepţie a putut să ajungă la concluziunea că un partid 
politic se confundă cu însăşi ființa Statului, s-a putut trage 
concluziunea că toate mijloacele de propaganda ale comunității să fie 
puse în slujba unui partid unic. 

În țările însă unde se admite, cel putin aparent, dreptul 
poporului de a-şi alege liber guvernanţii săi, un asemenea fel de 
procedare este de neconceput. 

De aceea, datoria Guvernului prezidat de dvs. este de a lua 
neîntîrziat măsuri pentru a se curma o stare de lucruri care este în 
contradicţie absolută cu orice concepţie democratică. 

Vă rog deci ca, pe de o parte să binevoiti a dispune ca să se 
oprească de îndată orice alcătuire politică de a mai utiliza în vederea 
propagandei sale, bunurile publice, fie pentru inscriptiuni, fie pentru 
afişări de orice fel şi să se dea ordine tuturor institutiunilor de stat sau 
de interes public ca să desființeze de îndată orice afiş cu tendință 
politică, atît pe clădirile lor, cît şi pe mijloacele lor eventuale de 
comunicaţii, transport, inclusiv ştampilele aplicate pe corespondenţă. 

Totodată vă rog să daţi ordine tuturor organelor de poliţie şi 
administrative să vegheze ca afişajul politic pe stradă să fie liber 
pentru toate partidele politice, pentru tot materialul care a fost aprobat 
de cenzură, făcînd în acelaşi timp să dispară acele inscriptiuni şi afişe 
conținînd îndemnuri la moarte a unor fruntaşi politici, oricare ar fi ei, 
sau de natură calomnioasă la adresa lor. 

Autorităţile politienesti urmează, în acelaşi timp, să vegheze 
ca, în afară de aceleaşi afisaje care ar întruni condiţiile de mai sus, 
oricare altele să fie respectate. 

Ministerul Informaţiilor trebuie să ia toate măsurile pentru ca 
cenzurarea materialului de propagandă să fie făcută cît mai rapid şi să 
se limiteze strict la observarea cerințelor art. 16 din Convenţia de 
Armistitiu. De asemenea, urmează să se ia măsuri ca, comitetele de 
întreprinderi din tipografii să-şi limiteze rolul lor la limitele legale, 
nepermitindu-le să se transforme în o a doua cenzură neoficială şi 
neresponsabilă. 

În starea actuală a civilizatiunii noastre, industriile tipografice 
au a îndeplini un adevărat rol social şi nu se poate permite ca, fie 
patronii, fie lucrătorii intrebuintati în această industrie, să-şi dirijeze 
activitatea după preferinţele lor politice. Ei nu pot, sub pericolul de 
anarhie, să respingă tipărirea unei lucrări, pe motivul de divergență 
politică, aşa cum nu se poate concepe ca muncitorii din industriile de 
transport să decidă ce condițiuni politice trebuie să îndeplinească 
călătorii sau expeditorii de mărfuri. 

În acelaşi timp, pentru a se termina cu situaţia intolerabilă a 
radio-difuziunii, am onoarea a vă ruga ca să dati dispozitiuni ca 
această institutiune să înceteze cu difuzarea unor atacuri contra altor 
partide decît cele din B.P.D. 

De asemenea, vă rog ca să se fixeze şi pentru celelalte 
alcătuiri politice, ore şi zile convenabile, cînd ele vor putea, prin 
organele lor autorizate, să-şi difuzeze programul. 

Aceste emisiuni vor fi făcute sub răspunderea directă a 
directiunii partidelor şi bine înțeles cu aprobarea cenzurii, în scopul 
respectării art. 16 din Convenţia de Armistitiu. 

Adaug că vă solicit acestă autorizaţie şi pentru mine personal, 
în calitatea de exponent al partidului national-liberal în Guvern, 
înțelegînd să beneficiez de această permisiune, cu toată răspunderea 
pe care osatrage pentru mine poziția mea de membru în cabinetul 
prezidat de D-Voastră. 

În aşteptarea răspunsului dvs., vă rog să primiţi, Domnule 
Prim Ministru, asigurarea deosebitei mele consideratiuni. 

MINISTRU SECRETAR DE STAT. 
Domniei-Sale 
Domnului Dr. Petru GROZA 
PREŞEDINTE AL CONSILIULUI DE MINIŞTRI 


190 


LXX 
10 octombrie 

DOMNULE PRIM MINISTRU, 

Am onoarea a vă aduce la cunoștință că în urma comparatiei 
dintre listele proiectelor de legi, care mi-au fost prezentate pentru 
examinare, în ultimul timp, şi cele apărute în Monitorul Oficial, am 
constatat că în ultima vreme cea mai mare parte din lucrările de natură 
legislativă nici nu mi-au fost măcar supuse spre examinare. 

Pentru documentarea d-voastre, am onoarea a vă alătura aci 
lista legilor mai importante publicate în Monitorul Oficial de la 15 
septembrie a.c., pînă astăzi, pe care nu am avut posibilitatea nici 
măcar să le văd înainte de apariţia lor în Monitorul Oficial. 

Prin diferite adrese v-am semnalat anterior faptul că unele 
legi nu mi-au fost supuse măcar spre examinare. Totuşi în loc ca 
situația să se amelioreze, sunt obligat să constat că ceea ce înainte 
constituia o exceptiune, a devenit, în ultimul timp, un obicei. 
Serviciile Presedentiei Consiliului de Miniştri au adoptat ca normă să 
nu mai trimeată decît lucrări de o importanţă cu totul minoră. 

Faţă de rezultatul demersurilor mele de pînă acum nu-mi mai 
rămîne, în această situaţie, decît să constat o stare de lucruri care nu 
mai poate lăsa nici un fel de îndoială asupra modului cum Guvernul 
prezidat de dvs. înțelege colaborarea cu delegatul partidului pe care 
am onoarea să-l reprezint în Guvern. 

Primiti, vă rog, Domnule PRIM MINISTRU, asigurarea 
deosebitei mele consideratiuni. 

MINISTRU SECRETAR DE STAT 


DECRETE APĂRUTE ÎN MONITORUL OFICIAL (15 sept.-10 oct. 
1946 ) FARA A FI PREZENTATE ANTERIOR SPRE SEMNARE 
ACESTUI SECRETARIAT DE STAT 


Mon. Of. 16 septembrie 1946 
Jurnal pentru dizolvarea partidului ,, Frontului Generației de 


Foc.“ 
Jurnal pentru dizolvarea partidului „Uniunii Naţionale“ 
Jurnal pentru dizolvarea organizației „Frontului Apărării 
Patriei“ 

Mon. Of. 18 septembrie 1946 
Decrete: : 
Legea nr. 733 pentru înființarea unei conferințe la Facultatea 
de Medicină din Bucuresti. 

Legea nr. 734 pentru scindarea unei Conferinţe la Facultatea 
de Agronomie din Bucureşti. 

Mon. Of. 19 sept. 1946 
Decrete: 

Legea nr. 741 pentru modificarea art. 144 din legea minelor 
publicata in Mon. Oficial nr. 202 din august 1941 si abrogarea art. 276 
din legea nr. 511 din 17 iulie 1942. 

Legea nr. 742 pentru modificarea dispozitiunilor cuprinse in 
art. 56, lit. c, d, e, f, g, h, i din legea pentru înfiinţarea în organizaţia 
Adiministratiei Comerciale pentru Prospectiuni şi Explorări Miniere 
(A.C.E.X.), publicată în Mon. Oficial nr. 7 din 9 ianuarie 1939 şi cu 
rectificările din Mon. Oficial nr. 12 din 14 ianuarie 1939. 

Mon. Of. 20 sept. 1946 
Decrete: 

Legea nr. 744 pentru modificarea unor articole din legea 
generală de pensii nr. 466 din 11 iulie 1943, modificată prin legea nr. 
670 din 13 oct. 1943. 

Repartizări din bugetul general al Statului pe exerc. 1946-47 
a cotelor maxime pentru angajari, lichidări, ordonantari şi plăţi de 
salarii, pensii şi cheltuieli diverse de personal ( prime de activ.) 

Mon. Of. 25 sept. 1946 
Decrete: 

Legea nr. 747 privitoare la majorarea creditului extra special 
deschis prin legea nr. 367/943 pe seama Ministerului Industriei şi 
Comerţului în sumă de 500.000.000. 

Legea nr. 748 privitoare la deschiderea unor credite 
extraordinare speciale în sumă totală de lei 6.500.000 si la majorarea 
creditului extraordinar special deschis pe seama Ministerului Justiţiei 
prin legea nr. 479 din 1946 în sumă de 15.000.000 lei. 

Legea nr. 749 pentru modificarea art. 11, litera a, din legea 
nr. 89 din 1945 pentru construirea barăcilor necesare adăpostirii 
sinistraţilor fără locuinţe, publicată în Mon. Oficial nr. 32 din 9 febr. 
1945. 


Mon. Of. 28 sept. 1946 
Decrete: 

Legea nr. 752 privitoare la declararea de utilitate publică a 
lucrărilor de construirea şantierului naval al Direcţia Comerciale a 
Pescăriilor Statului din Tulcea. 

Legea nr. 753 privitoare la numirea şi încadrarea 
funcționarilor Ministerului A facerilor Interne. 

Mon. Of. 30 sept 1946 
Decrete: 

Legea nr. 755 pentru modificarea şi prelungirea unor 
dipozitiuni din legea nr. 317 din 1945 pentru autorizarea reparării sau 
refacerii construcţiilor degradate de fapte de război şi ieşite din 
alinierea decretată. 

Legea nr. 758 pentru declararea de utilitate publică şi de 
urgentare a lucrărilor de construcţia funicularului dintre stațiile 
Bumbeşti-Mina Schela şi carierele de calcar din muntele Gornitalau, 
liniei Poiana Mare-Pisc şi depoului din Turnu-Severin. 

Mon. Of. 1 octombrie 1946 
Decrete: 

Legea nr. 760 pt. autorizarea Institutului G-ral de Asigurare, 
etc. al funcționarilor publici de a contracta la insitutiile publice de 
credit un împrumut de 10 mde. lei. 

Mon. Of. 3 oct. 1946 
Decrete: 

Legea nr. 769 pentru prelungirea termenului prevăzut de art. 
VII din legea nr. 561 din 1946. 

Legea nr. 770 pentru modificarea unor dispozitiuni din legea 
pentru organizarea Teatrelor Nationale, Operelor Române şi a 
spectacolelor. 

Convenții: 

Convenţie comercială între Guvernul Român şi cel Francez. 
Mon. Of. 2 oct. 1946 
Decrete: 

Legea nr. 767 pentru înființarea Inspectoratului Gl. al Artelor 
din Ardeal pentru problemele maghiare. 

Mon. Of. 4 oct. 1946 
Decrete: 

Legea nr.771 pentru lărgirea activităţii Adţiei Autonome 
Comerciale de Stat, cu denumirea de Adtia Comercială pt. 
Prospectiuni şi Explorari Miniere. 

Legea nr. 772 pentru reglementarea situaţiei militare a 
acelora ce au fost incorporati în armate. 

Legea nr. 774 pentru modificarea art. 6 din legea nr. 772 din 
16 oct. 1942, pentru înființarea economatelor de aprovizionare a 
funcționarilor publici, 

Legea nr. 775 pentru repartizarea beneficiului net realizat de 
Adtia Comercială M.A.T. în exerc. 1945/1946. 

Mon. Of. 5 oct. 1946 
Decrete: 

Legea nr. 776 pentru autorizarea Soc. Nationale de Gaz 
Metan de a ceda cite 4 puncte de participare către Soc. 
„Sovrompetrol“ din cotele privind structurile izolate si neexporate nr. 
XV şi XVI. 

Legea nr. 777 pentru reorganizarea Institutului de Credit 
Românesc (I.C.R.). 

Legea nr. 778 pentru declararea de utilitate publică şi de 
urgente a lucrărilor de construcţiei a unor linii ferate cu accesoriile lor. 
Mon. Of. 7 oct. 1946 
Decrete; 

Legea nr. 780 pentru plata diferenţelor de pret la mărfurile 
importate din U.R.S.S. 

Legea nr. 781 pentru autorizarea Regiei Autonome de 
Transporturi cu Automobile (R.A.T.A.) de a contracta un împrumut de 
2.200 milioane lei. 

Legea nr. 782 pentru autorizarea Casei Generale de Pensiuni 
de a contracta un împrumut de 2 miliarde de lei. 

Legea nr. 783 pentru autorizarea Universităţii din laşi, de a 
contracta un împrumut de 300 milioane lei. 

Legea nr. 784 pentru modificarea art. 6, 10, şi 12 din legea 
pentru constituirea unei societăţi române pentru fabricarea de 
explozivi. 

Legea nr. 785 pentru deschiderea unor credite extraordinare 
speciale pe seama Ministerului Artelor. 

Mon. Of. 9 octombrie 1946 

Legea nr. 800 pentru reducerea unor impozite directe şi 
pentru modificarea unor dispozitiuni din codul de procedură fiscală şi 
din unele legi fiscale. 


Domniei Sale 
Domnului dr. Petru Groza 
PREŞEDINTE AL CONSILIULUI DE MINIŞTRI 


LXXI 
11 octombrie 
NOTA 
asupra proiectului de lege şi jurnalului Consiliului 
de Miniştri privind scutirea şi reducerea drepturilor de 
import, precum şi autorizaţiilor de import pentru anumite 
colete trimise necomerciantilor. 


În măsura în care coletele prevăzute constituiesc într-adevăr 
ajutoare gratuite şi efective trimise din străinătate se poate admite 
principial un asemenea proiect de lege. 

În fapt însă, aşa cum este redactat proiectul, el constituie un 
mijloc comod de contrabandă şi chiar de acumulare de datorii în 
străinătate. 

În primul rînd, nu există nici un criteriu şi nici o limită pentru 
asemenea colete, care, sub forma unor trimiteri gratuite de efecte 
uzate, pot, chiar fără o toleranță excesivă din partea organelor vamale, 
să cuprindă importuri masive, care în urmă vor fi comercializate de 
aşa zişii necomercianti cu ajutorul unor intermediari uşor de găsit. 

În al doilea rînd, nu se stabileşte nici un fel de procedură prin 
care să se aprecieze în ce măsură aşa zisele transporturi gratuite nu 
constituiesc de fapt adevărate importuri contra creditelor deschise în 
străinătate şi care la momentul oportun sau inoprtun, vor constitui 
creanţe a căror plată se va cere economiei româneşti. 

De aceea, proiectul trebuie revăzut în sensul ca să se 
stabilească o limită de greutate şi valoare pentru fiecare colet, iar 
scutirea să nu fie lăsată la latitudinea funcționarilor vamali, ci 
organelor superioare ale Direcţiei Generale a Vămilor şi ale 
Ministerului Finanţelor. 


De asemenea trebuie precizat în proiect că primirea unor 
asemenea obiecte nu va putea da loc la nici un fel de transter de 
devize drept plată sau alte speze de orice natură, fie chiar numai de 
transport, şi că expeditorul va trebui să alăture la colet o declaraţie 
personală în acest sens. 

Pentru a termina adaug că nu sunt de acord cu exceptiunea 
cerută de d-na Ministru al Sănătăţii, deoarece nu cred că este locul să 
se facă vreo distincţie între ajutoarele gratuite în alimente sau 
îmbrăcăminte şi cele în medicamente, dacă sunt inspirate de acelaşi 
motiv de caritate. Bine înțeles însă că şi pentru asemenea colete va 
trebui să se precizeze limite în greutate şi valoare, aşa cum s-a 
specificat mai sus. 

MINISTRU SECRETAR DE STAT 


Către 
PRESEDENTIA CONSILIULUI DE 
MINISTRI 


Va remitem alăturat, în copie, adresa noastră nr. 485/12 oct. 
1946 către dl. Ministru al Agriculturii şi Domeniilor, continind 
observatiunile d-lui Ministru M. Romniceanu cu privire la proiectul de 
decret lege pt. abrogarea alin. a/ , de la art. 3, de sub art. unic al Legii 
nr. 480/19 iunie 1945. 
DIRECTOR DE CABINET 


LXXII 
12 octombrie 

DOMNULE MINISTRU, 

Primind proiectul de lege pentru abrogarea alin. a de la art. 3 
de sub articolul unic al legii nr. 480/1945, publicată în Monitorul 
Oficial nr. 136/19 iunie 1945, îmi permit a face următoarele 
observatiuni: 

Proiectul se datorează desigur unei regretabile.erori deoarece, 
aşa cum este şi redactat nu are nici un fel de aplicaţie practică şi va 
constitui numai un izvor de confuziuni. 

Într-adevăr prin legea nr. 480/1945 se modificase art. 3 din 
legea pentru pădurile necesare apărării naţionale, publicată în Monito- 
rul Oficial din 13 aprilie 1945, înlocuindu-se acest art. 3 cu un text cu 
totul nou. Prin acest text se opreau defrişările în pădurile necesare 

apărării nationale cu anumite exceptiuni, dintre care unele erau 
prevăzute de alin. a/ al legii. 

Ulterior prin legea nr. 257/1946 s-a abrogat pur şi simplu 
acest articol 3, bineînţeles în noua sa formă prevăzută de legea nr. 480 
de mai sus. 

Expunerea de motive a proiectului actual motivează această 
dispoziţie legală pe necesitatea de a permite defrişările şi în pădurile 
necesare apărării naţionale. 

Textul legii însă, nu numai că nu corespunde acestui scop, 
dar conţine o modificare a art. 3 din legea nr. 86/1935, care în întregul 
lui nu mai este astăzi în vigoare, în baza legii nr. 257/1946. 

În această situație, nu poate fi la mijloc decît o totală 
confuzie, deoarece nu se poate închipui cum un text abrogat mai poate 
primi ulterior modificări parțiale. 

De altfel, prin suprimarea alin. a/ de sub art. modificat al legii 
nr. 480/1945, nu numai că nu se uşurează defrişările, dar din contră se 
suprimă şi unele exceptiuni precum interdicția generală a defrişării 
conținută în art. 13 al codul silvic din 1910. 

Vă rog deci să luaţi măsuri ca să se pună la punct această 
chestiune printr-un text clar prin care să se exprime în mod lămurit, 
intentiunile autorilor proiectului. 

Primiti, vă rog, Domnule Ministru, asigurarea deosebitei 
mele consideratiuni. 

MINISTRU SECRETAR DE STAT 
Domniei Sale 
Domnului R. ZARONI 
MINISTRU AL AGRICULTURII ŞI DOMENIILOR 


LXXII 
22 octombrie 
NOTA 
asupra proiectului de lege pentru modificarea legii 
nr. 794/1941 


Comparind decretul lege cu textul legii publicate în 
Monitorul Oficial nr. 209 din 4 sept. 1941, am observat următoarele 
nepotriviri: 

La art. I alin. a/ se încadrază cred în totul în alineatul final al 
vechiului art. 22, cu deosebire că redactarea propusă acum se referă 

numai la urmaşii celor schingiuiti, pe cînd textul vechi se referea şi la 
cei schingiuiti, adică dădea dreptul la pensiune şi celor care au fost 
schingiuti şi se mai găsesc în viata. 

Alin. b/ cred că este cuprins în totul în primul alineat al art. 
22; dacă se intenţionează să accentueze noţiunea de voluntar, acest 
lucru s-ar putea face mai bine intercalînd un text în însuşi primul 
alineat al art. 22. 

Art. II. Cred că şi aci trebuie să fie o eroare de redactare sau 
de trimitere, deoarece legea de mai sus nu are decît 28 articole. 

Vă rog deci să se revadă textul pentru a se pune la punct, 
mentionind că în principiu nu am observatiuni asupra fondului legii. 

MINISTRU SECRETAR DE STAT 


LXXIV 
23 octombrie 

DOMNULE MINISTRU, 

Prin adresa mea nr. 474/5 octombrie 1946, alăturată în copie, 
am solicitat d-lui Prim Ministru, în mod express, autorizație pentru 
reprezentanții Partidului  Naţional-Liberal ca, sub răspunderea 
Directiunii Partidului şi, bineînțeles, cu respectarea art. 16 din 
Convenţia de Armistitiu de a expune la radio programul partidului 
nostru şi ideile sale diriguitoare, în vederea campaniei electorale care 
este în curs. 

Ceva mai mult, am solicitat această autorizaţie şi pentru 
mine personal, în calitate de reprezentant al Partidului National 
Liberal în Guvern. 

Cum nici pînă astăzi, nu am primit aceste autorizaţii, pentru 
refuzul cărora nu poate exista nici un motiv valabil, am onoarea a vă 
ruga ca să binevoiti a-mi elibera aceste autorizaţii, fixîndu-se şi ora şi 
emisiunea zilelor respective. 

În aşteptarea răspunsului dvs. vă rog să primiţi, Domnule 
MINISTRU, asigurarea deosebitei mele consideratiuni. 

MINISTRU SECRETAR DE STAT 
Anexă: 
adresa nr. 474/5 oct. 1946 
Domniei Sale 
Domnului P. CONSTANTINESCU IAȘI 
MINISTRUL INFORMAȚIILOR 

LXXV 
24 oct, 1946 

DOMNULE PRIM MINISTRU, 

Alăturat vă remit copie după adresa mea nr. 502/23 
octombrie 1946 către dl. Ministru al Informaţiilor pentru eliberare de 
autorizaţii reprezentanţilor Partidului National-Liberal de a vorbi la 
radio. 3 

Primiti, vă rog, Domnule Prim Ministru, asigurarea 
deosebitei mele consideratiuni. 

MINISTRU SECRETAR DE STAT 
Mihail ROMNICEANU 


LXXVI 
31 octombrie 

DOMNULE MINISTRU, 

In două rînduri am avut ocazia să vă expun modul cu totul 
antijuridic în care foarte multe judecătorii de ocol găsesc cu cale să 
judece contestatiile făcute de acei care au fost omişi în listele 
electorale; aceasti judecători consideră că pot obliga contestatorul care 
se plînge de simplul fapt că a fost omis de listele electorale sau chiar 
ar cere înscrierea sa, conform art. 71 din legea electorală, ca să 
prezinte toate dovezile că nu intră în vreunul din cazurile de 
nedemnitate prevăzute de art. 7 al legii electorale. 

D-voastră ati fost de acord că acest mod de procedare este 
nelegal, deoarece nimeni nu poate fi obligat să facă probe negative şi 
nici nu ne aflăm în fata unui caz de nedemnitate, ci în fata unei simple 
omisiuni. 

Totuşi multe instanţe şi-au păstrat modul acesta de vedere şi 
chiar eu personal am avut ocazia să asist la judecătoria ocolului | 
urban din Galaţi la o şedinţă unde un judecător ajutor a judecat în felul 
arătat mai sus. 

Vă rog deci, din nou, în mod, stăruitor ca, pe calea unor 
instrucţiuni interpretative ale legii, să stabiliți modul de vedere al 
Ministerului Justiţiei în această chestiune, pe care l-aţi exprimat verbal 
fata de mine, evitind astfel nedreptati flagrante şi dînd şi posibilitatea 
celor respinşi pînă astăzi să-şi valorifice drepturile în fata instanțelor 
de recurs. 

Primiti, vă rog, Domnule Ministru, asigurarea deosebitei 
mele consideraţiuni. 

MINISTRU SECRETAR DE STAT 
Domniei,Sale pe 
Domnului Lucrețiu PATRASCANU 
MINISTRU AL JUSTIȚIEI 

NOIEMBRIE 


LXXVII 
16 noiembrie 1946 


Excelenței Sale 

Domnului George Tătărăscu 

Ministru al Afacerilor Străine 

EXCELENŢĂ, 

Guvernul Majestății Sale a luat în considerare nota 
Guvernului Român din 7 Noiembrie a.c., relativă la conducerea 
alegerilor române. Guvernul Majestății Sale observa că Guvernul 
Român contestă drepturile Guvernului Majestății Sale de a exprima 
vederile lor către Guvernul Român în ce priveşte aranjamentele 
electorale româneşti, pe baza că acordul de la Moscova a fost un 
aranjament tripartit şi că toate observatiunile bazate pe acest acord ar 
trebui să fie făcute împreună de către cele Trei Guverne şi nu de unul 
sau chiar de două din parti, lucrînd singure. Guvernul Majestății Sale 
consideră acest argument ca irelevant şi lipsit de bază. Acordul de la 
Moscova a fost o înțelegere între Guvernele Regatului Unit, al Statelor 
Unite şi al Naţiunilor Sovietice, relativ la atitudinea pe care o vor 
adopta fata de România. Guvernul nu a fost, şi nici nu a fost rugat să 
fie parte la acest acord, şi acest acord nu a fost invocat de Guvernul 
Majestății Sale ca o bază a comunicării lor de la 28 octombrie. 

2)Dreptul Guvernului Majestății Sale de a se adresa 
Guvernului Român în chestiunea alegerilor româneşti, derivă de la 
obligaţii preluate de Guvernul Român fata de Guvernul Majestății 
Sale în momentul recunoaşterii Guvernului Român de către Guvernul 
Majestății Sale în februarie a.c. În vederea obţinerii recunoaşterii, 
Guvernul Român a publicat o declaraţie la 8 ianuarie, afirmînd 
intenția Guvernului Român de a ţine alegeri libere şi de a asigura între 

alte lucruri, libertatea presei, a cuvîntului, a religiei si a dreptului de 
asociere. Primul Ministru Român a confirmat intenţiile Guvernului 
Român în discutiunile avute cu Lord Archibald, atunci Sir A. Clark 
Kerr. Aceste asigurări au fost rezumate într-o scrisoare a lui Sir A. 
Clark Kerr către Primul Ministru Român cu data de 11 ianuarie 1946. 
Pe baza acestor asigurări, reprezentantul politic al Regatului Unit din 
Bucureşti a informat Guvernul Român la 5 februarie că pe baza 
declaraţiilor Guvernului Român din ianuarie şi a asigurărilor orale 
relative la interpretarea dată acestei declaraţii de către Primul Ministru 
Român, Guvernul Majestății Sale era gata să acorde recunoaşterea 
Guvernului Român. Această notă a fost confirmată de Ministerul 
Afacerilor Străine al României din 7 februarie, printr-o confirmare 
care nu a contestat condiţiile pe baza cărora Guvernul Majestății Sale 
a acordat, în mod expres, recunoaşterea. Pe baza acestor asigurări, 
date direct de Guvernul Român către guvernul Majestății Sale, acesta 
este în drept să se adreseze Guvernului Român şi să-i ceară să execute 
obligaţiile asumate atunci. O asemenea acțiune din partea Guvernului 
Majestății sale nu poate, avindu-se în vedere obligaţiile preluate direct 
de Guvernul Român față de Guvernul Majestății Sale, să fie 
considerată ca o atingere a suveranității române sau o intervenţie în 
afacerile de jurisdicție domestică. 

3)Guvernul Majestății Sale observa că, desi Glivotiul Român 
a declarat că Guvernul Majestății Sale nu este în drept să se adreseze 
lor în această chestiune, totuşi reafirmă asigurările date în ianuarie că 
vor lua toate măsurile necesare pentru a asigura alegeri libere la 19 
noiembrie. Guvernul Majestății Sale crede că aceste afirmatiuni 
înseamnă că Guvernul Român ia măsuri pentru a asigura condiţiile 
unor alegeri libere, arătate la paragraful 6 al notei Guvernului 
Majestății Sale din 28 octombrie. Guvernul Român îşi mai aduce 
aminte că între condiţiile pe care Guvernul Majestății Sale le-a 
declarat ca esenţiale pentru alegeri libere a fost ca participarea 
partidelor să fie asigurată în toate comisiunile electorale în aceeaşi 
măsură şi ca voturile să fie numărate în prezența tuturor partidelor; ca 
procesele verbale oficiale ale rezultatelor să fie publicate în fiecare 
circumscripție de vot; ca să existe un sistem potrivit de apel către o 
autoritate independentă în cazul unor discutiuni electorale; şi că se vor 
da timp şi posibilităţi suficiente tuturor membrilor din corpul electoral 
pentru a fi înscrişi în registrele electorale, precum şi că nici o persoană 
nu va fi respinsă pe baza părerilor sale politice cunoscute. 

4)Guvernul Majestății Sale observă că Guvernul Român 
declară că poate face dovada că campania electorală se dezvoltă fără 
opunere, Informaţiile la dispoziţia Guvernului Majestății Sale îl face 
din nefericire să se îndoiască de exactitatea acestei informatiuni şi se 
întreabă dacă libertatea de presă si de cuvînt şi dreptul de asociaţie 
garantate prin declarația Guvernului Român din ianuarie, sunt încă în 
vigoare în România. Poate oare Guvernul Român să nege de exemplu 
că Partidul Social-Democrat-Independent, condus de dl. Titel Petrescu 
nu are pînă acum o gazetă eficientă şi că opoziţia nu are acces la 
facilităţile de radio? Poate oare Guvernul Român să nege mai departe 
că posibilităţile de mişcare în tara ale reprezentanţilor unora din 
partidele politice, luînd parte la alegeri, precum şi ţinerea de întruniri 
sunt împiedicate de bande de huligani, fără intervenţia forțelor legii şi 
ordinii? 

5)Guvernul Majestății Sale speră că Guvernul Român va fi în 
măsură să dea reasigurări în ce priveşte punctele arătate mai sus pentru 
a convinge că Guvernul Român şi-a îndeplinit obligaţiile luate în 8 
ianuarie 1946. 

Primiti, vă rog, Excelenţă, asigurarea sentimentelor mele cele 
mai înalte. 

Ambasada Marii Britanii la Bucureşti 


LXVIII 
22 noiembrie 


DOMNULE PRIM MINISTRU, 

Guvernul român a primit la 28 octombrie 1946 note din 
partea guvernelor Marii Britanii şi Statelor Unite, privitoare la 
încălcarea obligatiunilor pe care acesta le-a luat pentru executarea 
Acordului de la Moscova. 

Guvernul român a răspuns la 2 noiembrie protestînd 
împotriva amestecului celor două Mari Puteri în afacerile interne ale 
României. 

Atit notele guvernelor Marii Britanii şi Statelor Unite, cit şi 
răspunsul guvernului român nu au făcut subiectul unei discuţii în 
Consiliul de Miniştri, care n-a adus nici o întîmpinare împotrivă, în 
sensul răspunsului d-lui Ministru al Afacerilor Externe. 

Răspunsul dat în numele guvernului român angaja şi partidele 
Naţional Ţărănesc şi Naţional Liberal. 

Aceste partide au apărat întotdeauna independenţa României 
şi n-au consimţit vreodată la amestecul străin în afacerile noastre 
interne. 

Dar nu acesta este subiectul notelor guvernelor Marii Britanii 
şi ale Statelor Unite. 

Guvernul român este parte într-un acord internaţional, ale 
cărui  stipulaţiuni trebuiesc respectate. Acest acord prevede 
obligatiunea pentru guvernul român de a face alegeri libere, 
nemăsluite şi echitabile, de a lăsa libertate pentru acţiunea politică prin 
presă, prin întruniri sau prin orice mijloace de propagandă [...] 

Acordul de la Moscova întăreşte asigurarea drepturilor şi 
libertăţilor cetăţeneşti pentru poporul român, faţă de un guvern 
minoritar şi nereprezentativ care le nesocoteşte. 

Semnatarii de la Moscova au dreptul fiecare în parte să ceară 
guvernului român respectarea angajamentelor luate. 

Aceste note constituiesc o punere în întîrziere a Guvernului 
român, pentru executarea angajamentelor pe care dl. Preşedinte al 
Consiliului le-a luat — în mod special — fata de ambasadorii Marii 
Britanii şi ai Statelor Unite, în ianuarie 1946, şi pe care două guverne 
le-au considerat drept condițiuni ale recunoaşterii guvernului român. 

Acordul de la Moscova pune în aplicare principiile stabilite la 
Yalta, Potzdam şi care sunt la baza Chartei Naţiunilor Unite. 

Respectarea lor este pentru guvernul care a aderat la ele o 
obligatiune de ordin international, stipulată în favoarea popoarelor şi 
de la care nimeni nu se poate sustrage. 

Popoarele au dreptul să se plinga de nesocotirea drepturilor 
lor, puse sub ocrotirea Naţiunilor Unite. 

De aceea, Partidele National Liberal, National Țărănesc şi 
Social Democrat Independent au informat guvernele Marii Britanii, şi 
Statelor Unite si U.R.S.S., despre nesocotirea Acordului de la 
Moscova de către Guvernul Român. 

Teroarea care a fost dezlantuita în toată tara, măsurile care s-au 
luat pentru falsificarea voinţei nationale în alegerile de la 19 
noiembrie, suprimarea libertăţilor şi a drepturilor cetăţeneşti, fac cu 
neputinţă o manifestare sinceră a voinţei Națiunii Române. 

Partidele National Ţărănesc, National Liberal şi Social 
Democrat Independent au facut apel la guvernele celor trei mari Puteri 


“Text indescifrabil (n. ed.) 


Aliate să ia măsuri necesare pentru ca alegerile să fie libere şi 
echitabile. 

Ele nu pot da consimtaémintul lor la această notă, care 
cuprinde afirmatiuni necorespunzatoare cu realităţile din tara şi 
constituie un refuz categoric al Guvernului-Roman de a executa 
obligatiunile sale internationale. 


LXXIX 
22 noiembrie 
nr. 544 

SIRE, 

La 7 ianuarie 1946, Majestatea Voastră, în urma Acordului 
celor Trei Mari Puteri de la Moscova şi a 1v -omandării făcute de către 
delegaţii acestora, d-nii I. Visinschi, Sir A. Clark Kerr şi A. Harriman, 
a binevoit a mă numi în postul de Ministru Secretar de Stat fără 
Portofoliu, ca reprezentant al Partidului National-Liberal în Guvern. 

Misiunea mea era precisă: de a colabora loial cu Guvernul, în 
special în ce priveşte restabilirea libertăţilor publice în România, 
libertatea de presă, de întruniri şi libertatea personală, precum şi 
pregătirea cît mai dreaptă a unor alegeri libere şi nestingherite. 

Aceste scopuri au fost clar definite prin însăşi declaraţia 
Primului Ministru, făcută în şedinţa Consiliului de Miniştri din 8 
ianuarie 1946, şi care constituiau deci îndreptarul de bază al 
Guvernului şi însăşi rațiunea existentii sale. 

Am încercat în mod sincer de a-mi îndeplini în total această 
misiune. De la început însă, a trebuit să constat că intentiunea d-lui 
Prim Ministru Petru Groza, cît şi a celorlalți membri ai Guvernului, 
era din contră de a mă pune într-o situaţie, în care îndepliniţea 
mandatului meu să devină imposibilă. 

Am fost, în mod sistematic, ținut deoparte de la orice 
activitate guvernamentală propriu-zisă. Niciodată nu am fost informat 
de proiectele Guvernului şi nici chemat de a lua parte la pregătirea 
măsurilor ce se aveau în vedere; proiectele de legi mi-au fost 
prezentate totdeauna ca un fapt împlinit, cerîndu-mi-se o semnătură pe 
o lucrare gata alcătuită şi nedîndu-mi-se, de cele mai multe ori, din 
cauza tinerii extrem de rare a Consiliilor de Miniştri, nici un fel de 
ocazie de a face vreo discutiune serioasă asupra acestor lucrări. 

Legi importante, cum ar fi de exemplu Bugetul Statului pe 
exercițiul curent, şi măsuri de o covirsitoare importanță internaţională, 

au fost aprobate şi puse în vigoare fără ca măcar să am cunoştinţă de 
ele. 

Numeroasele mele proteste adresate d-lui Prim Ministru în 
contra acestei procedări fără precedent fata de un membru al 
Guvernului, care reprezenta una din cele mai importante formaţiuni 
politice din Tara, au rămas nu numai fără nici un fel de rezultat, dar 
chiar fără nici un răspuns. 

În același timp, libertăţile publice a căror apărare constituia 
însăşi misiunea mea, au fost sistematic călcate în picioare. 

Libertatea presei a fost redusă la o simplă aparenţă prin 
autorizarea numai a cîte unui organ oficios al celor două partide, 
national-taranesc şi national-liberal, iar apariţia acestor două ziare a 
fost continuu împiedicată prin tot felul de mijloace, precum 
neacordarea unei cote de hîrtie suficientă şi cenzurarea lor, in mod 
abuziv şi în afara oricărei prescriptiuni a Convenţiei de Armistitiu, atît 
de cenzura oficială, cît şi de aceea iresponsabilă a comitetelor de 
întreprindere ale tipografiilor. 

Bande de şoc ale partidelor extremiste,încurajate şi tolerate 
de organele oficiale, au desființat propriu-zis posibilitatea chiar a 
tinerii întrunirilor. 

Percheziţii, arestări şi maltratări, precum şi înscenări de 
procese fără fundament real, au redus la aproape nimic libertatea 
personală. 

Toate intervenţiile mele verbale şi scrise, atît la Preşedintele 
Consiliului de Miniştri, cît şi la colegii mei din Guvern, sau la 
autorităţile administrative, au rămas de cele mai multe ori fără efect, 
fiind întîmpinate de răspunsuri evazive şi nesincere. 

În această situatiune, regulile cele mai elementare ale 
practicii guvernamentale şi însăşi demnitatea mea, mi-ar fi impus, de 
mult, să mă retrag dintr-un Guvern în care eram pus intenționat într-o 
situație imposibilă. 

Am cerut partidului pe care îl reprezentam să mă autorizeze 
să trag consecinţa firească a poziţiei mele, dar directiunea partidului, 
socotind că partea cea mai importantă a misiunii mele, şi anume 
pregătirea legii electorale şi efectuarea alegerilor, era încă de 
îndeplinit, a insistat pe lîngă mine să continui să rămîn în Guvern. 

Am socotit atunci că împlinirea acestor țeluri trece peste orice 
fel de consideratiune personală, deoarece numai printr-o consultare 
populară liberă şi sinceră, România putea să scuture lanţurile sub care 

se găseşte, iar Majestatea Voastră să fie în măsură de a alege Guvernul 
Său, conform adevăratei voințe a acestui popor. 

Dar pregătirea legii electorale a arătat din nou voinţa fermă a 
celorlalți membri ai Guvernului de a se folosi de orice mijloc pentru a 
reuşi să impună acest Guvern în contra adevăratei voințe populare. 

in cursul discutiunii legii nu numai că nici una din 
propunerile şi observatiunile noastre importante, formulate în scris nu 
au fost ținute în seamă, dar proiectul de bază al Ministerului Justiţiei a 
fost anulat în sensul de a transforma legea şi mai mult într-un 
instrument de fraudare vădită a voinţei corpului electoral. 

Dar aplicarea legii a întrecut orice se putea aştepta de la 
modul în care ea a fost alcătuită. 

Începînd de la întocmirea listelor electorale în timpul record 
de două săptămîni în locul celor două luni, prevăzute de lege, trecînd 
prin alcătuirea vicioasă a listelor pe foi volante şi fără nici un afiş 
serios, care în cele mai multe cazuri nu s-a produs deloc, prin 
respingerea contestaţiilor într-un mod revoltător de părtinitor şi 
antijuridic, şi pînă la distribuirea discriminatorie şi incompletă a 
cărților de alegător, pregătirea alegerilor a însemnat un lant întreg de 
acte menite să priveze pe alegători de însăşi posibilitatea legală a 
exercitării drepturilor lor. 

Alegerile înseşi au fost conduse şi efectuate într-un mod care 
sfidează nu numai dezideratele celor Trei Mari Puteri, conținute în 
Acordul de la Moscova, dar şi cele mai elementare norme de lealitate 
în materie de consultare populară. 

Distribuţia alegătorilor la secţiile de vot în centrele alese 
intenționat pentru a le face imposibil accesul la vot, desemnarea 
preşedinţilor cu excluziunea aproape totală a magistraţilor disponibili 
şi înlocuirea cu persoane fără nici o pregătire, dar devotate partidelor 
extremiste, arestarea anticipată sau înlăturarea cu brutalitate şi cinism 
a aproape totalitatii delegaților şi asistentilor partidelor național- 
țărănesc $i national-liberal de la verificarea urnelor sigilate în 
prealabil, înainte de ora legală, şi umplute dinainte cu buletine de vot 
gata votate, au constituit faza preliminară a începerii votului. 

În cursul acestei votari, delegaţii şi asistenții care reuşiseră să 
pătrundă în sala de vot, au fost aproape în totalitate evacuaţi cu forța 
de către reprezentanţii partidelor din B.P.D., în fata preşedinţilor 
sectiunilor şi fără ca nici unul din aceştia să schiteze măcar o mișcare 
de împotrivire. 


206 


În asemenea condițiuni, citirea rezultatelor a fost o pură 
formalitate, fiind făcute fără nici un control, iar rezultatele finale nu au 
avut nici un fel de raport cu voturile reale exprimate de alegători, care 
în multe locuri refuzaseră, în timpul zilei, să continue votarea în 
conditiunile scandaloase în care ea se făcea. 

Dar nici aceste manipulatiuni nu au fost suficiente. 
Rezultatele, aşa cum au fost măsluite la secţiile de vot şi la birourile 
centrale județene, au fost supuse din nou la o revizuire la centru, 
revenindu-se în unele cazuri chiar asupra rezultatelor deja proclamate 
în judeţe. 

Aceasta explică întîrzierea cu 48 de ore a proclamării 
rezultatelor definitive, atunci cînd în imensa majoritate a cazurilor, 
birourile judeţene erau în posesiunea rezultatelor votării, chiar în 
noaptea de 19 noiembrie şi ar fi fost în măsură, din cauza simplicitatii 
calculelor legale, să le dea poate chiar în aceeaşi noapte. 

La toate aceaste fapte s-au adăugat înainte de alegeri în cursul 
votării şi chiar pînă în ziua de azi nenumărate acte de brutalitate şi 
sechestrare. 

Nu cred să existe nici un județ în tara in care să nu se fi 
întîmplat răniri şi loviri grave, şi în unele locuri chiar omoruri, fie ale 
alegătorilor, fie ale candidaţilor, delegaților şi asistentilor; multi dintre 
aceştia au fost şi sunt încă arestaţi fără nici un motiv legal. 

De aceea, cu toată obiectivitatea ce-mi este dictată de 
pozitiunea mea de sfetnic al Tronului, trebuie să informez pe 
Majestatea Voastră că rezultatul acestor alegeri, aşa cum a fost 
proclamat oficial, nu corespunde întru nimic cu adevărata voință a 
corpului electoral, care a fost pus în imposibilitatea absolută de a şi-o 
manifesta. 

Tot de aceea, Partidul Naţional Liberal, socoteşte că 
rămînerea mea mai departe în acest Guvern a devenit o imposibilitate. 

Nici Partidul Naţional Liberal, şi nici eu personal nu putem 
continua da un gir moral unei situatiuni, care este contrarie însuşi 
scopului care a fost urmărit prin numirea mea, şi trebuie, ca un 
imperativ moral, să-mi degajez răspunderea de la actele Guvernului. 

De aceea, cu adînc respect, rog pe Majestatea Voastră, să 
binevoiască a primi demisiunea mea din postul de Ministru Secretar 
de Stat fără Portofoliu, în Guvernul prezidat de dl. Petru Groza, 
asigurînd pe Majestatea Voastră că voi continua şi de acum înainte să 

lucrez cu toată rivna şi cu tot devotamentul meu la propăşirea Țării şi 
la susținerea Coroanei. 
Sunt, cu cel mai profund respect, al Majestății Voastre prea 
plecat şi prea supus servitor. 
Ministru Secretar de Stat 
Mihail ROMNICEANU 


LXXX 
27 noiembrie 

SIRE, 

Partidul Național Liberal crede de datoria sa să supună 
Majestății Voastre punctul său de vedere, cu privire la alegerile făcute 
în ziua de 19 noiembrie, care în împrejurările actuale, constituie nu 
numai un ultragiu adus Națiunii Române, dar şi cea mai gravă 
primejdie a situației interne şi externe a Țării noastre. 

Această primejdie ne apare cu atît mai limpede, cînd ne 
amintim  nădejdile care s-au legat de actul istoric, savirsit de 
Majestatea Voastră la 23 august 1944, în asentimentul unanim al 
întregului neam românesc, a cărui dragoste şi admiraţie au întărit 
temeliile Monarhiei şi ale Dinastiei. 

În spiritul Poporului Român, ca şi în aşteptările Marilor 
Puteri Aliate, alegerile urmau să consfinţească în viata lăuntrică a 
Ţării, eliberarea de sub asuprirea dictaturii. Drepturile omului ca si 
acela de autodeterminare al Naţiunilor au fost proclamate atît în 
Charta Atlanticului, cît şi în Charta Naţiunilor Unite, precum şi în 
toate aranjamentele luate de Aliați, la Yalta, Potsdam şi Moscova, 
după cum de altfel se găsesc înscrise în tratatele de pace ce urmează a 
fi încheiate. 

Violarea în mod sfruntat a acestor principii, aduce cea mai 
gravă atingere drepturilor poporului român, prestigiului său naţional şi 
internaţional şi demnităţii înseşi a omului. 

Tara întregă a votat cu entuziasm şi aprope pe fata listele 
partidelor de opoziţie şi ea rămîne uimită în fata cifrelor măsluite, 
afişate după patruzeci şi opt de ore de combinaţii obscure, care 
alcătuiesc o adevărată scamatorie politică. 

Chiar după- proclamarea acestui scrutin, formațiunile 
comuniste îmbrăcate în uniforma armatei române şi care aveau în 
sarcina lor „poliția şi paza urnelor“, îşi continuă „misiunea“ de 
persecuție şi teroare. 

A se deschide un astfel de „parlament“ printr-un Mesaj a 
Tronului şi sub auspiciile Monarhiei Constituţionale, ar însemna. în 
ochii Ţării şi ai strainatatii o consfintire a acestor metode şi o 
încurajare pentru desăvirşirea lor. Poporul român ar simţi cea mai 
mare dezamăgire şi nu i-ar mai rămîne decît speranţa într-o dreptate 
venită din afară, printr-un apel la Naţiunile Unite sau ar pierde orice 
încredere în măsurile legale de îndreptare a unei situaţii intolerabile. 

SIRE, 

Alegerile care s-au efectuat, au fost cerute în mod expres de 
cei trei Mari Aliați, U.R.S.S., Marea Britanie şi Statele Unite ale 
Americii pentru a se ajunge la formarea unui Guvern într-adevăr 
reprezentativ, a cărui existență era deci considerată de cei trei Mari 
Aliti ca o necesitate internațională. 

Dar, Guvernul prezidat de dl. dr. Petru Groza, în imensa lui 
majoritate, nu a înţeles cîtuşi de puţin ca să execute acest deziderat şi 
să ajute la restabilirea unei situatiuni normale in România. Timp de 5 
luni de la completarea Guvernului cu cei doi reprezentanţi ai 
partidelor national-taranesc şi national-liberal nu s-a rostit nici un 
cuvînt despre alegeri. În schimb însă, s-a dezlănțuit pe toată tara o 
campanie de teroare prin intermediul bandelor de şoc ale partidelor 
extremiste, care au paralizat pînă la sfirşit orice posibilitate de 
întrunire, adunările de acest fel terminîndu-se regulat cu încăierări, 
răniri şi omoruri. 

În acelaşi timp, şi pînă la sfîrşitul perioadei electorale, nu 
numai că presa celor două partide a fost gituita prin tot felul de măsuri 
abuzive de cenzură şi de lipsă de hîrtie, dar orice fel de publicitate, 
afişaj şi chiar răspîndire de manifeste, a fost reprimată cu cea mai 
mare asprime. 

Cînd în fine, proiectul legii electorale a apărut, el a dovedit 
din nou, atît în forma lui inițială, cît şi mai ales în alcătuirea definitivă 
a legii, că se urmărea, nu o consultare populară reală şi cinstită, ci 
numai făurirea unui instrument de fraudare a viitoarelor alegeri. 

Astfel, întocmirea listelor de alegători de către organele 
comunale, toate la discretia absolută a Guvernului, instituirea unor 
secţiuni speciale de vot in institutiuni şi întreprinderi, supuse prin 
definiție unui control al comitetelor respective comuniste, punerea în 
fruntea sectiunilor de votarea a unor persoane în afară de magistratură 
şi alese de Guvern, şi în fine desemnarea membrilor birourilor 
judeţene electorale şi ai comisiei centrale electorale, după bunul plac 

al aceluiaşi Guvern, erau toate măsuri care tindeau să uşureze frauda 
ce se plănuia de pe acea vreme. 

Executarea legii nu numai că a justificat în total temerile 
noastre de atunci, dar a întrecut chiar şi cele mai pesimiste aşteptări. 
Înseşi dispoziţiile legii au fost călcate în picioare cu sînge rece şi 
cinism, pentru a se ajunge la rezultate care nici nu se puteau bănui. 

S-a întocmit un simulacru de liste de alegători în cel mult 15 
zile, atunci cînd legea prevedea un interval de două luni; aceste liste 
întocmite fără nici o garanţie tehnică sau legală, pe simple foi volante, 
de cele mai multe ori nici nu au fost afişate sau, în cel mai bun caz, 
numai partial. 

Astfel în Municipiul Bucureşti, unde se afirmă că listele ar fi 
conținut peste 600.000 alegători, totalul numelor afişate nu a trecut 
100.000. S-au repartizat la secţiile pe întreprinderi sau institutiuni, fara 
nici un drept, înseşi familiile salariaţilor şi ale militarilor şi s-au înscris 
de multe ofi de două şi de zece ori acelaşi nume. 

În listele întocmite s-au omis, fără nici un criteriu legal şi fără 
nici un scrupul, persoane bine cunoscute, domiciliate de multi ani în 
acelaşi loc şi care au ocupat funcțiuni importante în Stat, unii din ei 
chiar Consilieri ai Tronului; în genere, orice persoană care, prin 
îndeletnicirile sale sau prin rezonanţa numelui său, dădea impresiunea 
că nu ar da votul Guvernului, a fost omisă din liste fără nici o 
formalitate şi la instigatia unor comitete speciale functionind pe lîngă 
primării. 

Cetăţenii care şi-au pus încrederea în justiţie, indreptind 
contestaţii în contra acestor omisiuni scandaloase, au văzut 
reclamatiile lor respinse în bloc, pe motiv că nu au dovada negativă şi 
imposibilă că nu intră în vreunul din cele 11 cazuri de nedemnitate 
electorală a legii, aceste respingeri s-au efectuat chiar atunci cînd 
petitionarii erau femei sau chiar cetăţeni de rit mozaic, care nu puteau, 
sub trecutele regimuri, să aibă cea mai îndepărtată complicitate cu 
acestea. 

Toate promisiunile şi declaraţiile formale făcute de Ministrul 
Justiţiei că va da instrucțiuni pentru a nu se mai comite asemenea 
monstruozitati juridice, au rămas fără nici un efect. 

Dar şi aceste liste au fost în urmă supuse verificării ulterioare, 
cu ocazia eliberării cărţilor de alegători. La sate şi la oraşe o proporție 
însemnată din cei înscrişi în liste, care în unele locuri s-a ridicat pînă 
la 60%, nu au primit cărţile lor de alegător. Pentru a nu cita decît un 

caz elocvent, dintre profesorii Facultăţii de Drept din Bucureşti, unul 
singur a primit carte de alegător; acelaşi lucru s-a petrecut si în alte 
institutiuni de stat sau de înaltă cultură. Aceste cărți de alegător nu au 
fost numai reţinute, în mod samavolnic, dar au fost şi întrebuințate, 
fără nici un fel de ruşine pentru a se vota cu ele de către agenții 
speciali ai partidelor din B.P.D. 

De aceea, toate reclamatiile miilor de cetățeni, care în 
ultimele zile au încercat să obţină cărţile de alegător la care au avut 
dreptul, au rămas fără nici un rezultat. 

În sate, primarii şi notarii s-au grăbit ca încă din ziua de 16 
noiembrie să trimită toate cărţile nedistribuite la biroul central, 
zădărnicind astfel orice distribuţie; la oraşe, organele comunale, în 
contra legii, le-au reţinut şi nu le-au vărsat deloc biroului electoral, iar 
solicitantii au fost intimpinati la Tribunal de cordoane de soldați şi 
chiar de focuri de mitralieră. 

În afara de aceasta, pentru a face imposibilă participarea la 
vot, şi repartizarea comunelor la localurile de vot s-a făcut după 
criterii cu totul arbitrare, trimitind comune mari şi importante să 
voteze în cătune dosnice, fără posibilităţi de incartiruire a votantilor şi 
situate la distanţe pînă la 60 km, iar drumul la ele trecea de multe ori 
prin alte secţii de votare. 

În ultimul moment, înainte de alegeri, s-au desemnat 
preşedinţi ai sectiunilor de votare aproape exclusiv numai din 
persoane, fie direct înregimentate în partidele din B.P.D., fie la 
dispoziţia lor, şi care nu aveau măcar calitatea de funcţionari superiori 
administrativ, aşa cum cerea legea. Tuturor acestora li s-a remis sume 
importante de bani pentru a se asigura astfel bunăvoința lor nelimitată. 
Magistratura a fost aproape complet exclusivă, chiar în oraşele unde 
existau serioase instante judecătorești, curți de apel, curţi de justiție 
administrative, tribunale de judeţ şi judecătorii de ocol, ai căror 
membri nu au fost aproape deloc desemnați. 

În ziua votului, s-a constatat peste tot o mare afluenta de 
votanti, dar în acelaşi timp s-a văzut că, urmînd un plan general pe 
toată tara, se luaseră toate măsurile pentru falsificarea lui. În imensa 
majoritate a cazurilor, atunci cînd delegaţii şi asistenții opozitiunii 
s-au prezentat între orele 6 şi 6,30 dimineaţa la localurile de vot, 
pentru. facerea operațiilor preliminare de vizitare a urnelor şi 
constituirea biroului au găsit urnele deja sigilate şi biroul numit numai 
din delegaţi din B.P.D. 

În foarte multe cazuri, delegaţii şi asistenții nici nu au fost 
lăsaţi să pătrundă în localul de vot, unii dintre aceştia fiind chiar răniţi 
grav în învălmăşeala ce s-a produs. 

Un caz tipic s-a întîmplat în oraşul Galaţi, unde candidaţii 
opoziţiei au trebuit să ceară asistenţa parchetului pentru ca să 
introducă delegaţii lor în peste 10 secţii de vot unde accesul lor fusese 
imposibil. . 

Acolo unde delegaţii opoziţiei au putut să pătrundă in 
localuri, preşedinţii birourilor de vot, afară de foarte rare exceptiuni, 
nu au permis verificarea urnelor sigilate dinainte, considerind aceasta 
cerere, perfect legală, ca un ultragiu adus cinstei lor personale. În 
schimb însă în foarte multe cazuri s-a constatat, în chiar cursul votării, 
că după ce un număr foarte mic de alegători se prezentase la urnă, 
aceasta nu mai avea loc disponibil pentru noile buletine, din cauză că 
fusese umplută în prealabil cu buletine gata votate. 

De altfel, multi preşedinţi în însuşi cursul votării, nu s-au sfiit 
să introducă chiar ei buletine gata votate în urne, chiar şi în văzul 
delegaților noştri. 

Registrul alegătorilor nu a existat nicăieri şi nu s-a efectuat 
nici un control al cărţilor de alegător, ajungindu-se astfel să se voteze 
de mai multe ori şi chiar cu cărți de alegător care nu aparţineau secţiei 
respective, şi nici măcar județului în care se făceau alegerile. 

Dar aceasta nu a fost de ajuns. Pentru a scăpa de prezența 
incomodă a delegaților opoziţiei s-a recurs în cursul zilei la evacuarea 
lor treptată din sala de vot, sub diferite pretexte, chiar fără nici un 
motiv, sub învinuiri că ar fi reactionari. 

S-au întrebuințat pentru aceasta brutalitati şi acte de violenţă, 
chiar fata de femei, in prezeta preşedinţilor secţiilor de votare, care 
deşi aveau poliţia localului, au rămas nepăsători fata de aceste 
flagrante călcări al dispoziţiilor legale. Articolul 50 al legii electorale 
prevede într-adevăr expres că delegaţii şi asistenții nu pot fi obligaţi, 
sub nici un motiv, de a părăsi sala de vot. 

În modul acesta, în imensa majoritate a cazurilor, despuierea 
scrutinului şi citirea buletinelor a fost o simplă farsă; preşedinţii 
birourilor de vot au citit ce au vrut, indiferent de modul cum se votase, 
iar rezultatul a constituit pur şi simplu o falsificare a adevăratei 
situatiuni. De altfel un criteriu sigur în această privinţă, îl constituie 
compararea rezultatelor de la rarele secţiuni, unde din cauza 
perseverentei opoziţiei sau a cinstei izolate a vreunui preşedinte a unei 

secţii de votare a decurs în regulă. Este inadmisibil că la două secţii 
apropiate, situate în mijlocul aceluiaşi fel de populatiune, opoziția să 
întrunească la o secție mult mai mult decît majoritatea absolută, iar la 
secţia vecină să nu întrunească decît 20 sau 30 de voturi. 

S-au văzut cazuri cînd la o secţie de vot, votantii s-au 
prezentat în coloană compactă de peste 2.000 persoane, aclamînd pe 
şefii opoziţiei şi unde rezultatul oficial nu a arătat nici 50 de voturi în 
favoarea acestora. 

Dar nici rezultatele, aşa cum au fost potrivite la secţiile de 
vot, nu au apărut suficiente guvernului. Pentru a ajunge la soluţiile 
hotărîte dinainte, s-a procedat la o revizuire şi reajustare a lor la 
birourile judeţe şi, în fine, la un aranjament final în Capitala Ţării. 

În modul acesta, s-au schimbat rezultatele proclamate oficial, 
fie la secţiile de vot, fie în capitala judeţului, unde în unele cazuri s-a 
ajuns la rezultatul că unii candidaţi declarați aleşi de preşedintele 
biroului judeţean, să fie pe urmă anunţaţi ca nereusiti. 

De altfel s-a mers pînă la întrebuințarea unor mijloace de 
presiune şi chiar de deţinere abuzivă a preşedinţilor de secţiuni de vot 
recalcitranti, care nu înțelegeau să colaboreze la falsurile ce li se 
cereau. 

În timpul acestor alegeri, înainte de data lor şi chiar după 
efectuarea lor, autorităţile administrative s-au dedat la tot felul de 
samavolnicii. Perchezitii abuzive, arestări preventive, in special de 
candidaţi, delegaţi şi asistenţi, presiuni de tot felul şi chiar loviri şi 
omoruri au pătat aceste alegeri cu cea mai sfruntată violență. 

În modul acesta, s-a comis un adevărat atentat în contra 
violenţei alegătorilor. 

De la 8 ianuarie 1946 şi pînă la încheierea alegerilor, s-au 
întrebuințat toate mijloacele pentru a împiedica partidele din opoziţie 
de a se apropia în orice fel de alegători, de a le comunica ideile lor şi 
în fine s-a pus corpul electoral în imposibilitatea absolută de a-şi arăta 
adevărata lui voință. 

Dar totuşi, această voinţă s-a putut vedea clar, nu numai din 
necesitatea în care s-a găsit Guvernul de a întrebuința frauda pe o 
scară atît de întinsă, dar şi din toate cazurile în care măsluirile acestea 
din diferite cauze nu au putut să ajungă la rezultatul cerut. 

Într-o imensă majoritate, cu toate oprelistile, fraudele şi 
violențe nemaiintilnite pînă acum în consultările populare din 
România, Poporul Român a votat masiv în contra listelor 

guvernamentale. Este semnificativ că înseși secțiunile care, prin 
constituirea lor şi prin controlul la care erau supuse, şi anume secțiile 
de întreprinderi şi institutiuni, acest curent in contra Guvernului s-a 
manifestat clar şi fără nici o teamă. Niciodată în această tara nu s-a 
văzut atîta dirzenie şi atita hotărîre a alegătorilor de a-şi exercita 
drepturile lor. În sate şi oraşe, femei şi bărbaţi au mers în bloc la 
localurile de vot, au înfruntat brutalitati şi în multe locuri focuri de 
arme, fără să se clintească, şi de multe ori, cei mai tndirjiti dintre 
partizanii comunişti au trebuit să se plece în fata voinţei neinfrinte a 
alegătorilor. 

De aceea proclamarea unui rezultat de felul celui care a fost 
afirmat oficial de Guvern, constituie, nu numai o falsificare 
nemaiîntilnită a voinţei populare, dar şi o adevărată insultă adusă 
neamului românesc. 

Astăzi gîndul unui întreg popor, ale cărui drepturi au fost 
răpite şi a cărui voinţă a fost înăbușită se îndreaptă în acest ceas spre 
Majestatea Voastră, care Singura, în această Tara, mai are puterea de a 
îndrepta ceea ce s-a făcut. 

Sire, 

Majestatea Voastră nu poate fi pusă să acopere printr-o lege 
de amnistie aceste fraude generalizate, şi să lucreze cu un parlament a 
cărui obirsie însăşi este un fals. 

Majestatea Voastră va tine desigur seamă de conştiinţa 
românească şi cetateneasca de care Poporul Vostru a dat dovadă cu 
prilejul acestor alegeri, manifestîndu-şi cu toată hotărîrea protestul său 
împotriva siluirii voinţei sale. 

Tara nu poate tolera un asemenea regim, care şi-a aservit 
Magistratura, Armata şi întregul aparat administrativ scopurilor sale 
de măsluire a urnelor. 

Sire, 

Credem că Poporul Român nu merită nici batjocorirea ce i s-a 
adus înlăuntru, nici discreditul de care este lovit în afară. 

Tara nu poate accepta niciodată că rezultatul violențelor, al 
fraudelor şi al furtului, să fie infatisat drept o reprezentanta naţională. 

Sire, sunteţi al Ţării şi trebuie să raminti cu Tara. 

În consecință, datoria mea, față de Tara şi de Tron, este să Vă 
rog să nu dati curs lucrărilor unei Adunări care nu poate fi considerată 
ca un parlament şi nici membrii ei ca reprezentanţi ai Națiunii, fiind 

persoane desemnate de o putere de Stat abuzivă, prin teroare, fals şi 
violenţă. 

Vă rog deci, Majestate, să nu deschideţi şedinţele acestei 
Adunări şi să nu onorati această parodie de parlament cu un Mesaj al 
Majestății Voastre. 

Sunt cu cel mai profund respect al Majestății Voastre prea 
plecat şi prea supus servitor. 

Preşedinte al Partidului Naţional Liberal 
Constantin I.C. Brătianu 
Bucureşti, 27 Noiembrie 1946 

POST SCRIPTUM 


Pe Mihail Romniceanu l-am cunoscut în octombrie 1945, 
anul instaurării păcii, după încetarea celui mai distrugător război, care 
avusese loc pînă atunci. 

Era unul dintre fruntaşii Partidului Naţional Liberal, deputat, 
senator şi o scurtă perioadă Ministrul Finanţelor într-unul din 
guvernele formate imediat după 23 august 1944. Dotat cu o cultură 
temeinică şi cunoscător perfect a mai multor limbi de circulaţie 
internaţională, a studiat dreptul cu rezultate strălucite, după care s-a 
dedicat problemelor economice, devenind în scurt timp economistul 
nr. 1 al partidului. În calitatea sa de administrator al Băncii Nationale 
a României, a participat la finalizarea unor acorduri economico- 
financiare cu diverşi parteneri străini, atrăgînd aprecierea acestora 
asupra cunoştinţelor sale în domeniu şi francheţea cu care obişnuia să 
poarte discuţiile. De altfel, această calitate va ieşi cu pregnanta în 
evidență putin mai tîrziu, în lupta pe care avea s-o ducă cu membrii 
unui guvern îndoctrinat cu idei străine gindurilor fireşti ale poporului 
român. 

De numele său, ca Ministru al Finanţelor, se leagă lansarea 
pe piaţă a unei cantități apreciabile de „cocoşei“ din aur, cu scopul 
vădit de a împiedica înstrăinare pretiosului metal. Îmi mărturisea mai 
tîrziu cu o fină ironie, că diriguitorii timpului au semnat Jurnalul 
Consiliului de Miniştrii, fără nici o împotrivire, dovedind prin aceasta 

pentru vremurile acelea — o neînțelegere totală a substratului 
operaţiei. 

Am fost recomandat Ministerului, de cercurile liberale ale 
organizaţiei de Covurlui (Judeţul Galaţi), al cărui preşedinte era jovial, 
zîmbitor, m-a primit în casa sa din Str. Dumbrava Roşie, nr. 3. 
Stăruitor în discuţii, căuta să afle cît mai multe asupra nivelului meu 
de pregătire, modul de absolvire a studiilor, comportare, ținută 
vestimentară, etc. Ulterior aveam să înțeleg că „testul“ dat atunci şi pe 
parcurs, constituia o metodă a conducătorilor liberali de a-şi apropia 
tineretul, de a-i forma ca viitoare cadre ale partidului. Mai târziu, ca 
secretar şi şef de cabinet, am avut ocazia să-i urmăresc activitatea şi 

să-i apreciez calitățile de om politic şi mai presus, de neînfricat 
luptător şi patriot român. 

Evenimentele politice se derulau cu o repeziciune uimitoare. 
După demonstraţia maselor populare din 8 noiembrie 1945, la care 
aportul tineretului liberal a fost considerabil, a urmat conflictul dintre 
rege şi guvern, cunoscut sub numele de „greva regală“, cu reper- 
cusiuni atît în viata politică internă, cit mai ales în planul relaţiilor 
dintre cele trei mari puteri aliate. Doctorul Petru Groza, care prezida 
primul guvern cu majoritate comunistă, instaurat la 6 martie 1945, 
prin maniera sa de guvernare şi măsurile preconizate, care nu 
reprezenta interesele poporului român, şi-a atras refuzul regelui de 
sanctionare a legilor în numele puterii executive, acestea devenind 
fără valoare juridică şi deci neaplicabile. Se ajunsese la un impas 
politic greu de trecut. 

La 15 decembrie 1945, prin Conferinţa de la Moscova a celor 
trei mari puteri aliate, Statele Unite ale Americii, Marea Britanie şi 
URSS reprezentate prin Averell Harriman, Archibald Clerk Kerr şi 
A.Y. Visinski, s-a admis includerea in guvernul Dr. Petru Groza a cite 
unui reprezentant al partidelor National Liberal şi Ţărănesc. şi 
stabilirea de alegeri libere, care să deschidă drumul democraţiei în 
România. La 7 ianuarie 1946, Partidele istorice şi-au desemnat 
reprezentanţii în guvernul Dr. Petru Groza, în persoana lui Mihail 
Romniceanu din partea Partidului National Liberal şi Emil Hatieganu 
din partea Partidului National Țărănesc, în calitate de Miniştri 
secretari de stat. 

De la început, Mihail Romniceanu a ţinut să precizeze că este 
gata să examineze şi să sprijine acţiunile guvernului care vor fi 
conforme cu- principiile intereselor României, Partidul National 
Liberal rămînînd credincios regimului constituțional şi democratic. A 
fost de acord cu guvernul în continuarea războiului cu toate forțele de 
care dispunea ţara, pînă la victoria finală, în interesul comun al nostru 
şi al aliaţilor noştri, subliniind totodată că din punct de vedere naţional 
şi internaţional, nu exista o altă politică viabilă pentru România. 

S-a opus însă cu hotarire unor propuneri de reformă 
preconizate de guvernanti, considerate ca pripite şi care să-şi găsească 
rezolvarea după terminarea războiului, într-o perioadă de linişte şi 
calm, cu acordul tuturor partidelor existente. Reforma agrară legiferată 
în martie 1945 fără acordul partidelor de opoziţie s-a făcut în lipsa 
soldaţilor aflaţi pe front, şi efectele ei s-au văzut mai tîrziu. 

La 13 iulie 1946, prin Legea electorală aprobată de guvern, 
s-a dat dreptul de vot tuturor categoriilor de cetățeni ai țării inclusiv 
militarilor activi. Cu o săptămînă înainte, Mihail Romniceanu declara 
într-o şedinţă a guvernului, că dacă s-ar acorda militarilor dreptul de a 
alege şi a fi aleşi, ar fi o nenorocire pentru tara românească, cuvinte 
care s-au dovedit profetice după 44 de ani. 

Cînd drepturile României erau contestate, cînd încălcarea 
principiilor democratice şi a regimului constituţional erau evidente, 
Mihail Romniceanu se opunea cu vehementa samavolniciilor, cerînd 
întronarea dreptăţii şi a adevărului. Şi-a dat curînd seama că protestele 
sale în cadrul guvernului, nu erau de efecte pozitive în viaţa politică a 
țării. Totuşi nu a abandonat lupta. A protestat în permanență pe lîngă 
reprezentanţii politici ai puterilor aliate din România, arătîndu-le clar 
încălcarea acordurilor stabilite la Conferinţa de la Moscova si 
conducerea României spre un regim nefiresc cu aspiraţiile sale, fiind 
departe de principiile democratice, ce urmau să fie stabilite. 

Alegerile din 19 noiembrie 1946, aveau să-i confirme 
părerile. Deşi ales în parlamentul țării ca deputat de Covurlui (Galati), 
şi-a dat seama că lupta este inegală şi împreună cu ceilalți deputaţi 
liberali a refuzat participarea la lucrările Adunării Naţionale. 

După cîţiva ani, a fost arestat împreună cu toţi conducătorii 
partidului. L-am văzut după alti ani, cu ocazia judecării procesului, în 
boxă, îmbrăcat în haine vărgate, acuzat de trădare şi uneltire împotriva 
intereselor statului român. 

Nu intelegeam. Oare nu Romniceanu era acela care îşi | 
ridicase glasul cu hotarire împotriva celor care împingeau tara pe un 
drum periculos şi căutau să înăbuşe aspiraţiile de dreptate şi 
democraţie ale poporului român? 

Din păcate vremurile de astăzi confirmă întru-totul opiniile 
exprimate de neînfricatul liberal, în urmă cu peste 42 de ani. 

Acolo, în boxa în care se afla, ca martir al ţării sale, îl 
priveam cu admiraţie şi respect, fiind conştient de faptul că toată viata 
a fost animat de simțul datoriei şi, asemenea înaintaşilor săi, a 
propăvăduit patriotismul şi dragostea de tara. 

Fie ca jertfa supremă a Ministrului Mihail Romniceanu să 
constituie pentru generaţiile viitoare un ideal de viata, iar exemplul 
său de dăruire şi abnegatie pentru ideile liberale, să fie urmat de toți 
tinerii în lupta lor pentru renaşterea şi binele poporului român. 


Nicolae MAGHERESCU 

